
Ticho chodby preťali kroky; podnos zarínčal pod váhou raňajok a pristál na stolíku; chripľavý hlas si odkašlal, ruka zľahka zaklopala na dvere.

Jeanne nevyčkala odpoveď, vošla do izby a zamierila k obloku, aby odhrnula závesy. Pri pohľade na krivky jej objemnej postavy, čo sa presúvali prítmím izby, Emilie premýšľala, koľko rokov sa už takto budí na dôverne známe zvuky. Nie, nebudila sa, až keď šťukla kľučka, vnímala už predchádzajúce zvuky — Jeannine kroky na odpočívadle, rinčanie podnosu, tlmený kašeľ.

Osemnásť? Nie, devätnásť. Jeanne jej slúži už devätnásty rok, poznajú sa však odmalička.

Odhrnuté závesy odhalili zimný deň; sivasté parížske strechy sa vlhko leskli pod pochmúrnou oblohou, cez ktorú sa márne usilovalo predrať zubaté slnko. Emilie sa prudko posadila. Už dávno bola hore; tej noci vlastne ani nespala — nanajvýš hodinku, dve; a pohľad do zrkadla toaletného stolíka, v ktorom sa odrážala posteľ, jej iba potvrdil, že prebdená noc si vyžiadala svoju daň.

V to ráno vyzerala staro, staro a nepríťažlivo, no možno to mala na svedomí farba jej vlasov. Emilie však nemala kedy myslieť na seba. Jej pozornosť teraz pútali iné, oveľa dôležitejšie veci.

Rýchlo vkĺzla do mäkkého vlneného kabátika, načechra-la si vankúše a vyčkávala, kým pred ňu Jeanne postaví raňajky. Akosi jej to trvalo. Konečne priniesla podnos a začala ho punktičkársky upravovať — kanvicu s kávou posunula kúštik doľava, šálku s tanierikom máličko doprava a jej pozornosti neušla ani lyžička. I s tou sa trochu pohrala.

Emilie si bola načistom. Vedela, že Jeanne čaká, kedy sa jej rozviaže jazyk. Hnevala sa však, keď ju zdržiavali.

„Dvere, Jeanne!” okríkla slúžku.

„ Oui madam, práve som ich chcela privrieť.”

„Tak sa pohni, a už si sadni a počúvaj, nech ti nič neujde. Čaká nás neľahký deň.”

Jeanne sa vliekla, akoby jej nohy zdreveneli, členky ju očividne pobolievali. Mala hrubé lýtka a ťarbavé pohyby sedliacky zo severu krajiny. Vlasy jej ošediveli, no tvár zostala napodiv hladká, bez vrások, a v očiach sa uchoval priam detský jas. V šesťdesiatke ešte vyšívala ako zamladi, šikovné prsty hravo zvládli i najjemnejšie stehy.

Jeanne privrela dvere, došuchtala sa k lôžku a usadila na drevenom stolci, zrobené ruky skrížené v lone. Emilie na ňu pozrela sponad šálky kávy. Pripomína školáčku, čo poslušne čaká na príkaz učiteľa, pomyslela si a ovládol ju nepríjemný pocit. Jeanne jej bola priateľkou i dôverníčkou, a predsa z času na čas dobrovoľne skĺzla do roviny pokornej služobníčky s otrocky bezduchým výrazom. Ten zvyčajne naznačoval, že je mrzutá alebo urazená; v tej chvíli Emi-lie pochopila, bolo jej nad slnko jasné, že tentoraz sa na Jeanne vzťahuje oboje.

Takže vie! Márne bolo ich nočné úsilie, darmo chodili na prstoch, aby ju nezobudili. Jeanne bola hore a teraz sa dur-dí, že ju nezavolali.

Emilie hrmotne položila šálku na tanierik.

„Počúvaj, Jeanne, noc bola rušná,” ozvala sa. „Prišla nám návšteva.”

„Naozaj, madam?”

V Jeanninom hlase nebolo ani štipky údivu. Emilie sa zčista jasna zasmiala.

„A netvár sa už tak urazene, Jeanne! Dobre vieš, že sem niekto nečakane zavítal; nečakane — chápeš? Nemala som potuchy, že príde, čakala som ju najskôr o tri týždne, včas som ti chcela všetko povedať. Dieťa tvrdí, že mi napísalo pred štyrmi dňami, no list neprišiel — na tú hroznú poštu sa nedá spoľahnúť. Len si predstav, Jeanne, to chúďa cestovalo samo, bez peňazí; nikto ju ani nečakal na stanici. Ešteže nazbierala drobné na drožku!”

„Prišla teda mademoiselle,” mrzuto utrúsila Jeanne.

Na Emilinej tvári sa usadil dobromyseľný úsmev.

„Pravdaže, a ty to dobre vieš! Som si istá, že ak si ešte čírou náhodou nepreskúmala jej batožinu v hale, určite si aspoň nakukla do hosťovskej. Ešte spí, však?” Jeanne v mihu zabudla na svoju pýchu.

„Oui, oui, madam, spí ako anjelik! Srdce mi takmer prestalo biť, keď som ju uvidela. Ozajstný anjel, priletel rovno z neba, vravela som si.”

„Máš pravdu, je to utešené dieťa,” prisvedčila Emilie. „Tušila som, že z nej vyrastie krásavica, a posledný rok mi dal za pravdu. Má osemnásť! Ach, Jeanne, ako ten čas letí — verila by si, že je to už osemnásť rokov, čo umrela Alica?”

Emilin hlas zrazu zastrel žiaľ; zaťala pery, prižmúrila oči. Vzápätí sa však ovládla, naznačila, že dojedla, a odsunula podnos.

„Pozorne počúvaj, Jeanne!” vyzvala ju. „Musíme všeličo vyriešiť. Čas súri.”

„Áno, madam, počúvam,” pokojne odvetila slúžka, ale nespúšťala oči z Emilinej tváre. Nič jej neušlo — všimla si aj najmenšiu zmenu jej výrazu, každý záchvev zomknutých pier, každý záblesk temných očí. Boli dni, keď Emilie Bleuetová priam žiarila krásou, no toto ráno k nim nepatrilo. Denné svetlo nemilosrdne odhalilo každú vrásku a zvýraznilo ostré črty chudej tváre. Vzalo si na mušku i bezfarebnú pokožku šije, ovisnutý podbradok, kolmú vrásku na čele i ryhy, čo sa ťahali od nozdier k tenkým perám.

Ale na tom by nebolo nič zvláštne. Jeanne dôverne poznala všetky Emiline podoby, dobré i tie horšie. Roky pred sebou netajili — narodili sa v ten istý deň — Emilie však bola mladšia o rovných dvanásť mesiacov. Jeanne prišla na svet siedmeho januára 1814; Emilie o rok nato.

Emilie mala teda päťdesiatdeväť, a v tom veku žena nemôže očakávať, že k nej bude čas milostivý. Zvláštny však bol vzrušený výraz na jej tvári. Takú ju Jeanne ešte nezažila. Lomcovalo ňou akési vnútorné napätie, oči sa jej sklovito leskli, i jej reč bola iná. Iba vo chvíľach napätia, či keď sa celkom pozabudla, Emilie sa podvedome vracala k rodnému prízvuku. Zvyčajne hovorila parížskou francúzštinou — bezchybnou, strojenou a chladnou. V to ráno sa však vyjad-rovala navlas ako Jeanne a nestranný pozorovateľ by zaraz uhádol, že obe pochádzajú z bretónskeho pobrežia.

„Chystala som sa ti to všetko porozprávať, Jeanne,” spustila Emilie, keď sa zhlboka nadýchla. „Neter som čakala až koncom mesiaca. Vieš si predstaviť, aké bolo moje prekvapenie, keď sa tu zjavila tak nečakane. Zomrela vraj matka predstavená a mníšky sa rozhodli poslať svoje žiačky domov o tri týždne skôr, ako bolo v pláne. Mademoiselle mi písala, no už som spomínala, že list mi nedoručili.”

Emilie na chvíľu zmĺkla, zamyslene sa pohrávala s prstami, potom pozrela na Jeanne a bezmála zašeptala: „Dnešným dňom, milá Jeanne, my dve začíname nový život. Minulosti odzvonilo.”

„Nový život, madam!” vyplašene zopakovala Jeanne. „Čo… čo tým chcete povedať?”

„Presne to, čo vravím!” odsekla Emilie. „Neber to ako básnický zvrat, Jeanne, ide o holý fakt. Predvčerom som predala podnik.”

„Madam!” vyhrkla Jeanne, tentoraz s neskrývaným úžasom.

„Veru predala, a výhodne. Ťažko by ho bol niekto predal výhodnejšie. No dnešným dňom, Jeanne, Numero cinq Rue de Roi pre nás prestal existovať; vlastne ani nikdy neexistoval. A madam Bleuetová je už tiež po smrti.”

„Preto tá farba vlasov, madam?” vyzvedala sa Jeanne.

„Uhádla si!” prikývla Emilie a znova sa zahľadela na seba do zrkadla. „Vlasy mám sivé, ako to chce pánboh; nepriečim sa jeho vôli! Viem, vyzerám staršia, no čo na tom. Nemám už prečo vyzerať mlado či príťažlivo. Mám totiž iné, celkom iné plány! Bude zo mňa grófka, Jeanne — Madame la Comtesse. Neznie to zle, však? Odo dneška sa stávam grófkou, dobre si to zapamätaj!”

„Mon Dieu! Ale, madam, to môžete len tak? Chcem povedať… “

„Radšej počúvaj, Jeanne, a neskáč mi do reči. Neostáva nám veľa času. O chvíľku vstane mademoiselle, dovtedy musíme mať vo veci jasno. Som Madame la Comtesse. Vydala som sa a ovdovela. Uvedom si, Jeanne, monsieur Bleuet

pre moju neter vlastne nejestvoval. Nikdy som ho pred ňou nespomenula. Na návštevách v kláštore som sa predstavovala ako mademoiselle Riguadová. Mníšky i neter ma poznajú pod týmto menom. Bolo to rozhodne bezpečnejšie po každej stránke, a dnes si blahorečím za obozretnosť.

A teraz k tvojim úlohám — nedávno, pri prechádzke po Rue de Madeleine, som vo výklade videla kufre a cestovné tašky. Bol to lacný obchodík, kde predávajú poškodený a použitý tovar. Vršila sa tam hŕba batožiny z kvalitnej kože, navyše označenej korunkami. Zájdeš ta ešte dnes a kúpiš ju. Bude sa mi hodiť. Výborne zapadne do môjho príbehu.”

„Batožinu, madam? Chcete teda odcestovať?”

„Áno, Jeanne, odchádzame, a ty pôjdeš s nami — so mnou a s mademoiselle. Vravím ti, minulosť pochováme, rodí sa budúcnosť.”

„No kam máme namierené, madam? A prečo to divadlo?”

„Všetko ti neprezradím, milá Jeanne. Mám svoje tajomstvá. Vždy som ich mala. A radšej pracujem sama, je to istejšie. Ak mi niečo nevyjde, môžem viniť iba seba; no cítim, že tentoraz to vyjde! Úsilie bude korunovať úspech! Osemnásť rokov som žila a pracovala pre túto chvíľu. A stálo ma to nemalú námahu! Všetko som zasvätila jedinému cieľu.”

Emilie pri tých slovách priam sipela. Oči sa jej hrozivo zúžili, tvár smrteľne pobledla. No netrvalo dlho, a opäť bola vo svojej koži.

„Netvár sa tak zdesene, Jeanne!” zvolala a uvoľnene rozhodila ruky. „Musíš mi dôverovať. Ty len bež kúpiť tie kufre a tašky, budeme ich potrebovať. Potom prídu na rad moje róby. Treba ich roztriediť; väčšina z nich mi bude nanič.”

„Nanič?” zhíkla neveriacky Jeanne a už vonkoncom nič nechápala.

„Ale pravdaže! Celkom nanič! Pochop, Jeanne, som aristokratka, veľká dáma! Nože otvor šatník a povedz mi, ktoré zo šiat, čo tam visia, sa mi ešte môžu hodiť.”

Poslušne, akoby v hypnóze, Jeanne sa pobrala k obrovskému mahagónovému šatníku, ktorý zaberal celú stenu spálne. Vzápätí prudko otvorila krídlové dvere. Šatník bol

preplnený odevmi rôznych štýlov i strihov. A šaty vo všetkých odtieňoch dúhy akoby zrazu ožili — volány, stuhy a čipky, čo ich zdobili, sa zvlnili v náhlom závane vzduchu.

„Pokojne ich môžeš popredávať,” ozvalo sa z postele. „Nedostaneš za ne síce bohviečo, no vdova Wyattová z trhoviska — inak poriadna potvora — dá za ne viac ako ktokoľvek iný. Povedz jej, čo stoja, a skús dohodnúť rozumnú cenu. Veď tie zelené z hrubého zamatu nemajú ani tri mesiace a cyklámenové satin de laine mi ušili iba tesne pred Vianocami.”

„Preboha, madam, tie cyklámenové ste na sebe mali iba tri razy!”

Jeanne nežne zvesila šaty z vešiaka. Satén prizdobený širokými volánmi z krepu i zamatovými mašľami sa krásne leskol, na živôtiku a úzkych rukávoch sa trblietali flitre. Šaty boli dozaista veľmi drahé, no v rannom svetle pôsobili krikľavo a vyčačkané. Mali v sebe čosi vyzývavé, a ako tak viseli vo vzduchu, kostice korzetu sa im vyduli, ani čo by zahaľovali neviditeľnú postavu.

„Preč s nimi, Jeanne!” zavelila neľútostne Emilie. „Musela som v nich vyzerať príšerne.”

Jeanne poslušne zavesila šaty na miesto a zavrela skriňu.

„A čo bude madam nosiť, ak zlikvidujeme celý šatník?”

„Zostavíme nový — dáme ušiť denné i večerné róby — a to hneď; a nielen mne, aj mademoiselle. Zabehneš za ma-dam Guiboutovou a poprosíš ju, aby nás navštívila. Povieš, že je to veľmi súrne a ide o veľkú objednávku.”

„Madam Guiboutová! Tá je strašne drahá!”

„Nemusíš mi to hovoriť, Jeanne. No teraz nešetríme — na sume nezáleží. Povedala som, že začíname nový život.”

Emilin hlas sa ako tóny trúbky rozliehal po miestnosti, keď ktosi zaklopal. Slúžka a pani si vymenili mlkve pohľady. Emilie nasucho preglgla. Ubehlo pár sekúnd.

„Entrez!” zvolala.

Dvere sa otvorili a vošla Mistral v nočnej košeli, dlhom rúchu z bieleho batistu, aké mníšky šili pre svoje chovanky, cez plecia prehodený biely kašmírový šál proti chladu. Pomaly vstúpila do izby, na perách úsmev, v očiach iskierky;

a vo chvíli, keď sa priblížila k tetinej posteli, do vlasov sa jej vplietol ranný lúč slnka a vyčaril z nich nádhernú zlatistú fakľu, čo priam prežiarila miestnosť.

Vlasy rozdelené uprostred hlavy pútcom lemovali peknú tváričku a v dvoch ťažkých vrkočoch splývali po hrudi až poniže kolien. Mali farbu dozrievajúceho obilia, farbu slnka, keď sa vyhupne na obzor. Farbou i hebkosťou, čo sa však dozvedela až neskôr, pripomínali aj kvety mimózy v rozpuku. Také vlasy majú iba Anglosasi — krásne ľanové vlasy, aké sa hodia k belasým očiam a mliečnej anglickej pokožke.

Lež Mistral nemala belasé oči. Jej oči boli tmavé, zarážajúco tmavé — zrenice ihrali až do purpurova — nevšedne krásne oči tienené závojom čiernych mihalníc, čo im dodával tajuplný výraz.

Emilie pozrela na dievča a na zlomok sekundy sa jej zmocnili pochybnosti — podobá sa vôbec dcéra na matku? No skôr než jej myšlienka preblesla hlavou, podoba sa vrátila. Pohyb hlavou, nenútený úsmev, a bola to znova Alica, nie Mistral, čo stála pri peľasti postele, neskrývajúc radosť a šťastie. Alica mala však belasé oči a na prvý pohľad bolo zrejmé, že je Angličanka a aristokratka.

Emilie, hoci nerada, pripustila, že Mistral je ešte krajšia ako matka. Jej krása bila do očí. Zlatisté vlasy a tmavé oči — nevšedný zjav priam fascinoval. Zmyselné pery, červené ako maliny, pôvabne vynikali na belostnej pleti. No Mistral mala v sebe čosi neanglické, štipku tajuplnosti, ukrytú v hlbke tmavých očí.

Nedalo sa však poprieť, že dcéra, tak ako matka, je dáma. Aristokratka od hlavy po päty, od hrdo vztýčenej hlavy až po dokonalú klenbu útlych chodidiel. Jej graciózne pohyby, dlhé štíhle prsty a pekný rovný noštek nenechávali nikoho na pochybách, že jej v žilách koluje modrá krv. Jasne a jednoznačne určovali jej šľachtický pôvod.

Emilie si zľahka vzdychla a vystrela ruku. Mistral priskočila ako srnka.

„Bonjour, teta Emilie. Prepáčte mi, že som vstala tak neskoro, no v noci som už ledva stála na nohách. Spala som

ako zabitá, iba pred chvíľou som sa zobudila, a sprvu som ani nevedela, kde vlastne som.”

Dievča hovorilo bezchybnou čistou francúzštinou.

„Dobre, že si vstala až teraz, moja milá,” usmiala sa Emilie. Jeanne ti hneď prinesie raňajky. Pamätáš si ju ešte?”

Mistral prefrnkla miestnosťou ako vtáčik, vystrela obe ruky a zvítala sa so slúžkou.

„Pravdaže pamätám,” zašvitofila. „Nikdy nezabudnem na cukríky, čo mi Jeanne dávala, keď mi česala vlasy. Neviete si predstaviť, ako veľmi ste mi chýbali, keď som sa ocitla v kláštore, vy i tie cukríky. Musela som si sama česať tie svoje dlhé vlasy a bolo to hrozné. Strašne sa mi zamotávali, najradšej by som si ich bola odstrihla.”

„Hélas, mademoiselle, to by bol býval hriech!” zjojkla Jeanne, líca ani v ohni. „A že si ma pamätáte po toľkom čase! Veď sme sa nevideli dvanásť rokov! Tiens, no vy ste boli najmilšie dievčatko v celom Bretónsku.”

„Veľmi sa mi cnelo za tým krásnym krajom,” šepla Mistral a vzápätí sa zvrtla k svojej príbuznej. „Ach, teta Emilie, taká som rada, že som tu s vami, bývate veľmi pekne. Nechápem, prečo ste ma k sebe nikdy nevzali na prázdniny.”

„To je veľmi dlhá historka, milé dieťa,” zhrnula Emilie. „Teraz sú na programe iné, oveľa dôležitejšie veci. Hneď si všetko preberieme. Jeanne ti prinesie raňajky a pri jedle sa pekne pozhovárame.”

„Sláva!” zaradovala sa Mistral a Jeanne náhlivo odchádzala. „Strašne sa teším, že sa pozhovárame. Je toho veľa, čo by som chcela vedieť. Na hŕbu otázok nepoznám odpovede. Nie, nesťažujem sa, prosím, neberte to tak. V kláštore som bola celkom šťastná, ibaže neraz mi bolo clivo. Všetky moje spolužiačky mali príbuzných, zväčša pochádzali z veľkých rodín. ]a som mala iba vás. Vždy ste boli ku mne láskavá, no nevídali sme sa často. A keďže som nemala kam ísť na prázdniny, cítila som, že sa líšim od ostatných.”

„Chápem,” prikývla Emilie, „no nebrala som si ťa, lebo som na to mala svoje dôvody. Bolo by zbytočné rozoberať ich, situácia sa však zmenila a odteraz už môžeme byť spolu.”

„Ach, teta Emilie, ani netušíte, aká som šťastná! Chvíľami ma posadol strach, hrozný strach, že si po mňa nikdy neprídete a že budem musieť zostať v kláštore ako mníška.”

„A to by sa ti nepáčilo?” spýtala sa Emilie.

Mistral zavrtela hlavou.

„V hlbke duše som cítila, že nie som povolaná. Mníšky som mala veľmi rada. Kto by ich nemal rád. Zaslúžia si lásku i obdiv. Väčšina z nich boli svätice. Vrúcne som sa modlila, aby som sa im vyrovnala v dobrote a láskavosti, no po celý čas mi čosi našepkávalo, že ta nepatrím. Chcela som o svete vedieť viac, túžila som po inom živote. Možno som hlupaňa, možno ma vysmejete, no jasne som počula, ako sa mi prihovárajú neznáme hlasy a vyzývajú ma, aby som žila plnším životom, aby som okúsila radosti tohto sveta, skôr ako sa bezvýhradne oddám službe Bohu.”

Mistral hovorila mäkkým, priam mystickým hlasom. Emilie z nej nespúšťala oči, pozorne ju počúvala a popri hlbke nastolenej témy si uvedomovala aj iné skutočnosti — nesmierne príťažlivý tón jej hlasu, nežne pootvorené pery, panenskú nádheru rozšírených zreníc a záplavu citu, čo jej vyvieral zo srdca.

„Tvoje myšlienky ťa viedli správnym smerom,” ozvala sa po chvíli Emilie. „Si mladá, Mistral, bolo by škoda ukryť mladosť a krásu za vysoké múry kláštora.”

„Krásu? Ja že som pekná?” zháčilo sa dievča. „Ach, teta Emilie, naozaj si to myslíte? Dúfala som, že je to tak, no nebola som si istá. Všimla som si iba, že sa dosť líšim od ostatných dievčat.”

„Nikdy ti nepovedali, že si pekná?” začudovala sa Emilie.

Dievčaťu sa na lícach prehlbili dve pôvabné jamky.

„Niekedy áno! No inokedy si ma zasa doberali pre vlasy, že ich mám také svetlé. Bola som jediná Angličanka v kláštore a jediná blondínka, ostatné dievčatá boli brunetky.”

„Jediná Angličanka!” zopakovala Emilie. „Veru, Mistral, máš pravdu, po matke si Angličanka.”

„A po otcovi?” vyhrkla Mistral a v priebehu ďalšej sekundy sa Emilie zmenila na nepoznanie. Tvár jej skrivilo do škaredej grimasy. Z usmievavej a zhovievavej tety sa akoby

šibnutím čarovného prútika stala zachmúrená žena. Mistral sa ešte nestretla s nenávisťou, teraz ju však spoznala, spoznala ju v stisnutých perách, zúžených očiach a hlbokých vráskach, čo obludne znetvorili tetinu tvár. Zdesene zalapala po dychu, strach jej zovrel srdce, no keď uplynula ďalšia sekunda, Emilin výraz sa znova zmenil.

„O tvojom otcovi nebudeme hovoriť. Dnes rozhodne nie,” vyhlásila. „Raz ti o ňom porozprávam, teraz sa však musíme sústrediť na iné, dôležitejšie veci. Zavítala si do môjho domu, Mistral, a budeš tu bývať; som rada, že ťa mám, no jedno si musíme vyjasniť — vyjasniť od základu — hneď na začiatku. Očakávam poslušnosť. Bezvýhradnú poslušnosť. Musíš ma poslúchnuť, aj keď ti nebude jasný dôvod môjho rozhodnutia. A urobíš to mlčky, bez zbytočných otázok. Platí to odteraz, rozumieš?”

Panovačný tón tetinho hlasu znova nahnal dievčaťu strach, no premohlo sa.

„Pravdaže, teta Emilie. Vaše želanie je mi rozkazom,” odznelo rozhodným tónom.

„Výborne! Môžeme teda začať. Poviem ti, čo máme dnes na programe. Najprv ti objednáme nové šaty. Poslala som po madam Guiboutovú, jednu z najlepších módnych návrhárok Paríža. Nešije lacno, ale to nič; vyučila sa totiž u monsieur Wortha, dvorného krajčíra cisárovnej Eugénie. Ušije ti všetko, čo potrebuješ. Za šaty dobre zaplatíme, no budeš v nich ako princezná — keď si ich oblečieš, stúpne ti sebavedomie a prilákaš pohľady okolia.”

„Vďaka, teta Emilie, tisíc ráz vďaka,” zašepkala Mistral. „Ani netušíte, ako veľmi som túžila… “

„Nechaj ma dohovoriť. Ešte som neskončila,” prerušila ju Emilie.

„Prepáčte, teta Emilie.”

„My dve sme sa veľmi nevídali za tých posledných dvanásť rokov, čo ubehli od tvojho nástupu do kláštornej školy. Nemám potuchy, čo si pamätáš z detstva, čo vieš o svojich koreňoch. Tvoj starý otec bol ctihodný pán John Wytham, najmladší syn lorda Wythama, anglického šľachtica. Ja som jeho najstaršie dieťa. Moja matka bola Francúzka, otec si ju

však nikdy nevzal za ženu. Tvoja pokrvná stará matka bola Angličanka a pochádzala z významnej rodiny. Zomrela, keď mala tvoja matka iba päť rokov, a svoju dcéru zverila do opatery svojich rodičov, sira Herewarda a lady Burghfieldovej. Tvojej matke sa však od príbuzných nedostalo láskavého slova, necitlivo s ňou zaobchádzali, a len čo to tvoj starý otec zistil, vzal ju so sebou do Bretónska a zveril do výchovy mojej matke… a mne. Tvoj starý otec nebol bohatý, zato však veľmi márnotratný. Živila som ťa iba ja — nikto iný! Celých dvanásť rokov, čo si bola v kláštore, som ti platila školné, kupovala šaty; starala som sa, aby si dostávala hodiny navyše. Platila som ti hodiny hudby, angličtiny, francúzštiny i nemčiny. Aj hodiny tanca, výrečnosti a spoločenskej výchovy boli nepovinné. Všetko šlo z môjho vrecka.”

„To som netušila,” vyhrkla Mistral. „Ďakujem vám, teta Emilie!”

„Netúžim po vďake!” odsekla Emilie. „Vravím ti to iba preto, aby si pochopila svoju situáciu. Tvoji príbuzní v Anglicku už neprejavili záujem o tvoju matku, prestala pre nich jestvovať; a keďže tvoj starý otec v posledných rokoch života neveľmi udržiaval kontakt s Anglickom, pochybujem, či vôbec vedia, že si na svete. Zosobňujem teda celú tvoju rodinu — som tvoja jediná príbuzná, tvoja teta.”

„Chápem, teta Emilie.”

Mistral bola zmätená. Teta s ňou hovorila podráždeným, bezmála agresívnym tónom.

„Dôležité je, že si rozumieme,” pokračovala Emilie. „Musím ti ešte čosi povedať — vydala som sa. Vzala som si za muža grófa. Žiaľ, umrel a nemá význam o ňom hovoriť. Zostal mi po ňom iba titul, som Madame la Comtesse. Tam, kam odchádzame, ho však nebudem používať. Pocestujem pod iným menom, zostanem inkognito. Mám na to svoje dôvody.”

„My niekam cestujeme?” prekvapila sa Mistral. „A kam?”

„Vyčkaj, všetko sa včas dozvieš,” znela strohá odpoveď. „Vydáme sa na dlhú cestu, plánujem ju už mnoho rokov.”

„A… chceli ste sa na ňu vydať… so mnou?” prezvedala sa Mistral.

„Presne tak, s tebou!” odsekla Emilie. „Viac však o nej nepadne ani slovo, až kým neukončíme všetky prípravy. Jedno si však zapamätaj. O našich záležitostiach nebudeš s nikým hovoriť. Nech sa ťa vypytuje, kto chce, čo chce — nikomu nič neprezradíš — o sebe ani o mne.”

„A ak sa ma niekto spýta, kto vlastne som, čo mám povedať?” zháčila sa Mistral. „Aj ja dostanem nové meno?”

„Pravdepodobne,” prikývla Emilie. „Svoje pravé meno nesmieš nikomu prezradiť, chápeš? Zabudni na to, že si Wythamová. To meno ti nesmie vykĺznuť z úst. Ja sa budem volať… áno… madam Secret.‘To je ono! Veľmi trefné meno. Prebudí v ľuďoch zvedavosť — a práve to chcem, chcem aby boli zvedaví; chcem aby kládli otázky, aby sa zaujímali, aby rečnili.”

„Ale, teta Emilie… ničomu nerozumiem.”

„Záleží na tom? Vravela som ti, Mistral, že ma musíš poslúchať. A dodávam, že mi musíš aj dôverovať. Viem, čo je pre teba najlepšie. No viem aj, čo je najlepšie pre mňa. Je ti to jasné?”

„Áno, teta Emilie.”

„Takže dohodnuté. Vydáme sa spolu na cestu, a dôvod tej cesty nateraz zostane — mojím tajomstvom.”

Mistral chcela ešte čosi povedať, no vtom zaklopali na dvere a vošla Jeanne.

„Je tu madam Guiboutová, madam.”

„V poriadku. Pozvi ju ďalej. A ty, Mistral, bež do svojej izby. Obleč si iba spodničku a prehoď župan. Krajčírka ti potrebuje vziať miery.”

„Mademoiselle ešte nejedla!” zvolala Jeanne. „Raňajky na ňu čakajú v jej izbe už dobrú štvrťhodinu. Zaniesla som ich ta, no tuším sme sa nerozumeli.”

„Jaj, či si hlúpa, Jeanne! Chcela som, aby mademoiselle raňajkovala tu, so mnou, no nič to! Najedz sa vo svojej izbe, Mistral, chytro sa obleč a raz-dva nech si naspäť.”

„Pousilujem sa, teta Emilie,” poslušne odvetilo dievča a pobralo sa za slúžkou.

Emilie vyprevádzala neter pohľadom. Pri dverách sa Mistral ešte letmo obzrela a vyslala k tete plachý úsmev. Kývla

hlavou na rozlúčku a Emilie sa na zlomok sekundy zmocnil pocit, že sa s ňou lúči Alica. Áno, Alica mala rovnaké pohyby, rovnaký úsmev! Emilie bezmála vykríkla pri pohľade na tú zarážajúcu podobu, no vzápätí sa dvere zatvorili a ona osamela.

„Alica!”

Nečujne šepla jej meno a čas sa vrátil — zdalo sa jej, že iba včera sa na ňu Alica nežne usmievala. Aké to bolo milé stvorenie, bytosť hodna lásky! Ako len pookriala, keď ju tie jej útle ruky objali okolo krku. V pamäti sa jej vybavila Alica v deň, keď ju John Wytham priviedol z Anglicka. Desaťročné šťúple dievčatko, vyplašené a uplakané, chudučká tvár, modré okále a pery, čo sa roztriasli pri každom hlasnom slove.

Emilie práve kŕmila na dvore sliepky, keď zbadala otca. Celý výjav jej živo utkvel v pamäti. Blížil sa k farme na po-voze, bláznivo poháňal čierne kone, čo sa neposlušne vzpí-nali, akoby ich práve osedlali a vystrojili na cestu. Prirútil sa do dvora, frajersky hodil opraty paholkovi, zoskočil z voza a schytil do náručia dieťa, čo sedelo vedľa neho na sedadle.

Prešiel cez záhradnú bránku a dal sa hore kamenistým chodníkom s dcérou v náručí. Držala sa ho ako kliešť, tvár zaborená do jeho hrude, skrytá pred svetom, na obdiv vystavila iba zlatisté vlasy, čo jej splývali po kabátiku z belasého zamatu.

John Wytham sa so svojou najstaršou dcérou zvítal preňho charakteristickým siláckym spôsobom. „Tak čo, Emilie — už si si našla ženícha?”

Emilie si mohla vybrať z viacerých odpovedí. Mohla mu povedať, že ako nemanželské dieťa, ktoré dcéra francúzskeho farmára počala s anglickým maliarom, to pri výdaji nemala práve ľahké. Jej pôvod rozhodne nebol prínosom. Mohla tiež povedať, že jediní chlapi, ktorých v tom krásnom bretónskom zapadákove stretáva, sú sedliaci a farmári, a tí ju veru neveľmi zaujímajú, lebo vďaka anglickej krvi, čo sa jej primiešala do žíl, stala sa z nej osoba nemiestne prieberčivá. Mohla i odvrknúť, že keby bol o čosi menej sebecký a čírou náhodou si spomenul, že francúzska nevesta

potrebuje veno, možno by aj prikvitol nejaký ženích. No z tých pár grošov, čo za posledných desať rokov dal jej matke, naň, žiaľ, nenašetrili.

Emilie však v otcovej prítomnosti zakaždým stratila reč a zmohla sa nanajvýš na jachtavú odpoveď.

„Nie… nie… o… otec!”

John Wytham ju uštipol do líca a ona sa naňho usmiala, neschopná odolať jeho šarmu.

„A máš už po tridsiatke! Najvyšší čas, aby si si splašila frajera, lebo ostaneš na ocot. A kde máš mamu?” „V kuchyni!”

Zamieril do domu. Emilie kráčala za ním do priestrannej kuchyne obloženej dubovým drevom. Matka práve varila večeru; z hrncov a panvíc sa šírili lákavé vône. Marie Riguadová stála pri sporáku rozhorúčená, neupravená a strapatá. Vlasy jej už sem-tam postriebril čas, no postavu mala štíhlu, uchovala si pekné dievčenské tvary. Len čo zočila návštevníka, nadšene vykríkla a vítala ho detsky zvonivým hlasom.

„John!”

„Veru, prišiel John! To je prekvapenie! Po toľkých rokoch!”

„Tak veľa ich zasa nebolo. Prešli iba štyri. No vedela som, že sa tu ešte zastavíš.”

„Ale čo! Fakt? No vidíš, nemýlila si sa. A neprišiel som sám. Niekoho tu mám.”

Nežne zložil dcéru na stôl. Alica čosi zamrmlala s tváričkou zaťato zaborenou do otcovej hrude, nie a nie sa od neho odtrhnúť.

„Tak toto je Alica,” oznámil stručne a pozrel na Marie.

„Tušila som to. Rozprával si mi o nej, keď si tu bol naposledy. Vravel si, že sa o ňu starajú rodičia tvojej ženy.”

„No asi som ti nevravel, ako s ňou tí nešťastníci zaobchádzajú! Môj veľactený svokor, čo na mňa vždy hľadel zvrchu, a tá jeho odutá hrdopýška, čo jej až prší do nosa a blahosklonne podá človeku namiesto ruky len dva prsty, akoby sa bála, že jej ju ukradnú. Nečudo, že dieťa u nich nebolo šťastné. No netušil som, že je to až také zlé, kým som sa o tom sám nepresvedčil. Je to pár dní, čo som za ňou zašiel.

Od Alice som sa síce nič nedozvedel — to dieťa je zastrašené, ani nemukne — no spracoval som vychovávateľku, aby vyšla s pravdou von. Prezradila mi, že malú tyranizujú a vymýšľajú si pre ňu rôzne tresty, a najmä jej dávajú stále najavo, ako im je na ťarchu, a ešte do nej aj hustia, že jej otec je zloduch.

Tak som im ukázal, aký som zloduch. Poslal som ich do horúcich pekiel a dieťa som vzal so sebou. Chúďa malé, nemá sa dobre, nuž som ti ju priniesol. Vieš, Marie, mám toho už dosť — rodičovskej zodpovednosti aj celého Anglicka! Chcem maľovať a idem do sveta, no nemôžem so sebou vláčiť chúďa dieťa! Postaráš sa mi o ňu?”

Emilie ani nepočúvala, čo povie matka; poznala odpoveď, skôr ako jej tá veta vykĺzla z pootvorených pier.

„Postarám, John, samozrejme.”

A práve tak ako Marie Riguadová, aj jej dcéra mala oči iba pre Johna Wythama. Sálala z neho neobyčajná sila. Bol vysoký a príťažlivý, a hoci Emilie nemala s chlapmi skúsenosti, cítila, že tento má nespútaného ducha. Bol to divoch, samopašný divoch so zmyselnými perami a očami, čo na seba priam magneticky priťahovali pozornosť.

„Dohodli sme sa teda,” zhrnul vzápätí. „Tu sú peniaze. A pošlem ďalšie, len čo dáke zarobím.”

Hodil na stôl zväzok bankoviek a Emilie si išla oči vyočiť. Toľko peňazí! No časom sa ukázalo, že k nim už mnoho nepribudlo.

„Zostaneš, John? Zostaneš — aspoň na večeru?” Marie Riguadová si sklamane vzdychla, keď sa zvrtol k dverám.

„Nie, milá moja. Čakajú ma. Vďaka, že prichýliš Alicu.”

Vyslobodil sa z kŕčovitého objatia detských rúk, vtisol dcérke bozk na zlatistú hlávku, potom sa obrátil k žene, ktorú ľúbil, keď mal dvadsať, a ktorá ho neprestala milovať ďalšie tri desaťročia. Prstami sa jej dotkol brady a jemne jej zaklonil hlavu. Pohľadom sa mu vpila do očí, črty jej zmäkli, stála tam ani ochromená.

„Ty ma ešte vždy miluješ!” šepol po chvíli. „Som ja len šťastlivec!”

Pobozkal ju na pery a potom rázne vykročil k dverám.

Marie sa ho viac nepokúšala zadržať. Civela za ním ako socha s rukou pritisnutou na hruď, čo sa jej prudko vlnila pod lacnou flanelovou blúzkou.

Iba Emilie za ním vyšla na dvor a vyprevádzala ho pohľadom; Emilie pozorovala, ako zručným pohybom obracia kone na úzkej ceste; začula, ako si ešte čosi hundre popod nos, a potom sa vo vzduchu mihol jeho širák, frajersky jej kýval na pozdrav a kone závratnou rýchlosťou vyrazili vpred, brička za nimi ohlušujúco hrkotala po zbrázdenej ceste.

Vzápätí spozornela na iný zvuk. Detský plač. „Oco! Ocinko! Nenechávaj ma tu!”

Záhradou sa ozýval srdcervúci plač zúfalého dieťaťa, čo vybehlo z kuchyne. Vtedy Emilie po prvý raz schytila Alicu do náručia a tuho si ju privinula. Dievčatko sa chvelo ako osika, po lícach mu stekali horúce slané slzy.

„Pauvre petite, úbožiatko!” šepla. „Neplač, moja, bude ti tu dobre. Postarám sa o teba.”

Vtedy ešte netušila, aké prorocké slová vyriekla. S odstupom času však jasne videla špirálu starostí a povinností, pred ktorými nebolo úniku — Alica nechce jesť, Alica sa bojí tmy, Alica uteká pred kravami, Alica chce ísť na prechádzku, Alica fňuká, že si ju doberajú dedinské deti, Alica potrebuje domácich učiteľov, lekára, lieky, knihy, hračky, šaty, topánky. Alica sedí ako socha a čaká, kedy jej rozčešú vlasy, čo sťa dlhý zlatistý závoj zahaľujú biele dievčenské plecia.

Emilie si vzdychla.

Odo dverí k nej doľahol šum a ona si zrazu uvedomila, že spomienky sa jej prehnali hlavou za niekoľko sekúnd, a pritom sa jej zdalo, že napredujú v zástupe vlečúcich sa rokov, s ktorými boli navždy späté.

„Madam Guiboutová, madam.”

Jeanne uviedla módnu návrhárku, drobnú temperamentnú ženu s nezdravo žltkavou pokožkou — daňou za dlhé hodiny strávené v nevetraných miestnostiach; jej sčervenené oči zasa svedčili o priveľkej záťaži, ktorej boli vystavené pri sústredenej práci s látkou, čo sa v jej šikovných rukách pretvárala v čarokrásne odevy.

„Bonjour, madam.”

Obe ženy sa náhlivo zvítali a ako rodené obchodníčky zaraz pristúpili k veci.

„Cestovné plášte, elegantné kostýmy, plesové róby, večerné šaty, peleríny, pláštenky, paleta!” sypala Emilie ako z rukáva. „Mademoiselle potrebuje skrátka všetko. A čo vy, madam?”

„Kompletnú kolekciu.”

„A nakedy?”

„Vyžadujem nemožné! Dávam vám tri dni — nanajvýš týždeň!”

„Vyjde vás to draho.” „S tým rátam, no očakávam, že ceny budú primerané.” „Nezaobídem sa bez pomocníkov navyše. Tých treba dobre zaplatiť.”

„To mi nemusíte hovoriť.” „Znamená to aj únavné množstvo skúšok pre obe dámy.” „Prispôsobíme sa vašim požiadavkám. Budeme kedykoľvek k dispozícii.”

„V poriadku, potom to stihneme, madam.”

„Ďakujem vám.”

Madam Guiboutová podišla k dverám a otvorila ich. Stáli tam dvaja pomocníci, ruky sa im podlamovali pod ťarchou materiálu, čo niesli. Satén, zamat, kašmír, rips, muše-lín fulár, vlna, popelín — celé baly látok v bohatej škále farieb a vzorov.

Madam Guiboutová im kývla, aby vstúpili. Siahla po azúrovom zamate a hodila ho na posteľ. „Priamo z Lyonu,” oznámila stručne.

Emilie si k nemu zaraz primyslela Mistraline vlasy. I Alica mala raz zjari šaty takej farby.

Dvere zostali otvorené, po chvíli sa v nich zjavila Mistral. „Obliekla som sa podľa vášho želania, teta Emilie. Jéj, to je nádhera! Aké úžasné farby!” zvolala očarená.

Letmo sa dotkla zamatu — v tej chvíli ho však madam Guiboutová zakryla balom sivkastej gázy, ľahučkej ako opar, čo visí nad jazerom, keď sa brieždi; jemnej ako holu-bie páperie či popol z cigarety.

„Pre vás, madam,” navrhla krajčírka. Emilie najprv pozrela na látku, potom na Mistral. „Nie, pre mademoiselle,” zaznelo rozvážne. „Pre mňa?” začudovala sa Mistral.

„Áno, pre teba,” zdôraznila Emilie. „Celý tvoj šatník, všetky tvoje šaty i plášte budú tejto farby — všetko dáme ušiť bledosivé.”

„Prepánajána, teta Emilie, veď budem ako prízrak!” zhrozila sa Mistral.

„Presne tak!” zvolala Emilie. „Budeš ako prízrak — duch

Monte Carla.”

KA1MTOLA DRUHÁ

Sir Robert Stanford za sebou nečujne privrel dvere vily, zastal a zahľadel sa na more.

Nádherná noc práve odovzdávala svoju moc rodiacemu sa dňu, mesiac bledol, na východe sa začínali zapaľovať zore. Od mora podúval svieži vánok, čo podchvíľou silnel. Sir Robert mu nastavil tvár a zhlboka sa nadýchol, akoby chcel každým pórom vstrebať jeho blahodarný osviežujúci účinok. V tej chvíli práve naplno vychutnával okamih, aký pre chlapa nastáva zrána po romantickej noci, keď uspokojí svoju túžbu až do vyčerpania a jeho duchovné potreby sa ozývajú čisto a jasnozrivo i vďaka šiestemu zmyslu.

V Ružovej vile za jeho chrbtom vládol pokoj; tajuplné prítmie nasýtené teplou omamnou vôňou vábilo do svojich osídiel; no vzduch vonku, hoci sladkasto prevoňaný rozkvitnutou mimózou a oranžovníkom, vzpružoval telo i -ducha.

Sir Robert rázne zaklonil hlavu a pozrel na nebo, vzápätí znova skĺzol pohľadom do záhrady pred schodíkmi vily, kde bujneli kvety i kríky, čo ešte ukrývali svoje farby v závoji tmy a iba čakali na okamih, keď ich pestrofarebná, priam exotická krása naplno zažiari v lúčoch vychádzajúceho slnka.

No akokoľvek to znie čudne, sir Robert nevnímal čaro stredozemskej scenérie, pred očami mal vidinu rozľahlého parku a hladkých zelených trávnikov svojho rodného sídla v Northamptonshire. V tej chvíli videl všetko v jasných kontúrach — sivý dom, obrovský klenot osadený uprostred rozľahlých terás, strechy a komíny na pozadí bezoblačnej oblohy; architektonickú dokonalosť stavby zboku odrážala hladina jazera, ponad ktoré sa prechádzalo pod kryté stĺporadie. Bolo to veľkolepé sídlo, domov, na aký mohol byť hrdý každý chlap; prečo mu však ranný vánok, čo podúval

pri Stredozemnom mori, pripomenul práve Cheveron, to veru nechápal.

No dom tam pred ním stál ticho a obviňujúco, a mlčky sa dožadoval vysvetlenia; a tak ako všetci chlapi v slabej chvíli, aj sir Robert sa začal ospravedlňovať. Prečo, namietal v duchu, prečo má byť spätý s jediným sídlom, menom, tradíciou, čo ako vznešenou a urodzenou? Chce svoj život prežiť po svojom. Prečo nie? Bol už dosť starý, aby poznal svoje túžby a potreby!

A kým zvádzal vnútorný boj, zrazu si spomenul, že ho v hotelovom apartmáne čaká list. Prišiel ešte večernou poštou, no písmo na obálke ho odradilo — nechal ho ležať na stole neotvorený. Opäť list od matky; nemohol sa zbaviť pocitu, že tam striehne na jeho návrat, obludne hrozivý vo svojej bezmocnosti.

V mysli sa mu nástojčivo vynáral posledný rozhovor s matkou. Vety ožívali, pamätal si každé slovo, každé gesto i hĺbku citu — v duchu videl mihotavý odraz ohňa na matkinej bledej tvári i tichú nádheru zasneženej krajiny za oblokmi Cheveronu — belostný sneh, čo zamaskoval dôverne známe okolie a premenil ho na ľadové kráľovstvo.

„Takže odchádzaš do Monte Carla?” ozvala sa matka a z jej hlasu bolo zrejmé, že nesúhlasí so synovou cestou.

„Áno, do Monte Carla,” zopakoval. „V tomto ročnom období je tam krásne. Čudujem sa ti, mami, že sa nikdy nevyberieš na juh. Nesmierne to osoží zdraviu.”

„Verím ti, Robert, no moje povinnosti mi nedovoľujú vzdialiť sa odtiaľto,” namietla lady Stanfordová a nebolo pochýb, že má na vec vyhranený názor.

„Potom mi len zostáva dúfať, že sa zhostíš aj mojich,” nadhodil s kyslým úsmevom syn.

„Veľmi rada, no, žiaľ, nie je to v mojich silách, som iba žena. Ty si majiteľ statku, Robert, ty si po otcovi zdedil vysoké postavenie. Ty si hlava rodiny a nezabúdaj, že Stanfordovci boli odjakživa verní svojim tradíciám.”

Sir Robert podišiel k obloku a zahľadel sa na zasnežený trávnik. V izbe za jeho chrbtom bolo chvíľu ticho, napokon ho preťal matkin priškrtený hlas.

„Tá… tá žena… ide s tebou?”

Sir Robert sa zvrtol, aby videl matke do tváre.

„Lady Violet Featherstonová… ak ju máš na mysli… sa zrejme bude zdržiavať vo svojej tamojšej vile.”

„Panebože, Robert, prečo to robíš? Nechápeš, že ťa tá žena zničí, načisto zničí?”

Sir Robert sa nenáhlivo vrátil ku kozubu.

„A ako, prosím ťa? Myslíš finančne, duševne alebo fyzicky? Kdeže! Nemusíš mi našepkávať správnu odpoveď. Dobre ju poznám! Spoločensky, na to narážaš, však?”

Namiesto odpovede si lady Stanfordová pretrela oči smútočnou vreckovkou. Jej slzy a zraniteľnosť privádzali syna do zúrivosti; mocnela v ňom túžba ubližovať jej, ešte väčšmi jej rozdrásat’ dušu.

„Len sa, prosím ťa, neutráp,” pokračoval. „Ako si mi práve ráčila pripomenúť, som majiteľom veľkostatku a šťastným dedičom obrovského majetku. Ľudia radšej odpustia mojej žene všetko, veru, všetko, než by sa vystavili hrozbe, že brány Cheveronu zostanú pre nich zamknuté.”

Ak chcel svoju matku zraniť, neminul sa účinkom.

„Robert!” vykríkla a v hlase sa jej miešal údiv s hrôzou.

„Robert, to nemyslíš… vážne… že si ju… vezmeš… a privedieš ju do tohto domu!”

„A prečo nie?” nadhodil syn úctivo. „Zabudla si azda, že lady Violet je dcéra vojvodu?”

„Nie, nezabudla, to jej len priťažuje. Dáma s urodzeným pôvodom sa nespráva ako ona. Navyše, ak si ju chceš vziať, najprv sa musí rozviesť. Rozvod, Robert! To si si premyslel?”

„Áno, premyslel,” precedil stručne.

Lady Stanfordová vstala od stola. Kedysi to bola očarujúca žena. Krása rokmi trochu vybledla, no pôvab pretrval a šarm vekom ešte stúpol. Teraz bola bledá ako stena, po lícach jej stekali slzy, no stála tam dôstojne, navonok zachovala dekórum.

„Ako myslíš, Robert,” hlesla. „Si dosť starý, aby si bol svojím vlastným pánom. Ak si sa rozhodol vziať si ju, nikto ti v tom nezabráni. Má síce zlú povesť, je o desať rokov star-

šia, no poznám si syna. Je tvrdohlavý, nedá si povedať a nik na svete nezmení jeho rozhodnutie. No i ja mám svoje zásady. Ak sa aj Violet Featherstonová stane tvojou ženou, vedz, že ju nikdy neprijmem do rodiny. A nemám k tomu čo dodať.” „V poriadku.”

Lady Stanfordová zamierila k dverám. Sir Robert jej ich otvoril, na perách ironický úsmev. Kútikmi úst mu zlostne šklbalo, kým čakal, kedy matka odíde. Ešte raz po ňom blysla zrakom v nádeji, že mu srdce trochu zmäkne — oči sa im stretli, no v synových nebolo ani štipky zmieru, vyčítala z nich iba zlosť, nevraživosť a nedôveru. Vzápätí odvrátila tvár a mlčky vyšla von.

Zachoval sa kruto! Teraz mu to bolo jasné; no vtedy ním zmietala zlosť, priam sa dusil hnevom, čo ho zákonite posadol, keď si nemohol presadiť svoje, keď sa okolnosti nevyvíjali správnym smerom, keď ich nevedel zvrátiť vo svoj prospech. Prečo, prečo len nestretol Violet už dávnejšie, keď boli obaja mladší? kládol si azda po stý raz rovnakú otázku. Akosi ignoroval nezvratný fakt, že v čase, keď sa ona vydávala, on ešte študoval v Etone. V spomienkach mu zostala len ako krásavica, čo stojí za hriech.

Ako veľmi sa líši od všetkých tých plachých slečien, ktoré matka považovala za dobré partie! Ako veľmi sa líši od žien, ktorým iba dvoril, či s ktorými strávil noc, no všetky ho napokon zunovali svojou vtieravosťou, svojimi vášnivými prejavmi lásky, čo silneli v nepriamej úmere s jeho citmi!

Violet bola preňho záhadou. Nikdy si ňou nebol istý. Chvíľami nežná a poddajná napĺňala ho pocitom, že sa chce naplno oddať iba jemu, že mu patrí telom i dušou. Inokedy zasa, hoci ju držal v náručí, cítil, ako mu uniká. Posmievala sa jeho náruživosti, sile vášne, a v tých chvíľach vycítil jej nepolapiteľnosť, vycítil ju skôr, než jej slová vykĺzli z pier. Nie, nepatrila mu, patrila iba sebe. Bludička poletujúca nad močiarom citu.

Violet ho priťahovala svojou bezstarostnosťou a vzdorom. Vôbec ju netrápilo, čo si kto myslí; zvyšok sveta jej mohol byť ukradnutý; dobre poznala jedovaté ľudské jazyky; vedela, že rodina i väčšina priateľov sú na strane manžela, ktorého nedávno opustila, lebo ho vraj mala už celého prečítaného a začínal ju nudiť. Manželstvo trvalo osemnásť rokov.

Klebetnice, čo dlhé roky so zatajeným dychom pretriasali lady Violet Featherstonovú, udalosť neprekvapila; prekvapilo ich však, že Violet neušla ani s jedným milencom. Vymkla sa iba z manželského zväzku a vytvorila si súkromnú ustanovizeň; inak pokračovala v prelietavom spôsobe života a usilovne zvádzala mladých mužov, čo sa jej priplietli do cesty.

V tom čase ju stretol sir Robert a na prvý pohľad sa do nej zaľúbil až po uši. Nebol z tých chlapov, čo by k najvážnejšiemu kroku v živote pristúpili prenáhlene či neuvážene. Rátal s tým, že ak požiada o ruku Violet Featherstonovú, jeho plány do budúcnosti sa od základu zmenia.

Aj keď sa matke zdal vzdorovitý, aj keď navonok predstieral, že oženiť sa s Violet a priviesť si ju do Cheveronu je jednoduché, v hĺbke duše cítil, že to nebude vôbec ľahké. A predsa, keď sa naňho Violet usmiala, keď sa naňho zahľadela spod dlhých mihalníc, keď si ho rozkošnícky dobe-rala, čo patrilo k jej očarujúcim kúskom, mal pocit, že nič na svete nie je také dôležité ako dobyť srdce tej záhadnej fascinujúcej ženy.

No v tej chvíli, ako napokon vždy, keď Violet nebola nablízku, musel čeliť pôvabom Cheveronu. V duchu počul matkin hlas a vedel, že nie je sama, kto ho háji. Myslel na nájomcov, na otázku svojho vstupu do dolnej snemovne, na svoje postavenie v grófstve, na úlohu, ktorú Stanfordovci odjakživa zohrávali v kruhoch blízkych dvoru. A hoci to neboli svetoborné záležitosti, ich zhluk vytváral hrozivú opozíciu, kamenný masív v porovnaní so ženskou krehkosťou Violet — nežnej, očarujúcej a dráždivej, a chvíľami navyše zúfalo nepolapiteľnej.

Vtom Roberta striaslo od chladu a uvedomil si, že už hodnú chvíľu postáva pred Ružovou vilou. Vietor od mora bol silnejší, ako predpokladal. Vykročil dolu záhradou. Ha-diaci sa chodník na každých pár metroch pretínali schodíky, a on zostupoval čoraz nižšie, až sa ocitol pred majstrovsky tepanou bránou, ktorá ho vyviedla na úzku cestu.

Nedal sa ňou smerom nadol, ale zamieril na druhú stranu a cez bránku vstúpil do mestských záhrad, ktoré pred niekoľkými rokmi založil Francois Blanc krátko potom, čo dal vybudovať nové centrum Monte Carla. Záhrady neboli ešte dokončené, no na prvý pohľad sľubovali estetický zážitok. Chodníček sa kľukatil pod palmami a olivovníkmi, popri živých plotoch a ozdobných kríkoch. Eukalyptus, jaz-mín i myrta prevoňali vzduch a nasýtili ho omamnou exotickou arómou. Vo dne by návštevníka očarili kaskády ohni-vočervených muškátov, záhony purpurových fialiek i girlandy belasého otočníka. No v tichu noci, chránené tieňom stromov, spali i kvety.

Sir Robert nevnímal krásu okolia. Myšlienkami bol ešte vždy v Cheverone. Spomínal na rána, keď vstal zavčasu a vyšiel do záhrady. Tráva bola ešte vlhká od rosy, no na obzore už kraľovalo zlatisté slnko a vtáky veselo štebotali. Spomínal na dlhé dni vonku na poli, keď sa strieľalo na jarabice uhniezdené v strnisku; zahrmel výstrel, kŕdeľ vtákov vy-plašene vzlietol nad zoranú zem a po chvíli sa k nemu víťazoslávne prihnal usilovný kokeršpaniel s bezvládnym operencom v papuli; spomínal na dlhú jazdu domov po celodennej poľovačke, keď ho už z diaľky vítali svetlá Cheveronu, čo mäkko presvetlili zimnú tmu.

Cheveron, večne ten Cheveron! A pritom by mal myslieť iba na Violet, na jej horúce bozky a nežné objatia.

Zbehol po kamenných schodíkoch, obišiel sivú skalu ob-rastenú popínavou rastlinou, a vtom doňho ktosi vrazil. Ticho preťal zdesený výkrik a on inštinktívne vystrel ruky, aby zabránil pádu, zachytil postavu, a hneď pochopil, že drží v náručí ženu.

„Pozor! Opatrne!” zvolal, a pretože ho incident vytrhol z úvah a mysľou bol v Cheverone, podvedome použil angličtinu. Neznáma zalapala po dychu.

„Pardon, monsieur,” vyhrkla, a keď si uvedomila, že začula angličtinu, dodala: „Ach, vy ste Angličan.”

„Áno, som Angličan,” potvrdil sir Robert. „Nestalo sa vám nič?”

V tme, a navyše tieni košatého stromu, jej nevidel do tváre, cítil však, že má strach a dych zrýchlený ako po namáhavom behu.

„Nie, nič, už je všetko v poriadku, dobre, že ste tu,” vysypala zo seba. „Viete… prihovoril sa mi nejaký chlap. Najprv som nerozumela, čo vraví. Asi… asi veľa pil, a ja hlupaňa som sa pri ňom pristavila… No keď som pochopila, čo… čo chce, hneď… hneď som ušla.”

„Veď ja mu ukážem,” zastrájal sa sir Robert a zároveň mu prebleslo mysľou, či to nie je nejaká pasca. Slušné ženy, ktorým sa protivia lascívne reči cudzích chlapov, sa na úsvite neprechádzajú v záhradách Monte Carla. A kým takto uvažoval, neznáma vycítila náhlu zmenu a akoby mu čítala myšlienky, nevdojak sa odtiahla.

„Nie, nechajte… ďakujem vám,” hlesla. „Je… je to moja chyba, nemala som sem chodiť… sama. Viem… urobila som hlúposť, no zobudila som sa zavčasu a nedalo mi zostať v posteli — strašne som chcela vidieť východ slnka pri mori.”

V jej hlase i v slovách, čo zvolila na vysvetlenie, bolo čosi detsky nevinné, a sir Robert pochopil, že sa nemá čoho obávať. Toto rozhodne nie je nijaká pasca a žena… či dievčina, lebo podľa všetkého bola veľmi mladá… nehrá falošnú hru.

„O chvíľu sa ho dočkáte. A odtiaľto budete mať výborný výhľad,” vysvetlil a ukázal kúsok doľava, kde sa chodník rozširoval a vinul okolo hlbokého priesmyku, chráneného iba železným zábradlím.

„Jéj, ďakujem vám.”

Neznáma vykročila vpred, vystúpila z tieňa stromov, a sir Robert sa utvrdil, že stretol dievčinu v rozpuku. Plecia jej halil sivý plášť z hebkej látky, čo elegantne splýval na zem, vlasy prekryla kapucňa; v slabom svetle jej Sir Robert iba nejasne videl do tváre. Neušlo mu však, že má jemné črty — hlboké oči, dlhé mihalnice, pekne krojené pery, teraz pootvorené od vzrušenia, pohľad upretý na more.

„Tu teda pristála svätá Dévote,” šepla.

Sir Robert sa ako vo sne pobral za dievčinou a začul jej

slová.

„Čo ste to vraveli?”

Prekvapene naňho pozrela.

„Nič, nič… to nepatrilo vám. Nechcem vás vôbec zdržiavať, pane.”

„Tuším tu s vami chvíľu zostanem pre prípad, že sa sem zatúla chlapík, čo vás vystrašil.”

Kradmo pozrela cez plece, ešte v strehu. Z miesta, kde stáli, mala dobrý výhľad na chodník, čo sa cez záhrady tiahol k mestu. Bol opustený, nikde živej duše.

„Odišiel,” hlesla.

„Fajn. Takže môžete v pokoji vychutnať východ slnka! No napriek tomu by som veľmi rád vedel, čo ste práve vraveli.”

„Nič, iba že na tomto mieste pristála svätá Dévote.”

„Dobre som teda počul, a predsa som mal pocit, že sa určite mýlim. Monte Carlo sa práve nehmýri sväticami.”

Zasmiala sa jasným zvonivým smiechom.

„Teraz možno nie, no svätá Dévote sem prišla v roku 300.”

„Čistá pravda! A stala sa z nej patrónka skál.” „Presne tak, no netušila som, že o nej viete.”

„Viem, ale zase nie tak veľa. To som si iba tipol. Porozprávajte mi o nej viac.”

„Svätá Dévote žila na Korzike a zabili ju krátko potom, čo sa z nej stala kresťanka. Kňaz, ktorý ju obrátil na kresťanskú vieru, chcel jej telo dopraviť do Afriky, no vietor zahnal loď iným smerom. Kňazovi sa prisnilo, že z hrude mŕtveho dievčaťa vzlietla biela holubica a usadila sa v skalistej rokline. Keď sa prebudil, loď práve pristála na pobreží Mo-naka a v neďalekej skale zočil hniezdiť bielu holubicu.”

Dievčina vyrozprávala povesť nežným tajuplným hlasom.

„Kde ste ju počuli?” spýtal sa sir Robert.

„V kláštore od mníšky. Pochádza z Monaka a často nám rozprávala o jeho krásach, o rozkvitnutých pomarančovní-koch a horských osadách, o Anjelovom vrchu i o svätej Dé-vote, pre ktorú vlastne vstúpila do kláštora.”

„Takže kvôli tej mníške ste chceli vidieť východ slnka nad Monte Carlom?”

„Nielen nad Monte Carlom, aj nad Herkulovým zálivom a vôbec celým Monakom; pozrite, už vychádza — podľa mňa neďaleko miesta, kde leží kaplnka svätice.”

Rukou naznačila smer, no sir Robert sa nezahľadel do diaľky, oči mu spočinuli na jej prstoch — dlhých a štíhlych v ladnom posunku.

„Aha, pozrite!” zvolala ani v extáze. Prvé lúče ohnivej gule vytryskli na obzor a vzápätí nastala náhla premena. Najprv bolo všetko sivé a bezfarebné, potom more belaso zažiarilo, nad ním zahoreli nebesá, snehové čiapky obrích štítov sa zaleskli belobou, kým všetko vôkol nich zaihralo farbami — purpurom a červeňou, nafialovo i naružovo.

Úsvit! Čaro chvíle, keď sa deň stretne s unavenou nocou a vtáci rozospievajú na oslavu slnka.

„Krása! Nádhera!” opájala sa dievčina; a mladý muž konečne zazrel jej tvár v jasnom svetle — a bezmála po nej nahlas opakoval slová.

Veru, bola krásna! Neobyčajne krásna! V živote nevidel takú utešenú tvár! Dievčenskú tvár, mladučkú ako deň, čo sa im práve rodil pred očami, ako puky mimózy, ako jarné výhonky olivovníka, ako kvety v pomarančovom háji.

„Tuším by ste sa mali volať Úsvit,” šepol.

So sebazaprením odtrhla oči od mora a pozrela na svojho spoločníka.

„Úsvit? Nie, som Mistral.”

„Mistral?” začudoval sa. „Zvláštne meno pre dievča! Veď mistral je vietor, búrlivý vietor, čo podúva v týchto končinách.”

Áno, viem,” prikývla Mistral a z tónu, akým to vyriekla, vycítil, že nie je hodno rozoberať jej krstné meno. „A aké máte priezvisko?”

Už-už mu chcela odpovedať, meno jej bezmála vykĺzlo z úst, keď sa vtom zarazila a tvár jej zvážnela.

„Viete… radšej vám to nepoviem,” šepla. „Už som vám vravela, že som sem prišla tajne. Teta sa to nesmie dozvedieť. Veľmi by sa hnevala. Urobila som chybu, veľkú chybu,

že som sem ušla bez pýtania, no bola som hore a sestrička Héloise tak nadšene rozprávala, aký prekrásny je východ slnka. A mala pravdu — veľkú pravdu.”

„A nielen ona, aj vy — že ste sa sem prišli presvedčiť,” poznamenal sir Robert. „Život ma už naučil, že múdrejšie je konať po svojom, a až potom si pýtať povolenie.”

Mistral sa usmiala.

„Mníšky by povedali, že je to prekrúcanie faktov.”

„A vy sa vždy držíte toho, čo vás učili mníšky?”

„Vždy, až doteraz. Ešte som nemala príležitosť konať inak. Viete, je to iba čosi vyše týždňa, čo som odišla z kláštora.”

„Boli ste tam dlho?”

„Dosť. Od šiestich rokov.”

„Od šiestich?” začudoval sa sir Robert. „A čo váš domov? Žijete vo Francúzsku?”

„Prosím vás, nevypytujte sa toľko,” hlesla Mistral.

„Prepáčte,” ospravedlnil sa vážne. „Isto ma považujete za nevychovanca bez štipky taktu, no to všetko preto, že ste celkom iná ako dámy, čo som doteraz stretol. A potom — stretnutie na úsvite má v sebe čosi fascinujúce — nevieme o sebe skoro nič, ani či sa ešte uvidíme. Dovoľte, mademoiselle, aby som sa vám predstavil. Smiem?”

„Nevidím, nikoho, kto by to za vás urobil, nuž asi budete musieť,” usmiala sa.

Jej úsmev očaril sira Roberta. Žiari ako slnečný lúč, keď sa dotkne hladiny mora, uvažoval v duchu.

„Volám sa Stanford. Sir Robert Stanford.”

Skúmavo na ňu hľadel a hneď pochopil, že o ňom ešte nikdy nepočula. A zrazu pocítil šialenú túžbu dodať: Som veľmi bohatý, významný a vplyvný Angličan.

Bol to, pravdaže, bláznivý nápad, no túžil blysnúť sa v očiach toho neobyčajného dievčaťa. Prečo — to ani sám sebe nevedel vysvetliť.

„Veľmi ma teší, sir Robert.”

Mistral sa zľahka uklonila a potom sa znova zahľadela na more.

„Pozrite na tú farbu. Neverila som, že jestvuje taká modrá. Myslela som si, že sú to iba reči, ľudia kadečo pohovoria. No je to tak, naozaj je modrá — ako rúcho Panny Márie v kaplnke.”

Dievčina ani čo by zabudla na svojho spoločníka, a toho sa to veru dotklo. Dráždilo ho, že neobstál v súboji so Stredozemným morom. Zjavne na ňu zapôsobilo viac ako on. Kdesi v diaľke odbíjali hodiny na veži. Šesť úderov. Mistral ich spočítala.

„Už je šesť!” zvolala. „Musím sa vrátiť! Teta sa budí zavčasu, nesmie ma prichytit’!”

„A čo mníšky? Schválili by, že chcete podviesť tetu?” zapáral s úsmevom sir Robert.

Tvárička jej zvážnela, keď pokrútila hlavou.

„Nie, povedali by, že je to veľmi neslušné,” pripustila. „Aj ja si to myslím, a preto sa musím kajať. No aspoň raz som chcela urobiť to, po čom túžim. Chcela som zabudnúť na všetky zákazy a príkazy, ktorým som sa nikdy nevzpriečila. Vždy musím niekoho poslúchať.”

Zahľadela sa do diaľky a on pochopil, že sa modlí. V pokoji si mohol obzrieť jej tvár, modlitba ju celú pohltila, nevnímala jeho skúmavý pohľad.

Jej oči ho omámili svojou krásou. Nie, neboli to oči Angličanky, hoci tou rečou plynulo hovorila, a pritom mnohé jej gestá naznačovali, že je Francúzka. Zvláštne, ako si zakladá na tom, aby o sebe nič neprezradila. Nebude však ťažké vypátrať, kto je. Taká kráska sa nadlho neschová ani v rušnom Monte Carle!

„A teraz už naozaj musím ísť.”

Mistral sa zvrtla. Áno, modlila sa, utvrdil ho v tom výraz jej tváre.

„Ďakujem vám za vašu láskavosť, sir Robert,” podala mu ruku. „Zo srdca vám ďakujem.” Stisol jej ruku.

„Stretneme sa ešte, malá Mistral?”

„Nie, asi nie,” šepla. „Prečo? Nesmiem azda zájsť za vašou tetou?” „Nie, prosím, nie!” zvolala zmätene. „Teta by sa strašne nahnevala! Nesmie sa dozvedieť, že som sa zhovárala s neznámym človekom. Dala mi prísne pokyny, čo smiem a čo nesmiem robiť. Odpadla by, keby vedela, že som sem prišla sama! Prosím vás, sir Robert, neprezrad’te nikomu, že sme sa stretli. Sľúbite mi to?”

„Sľúbim, no iba pod jednou podmienkou,” odvetil.

„Podmienkou?”

Zneistela, chcela si vyslobodiť ruku z jeho zovretia, no držal ju pevne.

„Áno, podmienkou,” zopakoval neodbytne. „A tá znie — ak si s niečím nebudete vedieť rady, ak sa náhodou ocitnete v núdzi, dáte mi vedieť. Bývam v hoteli Hermitage. Stačí, ak pošlete lístok alebo odkaz, a hneď vás vyhľadám. Ak sa už nemôžeme stretnúť u vás, vždy sa môžeme stretnúť tu.

Sľubujete?”

Tvár sa jej vyjasnila, vytratil sa z nej strach i obavy. „Dobre, to je od vás milé. Sľubujem.”

„A ja vám zasa sľubujem, že o našom stretnutí nepoviem živej duši, a ak sa nám cesty skrížia na verejnosti, budem predstierať, že sa vidíme prvý raz. Na toto ráno však nikdy nezabudnem.”

„Ani ja,” usmiala sa Mistral. „Úsvit bol nádherný. Sestrička Héloise ho verne opísala, toľká nádhera sa však už prieči slovám.”

„Veru nádhera, čo sa prieči slovám,” zadumane opakoval sir Robert, zahľadený do jej tváre.

Pohľady sa im stretli, na zlomok sekundy sa jej vpil do očí, vzápätí, akoby ju bol vyľakal, odvrátila tvár a náhlivo zbehla dolu chodníčkom, čo sa vinul pomedzi rozkvitnuté záhony, sivý plášť za ňou jemne povieval v rannom vánku. Vzďaľovala sa ladnými pohybmi — malá lesná víla, čo ho očarila — až sa mu napokon stratila z očí.

Nešiel za ňou, nechal ju odísť. Lakťom sa oprel o zábradlie a zádumčivo pozoroval more.

Nádhera, čo sa prieči slovám — tak ho opísala. A bola to pravda. Slnko pomaly vstávalo a svet krásnel, ihral farbami. Z oblohy zmizli i posledné tiene noci, more bolo oslepujú-co belasé a kdesi v diaľke sa ako fialkastý oblak matne črtal ostrov Korzika.

„Nádhera, čo sa prieči slovám!” opakoval si v duchu sir Robert a pomaly, nezvyčajne pomaly sa vracal do hotela.

Nočný vrátnik ho nemusel vpúšťať. Chyžné sa už usilovne zvŕtali, drhli mramorové schody.

Sir Robert si vzal z recepcie kľúče a pobral sa do svojho apartmánu. Čakalo ho prítmie a prázdnota. Komorníkovi dal voľno. V salóne bolo dusno, vzduch páchol stuchlinou. Podišiel k obloku, odtiahol závesy a otvoril ho dokorán. S prílevom svetla do izby sa zviditeľnil i matkin list, čo mĺk-vo vyčkával na masívnej doske písacieho stola. Hodnú chvíľu si ho premeriaval, nedotkol sa ho však a napokon zamieril ku kozubu. Na rímse stála Violetina fotografia.

Deň predtým ju ta vlastnoručne vyložila — dostal ju ako darček, vsadenú do širokého strieborného rámu.

„Neradím ti na mňa zabudnúť, keď tu s tebou nebudem,” vyhlásila nežne v slabej chvíli.

„Ako keby sa to dalo,” namietol sir Robert.

„Mne to nerobí problémy, mám krátku pamäť, rýchlo zabúdam na ľudí,” zasmiala sa Violet. Cítil, ako ho zalieva vlna žiarlivosti.

„Aj na mňa rýchlo zabudneš?” zagánil na ňu, schytil ju do náručia a zasypal bozkami, divošskými bozkami, až prosila o zľutovanie.

No on ju nepustil.

„Zabudneš na tento?… a tento?… A čo tento?” lapal po dychu a bozkával ju znova a znova. No v tej samej chvíli, hoci vyprovokovaný žiarlivosťou a s rozbúrenou krvou, čo mu pulzovala v žilách, si uvedomoval, že ho vzrušila úmyselne; a časť mozgu zodpovedná za logické myslenie ho karhala, že je blázon, keď sa dá ovládať ako bábka.

Zahľadel sa na Violetinu fotografiu. Nepochybne atraktívna žena. Tmavogaštanové vlasy vyčesané nahor, nízke čelo, pery zvodne našpúlené, v očiach náznak úsmevu. Nie, nevynikala klasickou krásou, a predsa, keď vstúpila do miestnosti, nebolo človeka, čo by si ju nevšimol. Jeho matka v nej videla skazenú ženu; no bola Violet naozaj skazená?

Sir Robert sa zarazil. Kde sa mu v hlave nabrala tá otázka? Nikdy predtým si ju nepoložil.

Asi ju má na svedomí tá malá kráska, ktorú som stretol v záhradách, hĺbal.

Vravela, že sa musí kajať, lebo urobila niečo, čo by neodobrila jej teta. Kajať sa za pohľad na svitanie! Čo by asi robila, keby sa dopustila vskutku zlého činu? Raz sa jej to spýta, vravel si v duchu; a vtom mu zišlo na um, či nie je zbytočné klásť jej takú otázku. Vie vôbec, čo je zlo? Sotva. Ako by aj mohla poznať svet, keď ju od šiestich rokov vychovávali mníšky!

Chúďa malé! Čo pre ňu asi chystá osud? Málo pravdepodobné, že si s takou tvárou dlho uchová nevinnosť. Čo ho napokon do toho? Koniec koncov — nie je to jeho vec. Prečo jej vlastne povedal, aby za ním prišla, ak sa ocitne v ťažkej situácii? Ak ho chytí za slovo, sám sa v nej môže ocitnúť — ako to potom vysvetlí Violet? No ani Violet ešte nemá právo podrobovať ho výsluchu. Nepožiadal ju síce o ruku, no nepochyboval, že by prijala jeho ponuku.

A list od matky naňho čakal a čakal. Nie, teraz ho ešte neotvorí. Až zajtra ráno; povie si, že ho práve doručili, a prečíta si ho pri raňajkách.

A akoby s ním bola v miestnosti, začul tichý dievčenský hlások: „Mníšky by to nazvali prekrúcanie faktov.”

Sira Roberta náhle posadla zlosť.

Dočerta aj s dievčaťom, jeho svedomím a modlitbami! Dočerta aj s listom, čo ho tu dráždi v bielej obálke! Prečo mu matka nedá pokoj? Ak chce k diablovi, nájde si k nemu cestu aj bez jej bedákania a božekania!

Doľahla naňho únava, chcelo sa mu spať. Bolo už prineskoro, či ešte priskoro, aby sa vŕtal v otázkach etiky, aby zvažoval, čo je správne a čo nesprávne, čo zlé a čo dobré.

Sir Robert zamieril do spálne a zabuchol za sebou dvere. Okno zostalo otvorené a prievan zašelestil v papieroch, čo ležali na písacom stole. List od lady Stanfordovej sa však nepohol. Kraľoval uprostred stola v zlatistom objatí hrejivého slnka.


KAPITOLA TRETIA

Emilie sa spokojne rozhliadala po obývačke. Na stole pri obloku bolo pekne prestreté, raňajky lákali na snehobielom obruse. Zatiaľ sa všetko vyvíjalo podľa jej predstáv a ona bola vzrušená ako generál, ktorého pluky slávia úspechy po dôkladne premyslenom manévri.

Spolu s Mistral prišli do mesta deň predtým a ubytovali sa v hoteli s honosným názvom Hôtel de Paris. Cestovali železnicou, čo už spájala Nice s Monakom, a Emilie iba žasla, ako pohodlne. Nemohla neporovnávať každý kilometer terajšej cesty s cestou, ktorú podstúpila s Alicou pred de-vätnástimi rokmi. Vtedy cestovali nielen veľmi pomaly, ale i veľmi nepohodlne; a keď konečne prišli do Nice, mohli si vybrať medzi predpotopným dopravným prostriedkom, ktorý denne prepravil jedenásť pasažierov z Nice do Mona-ka, a medzi staručičkým parníkom, čo na prvý pohľad upútal svojím zlým technickým stavom. Parník premával v nepravidelných intervaloch a niekedy v prístave kotvil aj týždeň, a ani sa nepokúsil vyplávať.

Vtedy sa rozhodli pre cestu po súši a štyri hodiny, čo trvali celú večnosť, sa trmácali po rozkopanej ceste, obšťast-ňované príhodami o zlodejoch a banditoch, ktorí si brúsili zuby na osamotené povozy, čo sa odvážili vydať na cestu.

Z obloka obývačky, ponad záhrady Casina, mala Emilie priamy výhľad na more. Na západe sa črtal prístav a za ním veľká monacká skala so starobylým palácom a pevnosťou — dvoma vernými strážcami, čo tam pochmúrne stáli už vyše päťsto rokov. Emilie však väčšmi zaujímal výhľad z druhej strany hotela — výhľad na mesto, ktoré vyrástlo ako huba po daždi, zázračná huba pomaľovaná krikľavými farbami; žiarivé mesto hýriace životom — husto zastavané údolie i úbočie, strecha na streche, belostné múry, honosná nádhera — akoby mocný čarodejník šibol zázračným prútikom.

A Monte Carlo veru malo svojho čarodejníka — bol ním Francois Blanc — muž, ktorý na holej skale stvoril ozajstný zázrak — krajinu veľkého bohatstva, prepychu, zábavy a radosti.

Emilie zdržanlivo pristupovala k článkom, čo za tie roky vyšli v novinách. No teraz, keď tú neuveriteľnú premenu uvidela na vlastné oči, jednoducho nevychádzala z údivu. Aj hotel predčil všetky jej očakávania; a keď bok po boku s Mistral a s Jeanne v pokornom závese vstúpila do foyer a vykročila krížom cez halu, keď sa jej nohy zabárali do mäkkého koberca a pohľad kradmo kĺzal po mramorových stĺpoch, ligotavých zrkadlách, palmách a záplave zelene, na chvíľu zneistela a zapochybovala nad svojou odvahou vstúpiť do tohto sveta. No vzápätí čosi silnejšie od nej, akási tajomná sila ju hnala vpred, a keď napokon zastala pri recepčnom pulte, presvedčivo zahrala úvodný výstup, ktorý si pripravila.

„Mám tu rezervovaný apartmán,” oznámila. „Objednal ho môj tajomník monsieur Anjou.”

Recepčný sa uklonil.

„Áno, madam, už vás očakávame. Hôtel de Paris vás víta v Monte Carle. Dovoľte, aby som vám zaželal prijemný pobyt.”

Emilie zľahka kývla hlavou, želanie prijala ukážkovo blahosklonným gestom.

„Všetko je pripravené, madam,” hlásil recepčný. „Dovolím si vás poprosiť, zapíšte sa do zoznamu hostí, aby vás mohli odprevadiť do vašich izieb.”

Emilie siahla po husacom brku a pristúpila k objemnej knihe v koženej väzbe, čo ležala na stole; potom sa zamyslela a horlivo premýšľala, aby na seba prilákala pozornosť recepčného. Obrátila sa k Jeanne, ktorá postávala obďaleč, v rukách kožená šperkovnica s nápadnou šľachtickou korunkou.

„Nie je to také… jednoduché,” usúdila naveľa. „Prišli sme si sem s neterou oddýchnuť, stráviť tu zopár pokojných týždňov, a tak radšej zostaneme… inkognito.”

„Som presvedčený, že vaše želanie bude rešpektované, madam,” povedal recepčný a oči sa mu zvedavo zaleskli.

„Áno, inkognito,” zopakovala Emilie. „Tak to bude najlepšie.”

Rázne namočila brko do atramentu a výrazným písmom napísala:

„Madame.” Potom sa znova zamyslela, a až po chvíli, s potutelným úsmevom dopísala meno. „Som madam Sec-ret,” vyhlásila, „teda aspoň na čas, ktorý strávim v tomto kráľovstve zábavy.”

„Ako si madam želá,” prehodil recepčný a Emilie neušlo, že znova šibol pohľadom po šľachtickej korunke, čo sa skvela na šperkovnici v slúžkiných rukách.

No výstup pokračoval.

„Moja neter… „ dodala Emilie a napokon zapísala i ďalšie meno.

Mistral ho obsiahla jediným pohľadom. V knihe čitateľným písmom stálo mademoiselle Fantóme.

Ubytovali sa v luxusnom apartmáne. Emilie v peknej priestrannej izbe, Mistral v trochu menšej; spoločný bol salón s balkónom, čo spájal všetky miestnosti. Emilie poverila mladého parížskeho právnika, aby jej písomne dohodol podmienky ubytovania a zistil najlepšie apartmány v hoteli. Právnik podľa jej želania neuviedol nijaké meno, recepcii iba oznámil, že jeho klientka pricestuje do Monte Carla 28. februára. Emilie veru neočakávala, že ju na mieste, kde kedysi iba sem-tam rástol nejaký pomarančovník, privíta taký prepych.

Pricestovali neskoro večer a Emilie rozhodla, že večerať budú v apartmáne, hoci jej neušlo, že Mistral nevie utajiť svoje sklamanie.

„Neželám si pretŕčať sa na verejnosti, kým nemáme vybalené kufre,” vyhlásila. „Musíme sa ukázať v elegantných róbach, aby si nás všetci hneď všimli.”

„Ale, teta Emilie, nevraveli ste, že tu chcete zostať inkognito?’” vyhrkla zmäteno Mistral.

Emilie si ju premerala nevraživým pohľadom.

„Nezaťažuj ma zbytočnými otázkami, Mistral. Som unave-na, odsekla. „Zajtra ti vysvetlím, ako to je — dozvieš sa, čo treba. Dnes si však pôjdem skôr ľahnúť. Chcem byť sama.”

„Pravdaže, teta Emilie, chápem. Cesta bola dlhá, istotne vás veľmi vysilila,” šepla Mistral. „Aj na mňa už sadá únava, no skôr zo zážitkov ako z dlhej cesty. Neviete si predstaviť, ako veľmi túžim vidieť mesto a more. Keby len vonku nebola taká tma.”

Podišla k otvorenému obloku a zahľadela sa do fialkasté-ho súmraku.

„Choď pomôcť Jeanne povybaľovať kufre, dieťa, a neukazuj sa v obloku!” podráždene zavelila Emilie. „Už idem, teta Emilie.”

No len čo Emilie osamela v salóne, zamierila k obloku a urobila presne to, čo práve zakázala neteri. Civela do súmraku, namáhala si zrak, aby aspoň čo-to zahliadla. I ju mrzelo, že ešte musí prečkať celú dlhú noc, aby uvidela viac.

Keď sa navečerali, Emilie sa pobrala do svojej izby; a keď jej Jeanne prišla pomôcť vyzliecť šaty a úslužne sa spýtala, či jej nemá priniesť pohár teplého mlieka alebo horúcu tehlu do postele, poslala ju preč so slovami, že si neželá nič, iba zostať sama.

Len čo sa jej želanie naplnilo, Emilie vyložila na stoličku príručný kufrík — veľký bordový kufrík, na ktorom však chýbala pozlátená korunka zdobiaca ostatnú batožinu.

No i bez korunky vynikal kvalitou kože a nevšedným dizajnom. Emiline prsty podvedome poláskali mäkučkú kožu, až potom siahli do peňaženky po kľúčiku a skrútli ho v zámke. Kufrík však neobsahoval úradné listiny, ako to býva zvykom, ale zošity s výstrižkami, obyčajné zošity z nekvalitného papiera, do akých si deti lepia obrázky a mladé dámy srdiečka a pohľadnice, čo dostanú na Svätého Valentína.

Opatrne, priam nežnými pohybmi, Emilie vybrala zošity z kufríka. Vzala prvý a otvorila ho. Bol plný výstrižkov z novín. Zošitov bolo šesť, vo všetkých výstrižky, čo sa v tlači zjavili za posledných osemnásť rokov, napospol zamerané na jednu osobu a miesto.

Úrady Monte Carla by nepochybne prejavili záujem o Emiline zošity, pretože vlastne dokumentovali jedinečný rozmach mesta. Spočiatku sa výstrižky spájali s udalosťami,

čo sa odohrávali v nepravidelných intervaloch, miestami i s odstupom dvoch-troch mesiacov, potom sa už viazali výlučne na ruského veľkovojvodu Ivana.

S pribúdajúcimi rokmi pribúdali i výstrižky. Geniálny homburský staviteľ Francois Blanc prijal pozvanie do Mo-naka, aby postavil Casino, a pre miesto, kde ho začal stavať, sa hľadalo nové meno. Miestni rodáci mu vraveli Les Spe-lugues. Toto pomenovanie bolo však významovo nevhodné, a tak sa napokon rozhodlo, že mesto, čo sa začalo rodiť okolo Casina, sa bude volať Monte Carlo.

Čas bežal a v zošitoch už bezmála denne pribúdali čerstvé výstrižky — výstrižky opisujúce krásu a dôležitosť nových budov, výstrižky o spoločenských podujatiach — slávnostných predstaveniach, báloch, oslavách, koncertoch i o hrách ako whist, écarté, piket, farao, boston, revers, či ruleta a trente-et-quarante, ktoré sa hrali v Casine.

Obsahovali spoločenské rubriky s chválospevmi nadšených spravodajcov, v ktorých vymenúvali významných hostí, čo zavítali na túto vzrušujúcu scénu bohatej spoločnosti. Kniežatá — černohorské, ruské, srbské, bulharské — radžo-via, maharadžovia, veľkovojvodovia, arcivojvodovia i príslušníci nižšej šľachty — všetci sa tešili záujmu tlače; ozajstné nadšenie však vypuklo pred dvoma rokmi — písal sa rok 1872 a do kniežatstva zavítal anglický princ s princeznou z Walesu. A hoci Emiline zošity obsahovali dlhé zoznamy mien, zamerala sa iba na jedno — a vždy keď sa objavilo, podčiarkla ho belasou ceruzkou.

Belasá farba bila do očí a na prvý pohľad bolo jasné, ako často sa meno objavuje medzi návštevníkmi Casina, medzi divákmi, čo svojou prítomnosťou poctili slávnostné predstavenie na úvod opernej sezóny, či medzi tými, čo si zo zábavy šli zastrieľať na holuby. Vždy rovnaké meno, zakaždým podčiarknuté belasou pastelkou — jeho výsosť velkovojvo-da Ivan ruský.

Neskôr, najmä v posledných dvoch-troch rokoch, meno sa začalo nerozlučne spájať s iným: jeho výsosí veľkovojvoda Ivan ruský so synom, jeho jasnosťou princom Nikola-jom.

Emilie nenáhlivo listovala v zošitoch. Tie staršie boli do-chytané i ošúchané, očividne ich často brali do rúk. No Emilie v samote štyroch stien luxusnej spálne mala pocit, že svoje výstrižky číta prvý raz. Osemnásť rokov čakala na tú chvíľu.

Bolo už po polnoci, keď zdvihla zrak od zošitov a uložila ich do koženej schránky. Nie, nebola unavená, čo by bolo v jej veku po takej dlhej ceste iba prirodzené, naopak — cítila, ako jej do žíl prúdi nová sila. Nikto a nič na svete ju už nezastaví; pôjde za svojím vytýčeným cieľom.

A keď si v duchu premietla, čo ju čaká, oči sa jej zúžili a pery skrivili do úsmevu. Akoby ju posadol diabol. No ubehlo pár sekúnd, myšlienky sa jej zatúlali do minulosti a pohľad zmäkol ako vždy, keď myslela na Alicu — Alicu, ktorú milovala nadovšetko. Ako veľmi sa jej dnešná noc, čo strávi vo vábivej pohodlnej posteli, bude líšiť od tej, keď do mesta pricestovala s Alicou. Vtedy ich cesta z Nice poriadne vyčerpala, dorazili celé dolámané, no dostalo sa im nadšeného privítania a Emilina teta, sesternice i bratanci ich s láskou prijali vo svojom dome.

Emilie sa nikdy predtým nestretla s matkinými synovcami a neterami, a prekvapil ju ich úprimný záujem. Najprv im napísala, či by k nim nemohla prísť so sestrou na návštevu asi na mesiac. Očakávala skôr odmietavú odpoveď i napriek tomu, že Marie vždy spomínala Louise ako svoju najmilšiu sestru.

Teta Louise ich však pritúlila na svoju širokú hruď a jej šesť chlapcov i štyri dievčatá nešetrili pohostinnosťou, priam sa predbiehali v úsilí, aby sa ich príbuzné u nich dobre cítili. Emilie mala vždy sklon zachovávať si odstup a správať sa povýšenecky k svojim francúzskym príbuzným. Akosi sa odjakživa vyvyšovala, že jej otec je Angličan. Už od ranej mladosti, od chvíle, keď pochopila, že je nelegitimne dieťa, živila v sebe nezdravú hrdosť, že ju tá skutočnosť stavia nabok a delí od rodiny z matkinej strany. Ukázalo sa však, že na to nemá najmenší dôvod. Rodina Riguadovcov prijala nemanželské dieťa, plod Marinej lásky k mladému Angličanovi, s takým nadhľadom ako zlú sezónu oviec či búrku, čo zničila úrodu.

Žiaľ, je to tak a nič sa s tým nedá robiť, stoicky by pokrčili plecami. No často si k Emilie nevedeli nájsť cestu nie preto, že by pohŕdali jej nemanželským pôvodom, od toho boli na míle vzdialení; odrádzal ich skôr jej ostrý jazyk a pový-šenecké správanie, z ktorého vycítili, že ako Angličanka na nich hľadí zvrchu.

A tak ako jej starý otec z matkinej strany Louis Riguad rozvážne a bez výčitok prijal dcérinu búrlivú ľúbostnú aféru i narodenie vnučky, aj ostatná rodina brala celú záležitosť ako zásah Prozreteľnosti.

Svojím spôsobom boli všetci hrdí, že Emilie pochádza z významnej anglickej rodiny, a ich hrdosť iba vzrástla, keď John Wytham priviedol do Bretónska Alicu. Alica je čistá aristokratka, vraveli si Riguadovci. Postupne sa všetci podozvedali o jej príchode na farmu — novina sa medzi rodinou šírila zvláštnymi cestičkami, čo sa zaobídu aj bez služieb pošty. Vedeli aj, že pochádza z rovnorodého manželského zväzku Johna Wythama a anglickej šľachti čnej.

Skutočnosť, že dieťa z takého noblesného zväzku zverili do výchovy Marie, bolo poctou pre celú rodinu Riguadovcov. A ak sa aj Emilie obávala, že ich v Monaku neprivítajú s otvorenou náručou, jej pochybnosti sa hneď po príchode rozplynuli.

Nadšená vrava, gestá a horlivé úsilie bez meškania poukázať na všetko zaujímavé sa miesili so zdvorilými otázkami o ceste, keď si Riguadovci viedli domov Emilie a Alicu. Rozjásaný zástup sa hlučne valil dolu kopcom, plavovláska Alica so snehobielou tvárou, ani z iného sveta, nápadne vynikala uprostred počerných Riguadovcov.

Riguadovci bývali v starej chalupe blízko brehu, no boli radi, že majú vôbec dajakú strechu nad hlavou. Pastviny však boli ďaleko a chlapci museli deň čo deň prejsť hodný kus cesty, aby napásli kozy. V Monaku bolo iba zopár sedliackych chalúp, aj tie na rozpadnutie. Ako inak, keď celé kniežatstvo trelo biedu, no zo zlej situácie nie a nie nájsť východisko.

Faktom zostáva, že kňažná Caroline, manželka Florestana Prvého, sa pokúsila o hospodársky rozvoj poloostrova,

keď zaviedla čipkárstvo a výrobu parfumov. Obyvateľstvo sa zamestnávalo aj pestovaním kvetov a výrobou destilátov, no ani jedno odvetvie nežalo veľké úspechy. Spojenie s ostatným svetom nebolo jednoduché, ľuďom sa preto videlo rozumnejšie žiť v biede a nedostatku, zato si však spokojne a šťastne leňošiť na slnku.

A Emilie s Alicou boli veru veľmi šťastné v tej ošarpanej chalupe pri mori. Alicin kašeľ, kvôli ktorému vlastne podstúpili tú dlhú cestu, ustúpil. Trápieval ju pravidelne každú zimu, keď studený vietor podúval šírou bretónskou planinou a zrána sadala na krajinu vlhká hmla. Chorobne bledá tvár dievčiny máličko zružovela a čoraz častejšie sa ozýval jej zvonivý smiech. Emilie videla, ako jej krásnie pred očami. Takveru, obe boli šťastné tej jari pred devätnástimi rokmi, až do chvíle, keď sa stalo čosi, na čo Emilie ani po rokoch nevie myslieť inak ako so zaťatými päsťami a hnevom, čo priam zadúša a ochromuje telo jedom. Spomienky sa jej živo vynárali v pamäti.

Alica v belasých šatách, belasých ako jej oči, a najmladšie dieťa z rodiny Riguadovcov, dvojročné dievčatko, idú spolu na kopec, odkiaľ bol dobrý výhľad na palác. Alicu palác magicky priťahoval. Veľa síce nepočula o kniežatách, princoch a kráľoch za tých osem rokov, čo prežila v Bretónsku. Tamojší ľudia sa veľmi nezaoberali vysokopostavenými osobnosťami, mali dosť vlastných starostí. No palác a jeho vysoké hradby s cimburím Alicu očividne fascinovali. Často a rada vybiehala hore na kopec, kde sedávala na skale, dívala sa na palác a pozorovala hradnú stráž. Niekedy mala šťastie aj na knieža Florestana, keď sa okolo nej prehnal jeho koč ťahaný párom bielych koní.

Z času na čas upriamila svoju pozornosť aj na druhú honosnú stavbu poloostrova. Vraveli jej Chäteau, no v Alici-ných očiach sa krásou vyrovnala palácu. Čímsi jej pripomínala starootcovské sídlo v Anglicku. Dom zo sivého kameňa s jedinou veľkou vežou uprostred a tepanou bránou navrchu zdobenou šľachtickými korunkami. Brána ústila priamo na cestu. A záhrada, hoci preplnená kvetmi a fontánkami, vytvárala veľkolepý celok, čo Alicu magicky priťahoval.

A na tom mieste, ako sa dozvedela, býval veľkovojvoda Ivan ruský, priateľ vládnuceho kniežaťa. Chäteau si dal postaviť približne pred šiestimi rokmi ako prechodné sídlo, čo mu malo slúžiť počas návštev u kniežaťa monackého. No keď bolo hotové, priam mu učarilo, rovnako ako podnebie, a tak v ňom trávil väčšinu roka. Do Ruska sa vracal iba z času na čas a usilovne zveľaďoval svoje monacké sídlo, až bolo bezmála väčšie a honosnejšie ako palác.

„Aký je vlastne ten veľkovojvoda?” vyzvedala sa Alica. „Vysoký a príťažlivý,” znela odpoveď, „no teraz aj veľmi smutný. Umrela mu žena, pôvabná ruská dáma. Tuhá ruská zima sa jej stala osudnou. Vraví sa, že cár si želal, aby mladý manželský pár pricestoval na dvorný bál; udreli však silné mrazy a veľkovojvodkyňa prechladla. Jej stav sa zo dňa na deň zhoršoval, nezaberali nijaké lieky, povolali k nej chýrnych lekárov, no a ni jeden jej už nepomohol.”

„To je strašné!” zvolala Alica. „A veľkovojvoda je teraz celkom sám?”

„Nie celkom. Veľkovojvodkyňa zanechala dieťa, princa Nikolaja. Chlapčiatko má iba dva roky a žije tu s otcom. Ten ho za nič na svete nechce vziať do Ruska. Bojí sa, aby mu zima nezabila aj syna. Chúďa dieťa, osud mu vzal matku.”

Emilie si jasne pamätá, ako živo sa Alica začala zaujímať o ovdoveného šľachtica a jeho synčeka. Deň čo deň ju cesta viedla hore na kopec, odkiaľ pozorovala Chäteau d’Horizon, vojvodov prepychový zámok. A potom sa to stalo.

Vojvodov kočiar sa v kúdoloch prachu nečakane prirútil po poľnej ceste, čo slúžila aj na dopravu — veľa nechýbalo, a malú Terezku udupú kone. Alica ju v poslednej chvíli vychmatla z hrozivej blízkosti konských kopýt, no skamenela od hrôzy a stála tam biela a vydesená s vrieskajúcim dieťaťom v náručí. Koč zastal, vystúpil z neho sám veľkovojvoda, prihovoril sa Alici a tíšil vyľakané dieťa.

Boli tam sami, iba oni dvaja a dieťa. Rozhovor prebehol bez svedka, nikto sa nedozvedel, čo šľachtic povedal Alici a ona jemu. Zrejme však spomenula svoj záujem o jeho sídlo, ktoré jej pripomína starootcovský dom v Anglicku; hned’ na druhy deň totiž vojvodov koč zastal pred riguadov-skou chalupou, aby odviezol Alicu na zámok. Až keď už kočiar čakal pred domom, Alica vyšla s pravdou von a priznala sa, čo sa odohralo deň predtým. Skôr ako sa ohromená Emilie zmohla na slovo, skôr ako jej v tom mohla zabrániť, Alica nasadla do koča, a už jej nebolo.

No ohúrená Emilie sa rýchlo spamätala, a keď sa Alica vrátila, už jej nechýbali slová. Vyšla si s ňou na prechádzku k moru, pretože v chalupe nemali veľa súkromia, a vymámila z nej, čo sa odohralo na zámku. Slovko za slovkom sa dozvedela celý priebeh jej popoludňajšej návštevy u veľkovojvodu.

,Je veľmi milý,” opakovala Alica, „a ten jeho synček je rozkošný.”

„To sem nepleť,” zahriakla ju Emilie. „Pýtam sa, prečo ťa k sebe pozval.”

„Chcel mi ukázať zámok.” „A prečo by ho mal ukazovať práve tebe? Nemá azda dosť seberovných priateľov?” Alica na ňu iba letmo pozrela. „Tuším som jeho priateľka,” šepla.

A vtedy sa Emilie neľudsky rozzúrila a kričala na Alicu ako nikdy predtým, ako nikdy za tých osem rokov, čo prežili pod jednou strechou. Pripomenula jej, čo už dávno vedela, že jej otec John Whytham nikdy nepopýtal o ruku Marie Riguadovú. Povedala jej, ako si otec prišiel po synáčika a odviedol ho naspäť do Anglicka, sľúbiac, že pošle peniaze pre dieťa, čo vtedy Marie ešte len nosila pod srdcom, no na sľub veľmi rýchlo zabudol — či už úmyselne, alebo z čistej nepozornosti.

„Malo to byť moje veno,” zasipela Emilie, „no myslíš, že by mi bolo veľmi pomohlo? Ako by aj mohlo, keď mám v žilách krv šľachtica a sedliačky! Keď ma osud postavil medzi dva svety?! Chlapi, čo ma chceli, mi smrdeli, a tí, ktorých by som bola chcela ja, na mňa hľadeli zvrchu.”

„Chuderka Emilie!” zvolala Alica, no Emilie cítila, že nič nepochopila.

DUCH MONTE CARLA A opantaná šialeným strachom dodala:

„A presne to postihne teba a dieťa, ktoré sa ti môže narodiť, ak sa budeš stýkať s chlapmi ako veľkovojvoda. Také známosti sú ti nanič. Ten človek ťa má zaradenú, vie, že my Riguadovci sme tvoji príbuzní. Hádam si nemyslíš, že ti taký aristokrat ponúkne manželstvo? Kdeže, zaujíma ho iba tvoja mladosť a krása. Ver mi, tisícky žien jemu rovných by neváhali ani sekundu, a hneď by sa zaňho vydali, stačí, aby kývol prstom. Taký chlap nemyslí na manželstvo. Viac sa s ním nesmieš stretnúť, počuješ?”

Emilie vášnivo dovodila, hlas sa jej až triasol, no Alica neodpovedala, o to hrozivejšie bolo ticho. Ticho a šum mora belasého ako Alicine oči, čo sa na ňom na chvíľu zamyslene pristavili.

„Počuješ?” zopakovala Emilie.

Až vtedy na ňu Alica pozrela.

„Áno, počujem.”

„A poslúchneš ma?” nástojila Emilie. „Už sa s ním nikdy viac nestretneš, rozumieš? Na zámok nesmieš! Už nikdy neprijmeš jeho pozvanie!”

No odpovede sa nedočkala. Alica mlčala. Emilie však v hĺbke duše cítila, že sa nebude stavať na zadné. S Alicou nikdy neboli problémy, bolo to poslušné dieťa.

A potom zasiahla ruka osudu, aspoň tak si to Emilie neskôr vysvetlila. Hneď na druhý deň prišiel list z farmy. Márie Riguadová potrebovala pomoc. Spadla tak nešťastne, že si zlomila nohu. Emilie sa musela vrátiť. Napadlo jej, že so sebou vezme aj Alicu, no potom tú myšlienku zavrhla. Aj obozretnosť má svoje hranice. Veď iba nedávno prišli, a už vidieť, že zmena vzduchu a podnebia je Alici veľmi na osoh. Bolo by kruté brať ju naspäť, ťahať ju zasa na sever do pazúrov studeného marcového vetra a bretónskych búrok, čo jej podlamujú zdravie.

Emilie sa rozhodla, že odcestuje sama, no pred odchodom ešte raz zaviedla reč na veľkovojvodu.

„Podľa všetkého na teba už zabudol,” začala, „no ak náhodou príde pozvanie, jednoducho ho odmietneš. Je ti to jasné? Nesmieš sa ani ukázať v blízkosti jeho sídla, zostaň

radšej tu na brehu. Len čo sa mame bude vodiť lepšie, vrátim sa po teba.”

Emilie odcestovala. Chvíľa lúčenia sa jej hlboko vryla do pamäti. Koč hrkoce po hrboľatej ceste, ona sa vykláňa z okna a kýva a kýva, až sa jej Alica načisto stratí z očí. A práve tento výjav ju teraz prenasledoval vo sne. Mátal ju celú noc. Alica s tvárou vystavenou slnku, hlava zaklonená dozadu, plavé vlasy žiariace ako svätožiara, kolesá koča sa krútia a krútia a ony sa vzďaľujú jedna druhej každým okamihom.

Určite sa jej aj snívalo o Alici, lebo keď ráno precitla v pohodlí teplej postele, počula šepkať vlastný hlas: „Alica, Alica!” Nebol to práve príjemný začiatok dňa a nálada jej klesla. Pri raňajkách si Mistral všimla, že je akási mrzutá.

„Teta Emilie!” jasala neter, „toto je najkrajší kút na celom svete. Netušila som, že more môže mať takú krásnu farbu!”

„Poď sa naraňakovať, Mistral,” okrikla ju teta, „a prestaň pobehovať hore-dolu. Včera som ti povedala, že sa nemáš ukazovať na balkóne.”

„Ale to bolo včera, dnes azda smiem, či nie? Pôjdeme sa prejsť, však?”

Emilie sa zaťala.

„Nie, Mistral, nepôjdeme. Zostaneš tu do večera, až potom sa ukážeš.”

„Ale… teta Emilie… ” Nie, nebola to výčitka, v jej hlase znelo zdesenie. „Nie, Mistral, nechcem nič počuť. Vravela som ti, že ma musíš poslúchať, každé moje rozhodnutie má svoj dôvod.” „No zostať v hoteli, keď sme prvý deň v Monte Carle!” Emilie stisla pery.

„Neboj sa, ešte neodchádzame. Začas tu pobudneme. Zajtra si prezrieme mesto. Počká ťa, o nič neprídeš. Dnes však zídeme dolu až na večeru.”

Mistral z tónu Emilinho hlasu vycítila, že teta nezmení svoje rozhodnutie. Zhlboka si vzdychla. Vedela, že by sa zbytočne namáhala.

„Teta Emilie,” ozvala sa po dlhšej odmlke, „rada by som sa vás na niečo opýtala.”

„A na čo?”

„Prečo ma pokrstili Mistral? Nikdy mi to nebolo celkom jasné a už dávno som sa na to chcela spýtať.”

„Meno ti vybrala mama. Dala ti ho, lebo neznášala búrlivý studený vietor, čo duje pri mori.”

„Lebo ho neznášala?” začudovala sa Mistral. „Takže moja mama tu bola? Videla Monte Carlo?”

„Áno, bola,” zachmúrila sa Emilie. „No Monte Carlo nevidela. Pred devätnástimi rokmi tu mesto ešte nestálo.”

„Pred devätnástimi rokmi…” zopakovala Mistral. „Potom tu bola tesne pred mojím narodením. Jéj, tetuška, to je úžasné! A páčilo sa jej tu? Už viem, prečo sa mi všetko vidí také krásne! Lebo aj mojej mame sa tu páčilo.”

„Ja by som si nebola taká istá,” namietla Emilie. „Keď mi oznámila, aké meno ti vybrala, povedala: ,Bude to dievča. Chcem, aby sa volala Mistral. Božemôj, ten hrozný vietor, duní mi v ušiach. Ano, volajte ju Mistral.’”

„Ale prečo? Prečo to povedala?” nedala sa Mistral. „Dokonca skôr ako som prišla na svet! Ako si mohla byť istá, že budem dievča? Mohla som byť aj chlapec.”

„Cítila to, vedela, že sa jej narodí dcéra,” stručne odvetila Emilie.

Len čo to povedala, začal ju prenasledovať Alicin prenikavý pohľad. Rovnaký výraz očí, s ktorým jej oznámila, aké meno vybrala pre dieťa, sprevádzal i ďalšie jej želanie.

„Nesmieš mu to povedať! Prisahaj na Bibliu, že mu nikdy nepovieš o tomto dieťati.”

V duchu počula Alicin hlas, hlas plný strachu a úzkosti. Videla jej tvár, bielu a strhanú, a prisahala, pretože v tej chvíli by bola urobila všetko na svete, len aby sa chorej uľavilo. No neskôr trpko oľutovala, a veru neraz, že prisahala na Bibliu.

Dokonca aj vo chvíli, keď sa neodvratne blížil koniec, Ali-cin mladý život dohasínal a lekár iba bezmocne krútil hlavou, Alica šepkala: „Sľúb… prosím, sľúb, že mu nepovieš o dieťati… “

Emilie vzlykala, kľačiac pri posteli. Sľúbila, no neskôr, keď Alica vypustila dušu, keď ju útlu a nehybnú uložili do rakvy a odprevadili na poslednej ceste, Emilie by bola obetovala všetko na svete, len aby mohla sľub zrušiť.

Jej prvá cesta by bola viedla do Monaka za tým, čo spáchal zločin. Do očí by bola tomu aristokratovi vykričala, že je vrah, že dieťa stratilo i matku! Chcela, aby sa celý svet dozvedel, že je hnusný klamár a smilník! No sľub dodržala, sčasti pre svoje náboženské presvedčenie, sčasti z lásky k Alici, ale i preto, že bola vždy trochu poverčivá. Emilie vedela, že nesmie porušiť prísahu, prísahu, čo navyše zopakovala tri razy. No v duchu prisahala pomstu, prisahala na všetko, čo jej bolo sväté, prisahala na Alicinu pamiatku. Príde deň, veru príde, keď tomu šľachticovi oplatí žiaľ a bude trpieť tak, ako kvôli nemu trpela Alica a s ňou aj ona. O to sa postará!

Za dlhých nocí, keď bojovala o život dojčaťa, keď nepoznala oddych a od večera do rána tišila nariekajúce dieťa v náručí, Emilie mala kedy premýšľať. Myšlienky jej vírili hlavou a postupne sa rodil plán — plán, čo mal uzrieť svetlo sveta až po dlhých rokoch a ktorý bolo treba dopodrobna rozvrhnúť a premyslieť. No vzrastajúca nenávisť a túžba po pomste, čo silneli každým dňom, týždňom a rokom, až kým ju celú neprerástli, kým sa v nej nezakorenili tak, že už nebolo úniku, utvrdzovali ju v presvedčení, že raz príde deň, keď sa jej sny splnia a pomsta naplní.

A teraz, po osemnástich rokoch, opona sa konečne dvíha a začína sa prvé dejstvo. Predohra, počas ktorej neter dospela, sa uzavrela. Pohľad na Mistral Emilie uspokojoval. Je krásna ako obrázok — a svoju krásu využije v úlohe, ktorú jej prisúdila.

A vzápätí, keď pozrela na Mistral a oči dievčaťa na nej spočinuli jasným pohľadom, pohľadom jej matky, Emilie zovrelo srdce. Áno, hľadela na ňu Alica, Alica ustarostená, pery roztrasené, v duši nepokoj.

„Prosím vás, teta Emilie, veľmi vás prosím o vysvetlenie. Nedržte všetko v tajnosti, bojím sa, je to strašidelné.”

No Mistral cítila, že zbytočne prosí. Teta sa nedá obmäkčiť. Pohľad jej síce na okamih znežnel, potom však bleskovo odvrátila tvár a zamierila ku kozubu.

Mistral netušila, že na vine je jej prostoduchosť. Emilie vedela, že svoje spletité plány nemôže len tak vyjadriť vetami.

„Musíš mi veriť,” zaznelo neoblomne. „Nateraz navyše niet čo vysvetľovať. Dnes večeriame dolu v jedálni. Oblečieš si sivé šifónové šaty s plisé volánmi. Od hotelového manažéra som sa dozvedela, že to bude slávnostná večera. Zíde sa tu celé Monte Carlo. Stretneš sa s významnými ľuďmi a potom si zájdeme do koncertnej siene Casina.”

Mistral zopla ruky, v očiach údiv.

„Hazardné hry, teta Emilie?”

„Neľakaj sa. Iba si zistíme, čo a ako. Obzrieme si stoly. Iste to bude zaujímavé. Občas nezaškodí sledovať, ako zo seba druhí robia bláznov.”

„A hazardné hry sú hriech?” nadhodila Mistral.

„Hriech?” zháčila sa Emilie. „Ak to niekoho zabáva a teší, prosím, nevidím v tom nič zlé. Ľudia, ktorí vravia, že je hriech hrať hazardné hry, sú zvyčajne slabosi. Nemajú pevný charakter a nevedia si rozkázať, aby neutratili v kasíne aj posledné groše. Neviem prečo by to mal byť hriech.”

„Iba mi to tak napadlo,” odvetila Mistral. „Mám to od jednej mníšky z kláštora. Vravela, že hazardné hry síce priniesli Monaku veľké zisky a chudoba v kniežatstve sa pominula, no aj tak si myslí, že je to hriech, pretože plodia chamtivosť a túžbu po peniazoch.”

„Obmedzený názor človeka obmedzeného štyrmi stenami,” vyhlásila pohŕdavo Emilie. „Dúfam, Mistral, že si rebríček hodnôt nezostavíš podľa názoru mníšok.”

„Doteraz som akosi nemala inú možnosť,” odvetila pokojne neter.

Nebola to neslušná odpoveď, iba suché konštatovanie, no neminulo sa účinkom. Emilie sa zarazila.

„Máš pravdu,” povedala ticho. „Neuvedomila som si, že si tam bola tak dlho. O svete veľa nevieš, na to musím myslieť.”

„Prečo ste ma nikdy nevzali k sebe na farmu?” spýtala sa Mistral.

„Pretože som z nej odišla,” odvetila Emilie. „Chcela som, aby ťa vychovali ako dámu, Mistral, tak ako tvoju mamu. Farma nie je nič pre jemné ruky; a keď umrel starý otec, sama som to už neutiahla. Drela som ako kôň, do úmoru, ni-

čilo mi to zdravie, a peňazí nikde. Chcela som, aby si chodila do škôl, Mistral, za to bolo treba platiť. Chcela som konečne slušne žiť, a tak som odišla do Paríža. Ty si šla do školy, ja do Paríža.”

„Do Paríža!” vyhrkla Mistral. „A boli ste tam šťastná, teta Emilie?”

„Tvrdo som pracovala, no prinášalo mi to potešenie. Mala som pred sebou jasný cieľ a dobrý pocit, že sa k nemu blížim.”

Mistral vstala od stola a podišla k tete. Stáli si zoči-voči, Emilie vyššia ako neter. Dievčina zdvihla zrak, uprela na ňu svoje pekné oči a takmer nečujne zašepkala:

„Teta Emilie, no teraz ste radi, že ma tu máte, však?”

Bol to výkrik dieťaťa, čo túži po nehe a úteche, po láske, ktorú nikdy nepoznalo; no tých osemnásť rokov zmenilo Emilinu dušu — Alicin výkrik by bola vyslyšala, voči Mistral zostala hluchá.

„Pravdaže, Mistral,” precedila sucho. „Som veľmi rada, že ťa mám, a určite sa tu spolu dobre zabavíme. No teraz zavolaj Jeanne, musím jej vydať príkazy.”

Žena si nevšimla sklamanú tvár dievčaťa, stisnuté pery a záblesk ranenej duše v ligotavých čiernych očiach. Mistral poslúchla a mlčky sa pobrala za slúžkou.

KAPITOLA ŠTVRTÁ

„Dnes sa tu tuším zišlo celé Monte Carlo,” utrúsila lady Violet Featherstonová, rozhliadajúc sa po priestrannej jedálni hotela, kde sa stoly zapĺňali závratnou rýchlosťou a maitre ďhôtel musel už pri príchode každého nového hosťa zvažovať, kam ho usadí.

„Alfonse spomínal, že takú dobrú sezónu ešte nezažili,” poznamenal lord Drayton z druhej strany stola. „Vlani vraj Hôtel de Paris dosiahol zisk šesť miliónov frankov — a to nie sú iba prázdne reči. Škoda, že sme si svojho času nekúpili akcie.”

Sir Robert sa usmial. „Teraz je už neskoro!”

„Pre teba, Robert, to nie je nijaká tragédia,” uškrnul sa lord Drayton. „Čo by si robil s toľkými peniazmi?”

„Na tú otázku poznám odpoveď,” zašvitofila lady Violet. „Utratil by ich na mňa, ako inak.”

„Skromnosť nad skromnosť. A čo tak trochu zaobalene priznať výstŕeenost’?” nadhodil nie práve galantne lord Drayton.

Sir Robert si vzal jedálny lístok od úslužného čašníka. „Tak čo si objednáme, Violet? Začneme kaviárom alebo ustricami?”

„Nechám to na teba, Robert,” znela odpoveď. „Chcem sa poobzerať po ostatných návštevníkoch. Niet lepšej zábavy ako pozorovať ľudí.”

Nečudo, že lady Violet, i keď častý hosť v nablýskanej spoločnosti Monte Carla, prejavovala v ten večer nebývalý záujem o svoje okolie. Slávnostnú večeru v Hôteli de Paris zorganizovali na počesť talianskej opernej hviezdy, ktorá mala p o prvý raz vystúpiť v koncertnej sieni Casina. Vždy bolo čo oslavovať, a gala večer bol na svete. A pretože kniežatstvo sa toho roku tešilo mimoriadne úspešnej zimnej se-zóne, neveľký priestor až praskal vo švíkoch a hostil výkvet európskej krásy, bohatstva a aristokracie.

Boli tam nemeckí baróni s manželkami, ktorí chceli čím skôr zabudnúť na nedávnu vojnu proti Francúzsku, šľachta s prastarým rodokmeňom a vreckami plnými zlata. Boli tam ruskí veľkovojvodovia, vysokí, štíhli, vznešení a rozprávkovo bohatí, ktorí už iba svojou prítomnosťou povznášali úroveň početných cafés a herní.

Boli tam aj návštevníci z Anglicka, vznešené dámy a páni ctihodných mien, ktorí trochu šokovane sledovali svetoobčiansky dav, čo ich obklopoval, no svojsky rafinovaným spôsobom si zachovali odstup a tvárili sa blazeované aj vo veľmi veselej spoločnosti a príjemnej atmosfére. Boli tam indickí radžovia, tureckí sultáni, španielski páni, alžírski bejovia, obdivuhodne elegantné a distingvované francúzske dámy a sem-tam aj nejakí Američania — vysokí a zavalití, v nevkusných oblekoch a v sprievode svojich vyfintených, trochu nervóznych manželiek —vlastníci neuveriteľných majetkov.

A potom ešte estrádni umelci, profesionálni hráči, podvodníci, príživníci, darebáci a všakovakí prisluhovači, ktorí skúšajú šťastie a zaplavujú miesta, kde majú šancu trochu si privyrobiť. A napokon, no iba poradím, nie významom, ženy — ženy mnohých národností, vierovyznaní, spoločenských tried a rozličnej krásy — každá hodná zbežného či dlhšieho pohľadu a zaujímavá niečím iným — a všetky vospolok ozdobou a spestrením miesta, ktoré poctili svojou prítomnosťou.

Lady Violet blúdila pohľadom po jedálni a v duchu žasla — v živote nevidela takú čarokrásnu výstavu klenotov. Boli tam briliantové diadémy, čo oslňovali ako korunovačné klenoty, boli tam náhrdelníky smaragdové, rubínové i zafírové, dlhé šnúry perál, prívesky akvamarínové aj ametystové, náramky zdobené tyrkysmi i opálmi, brošne, náušnice, medailóny a čelenky — všetky vysádzané drahokamami — a každý klenot osve bol nemým svedkom ženskej krásy. Lady Violet iba zavzdychala.

„Myslela som si, že moje smaragdy celkom postačia na túto príležitosť, no pohľad do sály ma vyviedol z omylu.”

Lord Drayton pozrel na náhrdelník a smaragdové náušnice, čo sa jemne hojdali na pôvabných ušných lalôčikoch.

„Sú to veľmi vzácne kamene,” zhodnotil stručne.

„No celkom bezvýznamné v porovnaní s tými, čo krášlia kňažnú.”

Lord sa zahľadel do druhého kúta sály. Poľská kňažná sa priam utápala v lesku smaragdov; zdobili jej vlasy, krk, ligotali sa na prstoch i zápästiach a husto lemovali aj hlboký výstrih šiat.

„Ťažko sa dá súťažiť s ossinpovskou zbierkou,” ozval sa sir Robert, „no dovolím si tvrdiť, že jej výsosť by veľmi vďačne vymenila svoje drahocenné smaragdy za tvoju mladosť.”

Bola to pravda, očividná pravda. Kňažná mala vyše päťdesiat, no silou-mocou chcela vyzerať na dvadsaťpäť. Hrubá vrstva rúžu, odfarbené vlasy, driek neľudsky stiahnutý do korzetu. Sýtozelené drahokamy boli iba slabou útechou za stratu mladosti a krásy, čo sa vytrácala rok za rokom.

Na rozdiel od kňažnej bola lady Violet vo svojich tridsiatich šiestich rokoch ženou v plnom rozkvete. Nikdy síce nevynikala veľkou krásou, zato sa v nej tajilo čosi vzácnejšie — príťažlivosť a šarm, ktorými lákala chlapov do svojich osídiel; stačil jediný úsmev, a už strácali hlavy i srdcia. Nápadníci ju sprevádzali od chvíle, keď sa po prvý raz objavila v spoločnosti; vždy sa tešila ich záujmu a pozornosti. A že sa tak poponáhľala s výdajom, aby čím skôr vybŕdla z nudy rodinného hniezda, na tom nesie vinu jej ľahostajná a sebecká matka, ktorá jej v ňom vôbec nebránila.

Už v detstve túžila Violet po bohatom a pestrom živote. A jej život v neskorších rokoch sa odvíjal v kolotoči citu, napätia a vzruchu. Vychovávaná v panenskej prírode Lincolnshire — pretože vojvoda s vojvodkyňou si zakladali na tom, aby ich deti vyrastali na vidieku, kým oni dvaja sa zabávali v Londýne — búrila sa proti jednotvárnosti, nezáživným vy-chovávateľkám, ešte nudnejším učiteľom i proti sebectvu rodičov, ktorí si zjavne mysleli, že deťom stačí k šťastiu tri razy denne dobré jedlo, posteľ na spanie, a dosť — viac sa nimi netreba zaoberať.

Vzbura však vnášala do duše dievčaťa iba nepokoj, inak

sa nič nezmenilo, až kým nedovŕšila osemnásť. Vtedy ju vzali na prvý bál do Londýna a debutantku predstavili na kráľovskom dvore. Dovtedy Violet nestretla mnohých mužov a v porovnaní s miestnym pastorom, ktorý mal na chrbte už osem krížikov, či vrchným psovodom, ženáčom a otcom šiestich detí, Eric Featherstone bol hotový Don Juan. Zoči—voči neblahej predstave, že po krátkom rozptýlení v Londýne ju znova čaká Lincolnshire, kde až do novej bálovej sezóny upadne do zabudnutia, Violet nedala košom Ericovi v hlbokom presvedčení, že je ten pravý a spája ich úprimná láska.

Už krátko po svadbe však zistila, že to bol jej životný omyl. Mladá manželka s pomerne slušným majetkom sa hneď vrhla do spoločenského života. Bola veselá a zábavná a svojím šarmom si získavala priateľstvo žien i srdcia mužov. Až po niekoľkých rokoch spoločenských úspechov Violet zatúžila po zmene, po čerstvom zdroji zábavy a nových víťazstvách.

Manželstvo, žiaľ, zostalo bezdetné, ženu s mužom nezväzovalo potomstvo a ona čoskoro pochopila, že je síce veľmi milý a dobrosrdečný, no zároveň náramne nudný, že ho zaujíma iba rybačka a poľovačka, na ktorú pravidelne chodieva každý rok s tými istými priateľmi a na tie isté miesta.

Eric Featherstone chorobne neznášal akúkoľvek zmenu; pre Violet sa stala životnou potrebou. Túžila po novom eláne a oduševnení, po novom zápale a vzrušení, po nezvyčajných diskusných témach, ku ktorým by sa mohla vyjadrovať. Všedné a obyčajné veci ju začínali unavovať; netrvalo dlho, a do tej istej kategórie zaradila aj ľudí. Nechápala však, že za zžieravý nepokoj duše môže sčasti jej nevšedne bystrý um, čo nenachádzal medzi priateľmi a príbuznými živnú pôdu a uplatnenie.

Od ženy spoločnosť nevyžadovala, aby používala rozum, už i dôvtip v dámskej hlave vzbudzoval podozrenie; a keďže Violet svojou osobnosťou dôsledne vybočovala z rámca, nevedela si medzi príslušníčkami rovnakého pohlavia nájsť spriaznenú dušu. Postupne čoraz viac času trávila medzi mužmi. V ľúbostných aférach nachádzala zápal a vzrušenie,

po ktorom prahla ako púšť po vode. Vedomie, že chlap je jej oddaným otrokom, ju napĺňalo pocitom sily. Kráľov tvorstva si poľahky obkrúcala okolo prsta — bystrí a úspešní v iných oblastiach života boli v jej spoločnosti plachí a nešikovní ako školáci.

Stávala sa však priveľmi rozkazovačná a panovačná. Tí, čo ju ľúbili, museli čeliť jej nenásytným požiadavkám, ktoré kládla z číreho rozmaru, len aby zistila, či vyhovejú jej želaniu. No časom pochopila, že aj láska unavuje, že aj milenci môžu byť otravní ako obyčajní chlapi; a tak vášnivo striedala známosti a bažila po čerstvých citoch.

Zamilovávala sa ako na bežiacom páse, a rovnako rýchlo aj z veľkých lások vytriezvela. Potom stretla Roberta Stanforda. Hneď od začiatku ju priťahoval magnetickým čarom a Violet pochopila, že ten vysoký urastený chlap zasiahne do jej života, že stretla svojho pána. Bol to typ rodeného vodcu a dobyvateľa, chlap, čo sa nedal len tak ľahko ovládať.

A pretože Violet po prvý raz v živote stretla človeka, čo si získal jej rešpekt a obdiv, cítila, že je to jej osudná láska. Milovala ho z hĺbky duše, no mala dosť rozumu, aby mu to nedala najavo. Uvedomovala si, že sú si vlastne veľmi podobní. Aj on mal všetkého nadostač, o nič nemusel bojovať. Ak po niečom zatúžil, stačilo vystrieť ruku; preto tajila svoje city a predstierala, že je nepolapiteľný motýľ. No iba ona vedela, aké ju to stojí úsilie, keď bol v hre Robert.

Vyzerá fantasticky, vravela si a nenápadne ho pozorovala spod hustých mihalníc, kým objednával večeru a vzápätí dvíhal nápojový lístok a starostlivo vyberal vína. Kvalitné španielske sherry k polievke, ľahké nemecké víno k rybe, červené Bordeaux k zverine a po jedle šampanské.

Hôtel de Paris bol známy vychýrenou kuchyňou aj vínnou pivnicou. Francois Blanc mal na pamäti, že chlap, čo sa dobre najedol a napil, ľahšie sa oddá hazardným hrám a Casino bude mať z neho väčší úžitok ako z triezveho hráča, čo je na ihlách a opatrne zvažuje svoje kroky.

„A teraz,” sir Robert pozrel na svojich hostí, „teraz sú na

rade miestne klebety. Celý deň som strávil v Nice, preto nie som v obraze. Chcem počuť najnovšie perličky.”

,Ja neviem o nijakých,” priznala lady Violet. „A ty, Ar-thur?”

Lord Drayton iba mlčky pokrútil hlavou.

„Zapísal som sa na súťaž v streľbe holubov, čo bude zajtra poobede, a veľmi ma zarmútilo, že stávky sú 10:1 v môj neprospech. Skutočne ponižujúce pre chlapa, ktorý si o sebe myslel, že je dobrý strelec.”

„Chudáčik Arthur!” zasmiala sa lady Violet. „Ja by som sa tak ľahko nedala! Mňa by to neponížilo, kdeže! Mňa by to rozzúrilo! Zubami-nechtami by som sa drala za víťazstvom, aby som napálila všetkých favoritov!”

„Sú to tí rakúski športovci,” zašomral lord Drayton. „Nad nimi sa ťažko dá vyhrať.”

„Chcete mi povedať, že sa tu nič nestalo, kým som bol preč?” vyzvedal sir Robert. „Nijaká senzácia? Nikto nepricestoval? Ani len…?”

Zarazil sa uprostred vety a pohľadom zameral vzdialený koniec jedálne. Tvár mu zmeravela. Lady Violet a lord Drayton spozorneli a pozreli v tú stranu. Neboli sami. Ostatní hostia tiež obracali hlavy. Vo dverách zastali dve ženy, Alfonse sa ich ujal a bez meškania ich viedol krížom cez miestnosť k stolu v kúte. Sir Robert si všimol, že je to jediný voľný stôl v sále. Dve miesta pri obloku, v pozadí ťažké saténové závesy v ostrom kontraste s bielymi kvietkami vo váze. Bol to najvzdialenejší stôl, obe návštevníčky museli prejsť po celej dĺžke miestnosti a vystaviť sa zvedavým pohľadom všetkých prítomných.

A tí za to ani nemohli, nechtiac na ne civeli, hoci boli dobre vychovaní, hoci vedeli, že sa nesluší zízať na cudzích ľudí — pohľad na dvojicu žien však vyrážal dych. Staršia, očividne gardedáma tej, čo ju nasledovala, bola vysoká a veľmi elegantná. Niesla sa ani páv, hrdo a prirodzene, akoby sa pohybovala v dobre známom prostredí, akoby ani nebola vystavená skúmavým pohľadom. V šatách z tmavočerveného zamatu si vykračovala sťa kráľovná, sivé vlasy prizdobené klobúčikom zo zamatových stužiek a pravej čipky.

Pozornosť prítomných sa však sústredila na mladšiu z dvojice, zvedavé oči ju sprevádzali celou cestou, až kým sa

neusadila za stolom. Štíhla ako laň a mladučká, zaraz upútala svojou tvárou — krásnou oválnou tvárou a veľkými tmavými očami. No možno to ani nebola jej tvár, čo zaraz vzbudila pozornosť. V zlatistých vlasoch rozdelených pútcom sa jej odrážala žiara lustrov a presvetľovala jemné kadere, čo splývali nadol, prekryli uši a potom ich spútal elegantný uzol. Bohatá zlatistá okrasa hlavy sa zdala priťažká pre nežnú krivku šije.

Snúbila sa v nej mladosť, jemnosť a panenská krása; kráčala cez miestnosť, pleť ako z porcelánu, bezmála taká bledá ako jej plecia; ich slonovinová bieloba vynikala v hlbokom výstrihu. Aj šaty mala nevšedné — sivosivé — záplava sivej gázy na naberanej saténovej sukni, záhyby a volány vzadu zopnuté do jemnej ružice, ako diktovala pani móda.

Celá v sivom presúvala sa sálou ako prízrak, a keď prechádzala okolo stola sira Roberta, všimol si, že účes nemá prizdobený kvetmi, ale jemnučkými lístkami zo sivého zamatu, čo vyzerali ako tiene medzi trblietavým zlatom vlasov. Nepozrela vpravo ani vľavo, kráčala priamo k stolu, kde sa už usádzala jej spoločníčka, a čašníci sa ponáhľali prisunúť obom dámam stoličky.

Lady Violet si nečujne vzdychla.

„Tie perly, Robert! Videl si jej perly?”

Sir Robert mal pocit, že hlas lady Violet k nemu dolieha z veľkej diaľky a vracia ho do prítomnosti. Díval sa na tvár dievčaťa a v duchu sa vrátil do skorých ranných hodín, keď mu jej pekný profil odhalilo vychádzajúce slnko. Spomenul si na zduchovnený výraz jej tmavých očí, keď šípil, že sa modlí.

Pamätal si krivku jej pekne krojených pier, ktoré skrášlil úsmev, pamätal si nevšednú ladnosť pohybov, keď zakloni-la hlavu, pamätal si závoj dlhých mihalníc, keď sklopila oči, no ani len netušil, že má zlaté vlasy. V šere rodiaceho sa dňa podvedome predpokladal, že kapucňa plášťa ukrýva tmavé vlasy.

Boli však zlatisté — zlatisté ako slnko, čo sa akoby na jej želanie vyhuplo spoza hory, aby prebudilo more. A teraz, keď sa na ňu díval, zišlo mu na um, že svojím zjavom zatienila všetky ženy v sále. Spanilou krásou, nevtieravou farbou šiat a belostnou pokožkou stlmila i lesk klenotov a pozlátenú nádheru sály.

„Videl si ich, Robert?” nástojila lady Violet, a vtom si uvedomil, že jej otázku prešiel mlčaním a ona čaká na odpoveď.

S námahou odtrhol zrak od dievčiny a pozrel na ženu po svojom boku. A zarazil sa. Nikdy predtým si neuvedomil Violetin vek. Vždy na ňu myslel ako na mladú, veľmi mladú, dokonca mladšiu ako on sám — no v tej chvíli jasne videl, že sa na nej neodvratne podpisuje stredný vek.

Violet trpezlivo čakala na odpoveď.

„Jej perly,” opakoval ako vo sne. „A mala vôbec nejaké?”

„Ach, Robert, typický chlap! Pravdaže mala, a nie hocijaké! Také som ešte nevidela. Boli sivé.”

„Nezmysel!” vyhlásil sir Robert. „Zrakový klam. Určite iba odrážali farbu šiat.”

Zahľadel sa do kúta, no videl iba zlaté vlasy. Mistral bola priďaleko, aby do detailov rozoznal jej šperky či výraz tváre.

„A boli, boli sivé,” nedala sa lady Violet. „No povedz, Ar-thur, ty si si ich isto všimol.”

„Krásna ako obrázok, áno, stelesnená krása,” usúdil lord Drayton. „Zistíme si, s kým máme tú česť. Čašník!” kývol a privolal si ho k stolu. „Odkážte Alfonsovi, že s ním chcem hovoriť.”

„Oui, monsieur.”

Čašník sa ponáhľal za majordómom hotela, no očividne aj v hlavách iných návštevníkov skrsla podobná myšlienka, pretože Alfonse, ktorý poznal všetko a každého, bol zrazu na roztrhanie. Volali ho od stola k stolu a uplynula hodná chvíľa, kým sa dostal k lordovi Draytonovi.

„Želáte si so mnou hovoriť, mylord?” spýtal sa, keď konečne zastal pri jeho stole.

„Kto je to, Alfonse?”

„Mladá dáma v sivom?” nadhodil Alfonse tónom, čo vylučoval omyl.

„A kto iný! Máme tu azda ešte nejaký iný výnimočný zjav?”

„V registri figuruje ako mademoiselle Fantóme, mylord; no treba dodať, že jej teta, dáma, čo ju sprevádza, cestuje inkognito.”

„Aleba? A to je kto? Alfonse, vy predsa poznáte každého,” prehodil lord Drayton.

„Veľmi ľutujem, mylord, no tentoraz som v koncoch. Nikdy som nevidel ani jednu z dám, na to môžete vziať jed.”

„Potom zrejme veľa necestovali,” zamiešala sa lady Vio-let. „Náš Alfonse bol predsa všade a videl každého, však?”

Alfonse sa nadšene uklonil. Vyžíval sa v podobných li-chôtkach.

„Ste veľmi milá, mylady. Nesmierne ľutujem, že dnes ne-uspokojím vašu zvedavosť, no, žiaľ, nielen vašu, aj väčšiny mojich milých hostí. Tá mladá dáma, skrátka, vyvolala senzáciu.

„O tom niet pochýb,” prikývla lady Violet. „Vidíš, Robert, chcel si senzáciu, a už je tu! Ešte dobre, že si tu, inak by si nám asi neuveril! Nestáva sa často, že niekto svojím zjavom šokuje Monte Carlo — pravda, Alfonse?”

„Presne tak, mylady. Máme tu, dovolím si povedať, hojnosť krásnych žien.”

Uklonil sa a práve sa chystal odísť, keď sa zjavil ďalší čašník a naklonil sa mu k uchu.

„Choďte im povedať to málo, čo aj nám,” vyzval ho lord Drayton. „Sklamali ste ma, Alfonse. Myslel som si, že na vás sa dá vždy spoľahnúť.”

„Deprimuje ma, že strácam svoju reputáciu,” vyhlásil Alfonse a prekĺzol k ďalšiemu stolu, kde ho už netrpezlivo očakávali.

„Tie perly sú sivé, to je isté,” pokračovala lady Violet, keď sa majordomus vzdialil.

Lord Drayton si nasadil cviker, zahľadel sa smerom k Mistral, a hneď si ho aj vybral.

„Neverím, že čosi také vôbec jestvuje.”

„Stavíme sa?” navrhla lady Violet.

Lord pokrútil hlavou.

„Klenoty sú tvoja oblasť, šla by si naisto. Neteš sa. Nenechám ťa vyhrať. Kasíno má prednosť. Včera som vyhral sluš-

nú sumu a v rámci fair play dnes dostanú šancu získať ju späť.”

„Ideš aj na koncert?” spýtala sa Violet. Lord Drayton znova pokrútil hlavou. „Hudba ma rozčuľuje.”

„My sa ta pôjdeme pozrieť,” oznámila lady Violet, „a ak to bude nudné, prídeme za tebou do herne. Neverím, že tam zostaneme dlho, zo sopránov ma vždy rozbolí hlava, sú také prenikavé.”

„Mňa väčšmi upokojí trente-et-quarante — skrátka dávam prednosť kartám,” netajil sa svojou záľubou v hazardných hrách lord Drayton.

Na rozdiel od tých, čo taliansku opernú hviezdu prijali blazeovane, Mistral bola priam vo vytržení, keď sa speváč-kin čistý hlas vo vysokých tónoch vznášal až k maľovanému stropu koncertnej siene. Dokonca aj noblesné obecenstvo sledovalo jej výkon so zatajeným dychom. Mistral mala pocit, že sa ocitá v inom svete, vo svete farieb a zvukov, vo svete, aký dovtedy nepoznala napriek tomu, že veľmi rada počúvala zborový spev mníšok v kláštornej kaplnke.

No aký to bol priepastný rozdiel! Urodzená spoločnosť v žiarivom lesku zlata a drahokamov, okná dokorán, príliv voňavého vzduchu, dirigent a veľký orchester, aký ešte nikdy nepočula, a čarokrásny hlas, čo sa magicky vkrádal do sŕdc poslucháčov.

Koncert sa skončil, a Mistral ešte chvíľu nehybne sedela, okolo nej silnel potlesk, potom pozrela na Emilie, celá uve-ličená.

„Nádhera, úžas, teta Emilie!” zvolala oduševnene. „Neviem, či sa mám smiať, alebo plakať. Netušila som, že hudba môže v človeku vyvolať také silné pocity.”

Emilie zagánila na neter. Nečakala, že Mistral bude taká temperamentná povaha. Nebolo pochýb, že hudba ju vzrušila, stačilo na ňu pozrieť, pery mala poodchýlené, v očiach hviezdičky. Myslela si, že dlhé roky v kláštore v dievčaťu načisto potlačia vášeň i city. Zdalo sa však, že nimi prekypuje. To bolo nebezpečné. Emilie sa zatvárila unudene a pridusene si zívla.

„Koncerty bývajú trochu únavné,” utrúsila pokrytecky. „Časom na to aj sama prídeš. Máš sa ešte veľa čo učiť, milé

dieťa.”

Zdrvujúci tón jej hlasu sa neminul účinkom. Trafila do čierneho. Mistral sa zháčila, jej zápal ochabol. Obecenstvo pomaly opúšťalo svoje miesta. Emilie vstala, no naschvál si hodnú chviľu naprávala čipkovú štólu, aby odchádzali z koncertnej siene medzi poslednými.

„Tuším sa ešte pozrieme do herní,” povedala, keď sa ocitli v priestrannej chodbe.

„Jéj, teta Emilie, tak veľmi som dúfala, že to navrhnete! Už som sa bála, že sa hneď vrátime do hotela.”

„Nezdržíme sa dlho,” poponáhľala sa uzemniť neter Emilie a viedla ju k veľkým skleným dverám, kde návštevníkov vítal livrejovaný zamestnanec kasína. Mistral šla za tetou bezmála po špičkách, kolená roztrasené od napätia. Napokon zastali v herni. Ocitli sa v žiare stoviek krištáľových lustrov, pod masívnymi stĺpmi zdobenými zlatými písmenami, pod maľbami, čo na zlatistom pozadí znázorňovali početné skupinky pôvabných bohýň a bôžikov, pod mozaikami a rytinami, pod sochami i palmami. Sála na prvý pohľad šokovala svojou veľkoleposťou a Mistral bola priam ohúrená toľkou nádherou.

Ticho pretínal iba tlmený šepot, cinkot zlata a striebra a zvuk guľôčky, čo svišťala a poskakovala po obvode kolesa šťastia z leštenej mosadze. Mistral si všimla, že v kasíne je sedem hracích stolov, všetky prikryté zeleným súknom. Tie, pri ktorých sa hrala ruleta, boli ploché po a hrany mali chránené koženým čalúnením. Stáli pri nich krupiéri s dlhými hrabličkami a monotónne, nezaujato opakovali:

„Messieurs et mesdames, faites vos jeux!”

„Rien ne va plus!”

Každý zo stolov prilákal neveľkú skupinku návštevníkov, väčšina z nich sledovala vývoj hry s nehybnými tvárami, takže sa nedalo odhadnúť, či práve vyhrávajú, alebo prehrávajú, a či vôbec hrajú.

Emilie prešla okolo viacerých stolov, pristavila sa až vo vzdialenom kúte miestnosti a chvíľu pozorovala hru. Uply—

nulo zopár minút, a vtom sa akási dáma priamo pred ňou z ničoho nič zdvihla, pozbierala nepatrný zvyšok zlatých louisdorov a odchádzala. Krupiér pozrel na Emilie, ktorá stála za prázdnou stoličkou. Chviľu váhala, no potom ako zhypnotizovaná a proti vlastnej vôli zaujala miesto pri stole.

Podala krupiérovi bankovku a ten jej ju zamenil na zlato. Toľko peňazí, vravela si v duchu Mistral a dychtivo sledovala, ako teta umiestňuje zopár louisdorov na impair. Emilie prehrala prvú stávku, potom i druhú, tretiu však vyhrala. Mistral len-len že nevykrikla od radosti, no ovládla sa, aby ju nezahriakli, zahryzla si do pery a mlčky stála za tetinou stoličkou, iba zrenice mala rozšírené od vzrušenia. Hráčka, čo sedela vedľa Emilie, vstala. Mistral si všimla, že je veľmi stará. Zoschnutá starenka sa trošku zatackala a Mistral ju mimovoľne zachytila.

„Ďakujem, dušička, ste veľmi milá,” prihovorila sa jej francúzštinou s cudzím prízvukom. „Chytím sa vás, ak dovolíte… A budem vám vďačná, ak ma odprevadíte k východu. Akosi zle vidím. Zrak mi už neslúži.”

Mistral ponúkla starenke rameno, a až vtedy si všimla, že má oči plné slz.

„Vás niečo trápi, ste nešťastná!” zhrozila sa.

„Veru som,” hlesla starenka, „lebo som prehrala! Všetko som prehrala! Vždy len prehrávam a prehrávam. Všetko, čo mám!”

„No to je strašné!” súcitila Mistral s nešťastnou starenou. „A čo teraz? Čo budete robiť?”

„Pôjdem domov, dušička. Ďakujem za pomoc. Ste veľmi milá.”

Starenke sa chvel hlas a Mistral až zovrelo srdce od ľútosti. Pomaly, pomaličky odprevádzala nešťastnicu k východu. Žilnatá zošúverená ruka, čo sa jej zakvačila do ramena, sa viditeľne triasla a slzy už voľne stekali po zvrás-kavenej tvári, starenka im však nevenovala najmenšiu pozornosť.

„Nemôžem vás predsa nechať takto odísť, madam,” sta-rostila sa Mistral. „Veď to musí byť hrozné — všetko prehrať. Čo si teraz počnete?”

No skôr ako dostala odpoveď, pristúpil k nim lokaj v livreji, čo čakal pred vchodom do Casina.

„Koč už čaká, madam,” prihovoril sa starej žene.

„Máte teda sprievod?” odľahlo dievčine. V duchu už videla starenku na ulici bez haliera, opustenú a bezprizornú.

„Mám, dieťa, mám, no musím ísť domov,” žalovala sa starenka. „O všetko som prišla! Ach, ja úbohá!”

„Božemôj, len už neplačte!” prosíkala Mistral a v pomykove siahla po vreckovke, že osuší starenke slzy.

Vtom sa vonku ozval dupot konských kopýt, pred vchodom zastal koč, zoskočil z neho sluha a ponáhľal sa ponúknuť starej dáme rameno.

„Ďakujem vám, holúbok, ste veľmi milá,” lúčila sa starenka s dievčinou.

Dala sa viesť sluhom, schádzala dolu schodmi krok za krokom, užialená, oči plné slz; Mistral ju sprevádzala zamysleným pohľadom, keď zrazu začula spoza chrbta:

„Azda len neodchádzate?”

Strhla sa a uvidela sira Roberta.

„Nie, ešte nie; ale tá chuderka prišla o všetko. Ako jej len pomôcť?”

Sir Robert sa zasmial.

„Na vašom mieste by som sa netrápil. Tá vaša chuderka sa volá grófka Kisselevová. Pravidelná návštevníčka kasína. Zimu vždy trávi v Monte Carle. Fanatická hráčka, nepozná mieru, preto jej vnuci dávajú iba obmedzenú sumu, a keď všetko prehrá, musí domov.”

„No ona plakala,” namietla trochu zarazene Mistral.

„Vždy plače, keď prehrá,” poznamenal sir Robert. „Ubezpečujem vás, že je to veľmi bohatá dáma, no nevie odolať lákadlám kasína.”

Mistral sa rozosmiala.

„Tá ma teda dostala. Tvárila sa tak nešťastne, že by som jej bola dala i posledné peniaze, keby som nejaké mala. Našťastie nemám ani halier.”

„Ale čo! Už ste stihli všetko prehrať?” doberal si ju sir Robert.

Vtom pred vchodom zastal ďalší koč. Sir Robert chytil Mistral za rameno.

„Tadeto, poďte, rýchlo!” vyzval ju nástojčivo.

Mlčky sa dala viesť úzkou chodbou do neveľkej knižnice, kde nebolo živej duše.

„Prečo ste ma sem priviedli?” spýtala sa.

„Nechcel som, aby nás niekto rušil. Rád by som s vami hovoril osamote.”

„Ale ja tu nemôžem zostať!” vyhrkla Mistral. „Musím sa vrátiť k tete. Hrá v kasíne.”

„Výborne. Tú chvíľočku jej určite nebudete chýbať.”

„Ak nás spolu uvidí, bude vyzvedať, odkiaľ sa poznáme,” šepla Mistral ustráchane.

„Nebojte sa, neuvidí nás,” upokojoval ju sir Robert. „Hneď ste späť. Len mi povedzte, ako sa vám darí.”

„Videla som vás pri večeri,” hlesla. „Sedeli ste s priateľmi. Všetci hostia tam boli s priateľmi a dobre sa zabávali. Cítila som sa trochu osamelá.”

„Nemyslím si, že bolo komu čo závidieť,” usúdil sir Ro-bert. „Všetci závideli vám.”

„Mne a závideli?” zarazila sa Mistral. „A čo?”

„Vašu mladosť a krásu. A ženy navyše aj váš náhrdelník.”

Mistral sa zľahka dotkla perál. Boli sivé, matne sivé ako vnútro ustrice. Sir Robert také ešte nevidel. Užasnuto na ne civel.

„Patrili mojej mame,” povedala ticho Mistral. „Dnes večer mi ich dala teta Emilie, aby som si ich vzala. Je to prvá vec, čo mám po mame, len… škoda, že sú sivé.”

„Sú prekrásne, namojdušu, prekrásne,” nadchýnal sa sir Robert. „Také veru nevídať. Pochybujem, že na svete sa nájde ešte jeden čo len podobný náhrdelník. Vaša matka musela byť veľmi bohatá, keď vlastnila taký skvost.”

„Nie, nebola… ” začala Mistral, no vzápätí zmĺkla a potlačila slová, čo sa jej drali na jazyk. „Nesmiete mi klásť otázky. Teta Emilie by sa veľmi nahnevala. A teraz už… musím ísť.”

„Nechoďte ešte,” zdržiaval ju sir Robert. „Vravel som vám, že všetky ženy vám dnes večer závideli. A nie ste zvedavá, čo si o vás mysleli muži?”

„O mne?” spýtala sa nevinným hláskom.

„Pravdaže! Každý dnes hovoril o vás, a všetci sa zhodli v jednom — že ste najkrajšie stvorenie, aké kedy videli.”

Mistral sklopila oči, závoj mihalníc sa jej dotkol líc a vzápätí sa zvrtla.

„Azda len nechcete odísť,” zhrozil sa sir Robert. „Urazil som vás niečím?”

„Tuším sa mi posmievate,” odvetila nečujným hláskom.

„Môžem vám odprisahať, že nie!” bránil sa. „Vravel som le pravdu, čistú pravdu. Panebože, musíte predsa vedieť, že ste krásna!”

V tej chvíli k nemu zdvihla tvár a neušlo mu, že sa trošku začervenala.

„Ešte mi to nikdy nikto nepovedal,” šepla po chvíli.

„To nie je možné! Ale prečo?” nešlo do hlavy sirovi Robertovi. „Isto ste sa už v živote stretli s nejakými chlapmi — hoci aj v tom vašom kláštore.”

Mistral sa usmiala, v očiach huncútske iskričky.

„Veru stretla, ako by nie. No boli to buď kňazi, čo prišli slúžiť omšu do kláštora, alebo otcovia mojich spolužiačok, ktorí prichádzali na návštevu raz do roka, keď sa udeľovali ceny.”

„A tí vám neprezradili, že ste krásna?” vyzvedal sir Ro-bert.

„Veru nie, a preto si myslím, že ste na omyle.”

„Kdeže! Práve naopak. Som oproti nim vo výhode, viem to lepšie posúdiť. Mám vám opísať vašu krásu?”

Stlmil hlas, prešiel do šepotu, hovoril nezvyčajne hlbokým tónom. Mistral sklopila zrak a znova sa zvrtla k dverám.

„Musím už ísť,” povedala pridusene. „Prosím vás, nechajte ma odísť.”

Tentoraz bola pevne rozhodnutá ujsť, no stihol ju ešte zadržať, chytil ju za ruku a tuho jej zovrel prsty.

„Sľúbte mi, skôr než odídete, že sa ešte uvidíme!”

„Nič vám nemôžem sľúbiť,” odvetila. „Nič nechápete. Teta Emilie pukne od jedu, keď sa dozvie, že som sa s niekým zhovárala.”

„Nedajte sa tyranizovať,” radil jej sir Robert.

„Musím ju predsa poslúchať, je to moja teta… a trochu sa jej aj bojím… “

„Viete, kde ma nájdete, som vám k službám,” pripomenul jej sir Robert.

Sklonil sa k nej a pobozkal jej ruku. Pokožku mala hebkú a chladnú. V očiach sa jej mihol záblesk údivu, v lícach jej opäť pribudlo farby, potom sa prudko zvrtla, vzduch sa pohol, volány zašuchotali, a už jej nebolo. Sir Robert tam chvíľu stál a potom sa ešte zamyslene poprechádzal po knižnici.

Keď napokon zdvihol hlavu, vo dverách uvidel lorda Draytona.

„Čo tu, dočerta, robíš, Robert?” zvolal. „Už po tebe všade pátram. Poď si so mnou niečo vypiť. Pozývam ťa na pohárik. Prehral som slušný balík. Dnes ešte skúsim šťastie, no až neskôr.”

„Veľmi rád. To je práve to, čo potrebujem,” vzdychol si sir Robert.

„Violet už odišla?” spýtal sa lord Drayton. Sir Robert prikývol.

„Vypočula si tú vrieskavú speváčku a hneď ju rozbolela hlava. Hudba jej nerobí dobre.”

„Aj by som s ňou menil. Bolesť hlavy by ma vyšla lacnejšie než to, čo som za tú chvíľu utratil,” poznamenal lord Drayton.

Zamierili krížom cez herňu k baru. Mistral stála za Emilinou stoličkou a všimla si dvojicu chlapov. Aký je sir Robert vysoký, ako veľmi vyniká medzi ostatnými návštevníkmi kasína, pomyslela si a vzápätí sa s pocitom viny sústredila na slušnú kôpku zlatiek, ktorých jednostaj pribúdalo pred Emilie.

Vtom z druhej strany pristúpil k stolu nový hráč. Chvíľu iba mlčky pozoroval hru.

Bol mladý, urastený, vynikal neobyčajným šarmom, mal tmavé vlasy a oči, čo pobavene sledovali dianie navôkol. Po niekoľkých minútach uložil kôpku louisdorov na číslo dvadsaťjeden.

„Rien ne va plus!” zaintonoval krupiér.

Guľôčka krúžila dookola, klik-klak, znova a znova. Inak nebolo počuť nič.

„Vingt-et-un, rouge te impair!”

Mladý muž sa smial, keď mu prisúvali úctyhodnú výhru, vzápätí hodil päť zlatiek krupiérovi.

„Merci, monsieur. Vous avez de la chance, máte šťastie!”

J’ai toujours de la bonnefortune, vždy mám šťastie.”’

Celým svojím zjavom, správaním i hlasom šíril okolo seba radosť a veselosť. Odchádzal ľahkým krokom a Mistral si všimla, že nie je sama, kto pozoruje šťastlivca. Emilie z neho nespúšťala oči. Zrazu si odsunula stoličku a kývla na zriadenca kasína.

„Kto je ten mládenec, čo práve vyhral?” prezvedala.

„Jeho jasnosť princ Nikolaj, madam.”

„Princ Nikolaj!” ubezpečila sa Emilie tlmeným hlasom.

„Oui, madame.”

Emilie zhrnula kopu zlatiek do kabelky a náhlivo vstala.

„Poď, Mistral,” súrila ju, a neter, šokovaná tetinou rozhodnosťou a náhlym odchodom, bez odvrávania vykročila za ňou.


KAPITOLA PIATA

Vilu Šalimar toho roku prepojili krytou chodbou s vilou Mimózou. Šalimar postavili pred tromi rokmi a hotovú ju predali radžovi z Džihangaru. Pompézna snehobiela stavba trónila vysoko nad Monte Carlom a ponúkala prekrásny výhľad na mesto i more.

A hoci bola vila priestranná, radža minulý rok usúdil, že mu nestačí, keď v nej ubytoval nielen svoj oficiálny personál — húf pobočníkov, sekretárov, mojordómov a služob-níctva — ale aj dámu svojho srdca, ktorá ho pravidelne sprevádzala počas každoročného pobytu v Monte Carle. A tak za nemalý peniaz kúpil vilu Mimózu a za pomoci staviteľskej dômyselnosti a vynaliezavosti, pretože domy nestáli na jednej úrovni, prepojil ju s vilou Šalimar.

Vila Mimóza tohto roku hostila slečnu Stellu štýlovú, vysokú neodolateľnú blondínku. Radža si ju všimol v zborovej scéne predstavenia v jednom z veľkých londýnskych divadiel a zaľúbil sa do nej na prvý pohľad. Stačil mu na to okamih, keď sa mihla na scéne s rozpustenými vlasmi.

Radža i tentoraz zvolil svoj tradičný a osvedčený spôsob, akým sa uchádzal o náklonnosť žien. Poslal Stelle obrovský kôš orchideí, čo si vyžadoval až dva páry rúk a nôh, aby ho dopravili do už i tak natrieskanej šatne, o ktorú sa delila s tuctom kolegýň, a keď sa trochu zotavila z úvodného šoku a bližšie sa prizrela košu, medzi nádherou kvetov objavila ešte jeden skvost — briliantový náramok s lístočkom, v ktorom ju radža pozýval na večeru.

Crissie pohotovo vystihla podstatu pravdy, keď vyhlásila, že radžovo pozvanie nemohlo prísť v lepšom čase. Stella, pravda, súhlasila, ostatne ako vždy, no na rozdiel od Crissie si nemyslela, že je potrebné priveľmi zdôrazňovať skutočnosť, že jej obdivovateľov pozvoľna ubúda a čoraz ťažšie si vie udržať ich priazeň.

A za to — čo jej Crissie tiež neraz vyčítala — si mohla iba sama. Na vine bola iba jej lenivosť. Stella bola v dvadsiatich siedmich rokoch rovnako príťažlivá ako v sedemnástich. Svojím zjavom odjakživa pripomínala ružovo-bielu porcelánovú bábiku, čo v Londýne nebola nijaká zvláštnosť, práve naopak, no v cudzine platila za hotovú senzáciu. Postavu mala takmer dokonalú, i keď trošičku pribujných rozmerov, ktoré našťastie práve prichádzali do módy. A jej vlasy, i keď za svoj lesk a farbu v mnohom vďačili šikovnému kaderníkovi na Wardour Street, boli dosť dlhé a bohaté, aby sa zaradili k aktívam, ktorými si zabezpečila miesto na výplatnej listine úspešných divadiel West Endu.

Ano, Stella bola lenivá; a Crissie nad touto neblahou skutočnosťou nariekala deň čo deň od rána do večera. Niekedy mala sto chutí udrieť Stellu za jej hlúpu veselosť, za úsmev, akým nemenne reagovala i na najštipľavejšiu kritiku, za tú jej spokojnosť a neuveriteľnú uvoľnenosť, ktorými nemenne brala na vedomie, že prišla o ďalšieho nápadníka — že sa, skrátka, viac neukázal, alebo prešiel k menej lenivej konkurencii, ktorá si naňho už dlhšie brúsila zuby.

Rozhovor, čo sa medzi sestrami odohral týždeň pred ra-džovým prozretelným príchodom, bol charakteristickou ukážkou ich bežných výmien názorov.

„Už dva týždne si nedostala jediný kvietok,” vyčítala Crissie sestre. „Do šatne ti nepriniesli ani len zvädnutý narcis. Čo sa stalo s mladým lordom Riportom? Vzdialil sa azda z mesta?”

„Nie, asi nie,” odvetila Stella. „Dilly vravela, že s ním večerala včera po predstavení.”

„Takže ti ho vychmatla?” zvolala znechutene Crissie. Prečo si jej to dovolila? Líškala sa mu odkedy prekročila prah divadla.”

„Nech si ho len nechá, aj tak ma už nudil,” prehodila Stella a spokojne si zívla. „Poznal iba jednu tému — konské dostihy. A mňa kone nikdy nezaujímali.”

„A čo tak trochu sa pretvarovať či dokonca prispôsobiť?” nadštrkla Crissie.

Stella sa rozosmiala.

„Aj som sa, nemysli si, no z ich anatómie som mala mišmaš v hlave. Kone sú ti veľmi zvláštne tvory. Časti ich tela, čo sú podľa mňa veľmi podobné ľudským, sa ako na potvoru volajú celkom inak… “

„Dočerta aj s koňmi!” zlostne si dupla Crissie. „Jeho lordstvo mi chodí po mysli! Je bohatý, Stella, bohatý a veľkorysý. No čo si z toho vyťažila, len sa zamysli! Brošňu, za ktorú nedostaneš viac ako desať libier, rukavice, čo si ani nechcela, a pol tucta škatúľ bonbónov. Bonbóny, chápeš?”

„No sú veľmi dobré,” zaštebotala Stella. „Daj si z nich, prečo ich neochutnáš?”

Ale Crissie iba zlostne podupávala nohou a častovala sestru ostrými výčitkami, až tá napokon zaspala s úsmevom na perách. Nič nevyviedlo Stellu z rovnováhy, dávno sa naučila nepočúvať rozčúlenú sestru, nedala si vziať svoju dobrú náladu.

Z času na čas po takejto scéne si Crissie sadla pred zrkadlo, zahľadela sa doň a premýšľala, prečo k nej bola Prozreteľnosť taká krutá. Lebo iná nebola, keď jej pridelila bystrý um a deformované telo s hrbom a Stelle dokonalú postavu, no ani štipku rozumu.

Keby som vyzerala ako Stella, nebolo by miesta, kam by som sa nedostala, vravela si v duchu.

Namiesto toho jej pripadla úloha ustavične poháňať a se-kírovať neambicióznu Stellu, aby čo najlepšie využila svoje zjavné dary prírody.

No Crissine plány stroskotávali znova a znova, marené Stelliným vrodeným nezáujmom. Ak bola Crissie od prírody dravá, Stella bola od prírody pokojná a šťastná. Mohlo sa stať čokoľvek, mohli sa dostať do akýchkoľvek ťažkostí, Stella sa nemenila. Nepoznala slovo závisť, nikdy na nikoho nežiarlila. Ctižiadostivosť jej bola cudzia, a keď prišla o prácu, nebyť Crissie, asi by bola zostala na ulici.

Crissie ju nútila, aby sa obracala, Crissie ju nabádala, aby dbala o svoj zovňajšok, prízvukovala jej čistotu slova a pripomínala pozvania. Crissie dokonca vyháňala Stellu na schôdzky s pestrou paletou obdivovateľov. Tí si ju z predných radov do detailu premerali cez divadelný ďalekohľad

a po predstavení sa nahrnuli k zadnému vchodu. Crissie odpovedala na ich lístky, Crissie v listoch ďakovala za kvety; a keď sa naraz zjavili viacerí, Crissie si pamätala, kto je kto.

Niežeby Stella nemala rada obdivovateľov; mala — čoby nie. Stella mala rada každého! Mala rada uhladených džentlmenov v súkromných drožkách, ktorí na ňu vyčkávali pri zadnom vchode, no mala rada i chlapov, ktorí stavali kulisy, poslíčkov, čo jej nosili kytice kvetov, mala rada hudobníkov, členov orchestra, ba i starého cintľavého a mrzutého vrátnika, pre ktorého už nikto nenašiel milé slovo.

No nielen chlapi si získavali jej priazeň. Mala rada i svoje kolegyne, s ktorými vystupovala, garderobierky, šatniarky, upratovačky aj usmiate vyparádené predavačky programov, čo zavše nosili do zákulisia odkazy. Stella mala rada skrátka všetkých; a ako Crissie v zlosti vravievala — obľúbila by si i samého diabla, keby zavítal do divadla.

Crissie už dávno pochopila, že je márne dávať Stelle múdre rady, rovnako dobre môže sypať hrach na stenu, no nemohla si pomôcť, rady zo seba chrlila ako na bežiacom páse. Od chvíle, keď sa sestry ráno zobudili až do chvíle, keď si večer líhali, Crissin vysoký, ostrý, rozhorčený hlas sa ozýval v dome ako štekot trpasličieho teriéra. No jej slová sa míňali účinkom a nezanechali na sestre nijaké stopy.

Stella bez mihnutia oka rozdala i celú svoju výplatu, a ani sa len nezamyslela, ako sa so sestrou pretlčú ďalší týždeň. Stella požičala svoje najlepšie šaty, svoje lodičky, rukavice i plášť hociktorej zboristke, ktorá za ňou prišla celá užiale-ná, že má rande so šľachticom a nemôže naň ísť, lebo nemá čo na seba. Stella nemohla prejsť okolo žobráka na rohu ani okolo fafrnka, čo očami hltal cukrovinky vo výklade, aby nesiahla do peňaženky. A tak Crissie žila v ustavičnom strehu, aby chránila nielen Stelline, ale aj svoje záujmy, lebo obe boli na sebe závislé, stúpali i padali spolu.

Málokto uveril, že sú sestry; a veru vždy, keď sa v Stellinom živote vyskytol vážnejší nápadník, čo sa zaujímal o jej súkromie, z Crissie sa stávala garderobierka. Neškodná lož však mala veľmi krátke nohy; Stella bola priveľmi lenivá držať sa jej do dôsledku, a bolo po hre, pravda vyšla najavo.

Crissie veľmi dobre vedela, že Stelle škodí svojím mrz-kým zjavom. Chlapi strúhali kyslé tváre a necítili sa vo svojej koži, keď sa ukázalo, že tá čudná scvrknutá kreatúra je Stellina sestra; a ich rozpaky iba vzrástli, keď sa dozvedeli, že medzi sestrami sú iba dva roky.

„Nesmieš mu prezradiť, kto som,” prízvukovala zakaždým Crissie.

„Prečo?” zháčila sa vždy nanovo Stella. „Ja sa za teba nehanbím, Crissie. Viem, že ti nesiaham ani po päty.”

V kútiku duše jej Crissie dala za pravdu; no chlapov nezaujímal rozum, aspoň nie tých, s ktorými sa stretávali. A tak to šlo z roka na rok. Crissie kula plány pre Stellu a Stella ich postupne torpédovala či ničila hneď v zárodku lenivosťou a svojským humorom.

Príchod radžu z Džihangaru bol vskutku nebývalý zásah šťasteny. Smola prenasledovala Stellu už dlhé mesiace. Veselohru, v ktorej sa jej naskytla obrovská príležitosť upozorniť na svoje ženské vnady, stiahli zo scény už po mesiaci. Chvíľu trvalo, kým dostala angažmán v Dalyho divadle; a potom, tri týždne po premiére, sa jej chytila silná chrípka s vysokými teplotami a Crissie bola nútená nahnať ju do postele.

Bola to dvojnásobná smola, lebo skôr ako Stella ochorela, padla do oka juhoafrickému milionárovi, ktorý sa práve zdržiaval v Londýne. Ten však na ňu ešte nebol citovo viazaný, a keď sa neukázala na večierku, ktorý usporiadal na jej počesť, bleskurýchlo sa preorientoval na inú slečnu, čo vystupovala v tej istej hre.

Bolo treba platiť lekára, lieky i zvláštnu stravu a nájomné neplatili už niekoľko týždňov, keď sa Stella vrátila do divadla. Jediný prínos jej choroby spočíval v tom, že opeknela. Svojho času jej vnady už dosahovali prehnané miery. Crissie jej v návale hnevu vravievala, že je ako tučná krava a že sa tak i správa. Teraz však s tvárou chudšou a driekom o poznanie tenším vďaka nútenej hladovke Stella získala na príťažlivosti i pôvabe a oslňovala väčšmi ako predtým.

Radžu určite. Toho doslova očarila. Crissie pripadalo ako zázrak, že kým pred šiestimi týždňami živorili v špinavom, zadymenom Londýne, zadĺžené až po uši, zrazu sa

ocitli v slnečnom Monte Carle, v nádhernom prostredí a komforte, o akom sa jej ani nesnívalo.

Isto by sa našli aj takí, ktorí by vilu Mimózu hodnotili ako prepych bez ladu a skladu, pre Crissie však bola rozprávkovým kráľovstvom. Mäkučké postele, hodvábne záclony, závesy z brokátu, hrubočizné koberce i krikľavé kvetnaté tapety učarili Crissie, v živote nevidela toľkú nádheru.

Aj Stelle sa páčili, no Crissie si bola načistom, že Stelle sa páčila aj tmavá izba v Manchestri či špinavé podkrovie nad liverpoolskymi dokmi. Preto už dlhší čas nevenovala veľkú pozornosť Stelliným názorom.

„Zbláznil sa do teba, to je isté,” usúdila a zastala pri otvorenom obloku salóna vily Mimózy; hrb sa jej ostro črtal oproti jasnému nebu.

Stella, rozvalená na diváne, čítala román v žltej väzbe v sladkej spoločnosti obrovskej bonboniéry a mlčala. Crissie chvíľu čakala, potom sa zvrtla k sestre.

„Počúvaš ma vôbec?”

Stella zdráhavo zdvihla hlavu od knihy a natiahla sa za ďalším bonbónom — štvorčekom zdobeným cukrovou fialkou. V šatách z ružového saténu, čo jej radža kúpil v Paríži, vyzerala ako krásna bohyňa. Farba bola pre ňu ako stvorená, aj pleť jej pri nej zružovela a naplno vynikli jej belasé oči. Lesklý satén lahodil i krivkám jej postavy, čo sa za tých pár dní vo vile ešte zvýraznili.

„Prestaň sa napchávať čokoládou a počúvaj ma, Stella. Ak to takto pôjde ďalej, vykŕmiš sa ako prasa. Strava je tu príliš sýta.”

„Veľmi mi chutí,” prehodila Stella, „a Francois je mi strašne sympatický.”

„Má veľa rečí,” odvrkla Crissie skôr zo zvyku ako z presvedčenia, lebo i ona zistila, že šéfkuchár vily Francois je spoľahlivý zdroj informácií, že mu neujde nič, čo sa udeje v Monte Carle.

„Prisľúbil, že mi dnes prinesie z mesta lanýžové zákusky,” zasnene prehodila Stella. „Tie priam zbožňujem.”

„Prestaň už myslieť na jedlo a radšej ma počúvaj,” nástojila Crissie. „Radža sa do teba zbláznil.”

„To si už vravela.”

„Ale neodpovedala si mi.”

„A čo som ti na to mala povedať?” usmiala sa Stella. „Veď je to úplne jasné. Asi by sme tu neboli, keby som sa mu nepáčila.”

„To mi nemusíš hovoriť,” pokračovala Crissie. „Chlapi sa do teba zbláznia, milá Stella, no, žiaľ, aj vytriezvejú. Sľubujem ti — ak ťa nechá radža — vlastnoručne ťa zaškrtím!”

Stella sa schuti zasmiala.

„Výborne! No začni viac jesť, aby si zosilnela, inak to ne-zvládneš! A vieš ty vôbec, koľko žien tu už bývalo pred nami?”

„Neviem, a ani ma to nezaujíma,” odvrkla Crissie.

„Francois ti povie, len sa ho spýtaj,” nástojila Stella. „Tento radža je vraj veľmi prelietavý, ženy ho rýchlo omrzia, strieda ich ako divý; a Francois vie, o čom hovorí, slúžil už nejednému radžovi i maharadžovi. Zmienil sa aj o ich jedálnom lístku. Panebože, Crissie, neverila by si, čo všetko tí ľudia pojedia! Zázrak, že ich potom ešte nohy unesú, že sa vôbec vedia pohybovať!”

„Venovala by si mi už konečne pozornosť, Stella?” spýtala sa až hrozivo pokojne Crissie.

„No hovor, som samé ucho,” vyzvala ju Stella a starostlivo si vybrala ďalší bonbón, tentoraz trojuholník zdobený cukrovou ružičkou.

„Máme šancu, jedinú šancu — a ktovie, možno aj poslednú,” začala Crissie.

„O čom hovoríš? Akú šancu?” opáčila Stella s plnými ústami.

„Zabezpečiť sa, nebáť sa budúcnosti, získať istotu, že nech sa stane čokoľvek, neumrieme od hladu,” vysvetlila Crissie. „Radža je veľkorysý, Stella, líši sa od ostatných, taký chlap sa ti ešte nepriplietol do cesty. Vieš ty, akú má cenu diamatový náhrdelník, čo ti kúpil v Paríži?”

„Nemám potuchy,” odvetila ľahostajne Stella.

„Takmer tisíc libier. Len si predstav, Stella! Tisíc libier! A prirátaj ešte náramok, čo ti poslal s orchideami hneď prvý večer, a brošňu, čo ti daroval minulý týždeň. Tie som eš-

te nedala ohodnotiť, no peniaze som uložila. Čosi zvýšilo z krajčírkinho účtu, zľavu, čo som dostala v klobúčnictve, a potom to, čo si priniesla späť z kasína — spolu štyritisíc-dvadsať frankov.”

„Dobre, že ich spomínaš,” ozvala sa Stella. „Poobede budem potrebovať menšiu sumu. Musím si kúpiť parfum.”

„Kúpiť?” vykríkla Crissie. „Zbláznila si sa? Oznám svoje želanie radžovi, a splní ti ho. Povedz mu, ak niečo potrebuješ. No nemysli si, že ti dovolím siahnuť na naše peniaze, na to radšej hneď zabudni. Pýtaj si od neho parfum a kopu iných vecí.”

„A čo ak odmietne?”

„Preboha, Stella, rozmýšľaj, aspoň výnimočne. Pochop, radža je rád, keď ti môže niečo darovať. Musíš len otvoriť ústa. No ty si ako šibnutá, keď je do teba chlap celý paf. Tento by ti zniesol aj modré z neba. A čo ty? Sedíš ako nemá, vyškieraš sa, a pritom by stačilo, keby si sa trochu zamračila, hneď by ti doniesol rubíny či smaragdy, len aby ťa videl šťastnú.”

„Keď to je strašné, stále iba brať, a tak veľa,” vyznala sa

Stella.

Crissie sa chytila stoličky, až jej hánky obeleli.

„Veľa!?” zvolala. „Keď má milióny? Keď má palác v Indii a v ňom trezory plné zlata, diamantov, perál a slonoviny? Veď ty si blázon, Stella! Vraj veľa, a od takého boháča! Je-žišmária, keby ťa od hlavy po päty obsypal diamantmi, ani by nepostrehol, že mu ubudlo z konta. Ja pri tebe fakt prídem o nervy!”

„Dobre, Crissie, budem sa usilovať,” chlácholila ju Stella, no neznelo to veľmi presvedčivo.

Crissie, napätá do krajnosti, vstala, znova podišla k oknu a z ničoho nič vyhrkla:

„Počúvaj, Stella! Niečo som vymyslela!”

No Stella sa práve znova začítala do románu. Crissie k nej zlostne pribehla a vychmatla jej knihu z rúk. „Vravím, počúvaj!” okríkla ju.

„Ach, Crissie, prečo si taká jedovatá! Sľúbila som ti, že sa budem usilovať, nestačí?”

„Nestačí,” odsekla Crissie. „Vravím, ti, že som niečo vymyslela! Pamätáš si to dievča, čo je teraz na pretrase, to dievča v sivom, s nádhernými perlami?”

„Myslíš Prízrak?”

„Ano, presne tak! Francois povedal, že o nej klebetí celé

Monte Carlo.”

„Vôbec sa nečudujem,” usúdila Stella. „Je ako obrázok, veľmi sa líši od ostatných žien. Celá v sivom síce ešte väčšmi vyniká, no nie je to iba v tom; má v sebe niečo, niečo vo výraze tváre… ťažko sa to vysvetľuje.”

„A tie jej perly sú naozaj také krásne, ako tvrdí Francois?”

„Čo ja viem,” zamyslela sa Stella. „Sú trochu dosiva a nevýrazné v porovnaní s diamantmi, no radža vraví, že také ešte nevidel. Hneď som mu povedala, že tie jeho sú oveľa krajšie.”

„Trdlo,” zasipela Crissie.

„A čo je na tom? Hádam som povedala niečo zlé?” začudovala sa Stella. „Bol šťastný ako blcha, že som mu ich pochválila.”

„Tie perly patria k nemu, symbolizujú jeho spoločenské postavenie,” vysvetlila Crissie. „Dobre vieš, že ich nemôže nikomu darovať. No prečo by ti nemohol kúpiť nejaké iné, napríklad tie, čo nosí dievča-prízrak?”

„Mne kúpiť jej perly?” Stella nevychádzala z údivu. „Veď mne sa perly ani nepáčia. A okrem toho, pochybujem, že by ich chcela predať.”

„Stella! Stella! Ty ma raz pripravíš o rozum!” vrieskala Crissie a tvár jej vykrivilo do šialenej grimasy. Stella na ňu vyplašené civela. „Preboha, nechápeš? Ak si od radžu vypýtaš niečo ozaj cenné, a dostaneš to, sme zachránené. Francois tvrdí, že tie perly stoja celý majetok.”

„Francois vie všetko!”

„Povedz radžovi, že ich chceš od neho do daru. Vôbec nezáleží na tom, či sa ti páčia, alebo nie. Aj tak ich nebudeš nosiť — rozhodne nie, keď odtiaľto odídeme; no ak ich predáme, budeme bohaté, chápeš, ty hlava dubová?”

„A čo ak sa zatne a povie nie?” nadhodila Stella.

„Vyzerá azda na to?” zatiahla pohŕdavo Crissie. „Je do teba buchnutý a bude sa chcieť vytiahnuť. Vyprovokuj ho — povedz mu, že isto ani nemá toľko peňazí, a ak áno, tie perly sa mu zrejme nepodarí len tak ľahko získať. Takto ho treba zainteresovať na veci. To je tá správna cesta! Ak ich už budeš mať, nemusíš tŕpnuť, kedy si za teba nájde náhradu.” Stella si nečujne vzdychla.

„Chápem, o čo ti ide, Crissie,” začala, „no vieš, to nie je vôbec jednoduché… len tak si vypýtať čosi strašne drahé… Nemohla by si to urobiť za mňa? Nemohla by si mu povedať, že ich chcem ako darček? Že budem mať narodeniny?”

„A on sa zahľadí do mojich krásnych modrých očí a povie:

‘Pravdaže, prečo nie,’” zvolala Crissie sarkasticky. „Čo si ťava, Stella? Nevieš, že pre takú prosbu treba nájsť vhodnú kulisu? Vezmi už rozum do hrsti, ak vôbec nejaký máš, a nadnes to na vhodnom mieste a vo vhodnom čase. Pochop, že je to pre nás životne dôležité. Sľúb mi, že to naňho za-hráš, aspoň sa pousiluj.”

„Dobre, sľubujem,” hlesla odovzdane Stella. „A čo ešte rozprával Francois o tom dievčati?”

„Vraj o nej hovorí celé mesto a každý by rád vedel, kto vlastne je. No tá druhá dáma, údajne jej teta, je prefíkaná a má to zjavne dobre premyslené, a tak nikto nevie, čo sú zač a odkiaľ sa tu vzali. Dokonca ani vševed Alfonse z Hô-tela de Paris o nich nič nevie — a to je čo povedať! Francois tvrdí, že Alfonse je vôbec prvý raz v úzkych!”

„Je taká pekná a milá…” usúdila Stella.

Crissie ju prebodla pohľadom.

„Teraz len nezačni s tým, že takú milú stvoru predsa neoberieš o niečo, čo patrí len jej. Poznám tvoje myšlienky. Ani sa nenazdáme, a začneme ju spolu ľutovať, a nakoniec sa tu rozplačeme, že si tie perly musí nechať, lebo to je to jediné, čo má.”

Stella sa nezdržala smiechu.

„Vidím, Crissie, že o mne nemáš najlepšiu mienku.”

„Konečne rozumná veta, Stella! Dávno som takuí nepočula!” zvolala Crissie a vypochodovala z izby. Dvere sa za ňou hrmotne zabuchli.

Stella spokojne zapažila ruky a želala si, aby Crissie nebrala všetko tak tragicky. No robí to odmalička. Asi sa na nej podpísalo nešťastné detstvo, hĺbala. Sama si veľmi dobre pamätá, ako neláskavo sa k svojej dcére správali rodičia. Obaja boli akrobati, chýrni a úspešní, obaja urastení, otec fešák, matka krásavica.

Crissie prišla na svet po matkinom nešťastnom páde. Matka tvrdila, že jej zle hodili lano, otec zasa, že sa nesprávne načasovala a zle skočila, za čo mohla jej menej pružná postava a zopár kíl navyše, keďže bola ťarchavá. Ťažko povedať, kto bol na vine, faktom však zostáva, že Crissie sa narodila v šiestom mesiaci, slabučká a znetvorená. Pre rodičov to bol šok, z ktorého sa spamätávali dva roky, a až po narodení Stelly sa zahojila hlboká rana, ktorú utržilo ich sebavedomie, že splodili čosi také abnormálne ako svoje prvé dieťa.

Stella bola buclaté a veselé bábätko. Smiala sa, až jej zabiehalo, a rástla ako z vody, a keď začala liezť, stala sa miláčikom celého divadla. Dalo sa očakávať, že Crissie začne žiarliť na svoju mladšiu sestru, no nestalo sa to. Crissie pristúpila k veci inak. Vyhradila si na ňu vlastnícke právo. Stel-la jej patrila — okrikovala ju i chránila, zlostila i bránila. Ak Stella niečo vyparatila, Crissie to vzala na seba. Ak Stellu karhali, Crissie ju urputne bránila. Stella prijala Crissino vodcovstvo rovnako pokojne ako potom aj iný druh poddanstva — s úsmevom, dobrou náladou a duševnou rovnováhou, bez toho, aby sa sťažovala jednej či druhej strane.

Stella sa ponaťahovala a práve sa chystala zahĺbiť do ďalšej kapitoly, keď sa dvere znova otvorili. Myslela si, že sa vrátila Crissie. Zdvihla hlavu a uvidela radžu.

„Á, to si ty?”

Vítala ho príjemným hlasom i lichotivým úsmevom a on rýchlym krokom zamieril k divánu, schytil jej ruku a zasypal ju bozkami.

„Bol som si zajazdiť na koni, preto k tebe prichádzam až teraz.”

„Aký si elegantný, veľmi ti to pristane,” pochválila ho a radžove tmavé oči zaraz ožili. Mal rád lichôtky.

Bol nízky a tenký, a keď si stáli zoči-voči, siahal jej ledva po plecia. No nechýbala mu sila a svaly, a to i napriek prepychu, ktorý ho obklopoval, a hýrivému, nerestnému životu, akému holdoval. No taký život nemožno dlho žiť bez následkov; prejde niekoľko rokov, telo ochabne a on sa oddá drogám a alkoholu, aby sa vybičoval k výkonom v úsilí zamaskovať pokles mužnosti a úbytok vitality.

No radža bol ešte mladý a nechýbali mu sily, aby ukojil svoje chúťky a vyhovel pudom. Nemyslel zatiaľ na budúcnosť. V očiach mal zvláštny lesk, keď hľadel na Stellu.

„Dnes poobede sa chystám strieľať holuby. Neprídeš sa na mňa pozrieť?”

„Ak chceš, prídem,” znela Stellina odpoveď. „Zbraniam však neholdujem, vždy ma z nich rozbolí hlava.”

„V poriadku, tak sa poďme prejsť — alebo zostaňme tu,” dodal a hlas mu zahorel túžbou.

„Mne je to jedno,” lenivo zatiahla Stella.

„Ale mne to nie je jedno!” vyhŕkol. „Chcem, aby bolo po tvojom. Budeme robiť to, čo ti prináša potešenie. Mňa uspokojuje už len to, že sme spolu. Dnes si mimoriadne krásna.”

„To preto, že si mi daroval nové šaty,” zaštebotala Stella. „Ráno ich doručili z Paríža. Páčia sa ti? Radšej vstanem, aby si si ich mohol lepšie obzrieť.”

Už-už sa dvíhala, no radža sa jej dotkol pleca a zabránil jej vstať.

„Nie, len zostaň ležať,” nástojil mäkkým tónom. „Je na teba úchvatný pohľad, si ako bohyňa opretá o oblak.”

„Našťastie ma ten oblak udrží,” smiala sa Stella.

„Nie, nesmej sa,” prerušil ju radža. „Si krásna, prekrásna. Nevýslovne ťa milujem! Už dávno som nikoho tak nemiloval… Možno som ešte nikdy nikoho tak nemiloval!”

„Stella sa naňho mdlo usmiala, spokojná, že slúži ako zdroj toľkej rozkoše a potešenia. Vtom si spomenula na Crissie. Iba s námahou dala dokopy vhodné slová.

„Ak ma tak veľmi ľúbiš,” začala po dlhšej odmlke, „predložíš mi aj dôkaz svojej lásky?”

Radža spozornel, pohľad mu na zlomok sekundy potemnel, no potom ho magicky prilákali jej oči i plné červené pery a on podľahol náhlemu impulzu.

„Dokážem ti svoju lásku, ako len budeš chcieť,” odvetil.

„No ide o dosť komplikovanú vec — vlastne ani neverím, že to vyjde,” pokračovala Stella v súlade s Crissiným návodom, že ho treba vyprovokovať.

„Nenájde sa veľa vecí, čo nedokážem,” vyhlásil samoľúbo radža a Stelle sa to videlo trochu trápne.

„Napadlo mi, či by si mi nemohol kúpiť perly, čo nosí tá dievčina… tá, čo ju všetci volajú Prízrak.”

Len čo to dopovedala, zarazila sa. Zarazila sa nad vlastnou trúfalosťou. Prijímať dary od rozohnených pánov bolo čosi celkom iné ako žiadať si niečo nesmierne cenné. Stella nikdy nehlbala nad normami slušnosti, svoje správanie nikdy neregulovala, neriadila sa nijakými pravidlami. Nikdy jej nikto nepovedal, že by sa mala; no kým dary od tých milých ľudí prijímala s dobrým pocitom, teraz cítila, že pýtať si niečo iba tak z mosta do prosta je vrchol neslušnosti. Chamtivosť sa jej protivila. Zalial ju pot a bolo jej veľmi nepríjemné, že drankala dar od takého milého človeka. A pretože bola v rozpakoch, pretože podľa jej vlastného úsudku to bolo predsa len trochu priveľa, keď jej už toho toľko daroval, svedomie v nej vyvolalo nečakane prudkú reakciu.

Azda po prvý raz, odkedy sa poznali, Stella spontánne vystrela ruky k radžovi, a keď sa k nej sklonil, objala ho okolo krku.

„Ak ťa to veľmi zaťažuje, radšej na to zabudni,” zašeptala a tŕpla, aby ju náhodou nezačula Crissie.

Radža ju zovrel do náručia a prudko si ju privinul.

„Dostaneš všetko, čo len chceš,” počula jeho hlas, „všetko! Si krásna, čarovná, máloktorá sa ti vyrovná. Prinesiem ti tie perly, nech stoja, čo stoja… “

A ešte v ten deň, keď sa prezliekal vo vile Šalimar na večeru, radža si spomenul na svoj sľub Stelle a zaraz poslal sluhu po pobočníka. Pobočník pribehol ako na koni. Bol vo fraku, cez ruku prehodený elegantný plášť lemovaný hodvábom.

„Niekam sa chystáš?” spýtal sa radža.

„Vaša výsosť mi oznámila, že dnes večer sa zaobíde bez mojich služieb.”

„Pravdaže, nič sa nemení. Uvidíme sa v kasíne?”

„Nie som si istý,” odvetil pobočník. „Večeriam s jednou veľmi pôvabnou dámou.”

Chlapi si vymenili pohľady a radža sa zasmial.

„Lovu zdar!” zvolal.

Pobočník sa uklonil.

„Vaša výsosť je veľmi láskavá.”

„Nuž ale, neposlal som po teba, aby som prezvedal, aké máš nadnes večer plány. Chcel som sa ťa spýtať, či vieš niečo o tej kráske, čo spôsobila toľký rozruch.”

„Mademoiselle Fantóme?” nadhodil pobočník.

„Presne tak!”

„Veľmi málo, vaša výsosť. Zdá sa, že o nej nikto nič nevie.

„Všetci opakujú to isté,” poznamenal radža. „A hoci to znie čudne, s tou druhou dámou, madame Secret, som sa už tuším niekde stretol. Nemusím ti hovoriť, že nemám pamäť na mená, tváre si však veľmi dobre pamätám. Niekde som ju určite videl, stretli sme sa, to je isté, a predsa si neviem spomenúť, kedy a kde. Málokedy mi tak vynechá pamäť… “

„To je isté! Vaša výsosť má neuveriteľnú pamäť.”

„Prídem na to, o tom nepochybujem,” pokračoval radža, „no aj tak nezaškodí, ak sa medzitým trochu poprezvedáš, pravdaže, diskrétne, a zistíš, či sú tie dámy na tom finančne naozaj tak dobre, ako sa zdá. Riaditeľ Hôtela de Paris je môj dobrý priateľ. Povedz mu, že chcem všetky dostupné informácie.”

„Vaša výsosť sa môže spoľahnúť; urobím, čo bude v mojich silách. A ak riaditeľ zlyhá,” uvažoval nahlas pobočník, „poznám chlapíka, ktorý by nám mohol pomôcť — volá sa Dulton. Vypátra skoro všetko — pravda, za určitú sumu.”

„Peniaze tu nehrajú úlohu.”

„Chápem, vaša jasnosť.” Pobočník úctivo sklonil hlavu a vycúval z izby. Radža vrhol pohľad do zrkadla. Turban mu zdobil obrovský rubín, čo ohnivo žiaril v obkľúčení diamantov, drahokamy sa ligotali v ostrom kontraste so strohou eleganciou obleku. Pod jeho bezchybný strih sa podpísal anglický krajčír.

Veľká kožená šperkovnica, v ktorej radža schovával šperky, ležala otvorená na toaletnom stolíku a v kúte izby stáli strážcovia pokladu, chlapi čo nad ním bdeli vo dne v noci, pripravení obetovať i život za jeho záchranu.

Radža sa zahľadel na obsah, čo ukrývali zamatové kazety. Siahol po rubínovom prsteni a nastokol si ho na malíček ľavej ruky. Vedľa neho odpočíval prekrásny zafír, skôr svetlý ako tmavý, keď vtom zachytil svetlo lampy, zablysol sa, ožil a radžovi ihneď pripomenul Stelline oči. Vybral ho z kazety, chvíľu sa s ním pohrával, prezeral si ho, a už-už ho chcel šuchnúť do vrecka, no potom si to rozmyslel. Buď perly, alebo nič, rozhodol sa. Takej výzve nemožno odolať.

Vedel, že budú drahé, no to ho netrápilo. Bola to otázka cti, či dokáže získať niečo, čo sa možno ukáže ako nedosažiteľné. Ešte raz sa pozrel do zrkadla. Bol spokojný. Vzápätí, nevšímajúc si pokorný predklon sluhov, náhlivo opustil svoju spálňu a zamieril dolu širokým schodiskom do vstupnej haly.

Pred domom ho už čakal kočiar. Sluhovia v bielo-červe-ných livrejach sa ponáhľali otvoriť dvierka a pomohli ra-džovi usadiť sa v pohodlí interiéru. Vzápätí lokaj vysadol na kozlík, zošliapol brzdu a kone sa pohli dolu strminou, aby prešli tých pár sto metrov cesty, čo ich delila od vchodu do vily Mimózy.

Stella už čakala. Neobyčajne príťažlivá, tentoraz v šatách zo zeleného krepu, prizdobených čipkou a volánikmi z ružovkastého saténu. I tie prišli z Paríža. Vlasy mala vyčesané dohora a do účesu z dlhých a bohatých lokní vpletený venček z ružičiek posiaty perličkami.

Parfum, čo jej radža kúpil ešte podvečer, omamne rozvoniaval. Stella si k nemu prisadla, dvierka sa privreli a on si hneď prisvojil jej ruku, priložil si ju k perám a vybozkával jej všetky prsty.

„Kde budeme večerať?” spýtala sa. „Som hladná ako vlk.” Radžove zuby sa práve zostra zahryzli do brušká jej palca.

„Aj ja cítim hlad, no po tebe!” rozvášnil sa a dodal: „V Hôteli de Paris. Objednal som tam stôl.”

„To som rada,” potešila sa Stella. „Predvčerom sme sa tam vynikajúco najedli!”

„Áno, výborne tam varia a možno budeme mať šťastie aj na tú mladú dámu s perlami.”

„Prízrak!” zvolala Stella. „Každý ju tak volá!”

„Odkiaľ to máš? Kto ti to povedal?”

„Francois,” oznámila stručne Stella.

„Francois?” zopakoval podozrievavo radža.

„Tvoj šéfkuchár!”

Radža sa nahlas rozosmial.

„No to je mi pekné! Môj kuchár chodí na klebety, a navyše k tebe!”

„Prichádza každé ráno, aby sa informoval, na čo mám chuť, čo má cez deň variť. Vraví, že je veľký majster a majstri vraj vždy túžia odvďačiť sa svojim mecenášom. Ak práve nerozpráva o jedle, prídu na pretras ľudia.”

„Teda Francois v tebe vzbudil túžbu po perlách, čo patria Prízraku?” nadhodil radža.

„Nie, nie on… ” začala Stella a zháčila sa.

Zrazu si uvedomila, že by nebolo veľmi múdre prezradiť radžovi, kto jej vnukol tú myšlienku. Vedela, že nemá rád Crissie. Protivil sa mu jej ohavný zjav. Hrbáči vraj prinášajú do domu nešťastie. Nie, Crissie z toho musí vynechať, najmä teraz, keď radža prekypuje dobrou náladou a sľúbil, že jej kúpi perly, čo patria Prízraku.

Šťastná, že sa predsa len nepreriekla, rýchlo prešla na inú tému, chytila radžu za koleno a oprela si mu hlavu o plece.

„Prečo si ku mne taký dobrý?” spýtala sa nežne.

„Naozaj chceš, aby som ti odpovedal?” nadhodil radža, koč napredoval a Stella videla, ako sa mu oči zablysli vo svetle pouličnej lampy.

KAPITOLA ŠIESTA

Mistral kľačala v neveľkej Kaplnke svätej Dévote; stavba sa utápala v tieni hlbokej rokliny, svetlo sa iba kradmo predieralo cez farebné sklíčka okien.

Inak v kostolíku vládlo prítmie, len sviečky blikali pred sochou Panny Márie a tmu pretínalo večné svetlo, čo viselo pred oltárom.

Na prijímanie prišlo iba zopár ľudí, hoci bol Sviatok svätého Jozefa, a Mistral, odriekajúc modlitby, čo ju naučili mníšky, si zrazu spomenula na slová sira Roberta, že „Monte Carlo sa práve nehmýri sväticami”.

V duchu počula jeho veselý hlas a znova videla záblesk smiechu v jeho očiach, keď k nej sklonil hlavu. Akú mal peknú tvár! Zvláštne, uvažovala, no odkedy sa v to ráno stretli v záhradách, v jej myšlienkach bol nerozlučne spätý so svätou Dévote.

Stačilo iba pomyslieť na sväticu a jej poslednú cestu z Korziky po mori, a už myslela na sira Roberta. Stačilo spýtať sa tety, či môže ísť na rannú omšu, stačilo zbehnúť dolu schodmi k veľkej strži, čo oddeľovala prostú časť Monaka od ľahkovážneho mesta Monte Carla, a sir Robert ju zaraz neodbytne sprevádzal v myšlienkach.

Večer čo večer ho vídala z diaľky; no to bolo všetko. Inak sa tvárili, že sa nikdy nevideli, ako sa dohodli pri prvom stretnutí. Vždy bol s tou istou dámou, čo mala krásne gaštanové vlasy a volali ju lady Violet. Mistral sa videla príťažlivá, hoci už určite nemala dvadsať. Ktovie, možno aj raz toľko, hútala, no nebola si celkom istá; mnohí ľudia jej v osemnástich pripadali starí, a potom si iba vyčítala, že im nechtiac pridala na rokoch.

No teraz akosi cítila, že v prípade lady Violet sa nemýli; Angličanka mala síce jemný vkus, neodškriepiteľný pôvab i dar reči a chlapi sa v jej spoločnosti dobre cítili a ešte lep-

šie zabávali, no držaním tela, krivkami šije, ostrou čelusťou či sem-tam unaveným pohľadom nepoprela pravdu.

Mistral sa pristihla, že vždy po príchode do jedálne Hô-tela de Paris hľadá lady Violet a sira Roberta. Vrhala kradmý pohľad k stolu, pri ktorom takmer vždy sedávali, keď tam večerali. A keď šla s tetou do kasína a pozorovala hráčov, chcela vlastne vidieť iba jedného.

Vedela, že i keby jej oči previazali šatkou, vycítila by, kedy sir Robert vstúpi do miestnosti. Svojou osobnosťou vynikal aj v svetoobčianskom dave, čo sa tisol okolo hracích stolov.

Boli tam chlapi mnohých národností — urastení, vznešení, urodzení; no Mistral pripadali akísi mdlí a nevýrazní. Sir Robert bol však celkom iný. Tvárou nezaprel šľachtica a mal v nej odhodlaný výraz, ktorý nenachádzala u iných mužov. Keď sa smial, a s lady Violet sa smial často, vyzeral ako ľahkovážny mládenec, inokedy zas, keď bol zamyslený, pôsobil dojmom rozvážneho človeka.

Mistral neraz hĺbala, či je šťastný. Zdalo sa jej, že ho čosi trápi, no keď jej myšlienky zablúdili tým smerom, zazlievala si, že si to isto iba nahovára. A navyše, teta Emilie by ju vyhrešila, keby vedela, ako často myslí na sira Roberta.

Keď sa pomodlila, vstala a prešla chodbičkou medzi lavicami. Jeanne na ňu čakala celkom vzadu. Ťažko sa jej kľačalo, v posledných dňoch ju trápila reuma, a tak keď šli spolu do kostolíka, počkala na Mistral v zadnej lavici, kde si mohla posedieť a nebola nikomu na očiach.

Jeanne vstala, pridala sa k Mistral, a keď sa prežehnali svätenou vodou, vyšli cez dvojo dverí do slnečného jasu. Popoludňajšie slnko pripekalo a Mistral, oslepená, doň chvíľu bezmocne žmúrila. Potom si uvedomila, že jej ktosi ide v ústrety, že sa blíži hore schodmi a dolu čaká otvorený koč. Nevedela však, komu patrí, a vtom zočila princa Nikolaja, ktorý zastal pred ňou a pobozkal jej ruku.

„Vaša teta mi povedala, že vás tu nájdem, mademoiselle,” prihovoril sa jej. „Môžem vás poprosiť, aby ste sa so mnou trochu povozili, skôr ako sa vrátite do hotela?”

„To je od vás milé, vaša jasnosť,” povedala ticho Mistral.

Hlas mala vážny. Pozrela na princa — usmieval sa, premeriaval si ju iskrivými očami, podrobne, od čela po bradu — potom odvrátila pohľad. Koč ťahali krásne kone, čierne ako uhoľ. Netrpezlivo prešľapúvali a pohadzovali dlhými hrivami. „Prosím vás, mademoiselle, poďte so mnou.”

Bola to prosba, a predsa znela ako príkaz. Princ si bol priveľmi istý, ani na sekundu si nepripustil možnosť, že ho odmietne — a práve to bolo jej tajné želanie. Najradšej by mu bola dala košom. Chcela sa poprechádzať s Jeanne, tešiť sa zo života a vychutnávať slnečný svit s pocitom pokoja, čo sa v nej vždy rozhostil po návšteve kostola. Namiesto toho ju však čakal celkom iný program, ktorý v nej vzbudzoval obavy.

Nie, nie preto, že by jej princ nebol sympatický; naopak, bol, aj keď ju sem-tam vyľakal nástojčivosťou svojich rozhodnutí. A vlastne sa ani tak nebála princa ako skôr tety Emilie a jej prístupu k princovi. Bol súčasťou jej tajného plánu, v tom si bola Mistral istá, a v poslednom čase v nej ten plán, nech už sledoval akýkoľvek cieľ, vzbudzoval nedôveru. Znepokojovali ju tetine čudné príkazy, ktoré jej bránili, aby sa správala prirodzene ako každé normálne dievča v jej veku.

Prečo jej napríklad teta Emilie zakázala zhovárať sa s mužmi v Monte Carle s výnimkou princa? Prečo jej prízvukovala, že k jeho jasnosti musí byť obzvlášť milá? Mistral sa až zháčila pred možným dosahom toho slova. A vyrukovala s priamou otázkou.

„Čo máte na mysli pod slovkom milá, teta Emilie?” spýtala sa bez štipky irónie.

„Chcem tým povedať, že ho máš povzbudiť!” odsekla Emilie.

„A k čomu, ak sa smiem spýtať?” nástojila Mistral.

Emilie sa nadýchla, že jej odpovie, vzápätí pozrela na neter, a keď videla nevinný výraz jej očí, stratila reč.

„Buď k nemu príjemná!” vyhrkla. „Nech cíti, že je v našej spoločnosti vítaný, že je ti sympatický.”

„Veď aj je, je mi sympatický,” zdôraznila Mistral. „No prečo nemôžem byť milá aj k iným, teta Emilie? Je veľa pánov, ktorých by potešilo, keby sme sa k nim nesprávali odmietavo.”

V tej chvíli jej myseľ zablúdila k sirovi Robertovi a z myšlienok ju vytrhol tetin rozhorčený hlas.

„Nijakí iní chlapi u nás nie sú vítaní!” rozzúrila sa, akoby do nej vošlo sto čertov. „Nepovedala som ti to azda dosť jasne? Zaujíma nás iba princ Nikolaj. Želám si, aby si bola milá iba k nemu, k nikomu inému! Ak ma neposlúchneš, stihne ťa trest! Dúfam, že budeš rozumná a nevzpriečiš sa mojim príkazom.”

Hrozivý výraz na Emilinej tvári prinútil Mistral na ústup.

„Nemajte obavy, teta Emilie,” hlesla a pod akousi zámienkou sa vytratila do svojej izby.

Prečo to všetko? Prečo princ Nikolaj? Prečo sa práve on stal tetiným obľúbencom?”

Začalo sa to hneď prvý večer po koncerte v Casine. Emi-lie sa zdvihla od rulety a vykročila princovi v pätách, len čo opustil stôl. Mistral o tom teraz už nepochybovala, hoci vtedy si vravela, že sa asi mýli a teta Emilie sa iba bezcieľne prechádza po miestnostiach ako ostatní návštevníci kasína. A potom, keď princ práve dohral partiu a zrejme uvažoval, kam ešte zamieri, ku ktorému stolu, teta Emilie doňho vrazila.

Vravela, že zakopla o koberec, no tam, kde sa to stalo, bol úplne hladký; Mistral to bolo hneď podozrivé. Teta Emilie sa však potkla a vzápätí zachytila princovho ramena a zlaté mince, čo držal v ruke, sa rozkotúľali po dlážke. V tej chvíli z každej strany priskočil dáky dobrovoľník, že mu ich pomôže pozbierať, kým on svoju pozornosť uprel na tetu Emilie, ktorá sa horlivo ospravedlňovala.

„Prepáčte mi, pane, moju nešikovnost’, veľmi sa ospravedlňujem. Zakopla som o koberec, a nebyť vašej ruky, už som na zemi. Zachránili ste ma pred istým pádom. Nohy mi neslúžia, ako by mali. Asi som už stará.”

„Veľmi vás prosím, madam, už to viac ani nevyslovte,” prehodil galantne princ. „Teší ma, že som vám mohol poslúžiť.”

Lokaj mu podával za hrsť louisdorov.

„To je všetko, čo sa mi podarilo zachrániť, vaša jasnosť.

Z ostatných mincí asi budú suveníry pre šťastie.”

Princ sa rozosmial.

„Nechaj si ich, dúfam, že aj tebe prinesú šťastie.” Chlapík bol celý uveličený.

„Ste strašne veľkorysý, vaša jasnosť… ďakujem, vaša jasnosť, tisíc ráz ďakujem.”

Teta Emilie zvraštila obočie.

„Vaša jasnosť!” zopakovala. „Ale pravdaže, teraz už vidím tú podobu. Vy ste určite princ Nikolaj! Kedysi dávno som poznala vášho cteného otca. Akoby ste mu z oka vypadli.”

„Ďakujem vám za poklonu,” povedal princ. „Patrím medzi nadšených obdivovateľov svojho otca.”

Nato vrhol pohľad na Mistral. Stála kúsok za tetou a mlčky pozorovala, čo sa deje. Emilie nezaváhala ani na okamih.

„Dovoľte, vaša jasnosť, aby som vám predstavila svoju neter,” zvrtla sa k Mistral. „Toto je syn veľkovojvodu Ivana Ruského, milé dieťa. Keď som sem prišla pred mnohými rokmi, veľkovojvoda bol jediný urodzený návštevník kniežatstva — je to veľmi príjemný človek, a syn nezaprie svojho otca.”

Mistral sa uklonila. Princ jej pobozkal ruku, zahľadel sa jej do tmavých očí a nevedel od nej odtrhnúť pohľad. Napokon sa obrátil k Emilie.

„Dovoľte, madam, aby som vás i vašu neter pozval na ľahkú večeru. Môj otec bude isto rád, ak sa zdvorilo zachovám k jeho priateľke zo starých čias.”

A tak sa to všetko začalo, premýšľala Mistral, a každým dňom sa viac a viac zapletala do čudnej siete, ktorú Emilie tkala vôkol nej a princa.

A nemohla sa vzbúriť slovom ani činom, nemala na výber — musela poslúchať tetu; a teraz, na schodoch pred kaplnkou, si bola istá, že toto stretnutie s princom, bez sprievodu, iba vo dvojici, narafičila Emilie. Nápad s kočom určite neskrsol v princovej hlave, určite to nebolo spontánne pozvanie — či už o tom vedel, alebo nie — a akosi jej kazilo radosť poznanie, že všetko bolo vopred naplánované, všetky časti záhady, ktorej rozlúštenie poznala iba jej teta. A znova zatúžila poslúchnuť vnútorný hlas a odmietnuť princovo pozvanie; povedať nie, radšej pôjde domov pešky s Jeanne; zároveň však vedela, že je to nemožné. A hoci teta nebola

nablízku, nemohla sa zbaviť jej ťaživej prítomnosti; a hoci príkaz neodznel nahlas, zostával jasný a nevyvratitelný.

„Pôjdem už, mademoiselle,” šepla Jeanne a Mistral cítila, že aj ona má svoje pokyny.

„Dobre, Jeanne, choď,” prikývla a s pohľadom upretým pred seba schádzala dolu schodmi, na princa ani len nepozrela. Lokaj v elegantnej livreji jej pomohol nastúpiť do koča. Tvár mal nevšednú, Mistral hneď upútali jeho výrazné lícne kosti a úzke mandľové oči.

Keď privrel dvierka za princom a vyšvihol sa na kozlík, Mistral sa spýtala: „Akej národnosti je váš sluha? Vyzerá ako Číňan.”

„Je to Rus, no narodil sa v sibirsko tibetskom pohraničí. Stal sa mojím osobným sluhom, keď som bol ešte v plienkach. Volám ho dozorca, pretože na mňa dozerá vo dne v noci. Cez deň ma sprevádza, v noci spí pri prahu mojej izby. Môj Potok ma chráni ako oko v hlave, s ním sa mi nič zlé nemôže stať.”

„Znie to veľmi romanticky!” zvolala Mistral.

Princ sa zasmial. „No aj romanca býva niekedy veľmi otravná! Isto so mnou budete súhlasiť, veď aj nad vami bdie váš dozor!” „Nado mnou?” zháčila sa Mistral.

„Pravdaže, ako inak,” pokračoval princ. „Vaša teta je hotová dračica. Naháňa mi panický strach.”

„Aj ja sa bojím tety Emilie,” priznala Mistral, „no nechápem, prečo by ste sa jej mali báť vy. Veď k vám je vždy veľmi milá.”

„Tuším práve preto,” prehodil princ s úsmevom; podľa všetkého iba žartoval. „Povedzte mi radšej niečo o sebe, malá mademoiselle; napríklad, prečo chodíte stále v sivom?”

Zľahka sa dotkol bohatej sukne šiat, čo sa rozprestierala na sedadle; potom sa zahľadel na jemné fižé zo sivého mu-šelínu, prekrížené na prsiach, a na delikátny klobúčik so sivými pierkami, čo slúžil iba ako ozdoba zlatistej hrivy.

„Na tú otázku vám nemôžem dať odpoveď,” zneistela Mistral.

„A prečo? Aj to je tajomstvo — tak ako vaše pravé mená?” „Áno… mám taký pocit!”

„Šikovne vymyslené, veľmi šikovne.” Zdalo sa, že princ sa zhovára sám so sebou. Potom však dodal: „No musíme pred sebou my dvaja — vy a ja — niečo tajiť? Teraz, že sme tu sami, čo je ozaj nečakaná výsada, hovorme trochu o vás, vy rozkošný sivý fantómik, a aspoň na chvíľu zabudnime na zvyšok sveta, do ktorého patrí aj vaša teta.”

Mistral kŕčovito zovrela ruky. Láskavý, až vlastnícky tón princovho hlasu jej naháňal strach. Najradšej by pred ním bola zutekala. Viezli sa pozdĺž pobrežia. Chcela sa dívať na more, na citrónovníky, čo rástli na druhej strane cesty, na úbočie, čo sa tiahlo za nimi a kde sa teraz pásli ovce; no nemohla, za ten svet sa nemohla — ten, čo sedel vedľa nej, ju držal v strehu.

Princ jej bol sympatický, pretože sa často smial a žartoval. Bol mladý a bezstarostný; a predsa, len čo sa naskytla príležitosť, vravel jej veci, z ktorých nemala dobrý pocit, stiahlo jej žalúdok a cítila, že sa pýri. A na vine nebol ani tak obsah slov ako tón, ktorý zvolil. Nemohla sa zbaviť utkvelej predstavy, že sa s ňou iba zahráva, že jeho lichôt-ky, hoci veľmi milé, nie sú úprimné, že patria iba k hre, ktorú nechápala.

„Netúžim hovoriť o sebe!” vyhrkla. „Bola by to veľmi nudná téma. A veľa by ste sa aj tak nedozvedeli,” dodala. „Radšej hovorte vy, povedzte mi niečo o krajine, prezraďte, kto všetko býva v týchto nádherných vilách.”

„Nechápem, prečo by som sa mal zaoberať prózou života,” začal a sklonil sa k nej, pohľad upretý na jej pery, „keď v tejto chvíli jediný objekt môjho záujmu sedí tu, v tomto koči — stačí vystrieť ruky!”

„No isto viete mnoho zaujímavostí,” sypala zo seba neodbytne Mistral, pretože ju znervózňoval princov skúmavý pohľad a veta, čo vyslovil, ju privádzala do pomykova. „Povedzte mi aspoň, kde bývate. Žijete s otcom?”

Posledná otázka na chvíľu odviedla princovu pozornosť iným smerom.

„Takže vy chcete vedieť niečo o mne?” zvolal. „Nie, už

nežijem s otcom. Pred dvoma mesiacmi, na dvadsiate prvé narodeniny, mi daroval vilu. Môj otec je trochu staromódny a jeho Chäteau stojí neďaleko paláca v starej a pokojnej časti Monaka. Moja vila je celkom nová a prepychová. Leží vysoko nad novým mestom, na ceste k Anjelskému vrchu. Žijem si tam sám, robím si, čo chcem, nikomu sa neprispôsobujem! Nič lepšie si neviem predstaviť! Ten pocit slobody a nezávislosti je, slovom, úžasný!”

„Ste vy len šťastlivec!” zvolala úprimne Mistral a v tej chvíli si veľmi želala, aby aj ona mohla žiť svoj život podľa vlastných predstáv.

„Rád by som vám svoju vilu ukázal,” nadhodil princ a znova sa zahľadel na Mistral. „Prídete ma navštíviť? Bol by som veľmi rád, no najprv sa musíme dohodnúť s vašou tetou. Je mnoho vecí, čo by som vám chcel ukázať, napríklad Veľkú strminu za mesačnej noci — ak by sme tam mohli ísť iba vo dvojici.”

„Teta by to nikdy nedovolila!” vychrlila zo seba Mistral.

„Možno by sa mi ju aj podarilo presvedčiť,” nadhodil princ.

„Nie, prosím, nerobte to!” zhrozila sa. Princ jej vzal ruku do svojej; triasla sa ako vyplašené vtáča.

„Preboha, vy sa ma bojíte!” zvolal. „Ale prečo, vy hlúpuč-ká, nemáte najmenší dôvod! V živote by som vám neublížil,” prihováral sa jej nečakane prívetivým hlasom a Mistral cítila, že sa jej do očí derú slzy.

„Vlastne sa… ani… ani… tak nebojím,” jachtala. „To preto… že… že… tomu nerozumiem.”

„Čomu nerozumiete?” spýtal sa nežne. „Nie, neplačte, vy pôvabné stvorenie, pri mne sa vám nič zlé nestane.”

„Mrzí ma to, správam sa ako hlúpe decko,” zamrmlala Mistral, vyslobodila si ruku a zašmátrala po vreckovke.

Princ jej chytro podal svoju z jemného batistu, navoňanú kvetmi pomarančovníka. Mistral si utrela oči a vrátila ju princovi.

„Hanbím sa… veľmi sa hanbím,” šepkala.

Princ zvážnel, vzal vreckovku a odložil si ju do náprsnej

kapsičky.

„A teraz už hovorme otvorene,” presedlal na celkom iný tón. „Prečo ste taká nesvoja, prečo máte strach? Povedzte mi pravdu a ja sa vám pousilujem pomôcť, ako len budem môcť.”

Mistral zdvihla oči a pozrela mu do tváre. Mala celkom nový, upokojujúci výraz, nuž sa nepriečila.

„Je veľmi… veľmi ťažké vyjadriť slovami, čo cítim… no keď so mnou hovoríte… tak ako… ako pred chvíľou, mám pocit, že sa mi… posmievate… a zároveň… ma navádzate na niečo, čo nechcem robiť, hoci vlastne ani neviem, čo nechcem! Za vašimi slovami sa čosi skrýva… čudný podtón, majú aj iný zmysel… ach, Bože, neviem to vysvetliť… isto si o mne myslíte, že som strašne hlúpa… asi ma vôbec nepochopíte… “

„Naopak, chápem vás, dokonca veľmi dobre,” povedal rozvážne princ. „Ste ešte dieťa, iba nedávno ste prišli z kláštornej školy. Vravela mi to vaša teta. Je to tak?”

Mistral prikývla.

„Ešte nepoznáte lásku, a pritom ste taká krásna, že každý chlap, čo vás zazrie, myslí iba na to, akoby vás získal. Máte strach z lásky. Už je to trochu jasnejšie?”

„Ani nie,” hlesla popravde. „Nikdy som si nemyslela, že… láska je taká. Neraz som o nej premýšľala, aj kamarátky v škole často hovorili o chlapoch a láske, ale… myslela som si, že je to… čosi duchovnejšie, čosi… sväté.”

Na okamih zavládlo ticho, potom ho prerušil princov pokojný hlas: „Nemýlite sa! Pravá láska je presne taká, no — jestvuje mnoho druhov lásky.”

„Už chápem!” ožila Mistral. „A tá, čo ju bežne stretávame, je skrátka… iná?”

„Presne tak! A Monte Carlo je pre ňu ako stvorené. Na takých miestach sa jej darí.”

Mistral zvraštila čelo.

„Nie je to teda nič vážne… skôr na zasmiatie?” „Aj áno. Vo väčšine prípadov.”

„Nie je mi síce veľmi do smiechu, no… skúsim sa zasmiať.”

Princ prudko mykol hlavou.

„Nie,” dodal rýchlo. „Nerobte to. Buďte sama sebou, nepredstierajte to, čo necítíte.”

Mistral naňho spýtavo pozrela, v očiach zmätok. „Čo mám teda robiť?” Princ sa zahľadel na more.

„Určité veci nie sú ešte pre vás. Ste tu priskoro.” „Myslíte tu, s vami?” spýtala sa Mistral.

„Áno,” odvetil princ. „No priznám sa, ešte pred chvíľou som bol inej mienky. Keď však nad tým uvažujem, vychádza mi, že by ste nemali nikam chodiť bez gardedámy a nemali by ste sa ani prechádzať po Monte Carle s tetou a slúžiť ako zdroj klebiet a uštipačných poznámok.”

„Ale prečo by ma ľudia mali ohovárať?” začudovala sa Mistral.

Princ ju prevŕtal podozrievavým pohľadom, nechcelo sa u veriť, že to myslí vážne; no keď videl jej nevinné oči, milo sa na ňu usmial, vzal ju pod pazuchu, a potľapkal po ruke ako brat, čo chce povzbudiť a upokojiť svoju mladšiu sestru.

„Nelámte si teraz nad tým hlavu. Radšej vychutnajte náš malý výlet,” radil jej. „Slniečko sa na nás usmieva, všetko je v poriadku, nemáme sa čoho báť.”

Princ bol zrazu ako vymenený, Mistral to hneď postrehla, no nevedela si to vysvetliť. Usmiala sa naňho milo a nenútene a do líc sa jej vrátila farba.

„Budem vám sprievodcom po okružnej ceste. Rozpoviem vám čo-to o kniežatstve,” navrhol a Mistral načúvala, unesená jeho rozprávačským umením a zaujímavými historkami.

Sestrička Héloise z kláštora jej síce priblížila krásu Mo-naka i príbeh svätej Dévote, no bol to pohľad jednoduchej ženy; až od princa sa Mistral dozvedela čosi z histórie slávnej skaly.

Dozvedela sa, že prví obyvatelia Monaka, ešte v dobe kamennej, žili v jaskyniach vysoko nad morom. Neskôr sa na tom mieste usadili Feničania a podnikali odtiaľ objaviteľské plavby okolo Stredozemia. Boli to oni, čo postavili chrám Melkartovi, bohovi slnka a života.

Mistral sa najväčšmi páčila legenda o tom, ako Gréci stotožnili fenického boha s Herkulom a ako Herkules práve v Monaku splnil jednu z dvanástich úloh, keď ukoristil zlaté jablká zo záhrady Hesperidiek stráženej drakom.

„Dnešní Monačania však tvrdia, že tie zlaté jablká boli naše šťavnatučké pomaranče!” smial sa princ.

„Rozprávajte ešte, pokračujte!” modlikala Mistral.

A tak jej ukázal miesto, kde sa nalodil Cézar, aby potom tiahol proti Pompejam, i výšinu La Tuibie, kde v roku 7 pred naším letopočtom vztýčili gigantickú sochu Augustovi na počesť jeho historického víťazstva nad Galmi.

Mistral si vedela živo predstaviť všetko, čo jej princ opisoval, pretože zhora, ponad biele domy a červenohnedé strechy Monte Carla, dovidela na horské osady, čo sťa vtáčie hniezda viseli na útesoch a bralách. A tam, kam sa po skalistých chodníčkoch dostali iba mulice, rástli skrútené stromy, čo vysadili ešte Ligúri či Rimania, a vinuli sa pradávne klenuté priechody medzi šikmo postavenými chatr-čami. A v nich žijú muži a ženy s tmavými saracénskymi očami, čo spievajú prastaré piesne provensálskych trubadúrov, i čudné rytmické popevky a maurské žalmy.

„Rada by som si ich vypočula!” zvolala Mistral.

„Raz vás ta zavediem,” sľúbil princ. A ona sa viac neľakala predstavy, že s ním bude osamote, vzbudil jej dôveru.

„Už sa teším. Prosím, pokračujte, rada vás počúvam. Človek by neveril, čo všetko sa dozvie o Monte Carle okrem faktu, že má Casino!”

„Staré príslovie vraví, že zlato oslepuje svojím leskom,” poznamenal princ.

„A tak im uniká skutočná krása,” vzdychla si Mistral a zahľadela sa na pastiera v kabáte z koziny, čo hral na flaute ako pred tisícročím jeho grécki predkovia a pásol stádo huňatých oviec na voňavej ďateline.

Novšie dejiny Monaka boli už búrlivejšie, poznačené nenávisťou a bojmi. Princ rozprával, ako mocné patricijské rodiny Guelfovcov a Ghibellinovcov premenili územie na bojisko, ako rozkvet a blahobyt, čo sa začal počas vlády kniežaťa Honoré Druhého, rozmetala Francúzska revolúcia.

Knieža Honoré, veľký obdivovateľ krásy a umenia, sústredil v paláci nádhernú zbierku obrazov a založil galériu, v ktorej vystavil diela najväčších renesančných majstrov.

Revolucionári zvrhli Honoré Tretieho — v tom čase vládnuceho princa — skonfiškovali mu majetok a vyplienili palác. Umelecké zbierky rozkradli alebo vydražili za smiešne ceny. Z paláca urobili nemocnicu, neskôr sa doňho nasťahovali bezdomovci, čo za strechu nad hlavou platili svojou prácou. Palác spustol a schátral, už iba holé múry pamätali slávne časy.

„Smutné, veľmi smutné!” zvolala Mistral. „A čo sa stalo potom?”

„Čírou náhodou,” pokračoval princ, „Gabriel Honoré, neskôr Honoré Piaty, prvého marca 1815 stretol Napoleona, ktorý sa práve vracal z Elby. Obaja panovníci sa navzájom informovali, že majú v úmysle znova sa ujať vlády vo svojej krajine. V tom čase tej skutočnosti nikto nepripisoval historický význam, no náhodné stretnutia často osudne ovplyvnia vývoj udalostí. Náhodné stretnutie môže od základu zmeniť život človeka.”

Mistral v myšlienkach zablúdila k sirovi Robertovi. Aj o ich zoznámenie v rannom šere záhrady sa postarala náhoda. No ovplyvní jej život, zmení na ňom niečo? Ak sir Ro-bert odíde z Monte Carla, možno ho už nikdy neuvidí. Srdce jej zovrelo pri tej predstave. Nevedela prečo, no to náhodné stretnutie na úsvite na nej zanechalo stopy a nemohla naň zabudnúť.

Vtom si uvedomila, že princ mlčí a hľadí jej do tváre.

„Na čo myslíte?” vyzvedal.

„Na náhodné stretnutia!” odpovedala úprimne.

„Aj naše k nim patrí,” povedal princ.

„Naozaj!” vyhrkla Mistral, no vtom si uvedomila, že v ňom svoju úlohu zohrala aj teta Emilie, a tá nič neponechá náhode.

„Ktovie, možno aj bude mať ďalekosiahle následky,” usmial sa princ.

„Možno,” hlesla Mistral, no v tej chvíli sa jej zazdalo, že slnko stratilo zo svojho jasu a vietor zosilnel.

Viezli sa stále ďalej, princ rečnil a rečnil; a keď napokon obrátili kone a vydali sa na spiatočnú cestu, tiene sa už predĺžili a zore za veľkou skalou zahoreli do purpurova.

„Dnes poobede som bola veľmi šťastná. Ste ku mne ozaj láskavý. Vďaka za všetko.”

Zdvihla zrak k princovi, a vtom sa jej zazdalo, že má v očiach ľútosť, no rýchlo si to vyhovorila.

„Bolo mi potešením,” odvetil, „a ak vám môžem v niečom pomôcť, stačí sa na mňa obrátiť, som vám k službám.”

„Ďakujem,” šepla Mistral, a jeho slová jej znova pripomenuli sira Roberta, keď v to ráno povedal, že ak ho náhodou bude potrebovať, stačí poňho poslať.

Akí sú ľudia milí, radovala sa v duchu, a keď koč zastal pred Hôtelom de Paris a princ jej pomohol vystúpiť, zaštebotala:

„Dúfam, že vás čoskoro uvidíme.”

Nebola si celkom načistom, prečo to povedala. Možno vidina tety Emilie znovu oživila nepríjemný pocit, že hoci bola veľmi šťastná a spokojná v princovej spoločnosti, akosi nesplnila to, čo sa od nej očakávalo. Nevedela si ten pocit vysvetliť, no nevedela sa ho ani zbaviť a princ ho svojimi slovami iba umocnil.

„Sľubujem vám, že ma budete vídať veľmi často. Už sa ma nebojíte, však?”

Mistral pokrútila hlavou.

„Nie, už nie, iba vás prosím, nepovedzte to tete Emilie!”

„Kdeže!” odznelo upokojujúco. „Hádam si nemyslíte, že na vás budem žalovať?”

Oči sa mu smiali a Mistral vedela, že si ju doberá, no teraz ju už netrápili obavy a smiala sa spolu s ním.

Smiechom a dobrou náladou jej sotva mohol nahnať strach, a že upustil od onoho čudného vlastníckeho prístupu, mysľou jej prebleslo, či jej strach nebol iba výplodom fantázie.

Šťastná a veselá sa pobrala do hotelovej izby a veľmi ju prekvapilo, že v nej chýba teta Emilie. Jeanne sedela pri otvorenom obloku a zašívala natrhnutú vreckovku.

„Kde je teta Emilie?” spýtala sa Mistral.

„V kasíne,” odvetila Jeanne. „Nechala odkaz, že sa čoskoro vráti. No tí, čo raz podľahnú hazardným hrám, strácajú pojem času.”

„Nikdy by som si nebola myslela, že tete Emilie sa zapáčia hazardné hry,” prehodila Mistral. „Vidí sa mi skôr šetrná.”

„Aj je!” zvolala Jeanne. „Neznáša utrácať, zato vyhráva veľmi rada!”

„Asi nie je sama,” zasmiala sa dievčina. „Mňa kasíno akosi neláka, aj keby som vyhrávala. Všímam si tváre hráčov, sú napäté, mrzuté, zračí sa v nich chamtivosť. Iba zriedkakedy vidíte šťastného človeka, čo sa pri hre skutočne zabáva, výnimku tvorí azda len princ, no ten je vždy samý úsmev.”

„A aký bol výlet? Páčil sa vám?” prezvedala sa Jeanne.

Mistral prikývla. „Veľmi. Princ je rodený rozprávač. Priblížil mi legendy, čo sa viažu k Monaku. Kniežatstvo má úžasnú históriu.” „A čo vám ešte povedal?”

„Nič podstatné. A čo by ešte bol mal?” spýtala sa Mistral. Zdalo sa jej, že Jeanne na ňu čudne pozrela, potom odložila šitie.

„Vlastne nič,” dodala.

Mistral si sadla na stolček k Jeanniným nohám a zahľadela sa von z obloka.

„Jeanne, neviete náhodou, prečo ma teta Emilie púšťa samu s princom?” spýtala sa po chvíli. „S inými mužmi nesmiem utrúsiť ani slovka, inak hneď zúri ako tigrica. Včera v kasíne sa mi prihovoril jeden milý starý pán a chcel ma pozvať na kávu, no teta Emilie ho skoro rozdrapila od zlosti.”

„Milý starý pán!” zopakovala Jeanne. „Isto nejaká stará podšívka! Starí chlapi nech doma strážia vnúčatá! Tam je ich miesto! Čo sa majú čo zaliečať pekným mladým dievčatám!”

Mistral sa pustila do smiechu.

„Jeanne, veď vy ste ako teta Emilie! Iba neviem, prečo je vždy taká namosúrená. Naozaj sa usilujem vyhovieť jej želaniam.”

Nežný hlas vzbudzoval súcit. Jeanne mimovoľne vystrela ruku a jej zvráskavené prsty spočinuli na zlatistej hlávke dievčaťa.

„Nerobte si ťažkú hlavu zo svojej tety,” prihovorila sa jej. „Nemala ľahký život, preto je niekedy trochu čudná a nesvoja. Monsieur Bleuet tiež nebol ľahký prípad, hoci vedel byť ako med, pravda, ak sa mu to hodilo. Vaša teta s ním nežila najlepšie; žena vždy trpí, keď si so svojím mužom nerozumie.”

„Monsieur Bleuet? Jej muž?” vyhrkla prekvapene Mistral. „Myslela som si, že teta Emilie sa vydala za grófa!”

V Jeanninej tvári sa usadila nefalšovaná hrôza. Ruky jej vyleteli k lícam a krv sa jej pozvoľna nahrnula do tváre.

„Čo som to vlastne povedala?” zvolala vydesene.

„Nič, čo by vás malo zaťažiť,” upokojovala ju Mistral. „Nech vás to netrápi, milá Jeanne. Ak to nebolo určené mojim ušiam, zabudnem, čo som počula.”

„To bude najlepšie,” prikývla slúžka. „Inak ma vaša teta prizabije. Počúvajte, dieťa moje, tají to pred vami, lebo na to má svoje dôvody; a ja, hlupaňa stará, som sa tak preriekla. Iba vás prosím, nechajte si to pre seba, lebo mi bude beda.”

„Pravdaže, ani nemuknem,” sľúbila Mistral, „no povedzte mi, je pravda, že manžel tety Emilie bol monsieur Bleuet a že teda vlastne nie je Madame la Comtesse?”

„Tak je to, nech mi Boh pomáha!” zvolala Jeanne a úko-som pozrela cez plece, akoby sa bála, že Emilie načúva niekde v kúte.

„A už umrel?” vyzvedalo sa dievča.

„Áno, už je na pravde Božej,” prikývla slúžka. „Na Vianoce to bude sedem rokov. A poviem vám pravdu, my dve sme na tom rovnako, ani ja neviem, prečo sa tvári že je vdovou po grófovi.”

Mistral si vzdychla.

„Protivia sa mi záhady,” šepla. „Nechápem, prečo ľudia vždy musia niečo tajiť. Tajnosti sú nepríjemné veci, mátajú človeka, a ani sa nenazdá, začne klamať.”

„Pravda, moja drahá, svätá pravda, preto radšej nemajte nijaké tajnosti,” radila dobromyseľne Jeanne.

„Ani ich nechcem mať,” vyhrkla Mistral, a vtom si spomenula na sira Roberta.

Bolo to tajomstvo, jej tajomstvo. Takže vlastne každý má svoje malé tajomstvá! A akým právom potom kritizuje tetu Emilie? Hĺbala kajúcne Mistral. A nakoľko cítila, že Jeanne ešte vždy nie je vo svojej koži, že sa tak nemúdro preriekla, vstala a objala starú slúžku okolo pliec.

„Pekne vás prosím, netrápte sa,” dohovárala jej. „Tajomstvo neprezradím — zostane to medzi nami.”

„Pánboh nech vám požehná, ma chéreí “vysypala zo seba Jeanne. „Pánboh nech vás ochráni pred všetkým zlým.”

Jej slová vyvierali zo srdca a Mistral sa zrazu vyľakala, že na ňu za rohom striehne dajaká mátoha. Vtom obe začuli, že sa otvorili vchodové dvere. Inštinktívne sa k nim zvrtli, Mistral poodstúpila od slúžky.

Dvere sa otvorili a vošla Emilie — celá v zelenom, elegantný kostým z ťažkého hodvábu dopĺňal klobúčik s pierkami.

„A, tu si, Mistral,” prihovorila sa neteri. „Tak čo, dobre si sa povozila na koči?”

„Áno, teta Emilie. Princ po mňa prišiel ku kaplnke a vravel, že ste dovolili, aby sme sa spolu previezli v kočiari.”

„Áno, dala som mu svoj súhlas,” prikývla Emilie. „Veľmi príjemný chlapec. Dúfam, že si k nemu bola milá.”

Skúmavo sa zahľadela na Mistral.

„Tuším áno,” odvetila Mistral.

Nechápala prečo, no tetina otázka v nej vzbudila pocit

viny.

„Výborne!”

Emilie sa zvrtla k Jeanne.

„Na večer budeme potrebovať dve z našich najlepších rób, Jeanne. Mademoiselle si oblečie sivé šifónové šaty zdobené čipkou. V tých ju ešte nevideli. Ja si vezmem tie zo zlatého brokátu.”

„Postarám sa, aby bolo všetko pripravené, madam,” sľúbila Jeanne.

Emilie sa zvrtla k Mistral.

„Máš nadnes večer pozvanie?”

„Pozvanie, teta Emilie?” nechápala Mistral.

„Áno. Pozval nás princ na večeru alebo na kávu?”

„Ani na jedno, ani na druhé, teta Emilie.”

Emilie sa zachmúrila. „Čudné! Čakala som, že ťa niekam pozve, keď sa s tebou lúčil. Si si istá, že si k nemu bola milá?” „Áno… myslím, že áno.”

„Nemysli, ale vedz — buď jedno, alebo druhé!” okríkla ju Emilie. „Vravela som ti, Mistral, čo od teba očakávam; nezavádzaj ma, lebo to náramne oľutuješ.”

„Ale, teta Emilie, veď som bola k nemu milá. Výlet sa mi veľmi páčil, a nielen mne, aj jemu. Vravel, že sa čoskoro znova uvidíme.”

Emilie sa trochu uvoľnila.

„To už znie lepšie. Prečo si mi to hneď nepovedala, ty hlupaňa malá!”

„Bolo by oveľa jednoduchšie, keby som vedela, čo presne odo mňa očakávate, teta Emilie,” začala skusmo Mistral. „Viete dobre, že s mužmi nemám skúsenosti, doteraz sa mi nepriplietli mnohí do cesty.”

„O to lepšie,” vyhlásila Emilie. „Nepotrebuješ poznať mnohých mužov, Mistral. Väčšina z nich sú surovci, čo svoje zvieracie pudy maskujú peknými slovami. Ženy sú bez mužov šťastnejšie, no tie chudery na to prídu, až keď je už neskoro. Dávaj si pozor na chlapov, stráň sa ich ako samého diabla, pretože majú na svedomí iba nešťastie, utrpenie a zlomené srdcia.”

Emilie sa rozvášnila, hovorila hlbokým monotónnym hlasom. Zdalo sa, že vedie akýsi monológ, prebrala ju z neho až neterina otázka.

„Ale, teta Emilie, keď sú chlapi takí zlí, prečo mi vždy prízvukujete, aby som bola milá k princovi?”

„Princ hrá v tvojom živote dôležitú úlohu. Na to nezabúdaj, Mistral. A ak myslíš na chlapov, spomeň si na moje slová.”

„Pokúsim sa, teta Emilie,” šepla Mistral; no v tej samej chvíli jej akýsi vnútorný hlas nástojčivo vravel, že slová tety Emilie nie sú pravdivé. Bola si istá, že nie všetci chlapi sú

bezcitní barbari, sir Robert už vôbec nie. Nevedela si predstaviť, že by bol krutý a surový. Teta Emilie asi nemala šťastie na mužov. Jeanne vlastne aj naznačila, že jej život s monsieur Bleuetom nebola prechádzka ružovou záhradou.

Mistral zrazu prišlo tety ľúto. Bola stará a mrzutá, tvár mala chvíľami ako zo žuly, city sa z nej vytratili.

„Určite by tak nevyzerala, keby bola čo len trochu šťastná,” uvažovala Mistral a zaliala ju vlna ľútosti.

Práve sa chystala milo prihovoriť úbohej tete, dokonca uvažovala, že ju vezme za ruku, keď zrazu Emilie zbadala, že na stolíku pri dverách leží akási ceduľka.

„Kto to tu nechal?” zvolala a podišla ku stolíku.

„Nemám potuchy,” odvetila Mistral. „Jeanne nespomínala, že by tu niekto bol.”

Rozhliadla sa po izbe, no slúžky nikde. Vtom Emilie vykríkla a Mistral z jej hlasu vytušila hrôzu. Teta bola biela ako stena, krátkozrako žmúrila na ceduľku, aby ju prečítala, a tvár jej skrútilo do škaredej grimasy.

„Henry Dulton!” zvolala fistulovým hlasom, čo sa vzápätí zlomil. „Henry Dulton!”


KAPITOLA SIEDMA

Emilie sedela sama v salóne a čakala na Henryho Dultona. Na ceduľke hranatým, dôverne známym písmom stálo: Navštívim Vás zajtra poobede o tretej.

Čítala vetu znova a znova, v úsilí objaviť v nej aj iný význam než onen neodškriepiteľný fakt — že ju spoznal a hlási sa ako starý známy.

Celú noc nezažmúrila oka, prehadzovala sa v posteli a lámala si hlavu, ako ho oklamať, ako preľstiť, alebo aspoň docieliť, aby ešte zopár týždňov držal jazyk za zubami.

Na poslednú otázku poznala odpoveď. Peniaze! Veľmi dobre si pamätala jeho chamtivosť, jeho ochotu urobiť i tú najšpinavšiu robotu, ak usúdil, že mu stojí za to. Myslela na to, ako prichádzal na 5 Rue de Roi po svoj podiel zisku na novej klientele, o ktorú sa zaslúžil. Vždy jej bol odporný, bytostne sa jej protivil už len spôsob, akým sa vkrádal do miestnosti, potichu, záludne, úlisne oči pod prasačími mihalnicami, bezfarebné vlasy — nemohla si pomôcť, pripomínal jej tchora.

Bol však užitočný a bolo by bývalo nerozumné prepustiť ho iba kvôli osobným predsudkom, nuž ho akceptovala takisto ako ostatných zamestnancov na čísle 5, s toleranciou a filozofickým nadhľadom. No bola to pekelná smola, že práve Henry Dulton prikvitol do Monaka, že sa v tom najnevhodnejšom čase zjavil v Monte Carle. Nikdy by jej nezišlo na um, že pracuje aj mimo Paríža, a to bola chyba. Mala rátať s tým, že tam, kde je bohatstvo, luxus a v hre sú peniaze, bude aj Henry Dulton.

Čo mu povedať? Čo, preboha? Emilie si sťažka vzdychla, vstala a podišla k obloku. Príroda akoby sa jej vysmievala. Nádherný slnečný svit, iskrivo belasé more a palmy kníšuce sa vo vánku ostro kontrastovali s pochmúrnou búrkou citov v jej duši.

„Hnusný potkan!” uľavila si nahlas. „Vždy sa mi protivil!”

A tie dve vety v zlosti vychrlené do ticha sa vzťahovali i na drvivú väčšinu mužského pokolenia, na chlapov, ktorých kedy stretla. Áno, nenávidela ich, a svoju nenávisť živila už od detstva. Na vine bol jej pôvod; prišla na svet ako nemanželské dieťa. Za to mohol jej otec John Wytham. Zakorenená nenávisť k nemu sa miesila so žiarlivosťou na večnú lásku, ktorou ho zahŕňala jej matka. A po ľahkovážnom otcovi, čo sa vyhol rodičovským povinnostiam, nenávidela svojho muža Léona Bleueta.

K Léonovi iba nepatrný zlomok chvíle prechovávala city iné ako záporné. V mysli sa jej vybavilo ich prvé stretnutie. Živo sa jej zapísalo do pamäti. I cestu z Bretónska do Paríža si veľmi dobre pamätala. Ako čudne asi vyzerala v strohých čiernych šatách, čo nosievala do kostola, tvár vážna, myseľ zúfalo odhodlaná vyraziť do neznáma!

Emilin starý otec Jacques Riguad sa pobral na druhý svet ani nie dva mesiace po smrti svojej dcéry. Rodina navrhla, aby Jacquesov mladší syn, sám majiteľ farmy, pomáhal Emi-lie spravovať statok. Nikto ju z domu nevyháňal, mohla tam zostať bývať, no celý deň by bola drela na poli i okolo stajní a chlievov. Rodinná rada dala hlavy dokopy, uzhodla sa na tomto závere a páry zrobených rúk potom bezmála tlieskali vlastnej šľachetnosti.

No Emilie bola už rozhodnutá, mala jasné ciele, svoje plány kula dlhé roky; a kým rodina nevychádzala z úžasu nad jej rozhodnutím, ona s ním časom natoľko zrástla, že jej pripadalo všedné.

Mistral musela do školy, a nie do obyčajnej lacnej, akú by zvládla riguadovská peňaženka. Do úvahy prichádzala internátna škola pre mladé dámy a drahé kláštorné školy v Lu-zerne alebo pri Paríži.

Na tom Emilie trvala. Už dávno si predsavzala, že Mistral musí dostať slušné vzdelanie. Rozhodla o tom ešte v čase, keď malú sirotu priúčala prvým krôčikom. A na tajnom mieste schovávala perly, čo jej Alica zverila pred smrťou.

„Pre moje dieťa,” zašeptala Alica. „To je všetko, čo som si priniesla. Predaj ich, ak budete v núdzi. Sú veľmi cenné.”

A vzápätí vyčerpane privrela oči; ťažko sa jej hovorilo, pôrodné bolesti ju trápili už dlhé hodiny. Emilie prihlúplo ci-vela na náhrdelník z prekrásnych perál, čo jej Alica vtisla do ruky. Nikdy ešte také nevidela; nebolo pochýb, že sú veľmi vzácne.

Kde ich Alica ukrývala celé tie mesiace? nechápala Emi-lie. A z hĺbky duše nenávidela chlapa, čo v slnečnom Mo-naku zmenil šťastné a veselé dievča na nešťastnú, uzavretú ženu. Alica odmietala hovoriť. Za nič na svete nechcela vysvetliť, čo sa stalo. Alica mlčala. Emilie ju prosila, dohovárala jej i prikazovala, no márne. Z Alice nedostala ani slovo.

„Neželám si o tom hovoriť,” opakovala znova a znova.

Až keď už Emilie stratila trpezlivosť a začala sa vyhrážať, že napíše veľkovojvodovi, začula namiesto spomínanej známej vety:

„Prisahala si na Bibliu; sľub nesmieš porušiť! Máš zviazané ruky.”

Áno, Emilie mala zviazané ruky. Mohla sa iba zhrýzať, dusiť v sebe hnev a bezmocne sa dívať na Alicu.

Keď Alica umrela, Emilie schovala perly a nikomu o nich nepovedala; od začiatku však bola rozhodnutá, že ich nepredá. Stali sa súčasťou zbrane, na ktorej pracovala — zbrane, ktorou napokon pomstí seba i Alicu.

Perly s ňou putovali do Paríža. Keď Riguadovcom oznámila, že má namierené do hlavného mesta, prekvapilo ich to ešte väčšmi ako jej úmysel opustiť farmu.

„Do Paríža!” vykríkli ako jeden. „Čo tam budeš robiť? Z čoho budeš žiť? Paríž je veľmi drahé mesto.”

„Nájdem si prácu,” odvetila Emilie.

„Ale akú?” nadhodili neveriacky. „Poznáš iba farmárčinu. V Paríži nie sú farmy.”

„Niečo si už nájdem,” vyhlásila sebavedome Emilie.

Jej sebavedomie bolo namieste, no zďaleka si nebola taká sebaistá ako predstierala, keď nastupovala dlhú cestu vlakom. Na dne čiernej kabelky však schovávala perlový náhrdelník. Dodával jej istotu, že ak zlyhá všetko jej úsilie, ešte vždy ho môže predať. Neumrie od hladu a Mistral zaplatí školu. Poplatky za prvý polrok už uhradila z neveľkej su-my, čo dostala za svoj podiel na farme, ktorý predala strý-kom.

Rodine sa nesťažovala, hlavu mala hrdo vztýčenú, no zarazili ju nečakane vysoké náklady. Pribúdalo výdavkov navyše. Okrem školného bolo treba dieťa aj ošatiť a kúpiť mu lístok na cestu.

A mala vôbec rada to dieťa? Emilie si kládla túto otázku vo chvíli lúčenia, keď sa k nej Mistral túlila na stanici, ustráchaná, že musí preč z domu do neznámeho prostredia. Váhala s odpoveďou.

Alicu zahrnula svojou nekonečnou láskou, silným, zžiera-vým citom. Nikdy sa nespamätala zo šoku, ktorý jej Alica pripravila svojvôľou, zaťatým mlčaním, odmeranosťou a napokon smrťou. Mistral bola Alicino dieťa; živý výkričník, dôkaz Alicinej zrady. A hnev, čo z času na čas vzbĺkol v Emi-lie, nepatril ani tak Mistral, ako skutočnosti, že dcéra žije a matka je mŕtva.

No Mistral musela do škôl, Mistral musela vyrastať v dôstojnom prostredí, v dostatku i prepychu, pretože Emi-lin plán rátal s tým, že jej vytvorí všetky podmienky pre osobný úspech.

A hoci Emilie zaplašila obavy z prípadného neúspechu myšlienkou, že perlový náhrdelník je poistkou v krajnej núdzi, bola skalopevne rozhodnutá, že sa s ním nerozlúči, nech by bolo pokušenie akokoľvek silné. Perly zohrávali v jej pláne dôležitú úlohu.

Emilie pricestovala do Paríža o šiestej večer. Na mesto sadal súmrak — modrastý súmrak, čo halí Paríž do tajuplného plášťa a dodáva mystickú príchuť miestam, kde sídli láska, dobrodružstvo a šťastie. No Emilie nevítali opojné tóny hudby, stretla sa s celkom iným mestom. Keď vystúpila z vlaku, bola uzimená, zafúľaná a vystrašená. Dorazila síce do cieľa cesty, no ocitla sa sama v cudzom svete, kde sa nebolo o koho oprieť. Váhavo postávala na stanici, tvár bledá, utopená v tieni čierneho klobúčika z krepu, čo už dávno vyšiel z módy.

A vtedy sa jej prihovoril Léon. Strhla sa. Stála zoči-voči postaršiemu chlapíkovi so špicatou prešedivenou hriadkou

a tmavými očami, ktoré na ňu prívetivo hľadeli. „Môžem vám dáko pomôcť, mademoiselle?” „Nie, ďakujem, monsieur.”

„Priatelia, čo vás mali čakať, sa asi niekde zdržali, však?”

„Nikto ma nemal čakať.”

„Nie? Takže mademoiselle sa dobre vyzná v Paríži?”

„Nie.”

„Nuž ale… ale… takto sama vo veľkom meste, to je nebezpečné. O chvíľu je tma. Dovoľte, aby som vás aspoň odprevadil k domu, kde budete bývať.”

„Nemám potuchy, kde by mohol stáť.”

Léonov súcitný výkrik ulahodil jej uchu. Emilie vtedy ešte netušila, že patrí k rutine profesionála, ktorý pri vlakoch oslovuje mladé dámy bez sprievodu; to vytušila až neskôr, keď sa dozvedela, že v prítmí stanice sa oku profesionála videla oveľa mladšia, ako bola v skutočnosti. Keď sa s ňou však už pustil do rozhovoru, aj v ňom pokračoval. Emilie pred ním nič netajila. Povedala mu priamo, že prišla z Bretónska a hľadá si prácu.

„Viete variť?” spýtal sa jej.

„Farmársky štandard ovládam na výbornú. Parížsky bezpochyby na zaplakanie.”

Zapáčil sa mu jej suchý humor.

„Tuším ste dieťa šťasteny. Už nemusíte zháňať prácu. Čírou náhodou práve hľadám gazdinú.”

Neskôr si Emilie uvedomila, že Léon jednoznačne vzbudzoval vo svojich obetiach dôveru; vďaka nej ho aj ona nasledovala bez mihnutia oka a dala sa zaviezť do jeho domu. Ubehli dva týždne a ona zistila, že k povinnostiam gazdinej patrí aj bližší vzťah k chlebodarcovi, a až po dlhom čase si uvedomila, aký výnimočný citový vzťah k nej viaže Léona.

Francúzi nemajú vo zvyku miešať prácu so zábavou, a keďže Léonove pracovné záujmy súviseli výlučne so ženami a zúžitkovaním ich čara a pôvabu, bol prakticky zaočkovaný proti lákadlám ženského šarmu. No v priebehu nasledujúcich rokov Emilie postupne získala nemilú skúsenosť, že telesná žiadostivosť chlapa je vec nevyspytateľná, so zvratmi a premenami, čo zväčša udrú v nečakanej chvíli.

Léon Bleuet, chlap, ktorý sa staral len o potešenie a zábavu iných chlapov, sám si jej málokedy užil. Zoženštené stránky Léonovej povahy ostro kontrastovali s jeho robustnou postavou a žoviálnym vystupovaním. Mal rád, keď ho žena okrikovala a tyranizovala; ostrý jazyk ho vzrušoval ešte väčšmi ako nežné slová. Žena preňho mala najviac čara, keď kričala, oči jej sršali hnevom a išlo ju roztrhnúť od jedu.

Emilie zostala ako obarená, keď zistila, že Léona priťahuje svojou príkrosťou a pohŕdaním, čo voči nemu prechovávala bezmála od chvíle, ako nastúpila do jeho služieb. Pocit vďačnosti zato, že jej poskytol prácu i strechu nad hlavou hneď prvú noc v Paríži, vskutku nemal dlhé trvanie — vytratil sa s poznaním, v akom stave je jeho dom a domácnosť, pod čo všetko sa podpísali neschopné slúžky, ktoré si uňho podávali kľučku.

V Leonovom obydlí kraľovala špina. S tou bolo treba urobiť krátky proces. A ak Marie Riguadová svoju dcéru niečo naučila, boli to zásady čistoty a poriadku. Tie jej vštepovala už od útleho detstva. Emilie drhla a leštila, prala a čistila, až sa celý dom ligotal a vzduch bol presýtený vôňou mydla a včelieho vosku.

No s každým vedrom odstránenej špiny sa vytrácal i Emi-lin rešpekt voči Léonovi. Obchody mu možno nejdú najhoršie, vravela si, no isto mu veľa chýba k šikovnosti, inak by nežil v takej zanedbanej domácnosti. A pretože vyjadriť svoj názor na vec patrilo k jej dobrým zvykom, urobila to hneď prvý deň, keď sa Léon Bleuet zastavil na obed. A svoje prednášky, ako ich nazvala, potom adresovala Léonovmu uchu so železnou pravidelnosťou, len čo prekročil prah domu.

Na jej veľké prekvapenie ju počúval a neprerušoval, vychutnával jej uštipačné poznámky, vyžíval sa v jej neskrývanom odpore a jej spoločnosť vyhľadával čoraz častejšie. Kým býval sám, pravidelne večeriaval mimo domu. Čoskoro však presedlal na domácu stravu a večeriaval zavčasu; tvrdil totiž, že je veľmi dôležité, aby bol už pred siedmou v práci.

Emilie neveľmi zaujímalo, čím sa Léon zaoberá. Kým jej platil, netrápilo ju, akým spôsobom zarába peniaze. Keď vyšiel s pravdou von, iba pokrčila plecami. Informáciu prijala pokojne. Nežasla ani sa nezhrozila. Kým sú na svete chlapi, treba sa starať o ich potreby, vravela si a zotrvala vo svojom už i tak kritickom názore na mužské pokolenie.

No k Léonovej ponuke na sobáš pristúpila z celkom iného uhla.

„Nechcem počuť nijaké sladké rečičky,” vyhlásila. „Chlapov jednoducho nepotrebujem. Sú mi z duše protivní! Môj otec bol anglický šľachtic a mojej matke iba zbabral život. Ešte som nestretla muža, po ktorom by som zatúžila. Mala som prísnu výchovu a nemám morálne kazy. Som, aká som, a už sa nezmením, a ak sa chcete oženiť, tuším sa poroz-hliadnem po inom zamestnaní.”

A onemela od úžasu, keď ju Léon Bleuet požiadal o ruku. Natoľko ju to ohromilo, že nebola schopná dať mu hneď košom; a kým sa spamätávala, zdôveril sa jej s niečím, čo ju priviedlo k ďalším úvahám. Bol to jeho majetok.

Nikdy ho nepovažovala za boháča. A hoci nepatril medzi ťažkých milionárov, keď vyčíslil svoje nehnuteľnosti a prirátal k nim bankový účet, dopracoval sa k astronomickej sume; tak ju aspoň videla Emilie. Jeho týždenný príjem prevyšoval sumu, z ktorej na farme v Bretónsku žili celý rok.

Emilie premýšľala a prišla o slobodu. Vydala sa za Léona Bleueta — vzala si ho, lebo sa zaviazal platiť školské poplatky za jej neter. Rátala aj s tým, že manželstvom si zabezpečí pohodlný život a niečo aj našetrí, kým dievča dospeje. Léon už nepatril k najmladším. Ak umrie, zdedí po ňom nemalý majetok.

No prerátala sa. Léon ju oklamal. Prvú časť dohody splnil do bodky. Financoval vzdelanie jej netere a Emilie pri ňom žila v pohodlí a dostatku. No keď Léon Bleuet umrel, zistila, že drvivú časť svojho majetku zanechal synovcovi, mladíkovi, ku ktorému ho pútal hlboký citový vzťah. Jej odkázal iba dom, v ktorom žili, a podnik na 5 Ruc de Roi.

Emilie si nebola načistom, či má fakt, že jej odkázal 5 Rue de Roi, brať ako Léonov žart; nevedela, či si z nej chcel

vystreliť a či ju chcel odškodniť. Zverený majetok totiž sám považoval za najvýnosnejší zo všetkých domov, ktoré vlastnil, navyše mu bol najmilší. Dobre však vedel, čo si o tom mieste myslí Emilie, uvedomoval si aj, že nikdy neprekročila jeho prah, že ho skrátka ignoruje. Zaujímala ju iba suma, ktorú dom prinášal do rodinného rozpočtu. A skutočnosť, že jej ho po piatich rokoch manželstva zanechal ako jediný zdroj obživy, nemohla nebrať ako urážku.

Emilie si sprvu ani neuvedomila, ako veľmi sa jej život zmení po Léonovej smrti. Keď tri dni po pohrebe zašla za advokátom, poznala už obsah Léonovho závetu a bola sčasti obrnená voči nemilým prekvapeniam. Len čo ju advokát oboznámil s hodnotou domu, v ktorom žili, a vypichol jeho nie práve najvýhodnejšiu polohu, čo by dozaista veľa ubrala z predajnej ceny, prišiel na rad dom na 5 Rue de Roi.

„Predám ho,” vyhlásila. „Viete mi aspoň približne povedať, koľko by som zaň dostala?”

Advokát si nasadil na nos okuliare a zašmátral v hŕbe papierov na stole.

„Očakával som túto otázku, madam, preto som sa predbežne informoval. Zistil som, že v najlepšom prípade desaťtisíc frankov, prirodzene, za funkčný podnik.”

„Desaťtisíc frankov!” bezmála vykríkla Emilie. „To nemyslíte vážne?”

„Žiaľ, áno, a dovoľte mi dodať, madam, že je to celkom rozumná suma. Získal som informácie od ľudí, čo majú prehľad v tejto oblasti, že podnik za posledné roky nevynáša toľko čo predtým. Monsieur Bleuet mu v poslednom čase nevenoval toľko pozornosti. Klientela, ktorú predtým tvorili ľudia z vyšších kruhov, sa zmenila, pravda, k horšiemu, možno to bude záležitosť módnych vplyvov. Týmto miestam sa darí raz viac, raz menej, nikto nevie presne určiť príčinu. Vyhľadávané miesto stretnutia z ničoho nič vyjde z módy a už oň nie je taký záujem.”

„Desaťtisíc frankov!” šepkala si Emilie. „Ako mám z toho vyžiť? Ak je to všetko, čo mi zostalo… “

Mistral mala jedenásť. Bolo treba čakať ďalších sedem rokov, kým dozrie čas na Emilin plán — plán, čo jej spútaval

myseľ vo dne v noci. Sedem rokov — sedem dôležitých rokov, počas ktorých musí neteri zabezpečiť kvalitné vzdelanie a dobrú výchovu, aby sa raz suverénne zhostila úlohy, ktorú má zohrať!

Peniaze, peniaze, peniaze! Bez peňazí to nešlo, tie nevyhnutne potrebovala. No kde ich zohnať a ako?

Emilie chvíľu nervózne bubnovala prstami po advokáto-vom stole; potom prudko zdvihla hlavu a stisla pery.

„Nič nepredávam!” odsekla.

„Madam! A čo s tým domom budete robiť?” zaprotestoval advokát.

„Postarám sa, aby fungoval,” vyhlásila.

Navždy sa jej vryla do pamäti chvíľa, keď prekročila jeho prah. Veľký dom z kameňa stál v nenápadnej bočnej uličke, iba na skok od elegantného centra mesta. Emilie bola zaskočená, dom na ňu zapôsobil. Sivé steny s jemnou zlatou vzorkou, na schodoch mäkký koberec, záplava zrkadiel, vkusne zariadený salón — celok lahodil oku a jemne dráždil zmysly.

Dom bol v poriadku, na vine bolo osadenstvo — Emilie stačil jediný pohľad, inštinkt ju nikdy nesklamal. Madame, prihlúpla vyfintená štyridsiatnička, hlava samá loknička, sa škrekľavo chichotala, očividne v rozpakoch ďaleko väčších ako Emilie. Ani dievčatá neboli oblečené podľa jej predstáv. Účesy neupravené, tváre zmaľované hrubými vrstvami líčidla. Ich správanie bolo očividne nevhodné, v dome pevná ruka. Emilie vedela, kde sú slabiny, a poznala aj spôsob, ako ich odstrániť.

Vlastnoručne sa pustila do nápravy. 5 Ruc de Roi vzala do parády. Drhlo sa, čistilo a leštilo, ako pred piatimi rokmi v Léonovom dome. A výsledky sa dostavili. Neubehol ani mesiac, odkedy vzala do rúk opraty, a tržba sa zdvojnásobila, v priebehu polroka strojnásobila, a o rok už bol dom vychýrený ako noblesné miesto exkluzívnej zábavy, akej sa zákazníkom nedostane v celom Paríži.

Emilie vychutnávala dvojnásobné víťazstvo. Jednak si overila svoje schopnosti a vlastnou zásluhou, prácou umu i rúk stala sa bohatou ženou; jednak si potvrdila svoj názor na

chlapov a ešte väčšmi nimi pohŕdala. Kedysi neznášala iba tých, čo poznala; teraz už hádzala do jedného vreca celé mužské pokolenie, mala ich za bláznov, čo sa dajú ľahko obalamutiť, za bábky v rukách prefíkaných žien. Za ďalších sedem rokov Emilie dokonale spoznala povahu chlapov. Jej cenné vedomosti napokon potvrdila tučná suma, ktorú utŕžila, keď sa ujala 5 Rue de Roi.

A kým myslela na to miesto, pred očami jej defilovali zástupy chlapov — Léon Bleuet so svojou zvrátenou rozkošou, ktorú nachádzal v jej neláske; chlapi, ku ktorým sa musela správať milo a priateľsky, pretože boli dobrými zákazníkmi; chlapi starí, mladí, vysokí, nízki, tuční i chudí, chlapi z rôznych kútov sveta, chlapi, ktorých myšlienky sa vo chvíli, keď ich stretala Emilie, uberali iba jedným jediným smerom.

„Ste poklad, madam!” vravievali, keď sa im Emilie postarala o blaho navyše.

No za jej úsmevom a slovami vďaky sa skrývalo nevýslovné pohŕdanie. Tí, čo platili, nemali potuchy, ako nimi opovrhuje, ako veľmi sa jej bridia oni aj ich peniaze. Chlapi, samí chlapi, a neveľký rozdiel medzi boháčmi ochotnými zaplatiť za hodinu zábavy, čo ich vytrhla zo starostí každodenného života, a medzi príživníkmi typu Henryho Dultona, čo zdierali a ťažili z ľudskej slabosti.

Henry Dulton! Emiline myšlienky sa okľukou vrátili k zdroju, od ktorého sa odpútali. Hľadela von oblokom na belasé more, no popravde ho nevidela. Vtom začula, že klopú na dvere. Mistral a Jeanne neboli doma, Emilie ich poslala von s príkazom, aby sa vrátili najskôr o pol piatej. A tak musela sama podísť k dverám a otvoriť ich — otvoriť ich nešťastiu, čo striehlo za nimi.

Do miestnosti vošiel Henry Dulton. Zložil klobúk na stoličku a úkosom pozrel na Emilie, tak ako to mával vo zvyku, oči prižmúrené za nepokojnými viečkami s bezfarebnými mihalnicami.

„Čo vás sem privádza, pane?”

Emilin hlas bol chladný a neosobný. Henry Dulton pohľadom skontroloval, či sa dvere za ním zabuchli, a na perách sa mu usadil výsmešný úsmev.

„Váš verný služobník, madam Bleuetová.”

„Tuším ste si ma s niekým splietli. Hneď som si to myslela. Nevolám sa tak, vaše meno mi nič nehovorí a nemyslím si, že my dvaja sme sa niekedy stretli.”

Henry Dulton sa už veselo usmieval. Prešiel pár krokov, siahol po hodvábnej vreckovke a pretrel si fúzy.

„Prepáčte, ale nie som dnešný, madam.”

Veta odznela ľadovým tónom. Henry Dulton odložil vreckovku, rozhliadol sa po izbe a usadil v najpohodlnejšom kresle.

„Ušetrime si zbytočné reči, madam. Spoznal som vás, ako inak. Musel by som byť slepý, ak uvážite, že sme sa v posledných rokoch vídali pomerne často. Viem, kto ste, a vy to dobre viete, preto k sebe buďme úprimní a prejdime hneď k veci.”

Emilie sa zhlboka nadýchla. Dulton ju ničil svojím sebavedomím, no urobila ešte posleciný zúfalý pokus.

„Mýlite sa, monsieur,” vyhlásila. „Musím vás poprosiť, aby ste opustili miestnosť. Nie som madam Bleuetová, museli by ste to dokázať.”

„To nebude ťažké,” zatiahol pomaly Henry Dulton, na Emilie ani nepozrel a skúmavo si prezeral diamantový prsteň na malíčku. „Stačí to povedať podaktorým ľuďom, čo sa tak živo zaujímajú o identitu madam Secreta jej čarovnej netere mademoiselle Fantóme, a ak sa hladina rozvíri, svoje tvrdenia si vždy môžem overiť na polícii.”

„Na polícii!” zopakovala neisto Emilie.

„A prečo nie, madam, ak nemáte čo skrývať?” nadhodil vydierač. „Môžem vás ubezpečiť, že v Monte Carle ste vzbudili nebývalý záujem. Za túto informáciu by mnohí radi zaplatili. Dá sa veľmi dobre speňažiť.”

Emilie odhodila masku.

„Koľko chcete?” spýtala sa drsným hlasom.

Henry Dulton si zamyslene prešiel prstami po brade.

„Konečne rozumná reč, madam. Vedel som, že nepotrvá dlho a znova budeme vychádzať na priateľskej báze, čo nás, ostatne, vždy spájala. Najprv mi však dovoľte, aby som vám úprimne zablahoželal k obdivuhodnému spôsobu, akým

ste očarili Monte Carlo. Vskutku majstrovský kúsok, scenár, ku ktorému by sa hrdo hlásil nejeden spisovateľ.”

„Pýtala som sa, koľko chcete,” zopakovala Emilie.

„A ja vám hneď aj odpoviem,” usmieval sa Henry Dul-ton. „Stotisíc frankov.”

„Stotisíc? Vy ste sa zbláznili.”

„Kdeže, madam, nezbláznil. Uvažujem celkom triezvo a viem, že tie peniaze získam.”

„A ako sa mám podľa vás dopracovať k takej nehoráznej sume?” spýtala sa Emilie.

„Už ste sa dopracovali,” ubezpečil ju Henry Dulton. „Viete, milá madam, nový majiteľ 5 Rue de Roi je čírou náhodou môj priateľ.”

Emilie sa bezmocne zviezla do kresla oproti nevítanému návštevníkovi.

„No prečo si, preboha, myslíte, že vám dám všetky svoje peniaze?”

„Aby ste ma umlčali — aby som, skrátka, držal jazyk za zubami,” pokojne vysvetlil Henry Dulton. „Nemám potuchy, čo plánujete, madam. Ešte som nevypátral celé tajomstvo madam Secret, no nech je akékoľvek, viem, že vám na ňom záleží, veľmi záleží. A ak sa váš scenár nemá zrútiť ako domček z karát, je dôležité, aby som nič nevytáral.”

Emilie akoby sa scvrkla v kresle. Kráľovské držanie tela, ktoré jej závidela nejedna žena v Monte Carle, sa vytratilo, zrazu z nej bola stará unavená žena. Iba oči jej horeli nenávisťou.

„To je priveľa,” precedila. „Nie, to nejde.” Henry Dulton pokrčil plecami.

„V tom prípade nebudem držať jazyk za zubami. Už sa na mňa aj tak mnohí obrátili s prosbou, či by som nemohol zistiť, kto vlastne ste, a čo je ešte dôležitejšie, kto je mademoiselle Fantóme.”

„A to neviete, preto im to ani nepoviete,” zhrnula Emilie.

„A nie je to jedno?” zaškeril sa Henry Dulton. „Ktorákoľvek krásavica v spoločnosti chýrnej madam Bleuetovej má o meno postarané. Lulu, Fifi, Ninon či Desirée — komu už na tom záleží? To je predsa fuk!”

Emilie vyskočila na rovné nohy.

„Ako sa opovažujete čo i len naraz spomenúť moju neter s tými úbohými stvorami?”

„Takže je predsa len vaša neter,” prikyvoval Henry Dul-ton. „Predstavte si, také prekvapenie! Netušil som, že dáku máte.”

„Mlčte už, vy slizký červ, vy parazit a príživník!”

V Emilie by sa krvi nedorezal a hlas sa jej triasol od rozhorčenia. Henry Dulton sa jej však nerušene škeril do tváre.

„Silné slová na mňa neplatia, madam. Som na peniaze, iba na tých mi záleží.”

„Áno, na peniaze, na moje peniaze! Peniaze, na ktoré som drela ako otrok — a teraz ma o ne chcete pripraviť, chcete ma ožobračiť, keď sa blížim k víťaznému cieľu.”

„Neberiem vám všetko, niečo som vám nechal,” podotkol úlisné Henry Dulton.

„Toľká veľkorysosť,” zasipela sarkasticky Emilie.

V tej chvíli Dulton zamihal viečkami a Emilie si bola na-čistom. Nebolo treba slov. Vedela, že ak mu aj teraz zaplatí, nič sa nevyrieši. Nezbaví sa ho, bude sa vracať znova a znova. Napokon ju oberie o všetko, do slova i do písmena, no dokonca ani potom nebude mať istotu, že dodrží slovo a nič nevytára. Veriť mu by bolo šialenstvo, je zradný ako piesok na púšti, nebezpečný ako jedovatá zmija.

Na okamih si pritisla prsty na sluchy v horlivom úsilí zachovať si chladnú hlavu a nájsť riešenie zo žalostne bezvýchodiskovej situácie.

Vyrušil ju však Dultonov hlas.

„Nerád vás súrim, madam, no o pol štvrtej mám ďalšiu schôdzku. Netýka sa síce vás ani vašej krásnej netere, no džentlmen, čo sa so mnou chce stretnúť, nepochybne zajá-sá, ak sa čo-to dozvie o identite dvoch žien, o ktorých hovorí celé Monte Carlo.”

„Dám vám tie peniaze,” chrapľavo zo seba vytisla Emilie.

„Myslel som si to,” usmial sa Henry Dulton.

„Počkajte tu,” nakázala mu. „Mám ich zamknuté v spálni.”

Vzdialila sa z miestnosti a zavrela za sebou spojovacie

dvere. Keď osamela, chvíľu iba nehybne stála a cítila, ako ju zadúša hnev, dych sa jej zrýchľuje a srdce bije opreteky. Vzápätí sa jej z hrude vydral čudný vzlyk, odomkla zásuvku bielizníka a zo samého spodku vytiahla veľkú šperkovnicu, ktorú počas tejto cesty zverila na starosť Jeanne.

Emilie si sadla na posteľ, vytiahla kľúč zo záňadria šiat, prevliekla si dlhú retiazku, na ktorej bol upevnený, cez hlavu a odomkla šperkovnicu. V škatuli boli všetky jej pozemské statky — listiny od domu v Paríži, vkladná knižka, už prakticky vymetená, a napokon hrba bankoviek veľmi vysokých nominálnych hodnôt.

Pred odchodom z Paríža vybrala z účtu všetky peniaze, aby zahladila stopu po madam Bleuetovej. Vravela si, že nový účet si už otvorí na iné meno. A teraz, pri pohľade na kôpky bankoviek, jej prebleslo mysľou, koľko driny, námahy a lopoty sa za nimi skrýva, a z hrdla sa jej nechtiac vydral žalostný vzlyk.

Stotisíc frankov! Vyše polovica majetku, čo vlastní na tejto zemi. Brala do rúk bankovky, papier jej šušťal pod prstami, a vtom si spomenula na čosi, čo ležalo pod nimi; to čosi vybrala z Léonovho písacieho stola a pribalila do šperkovnice krátko pred odchodom z Paríža. Ani sama celkom dobre nechápala, prečo si to vzala so sebou; možno to mala na svedomí spomienka na prvú cestu do Monaka s Alicou a historky z úst cestujúcich o nebezpečných banditoch, ktorí prepadávajú dostavnŕky. Vtedy, na ceste z Nice, z nich boli obe zhrozené.

Pomaly, pomaličky, s tvárou strhanou, no rukou pevnou, vytiahla predmet z jeho skrýše pod bankovkami. Bola to pištoľ. Léon, ktorý mal odjakživa šialený strach pred lupičmi, jej neraz ukázal, ako sa ňou narába. V parížskom dome vždy držali väčšie množstvo peňazí, do banky Léon chodieval iba raz týždenne a trezor, do ktorého ukladal nočné tržby z 5 Rue de Roi aj svojich ostatných podnikov, bol v salóne za čínskou nástenkou.

„Ak ťa niečo vyľaká, hneď páľ,” radil jej. „Guľky sú účinnejšie ako slová.”

V ušiach jej znel Léonov hlas. Prsty mechanicky nabili

zbraň. Vzápätí si ju premerala pohľadom. V tvári mala rovnaký výraz ako pred dvanástimi rokmi, keď sa sama vybrala do Paríža.

„Guľky sú účinnejšie ako slová!”

Vzala za hrsť bankoviek, ani ich neprepočítala, v hlave jasná predstava — vedela už, čo musí urobiť; vzápätí sa pát-ravo rozhliadla po izbe, akoby niečo hľadala.

Jeanne jej nechala plášť lemovaný čiernym zamatom na kresle pre prípad, že si ho navečer ešte oblečie. Vedľa neho odpočíval jej klobúk, rukavice a malý rukávnik z čiernej kožušiny. Emilie k nemu zamierila. Vzala ho z kresla, ruka s pištoľou doň jemne vkĺzla. Lepšiu skrýšu ani nemohla nájsť.

Potom zložila rukávnik i bankovky na toaletný stolík. Náhlivo si nasadila klobúk, prichytila ho dvoma elegantnými ihlicami, cez plecia si prehodila plášť. Henry Dulton sa neprekvapí, keď ju uvidí v plášti. Rukávnik nevzbudí jeho pozornosť. Povie mu, že sa ide prejsť.

Bola pripravená. Letmo pozrela do zrkadla. A zarazila sa. Sprvu sa ani nespoznala. Zlomok sekundy uvažovala, či je to skutočne ona. Netušila, že jej tvár môže mať taký čudný výraz, že jej v očiach môže blčať toľká nenávisť.

„Guľky sú účinnejšie ako slová!” Léonov hlas jej jasne znel v ušiach. Léon poznal hodnotu peňazí.

Prešla krížom cez miestnosť k dverám, otvorila ich, ru-kávnik si pridržala pod pazuchou, no vzápätí jej doň ruka znova vkĺzla a vstúpila do salóna. Henry Dulton sa medzičasom pohodlne usalašil vo svojom kresle, nohy vystreté, cigara v ústach. Ani sa neunúval vstať pri jej príchode. Zdvorilosť nepatrila k jeho prednostiam. Neotesanými spôsobmi a primitívnou familiárnosťou v nej iba stupňoval odpor.

„Máte tie peniaze?” spýtal sa. „Fajn. Gratulujem! Musí sa uznať, madam — vy človeka nikdy nenecháte v štichu!”

„Áno, robím, čo môžem, doteraz mi to vychádzalo,” prehodila pokojíte Emilie, v hlase ani náznak vzrušenia. „Prepočítate si ich? Možno je tam i viac. Nerada by som na vás doplatila.”

„Myslím, že mi to nehrozí,” prehodil žoviálne Henry Dulton. „Skôr ich tam bude menej, ako vás poznám. Dajte to sem.”

Chamtivo chňapol po peniazoch, vzal od Emilie tučný zväzok bankoviek, položil si ich na koleno, naslinil si ukazovák pravej ruky a pustil sa ich zručne preratúvať.

„Jednu ste vynechali,” namietla Emilie, pristúpila bližšie a predklonila sa tak, že ľavou rukou dosiahla na bankovky.

„Stavím sa, že sa mýlite,” vyhlásil, no tak či tak sa vrátil na začiatok zväzku a sústredene počítal.

„Päťtisíc…desať… pätnásť… dvadsať… dvadsaťpäť… “

V tom okamihu mu Emilie strelila do sluchy. Výstrel, hoci tlmený kožušinovým rukávnikom, ju doslova ohlušil. Telo sa prekoprclo dopredu a tupo dopadlo na dlážku. Prešlo zopár sekúnd, no ani naň nepozrela, iba napäto načúvala, či z chodby nezačuje kroky, či sa nezbehnú hoteloví hostia, či nezačuje vydesené hlasy.

No vonku vládlo ticho, priam hrobové ticho. Emilie presne vedela, ako bude postupovať. Mozog jej horúčkovito pracoval, vo všetkom mala jasno, akoby sa na čin bola pripravovala. Musí pozbierať roztrúsené peniaze, odtiahnuť mŕtvolu do spálne a ukryť ju na toalete. Neskôr, keď sa zotmie, spolu so Jeanne ju vynesú z hotela.

Na každom poschodí hotela bolo k dispozícii aj kreslo na kolieskach pre hostí, čo do Monte Carla zavítali nielen kvôli zábave, ale aj kvôli svojmu zdraviu. V suteréne boli špeciálne kúpele, a tí, čo trpeli na reumatizmus či iné neduhy, mohli kreslo použiť a pohodlne sa zviezť nadol nákladným výťahom na samom konci chodby.

Výťah obsluhoval nahluchlý starec. Ten zrejme nebude venovať veľkú pozornosť chorému na vozíku, zabalenému v dekách a možno aj v šále, v spoločnosti dvoch starších žien. Výťah bol navyše neosvetlený a iba v okamihoch, keď míňal zažaté petrolejky na poschodiach, dopadlo svetlo na cestujúcich. Hotel môžu nenápadne opustiť bočným východom. Záhrady Casina boli našťastie celkom blízko. A koho už zaujme trojica starších ľudí, čo si vyšla na večernú prechádzku?

Uložia Henryho Dultona do kvitnúcich kríkov; jeho telo pravdepodobne objavia až ráno. Pištoľ nechá vedľa neho. Samovraždy v Monte Carle neboli nijakou zvláštnosťou a polícia i úrady sa ich usilovali ututlať. Svetová verejnosť bola už aj tak pobúrená a pripisovala ich zhubnému vplyvu hazardných hier na ľudskú dušu. Miestne úrady rozhodne nemali záujem, aby prípad rozvŕtavala tlač.

Henry Dulton bol niktoš, ktorý bude málokomu chýbať.

Emilie sa zhlboka nadýchla a pozbierala bankovky roztrúsené na koberčeku pred kozubom. Škaredá rana na slu-che vydierača krvácala. Emilie ju bez otáľania utrela, aby krv nekvapla na koberec. Potom nenáhlivo, vnútorne vyrovnaná, zamierila do spálne, uložila peniaze do šperkovnice, vyzliekla si plášť a zložila klobúk z hlavy. Rukávnik umiestnila na stoličku, kde ho nechala Jeanne. Potom otvorila dvere toalety a vrátila sa do salónu. V tej chvíli hodiny odbili pol. Henry Dulton už určite zmešká dohovorenú schôdzku.

KAPITOLA ÔSMA

Mistral bola nešťastná, dušu jej ovládol nepokoj. Nepoznala jeho pravú príčinu, nemala preň rozumné vysvetlenie, iba cítila, že čosi nie je v poriadku. Keď sa v to popoludnie spolu so Jeanne vrátili z prechádzky, teta Emilie ju už vo dverách okríkla:

„Ideš do svojej izby, Mistral, a zostaneš v nej, kým po teba jedna z nás nepríde. Počkáš tam a nevyjdeš. Je ti to jasne?

„Áno, teta Emilie,” hlesla Mistral. „Ale… stalo sa azda niečo?”

„Láskavo urob, čo ti kážem, nerečni a nedávaj mi hlúpe otázky!” zahriakla ju Emilie. Mistral sa v rozpakoch pobrala do svojej izby a zavrela za sebou.

Chviľu iba ohúrené sedela a premýšľala, čo asi vyviedla, že proti sebe poštvala tetu Emilie; no akokoľvek sa zamýšľala nad svojimi slovami a činmi, nenachádzala v nich nič, čo by mohlo tetu rozčúliť alebo vzbudiť jej nevôľu. Napokon si vyzliekla kabát, dala dolu klobúčik, odložila ich do skrine a bezcieľne sa prechádzala po spálni. Pohľadom kĺzala po záclonách, po vyšívanej posteľnej prikrývke, po francúzskom nábytku a uvažovala, prečo celok pôsobí tak neosobne a neútulné, keď je izba pekne zariadená. A hneď aj našla vysvetlenie.

No predsa preto, že na rozdiel od iných ľudí nemá nijaké osobné predmety — nijaké fotografie, čo by si vystavila na bielizník, nijaké ozdôbky či škatuľky na rôzne čačky-mačky, akými sa obklopuje väčšina dievčat a žien. Na toaletnom stolíku ležala iba drevená kefka, čo používala v kláštore, hrebeň a mistička s krémom na ruky, čo dostala od Jeanne. Bola to masť, ktorú pripravovala každú zimu, pretože teta Emilie často mávala popraskané ruky.

No mistička krému na ruky nebola veru nijaká ozdoba,

a keď Mistral porovnala svoju izbu so Jeanninou, posmutnela. Jeannina bola oveľa útulnejšia. Na rímse kozuba mala fotografie synovcov a praneterí, do škatuľky z mušličiek si odkladala sponky do vlasov, do porcelánovej nádobky s maľovaným nápisom zasa hrebene. Na nočnom stolíku mala okrem modlitebnej knižky aj sošku svätého Antona, ruženec zo slonoviny, strieborný náhrdelník, ktorý nosievala iba v nedeľu a vo sviatok, a vyšívané puzdro na okuliare, vianočný darček spred vyše dvadsiatich rokov. V Jeanninej izbe nechýbala ani normandská keramika, vankúšik na ihly v tvare sklenej papučky, sloník pre šťastie z Indie a gobelín so Svätou rodinou, čo ju sprevádzal i na cestách. Jeannina spálňa, nech by bola v ktoromkoľvek kúte sveta, vždy si zachovala individuálny charakter. O tom nebolo pochýb.

No Mistral si svoju izbu nemala čím vyzdobiť. Trápilo ju to, a kým nad tým uvažovala, v mysli jej ožila spomienka na dlhé roky v škole, keď neraz zatúžila po niekom, kto by ju mal rád, kto by patril iba jej. Mníšky boli síce láskavé a obetavo sa starali o svoje žiačky, no z ich správania sa nedalo nevycítit’, že ich srdcia patria Bohu, že sú mu oddané celou dušou, že na prvom mieste v ich slovách a činoch stojí ten, ktorému zasvätili svoj život.

Mistral bola hlboko nábožensky založená, no túžila poznať aj inú lásku, tú, čo sa rodí na tomto svete, chcela k niekomu patriť a nájsť uňho pochopenie. Najväčšmi jej tento pocit chýbal počas prázdnin, keď všetky ostatné dievčatá v nadšenom očakávaní voľných dní štebotali o svojich plánoch a napokon odcestovali do svojich domovov. Vtedy v kláštore zostali iba tri, ona a ešte dve žiačky.

Jedna mala rodičov v Afrike, druhá nemala matku, jej otec bol guvernérom na Diabolských ostrovoch a navštevovala ho iba každé tri roky. No hoci dve jej spolužiačky nechodievali na prázdniny, mali aspoň príbuzných, ktorí im písali, rodičov, od ktorých dostávali darčeky na narodeniny, na Vianoce či Veľkú noc; starých rodičov, tety, strýkov, bratancov i sesternice, ktorým si mohli vyliať dušu v dlhých listoch a ktorí im na oplátku posielali milé a láskavé pozdravy.

Mistral svedomito, týždeň čo týždeň písala tete Emilie; niekedy však uplynuli i tri-štyri mesiace, kým dostala odpoveď. Aj to iba list, strohý list, z ktorého sa nič nové nedo-zvedela. Tetine listy sa podobali ako vajce vajcu. V každom ju nabádala, aby sa usilovne učila, aby na sebe horlivo pracovala, aby vo všetkom poslúchala mníšky.

Tetine rady boli zbytočné, všetko, čo od nej chcela, robila Mistral sama od seba, listy preto pre ňu boli trpkým sklamaním; no aj tak zakaždým keď na stolíku, kde doručovali poštu, zbadala obálku so svojím menom, premkol ju pocit vzrušenia.

A ak listy od tety Emilie chodili iba zriedka, jej návštevy v kláštore boli ešte zriedkavejšie. Približne raz do roka sa vybrala za neterou, pozhovárala sa s matkou predstavenou a potom sa vo dvojici poprechádzala v záhrade s Mistral. Tetine návštevy však boli bezmála rovnakým sklamaním ako jej listy. Mistral mala pocit, že každú vetu, čo vyslovila, začína schematicky:

„Matka predstavená vraví, že by si sa mohla zlepšiť v… “

„Matka predstavená navrhuje, aby si sa venovala… “

„Matka predstavená i ja sme toho názoru, že v tvojom veku by si už mala začať… “

Večne iba učenie, učenie a znova iba učenie! Mistral sa vždy tešila na tetinu návštevu, dychtivo ju očakávala a z pre-veľkého nadšenia sa potom stiahla do svojej ulity, tej, v ktorej ukrývala svoj pocit nekonečnej osamelosti pred ostatnými dievčatami.

Stávalo sa, že v noci, schúlená na úzkej posteli v spoločnej spálni, si predstavovala, že leží v matkinom náručí, že sa jej zdôveruje so svojimi myšlienkami a pocitmi a že matka pozorne počúva, chápe ju a súcití s ňou.

Raz, keď začula na susednej posteli vzlyky, Mistral vstala, aby utíšila rozžialenú spolužiačku.

„Čo je, Yvonné?” šepla, pretože zhovárať sa po zhasnutí svetla bolo zakázané.

„Chýba mi mama!” kvílila Yvonne. „Chcem svoju mamu!

Mistral ju uchlácholila ako malé dieťa, a keď ju zababušila do prikrývok, roztrasená a uzimená sa šuchla do vlastnej postele. Zvyšok noci už iba prebdela, spánok sa jej vyhýbal. Aj jej chýbala mama! Veľmi dobre chápala Yvonne; no Yvonnina mama bývala neďaleko, bola z mäsa a kostí, žila v dome, do ktorého sa Yvonne vráti už o tri mesiace, a ak sa po čase nerozhodne pre vydaj, nemusí ho už nikdy opustit.

Aká bezútešná situácia, hútala Mistral v tme noci, nemať rodičov ani miesto, čo by človek mohol nazvať svojím domovom, keď nikoho netrápi, ako sa má, či je zdravý a či chorý, šťastný či nešťastný, veselý či smutný.

Nestávalo sa často, že Mistral hĺbala nad svojou opustenosťou, na to bola priveľmi rozumná a bránila jej v tom aj jej optimistická povaha. No teraz si jasne uvedomovala, že to bol spodný prúd, čo podmýval roky jej detstva. Vždy stála trochu bokom od ostatných dievčat. Jej spolužiačky sa mohli pochváliť bohatými zážitkami, počas prázdnin ich brávali na výlety, jazdili na koni, lyžovali, chodili na výlety.

A navyše ich spájal neodškriepiteľný fakt, že všetky sú súčasťou nejakej rodiny. Mohli rozprávať o svojich matkách a otcoch, sestrách či bratoch. A mohli sa aj sťažovať na svojich prísnych rodičov:

„Mama ma nechce pustiť na tanečný večierok, vraj mám ešte čas!”

„Môj otec je strašne prísny… “

A mohli sa pochváliť aj rodinným majetkom či význačným postavením — zdrojom nekonečných debát. Pretriasali sa domy, v ktorých žili, otcovo bohatstvo, matkine klenoty, sestrini nápadníci, bratove úspechy u dievčat — a z každej témy mohli ťažiť a privlastňovať si zásluhy.

Mistral ich chvíľu počúvala a potom sa stiahla do ústrania. Nemohla sa zapojiť do rozhovoru, nemala čím prispieť. Jej svet bol ohraničený vysokými sivými múrmi kláštora.

Našťastie mohla čítať. Chvíľami jej napadlo, že nebyť kníh, ktoré si požičiavala od pátra Vincenta, ťažko by bola zvládla nepokoj, čo jej búril v duši. Páter Vincent bol veľmi múdry človek. Bol Mistraliným spovedníkom a v jej úprimnom pohľade vytušil spodný prúd, čo sa z času na čas dral

na povrch. A možno páter Vincent aj oceňoval jej rozumové schopnosti a uvedomoval si, že Mistral nielen prevyšuje svoje rovesníčky, no je problém vybrať jej i primerane kvalifikovaných učiteľov.

Páter Vincent bol mimoriadne vzdelaný človek. Pochádzal z aristokratickej rodiny, a než by bol mal podľa rodinnej tradície vstúpiť do politiky, vstúpil radšej do kláštora. Mal obrovskú knižnicu, do ktorej rok čo rok pribúdali nové zväzky. Možno to nebolo práve čítanie, čo by matka predstavená zvolila pre dospievajúce dievča; páter Vincent ju však uistil, že ho považuje za veľmi dôležité pre Mistralin duševný vývoj a vnútornú pohodu a že Mistral má mať slobodnú voľbu aspoň v tomto, ak už v ničom inom.

„Žrebec s uzdou potrebuje aj voľný výbeh,” vyhlásil a matka predstavená pochopila.

„Mistral je veľmi milé dieťa,” usúdila. „Dúfala som, že tu zostane s nami, veď nemá rodičov ani domov. Robím si starosti, čo s ňou bude, keď od nás odíde.”

„Len ju, prosím vás, v nijakom prípade nepresviedčajte, aby vstúpila do kláštora,” vystríhal ju rázne páter Vincent. „Patrí k tým, čo potrebujú školu života, a tej sa jej dostane iba za bránami kláštora. My ju na ňu môžeme len pripraviť, vštepiť jej správne normy a ideály, ktoré jej neskôr pomôžu odlíšiť zrno od pliev.”

A tak mala Mistral v pátrovej knižnici voľnú ruku a pestrú ponuku. Boli tam náboženské knihy, cestopisy, filozofické štúdie aj dobrodružné a ľúbostné romány, čo patrili k vrcholom francúzskej literatúry. A časom, keď sa zdokonalila v jazykoch, páter Vincent jej dával čítať knihy v nemčine a neskôr v taliančine.

No z toho obrovského množstva zväzkov, čo sa v pátrovej knižnici vŕšili od dlážky až po strop, Mistral najväčšmi prirástli k srdcu anglickí autori. Očaril ju Samuel Johnson i Thackeray, Shakespeara začala vychutnávať potom, čo i viac ráz prečítala Sen noci svätojánskej. A modernejších autorov ako Sira Waltera Scotta, Jane Austenovú a Charlesa Dickensa čítala znova a znova, kým od básnikov sa nemohla odtrhnúť. Matka predstavená by bola dozaista odpadla.

keby sa bola dozvedela, že Mistral čítala Lorda Byrona a doslova ju fascinoval. A potom tam boli ešte desiatky iných kníh, ktoré si sprvu obľúbila, lebo boli anglické, no z ktorých sa neskôr, ako to s knihami býva, stali jej priatelia, bližší jej duši než mnohí ľudia, čo ju obklopovali.

No ani knihy nemohli nahradiť Mistral domov a rodičov. A keď jej nakoniec oznámili, že opúšťa kláštor a sťahuje sa k tete Emilie, bola priam vo vytržení. Konečne bude ako ostatné dievčatá, konečne bude môcť rozdávať lásku a aj ju prijímať!

Teraz už vedela, že jej predstavy sa veľmi líšili od skutočnosti. Prvú noc v Paríži, keď neohlásene pricestovala do tetinho domu, líhala si do postele s radostnou istotou, že konečne našla domov. No hneď ráno bolo všetko inak, a teraz už jasne videla, že iba vymenila štyri steny kláštora a láskavosť mníšok za neosobnú izbu hotela a nevyspytateľnú povahu svojej jedinej tety.

V srdci tety Emilie nebolo miesto pre ňu, v tom si bola Mistral načistom. No pochybovala, či ju vôbec má aspoň trochu rada. Stávalo sa, že na ňu škaredo zazerala, z temných očí jej sršala zlosť a očividne zajasala, keď na nej objavila chybičku, čo ani nestála za reč, za ktorú jej však uštedrila prísne pokarhanie.

Mistral podišla k toaletnému stolíku a otvorila zásuvku. V belasej koženej kazete vystlatej zamatom ležali perly, čo kedysi patrili jej matke. Vybrala ich, chvíľku podržala v dlani, potom ich pohladkala a cítila, ako vstrebávajú teplo jej ruky.

Nosila ich jej mama! Mistral si ich pritisla k lícu. Keby len vedeli rozprávať! Keby jej len prezradili, aká bola mama a či by ju mala rada, keby žila. Od tety Emilie sa veľa nedozve-dela, a aj to málo, čo jej povedala, ju iba znepokojilo. Prečo ju volajú ako vietor? Prečo ju mama dala tak pokrstiť? A prečo krátko pred jej narodením navštívila Monako?

Boli to otázky, ktoré jej stále mátali v hlave, no Mistral na ne nenachádzala odpoveď a od tety Emilie sa jej nedočkala. A potom sa natískala ešte jedna — kto bol jej otec? Dávno, pred mnohými rokmi, zanedlho potom, čo ju dali do

kláštornej školy, Mistral zistila, že má priezvisko po mame, kým ostatné dievčatá ho majú po otcovi. Mlčky to vzala na vedomie, no pri najbližšej Emilinej návšteve, vyrukovala s otázkou:

„Môj otec umrel?”

„Nie!” vyhrkla zostra Emilie. „A to ma nechce ani vidieť — nikdy?” dodala smutne malá školáčka.

„Nie!”

„Nemá ma teda rád?”

„Otázku nemožno stavať takto!” odsekla Emilie. „Tvoj otec nehrá v tvojom živote nijakú úlohu. Zabudni naňho! Si dieťa svojej matky. Nosíš jej meno.”

„No prečo som iná? Všetky dievčatá majú priezvisko po otcovi,” nedala sa Mistral.

„Tvoja mama si želala, aby si používala jej meno,” vysvetlila Emilie. „Môžeš naň byť hrdá, je to meno významnej anglickej rodiny. Nestačí ti to?”

V tej otázke bolo toľko nevraživosti, že Mistral, vydesená a zastrašená, iba mlčky prikývla a viac sa nevypytovala. Tak veľmi chcela vyhovieť želaniam tety Emilie, že sa pokúšala nemyslieť na otca, no nemohla ho vymazať zo svojej mysle. Žije a v jej žilách koluje jeho krv, nech si teta Emilie vraví, čo chce, nech sa akokoľvek usiluje zamlčať všetky informácie. Áno, žije, žije niekde na tejto zemi, no vie vôbec, že už je dospelá a že sú chvíle, keď jej chýba, hrozne chýba?

Domov! To slovko Mistral nikdy nič nevravelo. Dlhé hodiny, čo presedela sama v hotelovej izbe a premýšľala o témach, ktoré boli v kláštore zakázané, ju skľúčili a vyvolali smútok v jej duši. A situácia sa vôbec nezlepšila, keď naveľa do izby vošla Jeanne.

„Prišla som vám pripraviť šaty na večer,” oznámila. „Vaša teta si želá, aby ste si vzali sivé saténové.”

Na Jeannin hlas sa Mistral strhla a odvrátila zrak od obloka, kde už dlhší čas postávala pozorujúc hviezdy, čo sa postupne zjavovali na temnejúcej oblohe. Pozrela na Jeanne a len-len že nevykríkla. Jeanne pripomínala ducha, tvár mala mŕtvolne bledú, pery sinavé, bez krvi. Ruky sa jej

triasli, keď nastavovala plynový horák na silnejší plameň a otvárala šatník.

„Preboha, Jeanne, čo sa stalo?” vydýchla Mistral. „Nie je vám zle? Vyzeráte, akoby na vás išli mdloby. Sadnite si radšej a chvíľku si odpočiňte. Šaty si nájdem aj sama.”

„Nie, ja to urobím!” odsekla Jeanne a vzápätí Mistral počula, ako si mrmle: „Od všetkých hriechov, Pane, osloboď nás!

„Čo ste to vraveli?” nechcelo sa jej veriť vlastným ušiam.

„Nič, vôbec nič,” odvrkla Jeanne; no Mistral počula, ako si šepká: „Od diabolského pokušenia, Pane, osloboď nás.”

Čo sa deje? Čo sa stalo? Prečo si Jeanne opakuje kajúcne žalmy? Čo ju rozrušilo? Prečo od chvíle, keď sa spolu vrátili z prechádzky v záhradách, ostarela o dvadsať rokov?

Impulzívne prešla krížom cez izbu a objala starú slúžku okolo pliec.

„Ste unavená, Jeanne, možno aj chorá. Choďte si ľahnúť. Viem sa obliecť aj sama a pomôžem aj tete Emilie.”

„Nie, mademoiselle!” zajačala Jeanne. „Madam si neželá, aby ju rušili, chce zostať sama až do večere. Nemáte za ňou

chodiť.”

„V poriadku,” prikývla Mistral. „No, prosím vás, Jeanne, sadnite si už.”

Na jej veľké prekvapenie slúžka sa vytrhla z chlácholivé-ho objatia.

„Nedotýkajte sa ma, mademoiselle!” vyrazila zo seba, „a nerušte ma v práci. Mám veľa povinností… Baránok Boží, čo z nás snímaš hriechy, ušetri nás… “

Vyložila na posteľ šaty, čo si večer mala Mistral obliecť, a vyšla z izby s modlitbou na perách, v očiach údes.

Mistral z nej bola zmätená a veľmi jej odľahlo, keď potom krátko pred večerou našla tetu Emilie v dobrej nálade, pokojnú a vyrovnanú. V brokátových šatách zafírovej farby prizdobených čipkou bola ako kráľovná a niesla sa ešte pyš-nejšie ako zvyčajne. Mistraline obavy, že teta bude z neznámych príčin rovnako zdeptaná ako Jeanne, sa nepotvrdili. Emilie mala hlavu hrdo vztýčenú a na perách jej ihral úsmev. Mistral jej v očiach postrehla horúčkovitý jas a v hlase

víťazný podtón. To, čo Jeanne otriaslo, na tetu malo zjavne opačný účinok.

„Uprac salón, Jeanne,” nakazovala Emilie, „a postaraj sa, aby som tu mala trochu vína, keď sa vrátim. A nezabudni zašiť šaty, čo som dnes poobede mala na sebe. Museli sa mi zachytiť do nejakého tŕňa či pichľavého kríka. Dolu pri ob-rube sú trochu natrhnuté, treba ich hneď dať do poriadku.”

Mistral mala pocit, že Jeanne sa až scvrkáva pod neznámou ťarchou a trasie sa ako osika.

„Ano, madam… ” zamrmlala. „Ako rozkážete, madam.”

No aj keď jej hlas zamrel, pery sa ďalej nečujne pohybovali a Mistral vedela, že sa ešte vždy modlí.

Teta Emilie schádzala dolu schodmi na večeru, za ňou Mistral, a obe, posledné ako zvyčajne, impozantne vstúpili do jedálne. Hostia na chvíľu prestali jesť i zhovárať sa, nevšedná dvojica na seba prilákala všetky pohľady. Mistral, ako napokon každý večer, si v duchu želala, aby sa radšej zem otvorila a zhltla ju, než by mala čeliť skúmavým pohľadom stoviek zvedavých očí, než by ju malo pokoriť vedomie, že hodnotia a kritizujú každé jej gesto a pohyb.

V škole im učiteľka spoločenskej výchovy vždy zdôrazňovala, že prílišné sebavedomie je nanajvýš nevhodné a már-nomyseľné.

„Pri takých príležitostiach nikdy nemyslite na seba,” radila svojim žiačkam.

A Mistral sa ju každý večer usilovala poslúchnuť. Prinútila sa myslieť na iné veci, a keď kráčala v Emiliných šľapajach medzi stolmi preplnenej jedálne, v duchu si opakovala obľúbené verše.

A v ten večer jej na um zišli verše Lorda Byrona:

Vchádza čarovná ako noc,

ktorej hviezdy prišli na pomoc;

a čo najkrajšie je z čierňavy a žiary,

to v očiach úchvatne jej žiari.

„Aké šťastie, keď je niekto taký krásny,” vravela si v duchu Mistral, a ani netušila, že tie verše sú na ňu ako šité.

Konečne boli pri svojom stole v ústraní. Mistral si vydýchla, že má za sebou tvrdú skúšku, čo s hrôzou podstu—

povala večer čo večer. Sadla si a zrazu si uvedomila, že je veľmi hladná. Preto priam nadšene súhlasila s delikátnymi chodmi, čo im čašník odporúčal do pozornosti. Ukázalo sa však, že Emilie nemá veľkú chuť do jedla. Zjedla iba zopár lyžíc polievky, trochu ryby a ostatného jedla sa ani nedotkla. O to viac však rozprávala, nahlas kritizovala hostí pri okolitých stoloch a Mistral tŕpla, aby náhodou nezačuli jej jedovaté poznámky.

Mistral s úľavou privítala chvíľu, keď bolo po večeri a šlo sa do kasína. Emilie bola v ten večer v povznesenej nálade. Zmenila hneď štyri veľké bankovky na zlatky a potom mala problémy uniesť toľko mincí. Mistral jej ochotne pomohla.

„Dnes riskujete viac ako zvyčajne, však, teta Emilie?” nadhodila Mistral a vzápätí sa zháčila, či si jej poznámku teta zle nevysvetlí a či ju hneď neokríkne. Emilie sa však iba zasmiala a zvolala:

„Môžem si to dovoliť! Tak je to! Dnes si to môžem dovoliť!”

Mistral ako zvyčajne stála za tetinou stoličkou a pozorovala hru. Spočiatku ju to zabávalo i vzrušovalo, neskôr sa však v úlohe pozorovateľky začala nudiť. Stĺpiky mincí navrstvené na číslach, krupiérov neosobný hlas, ruky výhercov, čo sa ako dravé pazúry, vrhali na korisť — to všetko už poznala a hra bola priveľmi jednotvárna, aby ju nadlhšie upútala. Oči jej čoraz častejšie blúdili po miestnosti, pozorovala nových hráčov, čo vchádzali do kasína, aby po chvíli splynuli s davom, ktorý sa premiestňoval od stola k stolu.

Určitý čas si nahovárala, že sa iba rozhliada navôkol, že po nikom nepátra, v kútiku duše si však priznala, že čaká na okamih, keď znova zočí sira Roberta. Nevidela ho pri večeri a náhle podľahla zničujúcim obavám, že už možno odcestoval, že sa jeho pobyt v kráľovstve zábavy skončil.

A čo ak je to pravda? Čo ak ho už naozaj nikdy neuvidí? A kým si kládla tieto otázky, v duši pocítila prázdnotu, ubíjajúcu prázdnotu, akú ešte nepoznala. Jas i farby, čo ju obklopovali, sa vytratili a ona upadala do nekonečnej strašidelnej tmy, sama samučičká. Nevedela si vysvetliť svoj strach, vedela len, že ju zožierajú obavy.

A potom jej zrazu odľahlo, akoby jej kameň spadol zo srdca, a kolená sa jej roztriasli, keď ho uvidela. Prichádzal v spoločnosti lady Violet a Mistral postrehla, že obaja sú akísi zachmúrení, akoby sa pohádali.

Sir Robert zamieril k najbližšiemu stolu a hneď sa pohrúžil do hry. Mistral ho napäto pozorovala. Tajne dúfala, že zdvihne zrak, pohľady sa im stretnú a nebude to prvý raz — v očiach sa mu mihne záblesk poznania a na perách mu za-ihrá úsmev. Dnes večer sa však naplno venuje iba hre, vravela si, zjavne nemyslí na nič iné. Vôbec ju to však netrápilo, uspokojovalo ju, že je tam, že naňho môže potajomky hľadieť.

„Počuješ, Mistral, na čo myslíš?” Emilin hlas ju vrátil do skutočnosti. „Vravím to tebe, a ty mi neodpovedáš.”

„Mrzí ma to, prepáčte, teta Emilie!” vyhrkla Mistral.

„Vezmi plášť a zanes mi ho do šatne. Je tu dusno.”

„Áno, teta Emilie.”

„Numero quinze. Rougeet impairt” zvolal krupiér.

„No vidíš, zasa som vyhrala,” prehodila spokojne Emilie. „Na konci vždy vyhrávam. Uvedomuješ si to, Mistral? Na konci vždy vyhrávam.”

Emilie sa zachichotala, vydala zo seba čudný zvuk, a pretože sa smiala iba málokedy, Mistral v tej jej veselosti vytušila čosi zlovestné.

Náhlivo schytila tetin plášť. Dámska šatňa bola na samom konci chodby, vzdialená od hlavného vchodu. Šlo sa tam popri iných miestnostiach, a keď Mistral svižne prechádzala okolo kartárskej izby, vyšiel z nej akýsi chlap. Vystúpila sa mu, no vtom zistila, že jej zastal cestu.

„Mademoiselle Fantóme! Aká šťastná náhoda!” zvolal. „Musím s vami hovoriť!”

Mistral v chlapovi spoznala radžu z Džihangaru. Poznala ho z videnia a počas večere si všimla, že často vysiela pohľady k ich stolu. Neušlo to ani tete Emilie.

„Ten radža z Džihangaru sa správa nehorázne. Zíza na nás ako najatý,” zasipela. „Nebezpečný chlapík, no fantasticky bohatý. Sedem mesiacov v roku trávi v Európe, potom sa vracia do Indie, aby si znova nabalil vrecká zlatom a ďalej mohol utrácať.”

„Dáma, čo s ním večeria je veľmi pekná,” poznamenala Mistral.

„Že vraj dáma!” utrúsila sarkasticky teta Emilie. Z hlasu jej sálalo hlboké pohŕdanie.

Mistral nepochopila jej poznámku ani tón, v ktorom ju vychrlila, no radšej sa nevypytovala.

No teraz, pri pohľade na radžovu počernú tvár, v ktorej priam žiarili biele zuby, v duchu si vravela, že teta Emilie mala asi pravdu, naozaj vyzerá nebezpečne. Chcela mu čím skôr uniknúť.

„Prepáčte, vaša výsosť, ponáhľam sa, teta ma poslala niečo zariadiť.”

„Azda to počká,” nadhodil. „To, čo vám chcem povedať, má pre vás osobne veľký význam.”

„Pre mňa?” prekvapila sa Mistral. „A čo mi chcete povedať?”

„Poďte so mnou,” prikázal radža. „Tu sa nedá rozprávať.”

Viedol ju do opustenej koncertnej siene. Viacero dverí na terasu bolo pootváraných a radža vyšiel do ticha noci. Mistral ho nasledovala. Mesiac jasne svietil, stĺpové zábradlie i ťahavé muškáty a heliotrop v kamenných črepníkoch sa kúpali v jeho striebristom svite.

„Teta ma bude netrpezlivo čakať,” prehodila nervózne Mistral, držiac tetin zamatový plášť s kožušinovým lemom pred sebou ako ochranný štít. Radža jej nebol sympatický. Mal v sebe niečo, čo ju odpudzovalo. Neraz sa zamyslela, prečo si tá pekná blondínka, s ktorou chodieval do Casina, nenájde atraktívnejší sprievod.

„Nezdržím vás dlho,” poznamenal.

„O čom sa so mnou chcete zhovárať?” vyzvedala sa Mistral.

„Ste veľmi otvorená, idete priamo na vec,” usúdil radža s úsmevom a Mistral prebleslo hlavou, že keď sa smeje, je ešte protivnéjší.

„Ani tu dlho nemôžem zostať, vaša výsosť, teta by sa na mňa nahnevala.”

„Na také pôvabné stvorenie, ako ste vy, mademoiselle, sa nikto nesmie hnevať,” namietol radža.

Mistral vystrčila bradu, akoby vzdorovala jeho poklone, a radža chytro dodal:

„Musím teda prejsť na neohrabané európske spôsoby. V mojej krajine sme jeden voči druhému ohľaduplnejší. Takže vám to poviem priamo. Chcem s vami hovoriť o vašich perlách.”

„O mojich perlách?”

„Áno, vidím, že ich máte aj dnes večer. Sú naozaj krásne, no možno trochu pochmúrne a nevýrazné pre také mladé a veselé stvorenie. Dovoľte mi, aby som ich vymenil za diamanty alebo iné drahokamy, čo lahodia vášmu oku.”

„Vymenil?”

Mistral sa na chvíľku zarazila, nechápala radžov návrh, až potom jej svitlo, na čo naráža.

„Chcete povedať, že máte v úmysle získať moje perly — odkúpiť ich odo mňa?”

„Presne tak! Aké šťastie, že môžeme hovoriť tak priateľsky! Áno, mademoiselle, odkúpim od vás vaše perly, povedzte, koľko za ne chcete, rátam, pravdaže, s rozumnou sumou; alebo, ako som vám už navrhol, vymením ich za náhrdelník z diamantov, zafírov či rubínov. Väčšina žien dáva prednosť diamantom.”

Mistral sa pyšne vzpriamila.

„Obávam sa, vaša výsosť, že vás informovali nepresne. Moje perly nie sú na predaj ani na výmenu.”

„Ale, ale, mademoiselle, nerobte také unáhlené závery.” Radža pristúpil o krok bližšie.

„Vaše perly, budem sa opakovať, sú síce čarovné, no nie najvhodnejšie pre také krásne mladé stvorenie, ako ste vy. Verte mi, peniaze sa zídu aj bohatému človeku. Možno už v živote nedostanete takú výhodnú ponuku. Je to moja srdcová záležitosť, vzal som si do hlavy, že ich získam, preto ma môžete aj trochu vydierať. Nie je to zábavné, čo poviete?”

„Asi vás zarmútim, vaša výsosť, no so svojimi perlami sa nikdy nerozlúčim. A teraz prepáčte, musím už ísť… “

Mistral sa zvrtla, no radža jej zatarasil cestu. Stál na schodíku a hľadel na ňu zhora.

„Ako vás mám presvedčiť, že to, čo chcem, vždy aj získam? Bolo by rozumnejšie, mademoiselle, keby sme sa dohodli ako priatelia. Dáte mi svoje perly a ja vám za ne zaplatím, koľko chcete.”

Z tónu jeho hlasu Mistral jasne vycítila vyhrážku. Vzbĺkla v nej zlosť nad toľkou bezočivosťou.

„Buďte taký láskavý a ustúpte mi z cesty!” vyzvala ho ľadovým hlasom. „Vaša výsosť nemá právo brániť mi v pohybe. Zodpovedala som vašu otázku a odmietla vašu ponuku. Viac k tomu niet čo dodať.”

„Čudovali by ste sa, mademoiselle, no ja som ešte neskončil,” pokračoval radža. „Ste veľmi mladá, a mladí ľudia zvyčajne reagujú prchko a neuvážene. Raz tie perly získam, no bolo by oveľa príjemnejšie, keby sme sa dohodli po dobrom — iba my dvaja.”

Mistral si uvedomila, že jeho hlas má v sebe čosi hypnotické. Hľadel na ňu prenikavým, pichľavým pohľadom, a zrazu sa jej pred očami zahmlilo. No i cez opar videla, že vystrel ruku k jej krku, a cítila, že sa chce dotknúť perál.

S výkrikom, čo znel ako nárek, a silou vôle odtrhla od ra-džu oči a nečakane mu poza chrbát ubzikla do osvetlenej koncertnej siene. Nestihol dosť rýchlo zareagovať, vystrel síce ruku, no nezabránil jej v úniku. Vyslobodila sa zo zajatia a on už nič nezmohol. Rozbehla sa chodbou a vzápätí prefrnkla cez dvere do šatne.

No vonkajšie a vnútorné dvere spájala ďalšia chodbička, a keď Mistral v bezhlavom úteku, plná strachu, čo jej požičal krídla, doletela k tým druhým, vrazila do ženy, čo z nich práve vychádzala.

„Prepáčte!” vykríkla žena po anglicky.

Mistral na ňu úchytkom pozrela a uvedomila si, že je to tá pekná blondínka, ktorú už neraz videla v radžovej spoločnosti. Chvíľu sa nezmohla na slovo, iba zadychčane cieé-la na Stellu; potom si uvedomila, že tylová obruba živôtika jej sivých saténových šiat sa pri zrážke zachytila o ošperko-vaného motýlika, čo s kŕdľom iných zdobil Stellinu večernú róbu. Tyl nepustil motýlika, držal obe ženy pri sebe. Ubehlo zopár sekúnd, Mistral sa spamätala a hneď sa pokúsila vymotať ligotavého uväznenca z priesvitného zajatia.

„Prepáčte, je to moja chyba, vtrhla som sem ako vietor.”

„Nič sa nestalo,” ozvala sa Stella. „Videlo sa mi, že máte veľmi naponáhlo. Rútili ste sa, akoby ste chceli dobehnúť vlak alebo čo.”

Mistral sa zľahka usmiala.

„Nie, nebežala som kvôli vlaku.”

Stella na ňu skúmavo pozrela.

„Ste veľmi bledá,” prihovorila sa jej súcitným hlasom. „Niečo vás asi veľmi rozrušilo. Netrápte sa s tým hlúpym motýľom, odtrhnite ho, a bude. Počkajte, ja mu ukážem.”

„Nie, prosím vás, nie, nehýbte sa,” zavrátila ju Mistral a šikovnými prstami vymotala tyl z kovových pazúrikov lemujúcich pestrofarebné kúsky skla, z ktorých vznikol motýlik.

„Vďaka,” usmiala sa Stella, keď sa od seba odpojili.

„Chudáčik, visí iba na jednej nitke,” vzdychla si Mistral.

„Šatniarka nám tuším pomôže,” prehodila Stella, no ani sa nepohla a Mistral si uvedomila, že sa jej zverila do rúk. S plachým úsmevom vošla clo šatne a odovzdala tetin plášť. Keď sa zvrtla, zistila, že Stella jej stojí za chrbtom.

Vo svetle lampy Stelline šaty väčšmi vynikli a Mistral v duchu žasla. Boli ušité zo zeleného saténu a obsypané sklenými motýlikmi so vzácnymi kamienkami. Len čo sa Stella pohla, šaty zašuchotali, leskli sa, iskrili na všetky strany a lákali na seba pohľady. Bol to zvláštny krajčírsky výtvor, krása sa v ňom snúbila s neuveriteľným nevkusom.

Aj Stelline vlasy, vyondulované do záplavy lokničiek, zdobil venček z motýlikov, líca mala vymaľované a pery zvýraznené karmínovým rúžom farby ruží, čo držala v ruke. Mistral však videla aj jej priateľský úsmev a dobrotivý výraz belasých očí.

Stella sa zahľadela na svoj obraz v zrkadle, potom chytila motýlika a zľahka ním šklbla. Nitka sa pretrhla a motýlik jej ostal v dlani.

„Tak, a už ho mám!” zvolala.

„Musíme ho znova prišiť,” ozvala sa Mistral. „Obávam sa, že látka pod ním je trochu natrhnutá. Veľmi sa vám ospravedlňujem za svoju ťarbavosť.”

„Ale, prosím vás, nemáte sa za čo,” smiala sa Stella. „Fakt

si z toho nič nerobím, môžete mi veriť. Vlastne tie šaty ani nemám rada, no boli také drahé, že Crissie… teda moja sestra… ma nahovorila, aby som si ich nechala.”

Pre Mistral to bol vskutku nezvyčajný dôvod na kúpu šiat, ani nevedela, čo na to povedať.

„A teraz už radšej choďte; nemali by ste tu so mnou postávať,” šepla po chvíľke nenápadne Stella.

Mistral sprvu nechápala, kam Stella mieri, vzápätí sa začervenala a zmocnili sa jej rozpaky. Tú krásku, čo vídala s radžom, nepovažovala za nerestnicu, no teraz už vedela, čo jej chce Stella naznačiť. Pochopila, a pochopila aj to, že toto anglické dievča nevie po francúzsky. Jeden z dôvodov, prečo nepožiadala šatniarku, aby jej prišila motýlika. Nevedela, skrátka, ako jej to povedať.

Mistral sa láskavo usmiala.

„Ďakujem za upozornenie, no najprv musím napraviť škodu, čo som spôsobila. Poprosím šatniarku, aby vám prišila motýlika. Nemáte nič proti tomu?”

Stellina tvár sa rozžiarila, očividne jej odľahlo.

„Budem vám veľmi vďačná. Neovládam ich reč. Aj tak tu každý večer šermujem rukami, keď si chcem vybrať plášť.” Mistral zašla za šatniarkou.

„Prineste, prosím vás, ihlu a niť,” vyzvala ju po francúzsky. „Mademoiselle si natrhla šaty, treba ich opraviť.”

„Certainement, mademoiselle, je viens rout de suite,” odvetila žena.

„To je od vás veľmi milé,” ďakovala Stella.

„Ale, prosím vás, nestojí to za reč, veď som vám zničila šaty,” namietla Mistral.

Šatniarka pribehla s ihlou a niťou. Stella si ju neveľmi všímala. Uprene hľadela na Mistral a z výrazu jej tváre bolo zjavné, že zvádza vnútorný boj, či vysloviť, čo sa jej derie na jazyk. Napokon zo seba vysypala:

„Dobre ma počúvajte, niečo vám poradím. Ak od vás niekto bude chcieť odkúpiť perly, ponuku odmietnite.”

Mistral vyjavene pozrela na Stellu, a vtom pochopila — radža chcel tie perly pre svoju vyvolenú. Chcel ich kúpiť pre

Stellu.

„Nie sú na predaj, mám ich po mame,” dodala chytro.

„Myslela som si, že to bude niečo také, stačil mi jediný pohľad,” hlesla Stella. „No aj tak dajte na moju radu. Ak na vás budú naliehať, povedzte, že to jednoducho nejde.”

„Ďakujem vám za radu,” hlesla Mistral. „Ste veľmi milá.”

„Milá?” pochybovačne zvolala Stella a vzápätí sa rozosmiala. „Vy ste milá, že ste sa so mnou vôbec dali do reči. Ak nás tu spolu uvidia, môžete mať z toho mrzutosti.”

„Ľudia mávajú pochabé úsudky,” vyhlásila Mistral. „Čo na tom, že sa tu spolu zhovárame? Ja v tom nevidím nič

zlé.”

Jej hlas bol prívetivý a priateľský, takisto ako úsmev, čo jej skrášlil pery. Stella si zľahka vzdychla.

„Kopa ľudí by vám ochotne vysvetlila, čo je na tom zlé. Človek si totiž nikdy nemôže byť istý, či to, čo robí, je správne, alebo nie. Aspoň ja mám ten problém.”

„Vás asi niečo trápi,” vytušila Mistral a v očiach mala súcit.

„Že ste to uhádli!” zvolala Stella. „Máte pravdu, trápi. Asi sa vám to bude vidieť smiešne, no mňa naozaj škrie otázka dobra a zla.”

„Určite by vám niekto mohol pomôcť,” nadhodila Mistral. „Mňa aspoň vždy, keď som o niečom pochybovala, o niečom ozaj dôležitom, uspokojilo, keď som zašla za niekým, kto pozná odpoveď.”

Mistral nechcela rovno povedať, že kňaz by zaiste vyriešil Stellin problém. Nemala k tomu ďaleko, no vzápätí si uvedomila, že väčšina Angličanov nie sú katolíci.

Stella sa zamyslela. Mistraline slová jej vŕtali v hlave. Motýlik sa už opäť trblietal na svojom mieste, Stella zamrmlala slová vďaky a vtisla šatniarke do dlane mincu.

„Merci, mademoiselle, merci,” mrmlala žena a zamierila na svoje miesto za pultom.

Mistral vedela, že by sa mala vrátiť k tete Emilie. Nebude ľahké vysvetliť jej, prečo sa tak dlho zdržala s obyčajným plášťom, no napriek tomu sa nezberala preč. Vycítila, že Stella sa jej chce s niečím zdôveriť. Tvár mala ustaranú, oči spod závoja silne namaľovaných mihalníc prosili o pomoc.

Mistral vedela, že musí zostať, nech sa deje, čo chce. A Stel-la sa naveľa rozhovorila.

„Pozrite, ani neviem prečo, ale mám pocit, že môj problém by ste za mňa vedeli vyriešiť. Poviem vám, o čo ide. Predstavte si, že by ste stáli pred rozhodnutím vzdať sa niečoho, čo nebolo správne, a namiesto toho urobiť čosi správne, no pritom by ste si boli istá, že svojím rozhodnutím veľmi ublížite niekomu, kto vás mal rád a koho ste aj vy mali radi. Považovali by ste to za správne, či nesprávne?”

Mistral sa zhlboka nadýchla. Akosi vytušila, že od jej odpovede závisí dôležité rozhodnutie.

„Nie je to ani taká zložitá otázka,” zaštebotala jasným hláskom. „Skoncovať so zlom je vždy správne, nech je to akokoľvek ťažké, nech v ceste stoja akékoľvek prekážky. Človek sa má usilovať neubližovať svojmu okoliu; má k nemu pristupovať nanajvýš láskavo a ohľaduplne; no jestvuje čosi dôležitejšie než pocity ľudí, nech sú nám akokoľvek milí. Tým, že činíme dobro, napĺňame vôľu Božiu, a tá preváži všetko ostatné. Musíme nastúpiť správnu cestu za každú cenu, bez ohľadu na to, aké obete prinesieme, či tým uškodíme sebe, alebo ostatným.”

Stella pohodila hlavou a Mistral mala pocit, že v tej chvíli odhodila aj bremeno, čo ju tlačilo k zemi. Vzápätí spokojne dodala:

„Ďakujem vám! Vedela som, že mi pomôžete — máte dobré srdce!”


KAPITOLA DEVIATA

Violet Featherstonová sa nepokojne prechádzala po salóne. Veľkolepú miestnosť dopĺňal balkón s úchvatným výhľadom na more. Stípkovité zábradlie sa strácalo v záľahe purpurového kvetenstva a v dvoch prastarých kvetináčoch z kameňa, čo Violet objavila poškodené kdesi na vidieku, bohato kvitli ťahavé muškáty ružovej farby.

Vila bola zariadená dobovým nábytkom dovezeným z Anglicka a nebolo v nej ani stopy po krikľavej pompe či vyumelkovanom nevkuse, čo špatil nejedno sídlo na juhu Francúzska. Violet sa vždy rada obklopovala peknými vecami; mala vrodený inštinkt pre krásu a pri bohatom manželovi si mohla dovoliť popustiť uzdu svojmu vycibrenému vkusu.

No dnes krásu navôkol nevnímala. Brúsila po miestnosti od sheratonovského sekretára k elegantnej pohovke, od klasicistického konzolového stolíka k obloku a naspäť, slepá ku všetkej tej kráse, myseľ upnutá jedným smerom — opantaná iba jedným jediným — Róbertom Stanfordom! Poludnie sa už dávno minulo, a jeho ešte nikde. Tušila, že pravdepodobne si vyšiel niekam na koni, asi sám, no tak či tak to bol odklon od ich zabehanej rutiny. Zrazu ju opantal strach. Uvedomila si, že v posledných dňoch Róbertov záujem o ňu citeľne ochabol, že už tak často nevyhľadáva jej spoločnosť. V duchu si všetko zratúvala a hrozila sa konca.

Keď iba niekoľko dní po nej pricestoval do Monte Carla, zdalo sa, že sa jej nikdy nenabaží, že dni sú prikrátke, že ich spája tisícoro tém, že si majú toľko čo povedať. No pomaly, ani nepostrehla ako, nastala uňho zmena. Sama si nevedela vysvetliť, ako k nej prišlo, vkradla sa postupne, nenápadne; a v horlivom úsilí ukryť pred ním hĺbku svojich citov Violet uniklo, čo sa deje v jeho vnútri. No vo chvíli, keď s nervózne zopätými rukami našlapovala po vzácnych perzských kobercoch v salóne, už vedela, že medzi nimi vznikla bariéra, bariéra odstupu, tajomstiev a zamlčaných viet.

No prečo, čo ju malo na svedomí? Na tú otázku nepoznala odpoveď. Vedela iba, že Robert sa zmenil; Robert, ktorý ju svojou vášňou a búrlivými citmi strhával ako horská riava, bol zrazu pokojnejší, jeho impulzívnosť vyprchala. Prečo len bola taká slepá? Mala byť v strehu a vytušiť prvé trhlinky nití, čo ich zväzovali. Nemala zaspať na ružiach, mala si všimnúť, že jej moc nad ním nikdy nebola taká veľká, ako sa nazdávala.

Zrazu zachytila svoj obraz v prastarom zrkadle so zlatým rámom, čo viselo na stene. Vyzerala staro, čelo mala zvraštené, kútiky úst ovisnuté. Vzdorovito pohodila hlavou — takto veru neočarí chlapa, takto ho neudrží vo svojich osídlach. V očiach jej však zostal strach a nepokoj.

Odkedy dospela a objavila svoju moc nad chlapmi, vždy to bola ona, ktorú vzťah unavil, vždy bola prvá, čo z neho vycúvala. Chlapi jej nevedeli odolať. To ona zakaždým vyčerpala a prehliadla svojho partnera, až ich vzťah zošedivel a začal ju nudiť. Keď jej chlap zložil svoje srdce k nohám, viac oňho nemusela bojovať, patril iba jej, nemusela sa trápiť, ako si ho udržať. Všetko šlo ako po masle. Stačilo usmiať sa, a chlap ňou bol očarený, stačilo kývnuť, a už ju dychtivo nasledoval — niekedy tak dychtivo, že to celé nestálo za nič.

Robert Stanford bol z iného cesta. Pochopila to už vo chvíli, keď ich navzájom predstavili na bále. Vyzval ju do tanca a vzápätí šepol: „Prečo sme sa my dvaja nestretli už skôr?”

Zahľadela sa mu do tváre a presne vedela, čo cíti, že konvenčnou otázkou maskuje vlnu vzrušenia. Aj ona sa v duchu čudovala, ako mohol život až do tej chvíle plynúť bez neho, ako sa vôbec mohla smiať a zabávať, keď on ešte nebol jeho súčasťou. A len čo zazneli prvé tóny hudby a on k nej vystrel ruky, bola si načistom, že sa mu oddáva, že neprijíma iba pozvanie do tanca. Pretancovali celú noc a s úsvitom sa zrodilo aj jej rozhodnutie, že sa zaňho vydá.

Hlavu mala plnú Roberta, myslela iba naňho a na vášeň,

čo ich oboch pohltila. Sprvu ani nevedela o jeho bohatstve a spoločenskom postavení. Nepoznala jeho príbuzných, rodinné sídlo ani široký okruh priateľov. Počula síce o Cheverone, ako inak, veď patril k Anglicku práve tak ako Wind-sorský zámok; no akosi si neuvedomila, či možno aj zabudla, komu vlastne patrí, a už vôbec netušila, akú dôležitú úlohu zohrá v jej živote.

Neraz, keď boli s Róbertom iba vo dvojici a ona naplno vložila do hry svoje čaro, aby ho zvábila do svojich osídiel, zišlo jej na um, že jediná prekážka, čo jej bráni dosiahnuť cieľ, je Cheveron. Robert často spomínal svoj domov a ona pochopila, že mu nie je iba útočiskom, že tvorí pevnú súčasť jeho života. Bol to Cheveron, čo stál proti nej, Cheveron stelesňoval všetko, čo mu sama nemohla dať — vážnosť, spoločenskú prestíž, rešpekt v rámci svojej spoločenskej triedy, obdiv služobníctva, a viac než to, oveľa, oveľa viac —

deti.

Už od samého začiatku Violet tušila, že stojí pred neľahkou úlohou; nikdy jej však nechýbala odvaha, morálna odvaha, ktorou s úsmevom čelila klebetným jazykom, úzko-prsým názorom a spoločenským normám. Ale až keď lepšie spoznala Roberta, naplno si uvedomila, aké hlboké korene má v tradícii. Svojho času sa búrila proti blazeovanej okázalosti, nedeliteľnej súčasti jej rodičovského domu v Lancastershire. No Robert nemal vzburu v krvi, netúžil uniknúť Cheveronu.

Všetko mala v živej pamäti, pretože sa narodila a vyrastala v navlas rovnakej atmosfére, aká panovala v Cheverone. Patrili k nej nájomcovia, čo slúžili honosnému sídlu z pokolenia na pokolenie, služobníctvo, ktoré si po stáročia zarábalo na chlieb u tej istej rodiny, remeslo, čo prechádzalo z otca na syna ako prirodzená súčasť dedičstva. Kostol v parku, čo žil z darov zámockého pána, a v ňom na čestnom mieste, iba preňho, veľká vyrezávaná lavica.

Patrila k nej domovská farma, na ktorej služobníctvo dostávalo zadarmo mlieko, záhrady, kde sa pre všetkých uro-dila zelenina, práčovňa, v ktorej nejedno dievča začínalo službu, stajne, tesárska dielňa, kancelária veľkostatku — napospol zložky, čo vytvárali vlastný svet, štát v štáte s výhradným úsilím — službou panskému domu.

Osve maličkosti, spolu však významný celok. Panský dom bola skrátka ustanovizeň. Navštevovali ju susedia, ktorí chodili na večierky, na nedeľné čaje či výročné záhradné slávnosti, keď sa v dome schádzali hostia z celého grófstva. Vytvorili si bezmála aj svoj vlastný jazyk, ktorým pretriasali miestne klebety a dodržiavali miestne zvyky. Rozhovory sa krútili vždy okolo rovnakej témy, uvažovala Violet. Riešili sa spory medzi vrchným psovodom a farmárom, čo sa dopá-lil, pretože mu líšky zožrali zopár sliepok; diskutovalo sa o správnom chove a odstrele bažantov; lamentovalo sa nad predpoveďami zlej úrody; vkladali sa nádeje do nového loveckého psa či dobrého vrhu šteniat; a debaty sa končievali všeobecnou zhodou názorov, že to s celou krajinou ide dolu kopcom.

Ako dobre to všetko Violet poznala! Ako sa jej len protivil taký život, aká len bola šťastná, že mu unikla! Robertovi však vyhovoval, mal ho dokonca veľmi rád. Vycítila to, keď jej rozprával o Cheverone. Hlas mu zmäkol, v očiach sa mu rozhoreli ohníčky. Áno, Cheveron bol jej sokom, a možno oveľa nebezpečnejším než dajaká sokyňa v láske. Cheveron si nárokoval Robertovu budúcnosť. Bude mať dosť síl, aby si ho udržala? Až do tej chvíle Violet ani len nezapochybovala o svojej sile a konečnom víťazstve. Teraz si však už nebola taká istá.

Odbili tri, a Roberta ešte vždy nikde! Kde trčí? Myslela na rána, keď na ňu volal zo záhrady a ona sa ešte iba prebúdzala. Ráno sa jej ťažko vstávalo. Zvyčajne bola unavená po prehýrenej noci a rada si pospala až do obeda. Robert si ju doberal, že je lenochod, a ona sa iba smiala. Pri svojom sebavedomí si nepripúšťala myšlienku, že by jej únavu mohol pripísať veku.

A to bola tá pravá príčina, veď roky jej nepridávali na sviežosti. Keď mala toľko, ako Robert, pretancovala celú noc a o desiatej sa už veselo preháňala na koni; no teraz sa už potrebovala vyspať z únavy, nebola ranné vtáča a tvár vystavila slnku až okolo obeda. No čo ho do toho? Inak sa

predsa usilovala vyjsť v ústrety jeho želaniam, a trochu sa s nim aj zahrávala, dala si záležať na prekvapujúcich zvratoch, naťahovala ho svojou nepolapiteľnosťou, planými sľubmi, z ktorých vzápätí zišlo.

Deň čo deň spolu obedovali, hoci sa na tom vopred nedohodli. Violet bola bystrá. Nedovolila, aby sa z vecí, čo ich spájali, stala rutina. Keď sa blížil čas obeda, Robert povedal:

„Ak nemáš lepší program, mohla by si ma poctiť svojou spoločnosťou.”

A ona sa usmiala a odvetila:

„No dobre, tentoraz výnimočne zruším iné pozvanie.”

A tak vedno stolovali a užili si kopu zábavy. Sedávali v útulných kaviarničkách dolu v prístave, jedávali v prvotriednych reštauráciách v Nice, vyšli si na piknik hore do kopcov a kochali sa v nádhernom výhľade na Côte d’Azure.

Smiali sa a boli šťastní, veľmi šťastní, premýšľala Violet, až donedávna, keď sa na obzore zjavil mráčik a vrhol tieň na ich šťastie. Robert bol vážnejší a zádumčivejší, už sa nesmial tak od srdca. No Violet si to vysvetlila po svojom. Ústup veselosti pokladala za dobrý znak. Vravela si, že asi zvažuje otázku, ktorú od neho tak veľmi chcela počuť. A pretože bol uvážlivý a manželstvo by neponúkal ľahkovážne, bezstarostnosť ho opúšťala v predtuche spomínaného vážneho kroku.

Teraz už vedela, že jej úsudok bol chybný. No aj tak mala pocit, že Robert patrí iba jej, že ju nekonečne ľúbi; nuž uverila nielen jeho nežným slovám, ale i svojim predstavám, ktorým sa úfala z hĺbky srdca.

Vtom zacengal zvonec. Konečne! Náhlivo pozrela do zrkadla — ustráchaný výraz sa jej v mihu vytratil z tváre. Aká len bola hlúpa, že sa trápila! Určite príde s nejakým rozumným vysvetlením, prečo mešká; hlavne, že je tu, zasa bude všetko v poriadku. Musí sa usmievať, musí byť milá a zábavná. Chlapov nelákajú ustarané ženy, výčitky a ponosy!

Prihladila si vlasy, vrhla ešte jeden pohľad do zrkadla, potom sa chytro prešmykla k otvoreným balkónovým dverám.

Nesmie si myslieť, že naňho úzkostlivo čakala. Musí vyvolať dojem, že je v pohode, spokojná a uvoľnená, že sa preňho vôbec nesužovala, že ju ani najmenej neznepokojil jeho neskorý príchod.

Dvere sa otvorili, no nepohla sa. Počula, ako sa privreli, a naďalej uprene hľadela na more. Vedela, že v sviežozele-ných šatách dobre vyniká jej postava, že slnko gaštanovo iskrí v jej dokonalom účese. Ktosi slabučko zakašlal.

„Ahoj, Violet!” zaznelo do ticha.

Zvrtla sa vyplašená, v očiach úžas.

„Eric! Čo tu, preboha, robíš?” vyhrkla prekvapene. Jej manžel sa usmial, akoby prosil o odpustenie.

„Nechcel som ťa vyľakať, milá moja: odskočil som si sem

z Nice.”

„Z Nice! Namojdušu, Eric, to sa ti podarilo! Tromfol by ťa už hádam iba balón, čo by sem priletel dolu komínom!”

„No vidíš, a pritom som si sem odskočil iba na kus reči,” usmial sa Eric Featherstone.

Vtom si Violet uvedomila, že stoja jeden v jednom, druhý v druhom kúte izby.

„Poď si sadnúť,” vyzvala ho a zamierila k pohovke.

Pozorovala ho, ako sa usádza, a uvedomila si, že vyzerá veľmi dobre. Eric Featherstone nebol nijaký krásavec, no nezaprel svoj pôvod — na prvý pohľad to bol anglický aristokrat. Meter deväťdesiat vysoký, trochu meravé držanie tela, vyžaroval pokoj i autoritu a v ľuďoch i zvieratách inštinktívne vzbudzoval dôveru. Päťdesiatku mal na krku, no šediny mu ešte nehrozili. Mal zdravú farbu pleti a tvár ošľahanú vetrom ako človek, čo väčšinu času trávi v prírode.

„A čo ťa priviedlo do Nice?” spýtala sa Violet, keď sa obaja usalašili na pohovke. „Pokiaľ viem, neznášaš južné Francúzsko.”

„Nie je to moja krvná skupina, to je isté,” prikývol Eric, „no umrel strýko Harold. Sú tomu tri týždne.”

„Nehovor!” zvolala. „Muselo mi to ujsť. Notoricky zabúdam čítať kolónku s úmrtiami. Nechce sa mi veriť, že už nie je medzi nami. Vždy sme si mysleli, že sa dožije stovky.”

„Umrel dva dni po svojich deväťdesiatych prvých narodeninách,” spresnil Eric. „Priznám sa, jeho odchod ma ne-dojal k slzám, veď mal za sebou dlhý a šťastný život.”

„Prepáč, že to hovorím, no podľa mňa to bol veľmi nepríjemný a nehanebný chlap, neverím, že sa nájde pokrytec, čo by nad jeho smrťou ronil slzy. Ale čo to má spoločné s tvojím pobytom v južnom Francúzsku?”

„Ide o to, že mi zanechal celý svoj majetok,” oznámil zdráhavo Eric Featherstone.

„Ty si jeho dedičom?” zvolala Violet. „Ach, Eric, to ma

teší.”

„Musel som pricestovať do Nice, aby som dozrel na predaj nejakých nehnuteľností, čo mu patrili,” vysvetlil Eric. „Nemám záujem ponechať si ich, nepotrebujem sa naťahovať so zahraničnými právnikmi. Bola by to iba starosť navyše.”

„Ejha, Eric, takže ty sídliš v Medway Parku!”

„Uhádla si! Vždy sa mi tam veľmi páčilo, no netušil som, že raz bude môj.”

„No toto! Nič lepšie sa ti nemohlo stať!” jasala Violet. „Chodieval si ta veľmi rád i napriek tomu, že strýko Harold bol ten najneznesiteľnejší hostiteľ, akého si vôbec možno predstaviť. A dom bol aj v lete ako ľadovňa. Preboha, Eric, daj tam zaviesť ústredné kúrenie a pribuduj aj nejaké kúpeľne.

„Už sa na tom pracuje,” vyhlásil Eric. „Budúci rok rátam s dobrou sezónou.”

„Sezónou?” nechápala sprvu Violet, vzápätí jej však svitlo. „A, jarabice! Skoro som zabudla, pravdaže. A výborne sa tam budú strieľať aj kačice, však? Už vidím, ako sa vyžívaš vo svojej novej úlohe! Bude z teba tučný a okázalý zemepán!”

„Tučný isto nie!” odsekol Eric. „Na statku je čo robiť. Starec ho ukážkovo zanedbával, šetril na správcoch, neinvestoval do plotov. Čaká ma kopa roboty.”

„A ty ju vyslovene zbožňuješ,” smiala sa Violet.

V duchu si predstavila zanedbané sídlo v Norfolku s obrovskou plochou priľahlých lesov a hájov, a bolo jej jasné, že ak sa niekomu splnil sen o raji na zemi, potom to je Eric.

Pohŕdal Londýnom a päťposchodovým domom na Park Lane, ktorý jej tak veľmi prirástol k srdcu. Neznášal bály, koncerty ani divadlo — veci, čo ona považovala za neoddeliteľnú súčasť života. Tešil sa iba na chvíle, keď si zbalil batoh a vybral sa na poľovačku, rybačku, alebo si šiel zastrieľať na bažanty či jarabice.

A konverzoval výlučne na tieto tri témy. Každý pokus odkloniť sa od nich a zaviesť reč na iný predmet, bol odsúdený na zánik. Áno, Eric bude šťastný v Norfolku. Je to krásny dom, hĺbala Violet, a možno doň aj čosi investovať. Nový nábytok do salóna, všade nové závesy í koberce, a hneď bude všetko iné; a to množstvo braku na stenách treba rozhodne premiešať so vzácnymi obrazmi. A pravdaže, musí sa postarať…

Violet sa zháčila, pribrzdila chod myšlienok. Bože, či je len smiešna! V duchu zariaďuje dom, a pritom je takmer isté, že doň ani nevkročí! Opustila Erica raz a navždy, aj mu to povedala, keď odchádzala z ich londýnskeho domu. No ktorá žena by už odolala pokušeniu aspoň v duchu sa pohrať s predstavou renovácie sídla ako Medway Park.

„Teší ma to kvôli tebe,” vyhlásila Violet, zdôrazniac posledné slovko.

„A to nie je všetko. Je tu ešte niečo, o čom s tebou musím hovoriť,” ozval sa, Eric a v rozpakoch si šúchal topánky o koberec.

V tvári mal čudný výraz. Violet zatajila dych. Chce sa znova oženiť, prebleslo jej hlavou a sama sa začudovala, ako ju znechucuje už iba tá predstava. Napokon prečo by sa Eric nemohol znova oženiť? vravela si. Jasne mu predsa povedala, že mu nebude stáť v ceste, a ak bude chcieť byť znova voľný, pokojne môže vybaviť všetky potrebné formality, aby ich legálne rozviedli.

„Načo rozvíriť zbytočný škandál,” vyhlásila, skôr ako od neho odišla. „Ja sa teraz nechystám vydávať, mne tento stav celkom vyhovuje. Navrhujem, aby sme na ňom zatiaľ nič nemenili. Bude okolo toho plno rečí, no čo nás po klebetných jazykoch?”

Eric s ňou súhlasil, ostatne, ako vždy; ale ak uvažovala

o rozvode, bolo to preto, že ho chcela ona, nie on. Teraz sa karta pravdepodobne obrátila.

„O čom teda?” spýtala sa, prekvapená ostrým tónom svojho hlasu.

„Ide o Alwyna,” vzdychol si Eric.

„O tvojho brata Alwyna?” uistila sa Violet.

„Áno, o Alwyna,” zopakoval Eric. „Vybral sa na divú zver do Afriky a tvrdí, že sa nikdy nevráti. Na vine je jeho otrasná žena. Pamätáš sa na Veru. Nikdy sa k nemu nehodila.”

„Akoby som si ju nepamätala,” odvetila Violet. „Vždy som si o nej myslela svoje. Nikdy mi nebola sympatická. Obyčajná hlupaňa. A čo zasa vyviedla, že dohriala Alwyna?”

„Ušla mu s jedným hercom,” vysvetlil Eric. „S príšerným vlasáčom, čo chrlí Shakespeara; inak veľký niktoš. Vera si nedala povedať, a tak sa s ňou Alwyn rozvádza.”

„Asi je to najrozumnejšie riešenie, ak chceš počuť môj názor,” poznamenala Violet.

„Tušil som, že to povieš,” ozval sa Eric. „No nanešťastie sú tu ešte deti.”

„Na tie som celkom zabudla,” zarazila sa Violet. „Sú až tri, však?”

„Nie, iba dve,” opravil ju. „Chlapec má sedem a dievčatko päť. Beriem si ich k sebe.”

„Čože?” zhrozila sa Violet; zdalo sa jej, že zle počuje.

„Beriem si ich k sebe,” zopakoval Eric. „Budú žiť so mnou. Alwyn ma urobil ich poručníkom, skrátka, náhradným otcom.”

„Preboha, Eric, a čo si počneš sám s dvoma deťmi?” zvolala Violet.

„Vlastne som rád, že ich mám,” vyhŕkol Eric, aby chytro zakryl svoje rozpaky. „Chlapca naučím jazdiť na koni; šikovné dieťa, a odvážne. Isto nebude fňukať, že ho tlačí sedlo. Keď bude starší, naučím ho strieľať. Aj dievčatko je veľmi milé. Podobá sa na moju matku. Raz z nej možno bude krásavica.”

Neskrýval hrdosť a Violet naňho užasnuto zízala. Zrazu len vstala, ráznym krokom podišla k otvorenému obloku a zastala mu chrbtom. Áno, po tomto Eric odjakživa túžil, to mu chýbalo celé tie roky, čo spolu žili — domov s deťmi. Nikdy jej to však nevyčítal, nikdy nevyjadril svoje sklamanie nad tým, že mu nepovila dieťa. A lekári sa napokon zhodli, že je vylúčené, aby sa niekedy stala matkou.

Violet si však z toho nerobila ťažkú hlavu. Nebola materinský typ, nebrala to ako tragédiu, a až teraz si uvedomila, čo to asi znamenalo pre Erica. A bola dosť citlivá, aby pochopila, ako veľmi ho sklamala.

„Myslel som si, že bude lepšie, ak sa to dozvieš odo mňa,” poznamenal Eric z pohovky. „Nechcel som, aby zaúradovali klebetné jazyky. Preto som aj pricestoval z Nice. Teraz už tuším radšej pôjdem.”

Vstal, Violet sa k nemu zvrtla a zarazilo ju, že svojou výškou dominuje celej miestnosti, že všetky predmety sú popri ňom bezvýznamní trpaslíci.

„Som rada, že si si vzal tie deti,” šepla.

Ericovi očividne odľahlo.

„Rád to počujem,” ozval sa. „Myslel som si, že ťa to rozčúli.”

„Rozčúli? Ale kdeže!” zvolala Violet. „No keby aj, menilo by to niečo na veci?” Eric jej uhol pohľadom.

„Nerád by som robil niečo, čo je vyslovene proti tvojej vôli,” povedal. „Viem, že neveľmi holduješ životu na vidieku, no ak by si predsa len chcela prísť do Medway… nuž, vieš, kde to je.”

„Čo tým chceš povedať?” zahabkala Violet a dotkla sa Ericovho ramena. „Počúvaj, ty čudáčisko, nechceš mi azda naznačiť, že po tom všetkom, čo sa stalo, by si ma prijal naspäť?”

Eric sa vzpriamil a vypol hruď.

„Otázka je zbytočná. Si predsa moja žena, či nie?”

„Eric!” vyhrkla Violet a horko-ťažko zadržala slzy. „Nie, to nie. Niekto by mohol tvoju dobrotu zneužiť.”

Eric chvíľu uvažoval, potom ju nečakane chytil za ruku.

„Nepatrím k veľkým rečníkom, Violet, to ti asi nemusím hovoriť,” začal, „no mám ťa rád, vždy som ťa mal rád. Dnes už viem, že si ešte nebola zrelá na vydaj. Mal som byť trpez—

livejší, ponechať ti ešte slobodu, no zaľúbil som sa do teba a mal som pocit, že aj ty ku mne niečo cítiš.”

„Áno, pravdaže… nemýliš sa,” priznala vášnivo Violet.

„Nuž… keďže si si nestihla užiť v osemnástich, užívaš si teraz,” usúdil clivo Eric. „Tak — a poznáš môj pohľad na vec. No ak ťa to unaví alebo omrzí — vedz, že v Medway Parku máš rezervovanú izbu. Neboj sa, nevisel by som ti na krku — mám tam fúru roboty.”

Slzy jej stekali po lícach, už sa im nebránila. Prsty sa im preplietli, pevne mu stisla ruku.

„Ach, Eric, si strašný. Vidíš, až si ma rozplakal, ty dobrá-čisko.”

„Ale to som naozaj nechcel,” zháčil sa Eric.

„Nezabudnem na tvoju ponuku, Eric. Budem o nej premýšľať,” dodala. „A ak ťa jedného dňa chytím za slovo, nebuď prekvapený. Tuším by sa s tebou dalo krásne zostarnúť. Lepšieho partnera by som asi sotva našla.”

V očiach sa mu zablyslo a ona by bola najradšej zobrala späť posledné dve vety, no bolo už neskoro.

„Myslíš to vážne?” spýtal sa dychtivo.

No Violet bleskurýchlo potriasla hlavou, stiahla ruku z jeho ramena a pretrela si oči.

„Zabudni na to, Eric, prosím,” nástojila. „Vieš, dojal si ma svojou šľachetnosťou a neuveriteľným prístupom k veci. No chcem byť k tebe úprimná. Som zaľúbená.”

Jas v očiach mu pohasol a zrazu naňho dopadla ťarcha veku. Prihrbil sa, na čele vrásky.

„Robert Stanford?” spýtal sa.

Mlčky prikývla.

„Reči sa šíria, chápeš,” poznamenal. „Slušný chalan, ten Robert, musí sa uznať. Priatelil som sa s jeho otcom.”

Tou vetou nepriamo, no omnoho účinnejšie, poukázal na vekový rozdiel medzi ňou a Róbertom.

„Ľúbim ho!” zvolala vzdorovito.

„Popýtal ťa o ruku?”

Violet sa zarazila.

„Nie ešte nie — no určite sa na to chystá.”

„To mu teda sakramentsky odporúčam,” zasipel jedovato.

„Ach, Eric,” vzdychla si smutne a pokúsila sa o úsmev, no zostalo iba pri pokuse. „Nemôžeš sa predsa hnevať na Roberta, že neponúkol manželstvo tvojej žene.”

„A prečo nie?” odsekol Eric. „Dostal ťa do rečí, alebo nie? Pribehol sem za tebou, matka mu roní slzy, celý Cheveron smúti, vlajku už spustili na pol stožiara.”

Violet sa znova rozosmiala.

„Prestaň, Eric, prosím ťa! Si strašne zlatý, vtipný a podarený, no nesmieš sa mi miešať do ľúbostného života… chápeš… nesluší sa to.”

„Aleba?” zvolal Eric. „Niekto sa o teba musí starať, čert aby to vzal, veď si ešte moja žena, nezdá sa ti?”

„Čo už na to povedať,” vzdychla Violet. „Celé je to zamotané. No teraz už radšej choď, Eric. Robert tu bude každú chvíľu. Nechcem, aby si sa s ním stretol, keď si takto naladený.”

„Prečo nie? Mne by sa to celkom hodilo. Mali by sme si o čom pohovoriť,” namietol Eric.

„Ty mu nesmieš nič hovoriť, je ti to jasné?” prízvukovala Violet. „Nesmie mať pocit, že ho do niečoho nútia. A vôbec — odmietla by som jeho ponuku, keby to nebola čisto jeho vôľa.”

„Dobre počujem?” zvolal prekvapene. „Počúvaj, Violet, pred chvíľou si mi tvrdila, že vás spája veľká láska. Ak je to tak, musí si ťa vziať, o tom nebudeme diskutovať. Ak nie, potom je to čosi iné.”

„Nie som si istá! Ešte som sa nerozhodla,” skočila mu do reči Violet; vystrašil ju rozhnevaný výraz Ericovej inak pokojnej tváre i jeho zlostne zaťaté prsty. „Vráť sa do Nice, Eric, prosím, choď už. Napíšem ti do Medway Parku a neskôr ťa prídem aj navštíviť.”

„Mám to brať ako sľub?” spýtal sa, neveľmi uspokojený.

„Áno, ber to ako sľub,” prikývla. „Zbohom, Eric.”

Zdvihla k nemu tvár a on ju pobozkal na líce. Odprevadila ho až k východu a hľadela za ním, ako schádza dolu schodmi, čo viedli na cestu. Čakal tam naňho kočiar. Eric nasadol, kone sa pohli, on si zložil klobúk z hlavy a zakýval jej. Aj Violet mu zakývala na rozlúčku.

Len čo odišiel, vyšla nahor do spálne, že si upraví tvár. No keď si sadla k toaletnému stolíku, dlhú chvíľu iba nečinne sedela a civela na svoj obraz v zrkadle, akoby sa ešte nikdy nevidela.

Musela tam sedieť takmer dvadsať minút, keď vtom v záhrade začula kroky. Vyzrela von oblokom. Po chodníku vysypanom štrkom prichádzal Robert. Srdce jej poskočilo od radosti. Zaraz zabudla na chmúrne myšlienky, na rozporu-plné city, čo v nej vyvolal Eric, na chmáry, čo sa jej preháňali v duši od samého rána.

Robert prišiel, iba to bolo dôležité. Vychytila sa z izby a bežala mu dolu schodmi oproti. Zastala vo dverách zadychčaná.

„Robert, stalo sa ti niečo?” vydýchla úprimne a nič nepredstierala, netvárila sa nezaujato, všetka pretvárka šla bokom.

„Prepáč, že meškám,” prehodil. „Vyšiel som si na koni až do Roquebrunu, naobedoval som tam a vrátil som sa až po druhej.”

„Už som sa o teba obávala,” priznala Violet.

„Nevravel som ti, aby si sa kvôli mne neznervózňovala?”

namietol.

Vstúpil do neveľkej štvorcovej haly a zavrel za sebou dvere. Violet kráčala pred ním do salóna. Nasledoval ju, no na jej údiv si ju nepritúlil, ako mával vo zvyku, keď osameli. Namiesto toho vyšiel von na balkón a zahľadel sa na šíre more.

Pozorovala ho s vedomím, že sa na ňu pri príchode usmial, no oči mal vážne.

„Nejaký problém?” spýtala sa po chvíli. Zvrtol sa k nej.

„Ani nie,” máličko pokrčil plecami. „Niečo ťa však trápi,” nedala sa Violet.

„Nič hrozné. Netreba z toho robiť vedu,” odvetil trochu podráždene. „Dostal som list od matky. Píše mi, že správca, starý Hathaway, sa pobral na druhý svet. Poznal som ho odmalička. Slúžil na Cheverone päťdesiat rokov. Bude nám chýbať.”

„Áno, pravdaže,” hlesla mdlo Violet.

„Brával ma so sebou na kačice,” pokračoval Robert. „Mal som mu za zlé, že ma vždy upozorňuje, ako sa správne drží puška. Zakaždým mi prízvukoval, aby som šiel naisto a pred skokom cez plot či cez priekopu si vždy overil, či puška náhodou nezostala nabitá; až neskôr, keď som už dostal rozum, pochopil som, aké múdre rady mi dával.”

Robert sa odmlčal, pohľad upretý na more.

„Mrzí ma to,” ozvala sa Violet. Prešlo zopár sekúnd, no on nereagoval, akoby ju ani nepočul, potom náhle obrátil hlavu. „Čo si vravela?” „Že ma to mrzí.”

„Áno, pravdaže. Cheveron bez Hathawaya, to už nebude ono. Bol by som mu rád šiel na pohreb, no čo už teraz. Podľa všetkého ho pochovali včera.”

„Asi máš pravdu,” prikývla.

Cheveron, vždy len Cheveron! Áno, cítila jeho prítomnosť, chápadla, čo sa uvzato držali Roberta a ťahali ho preč, preč od nej — chápadla mocnej chobotnice, a ona vedela, že proti nim nič nezmôže.

Nevdojak si nahlas vzdychla. Robert spozornel, odtrhol pohľad od mora a vrátil sa do izby.

„Prepáč mi,” povedal. „Nemal by som ťa zaťažovať svojimi pocitmi. Pôjdeme sa previezť na koči, alebo si chceš zájsť do kasína?”

Jeho ohľaduplnosť a zdvorilosť ju trápili oveľa väčšmi ako prípadné výčitky. Keby jej bol radšej vykričal, že to všetko kvôli nej, ona ho zvábila do Monte Carla, keď mal zostať v Cheverone; niesla by to oveľa ľahšie ako jeho zdvorilostný odstup. Uvedomovala si však, že nie je vhodný čas na scény ani výčitky.

„Poďme do kasína,” navrhla. „Možno dnes budem mať šťastie. Vo sne som videla sedem vtákov. Mali dlhé chvosty, asi to boli bažanty.”

Len čo to vyriekla, už svoje slová oľutovala. Vedela, že bažanty Robertovi opäť pripomenú starého správcu statku. A tak chytro pokračovala:

„Sedmička je vôbec moje šťastné číslo, musím to naplno využiť. Si pri peniazoch?”

„Tuším to zvládnem,” odvetil Robert zdvorilým tónom, čo ju tak popudzoval.

„Idem sa vychystať. O chvíľku som späť,” povedala. „Možno tam natrafíme na nejakých zábavných ľudí a pozveme ich na večeru. Stretol si dnes Arthura?”

Robert pokrútil hlavou.

„Nie, nestretol som nikoho, iba malú mademoiselle Fantóme. Prechádzala sa so slúžkou po nábreží. Prikmotril sa k nim nejaký túlavý pes. Hádzala mu papeky.”

Violet si uvedomila, že i Robert zvádza vnútorný boj a si-lou-mocou chce prejsť na inú tému, aby sa vyhol Cheveronu.

„Pôvabné stvorenie — malý prízrak,” utrúsila. „Znova bola v sivom?”

„Samozrejme! Videla si ju aj azda v niečom inom?”

„Zaujímalo by ma, či nosí smútok, alebo je to iba šikovný fígeľ, ako na seba prilákať pozornosť.”

„Keby smútila, teta by určite bola v čiernom,” vyhŕkol Robert, ktorý zjavne nad vecou už premýšľal a dospel k tomuto záveru.

„Áno, asi,” súhlasila Violet.

„Tá žena je mi podozrivá.”

„Kto? Jej teta?”

„Uhm. Je veľmi nepríjemná. Má v sebe čosi zlovestné a navyše tyranizuje svoju neter.” „Odkiaľ to vieš?” zháčila sa Violet.

„No… iba to tuším,” zaklamal nepresvedčivo a Violet naňho spýtavo pozrela.

„Zhováral si sa s tou malou?” spýtala sa.

Sama nevedela, prečo mu položila tú otázku. Niečo jej nesedelo. Robert bol akýsi nesvoj, keď o nej hovoril. Na chvíľu zavládlo ticho, potom odvetil:

„Nie, nezhováral.”

Na svoj údiv Violet pocítila úľavu. Bolo to vskutku komické, na okamih si to ani sama nechcela pripustiť.

„Ak teda chceme do kasína, tak poďme,” hlesla. „O päť minút som hotová. Sľubujem.”

Vyšla z miestnosti a zavrela za sebou dvere. Sir Robert osamel. Opäť podišiel k obloku a zahľadel sa von. V duchu uvažoval, prečo klamal, a vravel si, že konal inštinktívne, že chcel ochrániť Mistral pred všetečnými jazykmi, dokonca i pred Violet. Stačila by zmienka o ich stretnutí, a hneď by ho zasypala zvedavými otázkami. Veď celé Monte Carlo priam prahlo po dákych novinkách o Mistral a jej tete.

Prečo všetky tie tajnosti, aké sú ich korene? uvažoval. Ponúkalo sa mnoho vysvetlení, ani jedno však nebolo veľmi prijateľné. Jedno však bolo isté, ak madam Secret, nech už sa za tým menom skrýva ktokoľvek, túži upútať pozornosť a vzbudiť záujem verejnosti, slávi nevídaný úspech. Mistralina krása, jej šaty, perly i skutočnosť, že sa smie zhovárať iba s princom, stali sa predmetom neutíchajúcich klebiet.

Princ Nikolaj sa netajil skutočnosťou, že ho síce poctili svojou spoločnosťou, no ani on nemá potuchy, kto sú tie dve ženy a odkiaľ prišli. Jedným si však bol sir Robert istý. Mistral v sebe nemala nič falošné, nespriadala úklady. Keď sa im pohľady z času na čas stretli, z očí jej vyčítal prosbu o pomoc. V tých chvíľach úprimne túžil upokojiť ju, odviesť z nablýskaných miestností do tichého kúta záhrady, kde by sa mohli pokojne pozhovárať. Videla sa mu melancholická a akási stratená. Bola ani veľké dieťa a on šípil, že je často nešťastná a čoraz väčšmi vystrašená.

No čo robiť? Mohol nejako zasiahnuť? Bol bezmocný, takisto ako ostatní nič nezmohol proti rozhodnutiu madam Secret ignorovať okolie a venovať sa výlučne princovi. Mnohí skúšali nadviazať s tajomnou dvojicou rozhovor pri hracích stoloch; tak sa ľudia zvyčajne najľahšie zoznamovali. Madam Secret však zaťato mlčala, a ak niekto v jej prítomnosti oslovil Mistral, zaplašila ho ako dotieravý hmyz.

Iba jemu sa zrejme podarilo prehodiť zopár viet s Mistral, preto si dal záležať, aby nikomu neprezradil, že obstál tam, kde iný nepochodil. Vedel, že je dievčine sympatický, že mu dôveruje. Z jej pozdravu i úsmevu vytušil neskrývanú radosť, keď ju v to ráno stretol pri mori.

„Máte novú známosť? Kde ste k nemu prišli?” doberal si ju, hľadiac na psa, čo okolo nej pobehoval a nadšene brechal.

„On prišiel ku mne,” zasmiala sa, „a drží sa ma, nechce preč.”

„Ani sa mu nečudujem,” utrúsil sir Robert.

„Teraz iba neviem, ako mu vysvetlím, že ho nemôžem vziať do hotela. Už vidím ten zhrozený personál, keby do haly vbehol pes a špinavými labami by pobehal tie čistulin-ké koberce!” Mistral si vzdychla. „Vždy som túžila po psíkovi.”

„Rád by som vám nejakého daroval. Smiem?” spýtal sa sir Robert.

„Kdeže! Teta Emilie by bola určite proti.”

Sir Robert zoskočil z koňa a zastal pri nej. Slúžka sa ohľaduplne vzdialila a uprene hľadela na more.

„Prečo sa tak bojíte tety?” začal. „Možno nie je až taká strašná, ako si ju vykresľujete. Mohol by som za ňou zájsť a povedať jej, že v Cheverone mám šteniatka krásnych čistokrvných kokeršpanielov. Sú čierno-biele a veľmi prítulné. Mohli by ste si z nich vybrať.”

„To by bola paráda!” zvolala Mistral. „Čo by som dala za takého psíka, no o tom nemôže byť ani reči. Kdeže — to je vylúčené. A veľmi vás prosím, nepokúšajte sa nadviazať rozhovor s tetou Emilie. Vyliala by si na mne zlosť, keby tušila, že som sa s vami zhovárala. Nechcem, aby znova zúrila. Včera ani dnes nebola vo svojej koži. Niečo sa jej muselo stať. Všetko, čo robím, kritizuje; preto vás prosím, nekom-plikujte mi život.”

Mistral bola vskutku vystrašená.

„Neurobím nič, čo by bolo proti vašej vôli, no priznám sa, rád by som trochu viac rozumel celej veci.”

„Aj ja,” šepla nešťastne Mistral. „Neviete si predstaviť, ako rada by som vedela, v čom plávam, no… nik mi to nechce vysvetliť.”

„Ale istotne máte aj nejakých iných príbuzných, alebo nie?” nadhodil sir Robert.

„Nie, nemám nikoho iba tetu,” šepla. „A aj táto téma je zakázaná. Prosím vás, sir Robert, radšej už choďte.”

Poobzerala sa, akoby chcela privolať Jeanne. Sir Robert jej v tom inštinktívne zabránil. Pevne ju chytil za zápästie,

uväznil jej ruku vo svojej. Bleskovo sa zvrtla a pozrela mu do očí. A vtom medzi nimi preskočila iskra, čo ich oboch ochromila. Stáli tam nemí, so zatajeným dychom, vpití do seba pohľadom. Čas sa zastavil, svet pre nich na niekoľko sekúnd prestal jestvovať.

Vtom zabrechal pes, pri nohách im zašumeli vlny, nad hlavami so škrekom zakrúžila čajka. Mistral sklopila zrak a sir Robert odtiahol ruku.

„Chodievate ešte ráno do záhrad?” spýtal sa, aby prerušil čudne ostré ticho.

Pokrútila hlavou.

„Nie, chodievam do kaplnky,” stíšila hlas.

Sir Robert sa vyšvihol do sedla. Schytil opraty a zhora sa zahľadel na Mistral. Slnko sa jej trblietalo v zlatistých vlasoch. Vtom prudko zdvihla hlavu, oči sa im znova stretli. A obaja pocítili zázračnú silu príťažlivosti. Vzápätí sir Ro-bert mlčky nadvihol klobúk na pozdrav, popchol koňa a odcválal.

Čo sa to stalo? Prečo sa ho zmocnili tie pocity? spytoval sa sám seba, keď vtom začul Violetin hlas. Bola vychystaná. Musia do Casina. Náhle naňho doľahla ťaživá únava, upadal do pazúrov neznesiteľnej nudy. Slnko pripekalo, v kasíne bude dusno a horúco. Zrazu zatúžil po čerstvom vánku, čo podúva pri morskom brehu, či skôr po vetre, čo prefu-kuje cheveronské háje.

„Robert! Robert! Môžeme ísť!”

Violet už čakala. Odvrátil pohľad od obloka a vykročil k dverám. A zrazu mu zišlo na um, že opar, čo zrána visí nad cheveronským jazerom, je sivkastý, sivkastý ako Mistraline šaty.


KAPITOLA DESIATA

Crissie otvorila oči a chvíľu jej trvalo, kým si spomenula, kde je vlastne. Mäkučké lôžko, hodvábne prikrývky a slnečné lúče, čo sa predierali cez žalúzie a vrhali nepravidelné obrazce na steny, jej jasne pripomenuli, že je ešte v Monte Carle.

Vo sne bola už znova v Londýne, dokonca ešte zopár sekúnd potom, čo precitla, v ušiach jej znel prenikavý krik ufúľaných uličníkov a do nosa sa jej dral nepríjemný zápach hnilej kapusty i upchatých odtokov, čo neodmysliteľne patrili k lacným podnájmom.

Nie, ešte bola v Monte Carle. Ležala, ani sa nepohla, všetkými zmyslami vychutnávala nezvyčajné pohodlie a luxus, čo ju obklopovali. Pocit spokojnosti však náhle vytisla podráždenosť. Zišlo jej na um, prečo uprostred dňa zaľahla do postele. Na vine bola Stella — áno tá bláznivá hlupaňa, čo ju tak rozzúrila, až ju neľudsky rozbolela hlava. Ostatne, stávalo sa to takmer pravidlom, keď sa neovládla a popustila uzdu svojim citom.

Ano, Stella ju má na svedomí. Bolesti hlavy Crissie tentoraz bezmála oslepili, a keď už nevládala ani hovoriť, vzdala slovný súboj, utiahla sa do svojej izby a zaľahla, ako vravievala „v nevhodnom čase”. Pospala si a bolesť ustúpila, no osteň podráždenosti zostal. Crissie sa netajila svojím presvedčením, že sa raz zo Stelly buď zblázni, alebo ju z nej raní mŕtvica. No Stella sa iba usmievala a prosila o prepáčenie — a čo už s takým hlúpym teľaťom, znechutene uvažovala Crissie.

Hádka sa začala okolo obeda. Stelle vykĺzlo z úst, že jej radža večer predtým dal nejaké peniaze, aby si zahrala v kasíne; a keď z nich časť utratila, zvyšok mu slušne vrátila.

„Koľko?” vyštekla Crissie z druhého konca stola.

Stella sa nepokojne zahniezdila.

„Neveľa,” šepla. „Koľko?” nástojila Crissie. „Už sa nepamätám.”

„Klameš,” obvinila Crissie sestru. „Vieš to presne. Bolo to päťdesiat, sto, alebo viac frankov?”

Stella potriasla hlavou a ďalej odjedala z trojfarebnej zmrzliny, čo jej naservírovali so šľahačkou a čerstvými jahodami.

„Odpovedz mi!” zrúkla Crissie. „Neviem. Skutočne neviem, koľko,” vykrúcala sa Stella. „Väčšinu z toho, čo mi dal, som prehrala.”

„A koľko ti dal?”

„Tisíc frankov.”

Crissie vykríkla, zovrelo jej hrdlo, zaťala päste a tresla nimi do stola, až sklo zarinčalo.

„Sprostaňa! Načisto si už rozum potratila?” vrieskala. „Tisíc frankov, a ona sa dá na hazardné hry! Prečo si si tie peniaze neschovala? Mohla si radžovi povedať, že si všetko prehrala!”

„Jednak by to nebola pravda,” bránila sa Stella, „jednak by si bol určite všimol, že som nič nevsadila.”

„A kto vraví, že si nemohla vsadiť zopár frankov?” nedala sa Crissie. „Šľak ma ide trafiť, keď si predstavím, že si prehrala a ešte aj vrátila, čo ti zvýšilo. Nevieš si vtĺcť do tej svojej gebule, že musíme šetriť, že každý frank sa nám strašne zíde, keď sa vrátime do Londýna?”

„Prepáč mi, Crissie,” hlesla Stella.

„Prepáč! Prepáč! Čo iné už vieš povedať!” rozhorčovala sa Crissie. „Načo to vôbec hovoríš, keď robíš vždy tie isté chyby?! Dnes by si mala z radžu vymámiť dvojnásobok — aj za to, čo si včera zbabrala.”

Stella položila lyžičku a odsunula tanierik.

„Nemôžem už od neho viac pýtať. Žiadala som si predsa perly, a on neodmietol.”

„A kedy ich dostaneš?” vyzvedala sa Crissie.

„No… ak to chceš počuť, už ich ani nechcem,” priznala Stella. „Včera večer som sa dala do reči s tou malou, čo jej patria — Prízrakom, ako jej všetci vravia. Bola veľmi milá.

Predstav si, Crissie, hovorila so mnou ako s priateľkou, ako so seberovnou. Nechcem ju obrať o jej perly — má ich po mame.”

V tej chvíli Crissie zvrieskla, vyskočila od stola, rozkričala sa ako divá, chrlila nadávky a dupala nohami, až indicky čašník, čo ich obsluhoval, prekvapene nazrel do izby, lebo si nevedel vysvetliť, čo sa deje.

Až po hodnej chvíli sa Stella dostala k slovu, a keď konečne začula svoj hlas, znova to bolo iba slovko prepáč — veľmi ju to mrzí, naozaj nechcela Crissie rozčúliť. No staršia sestra sa nedala utíšiť a besnela, až kým ju neumlčala prudká bolesť hlavy.

Vtedy už Stelle stekali po lícach slzy. Nemala vo zvyku fňukať pre nič za nič, zniesla veľa, no Crissie ju obvinila, že je nevďačná a krutá, že klame a podvádza, ba dokonca, že ich svojou hlúposťou oberá o peniaze, čo by im raz mohli pomôcť v núdzi.

„Preboha, prestaň už, Crissie,” modlikala Stella. „Mrzí ma to, rozumieš? Vravím ti, že ma to mrzí. Bože, aká som len sprostá! Nemala som ti zavesiť na nos, že som radžovi vrátila peniaze; mala som pred tebou zamlčať, že som sa zhovárala s mademoiselle Fantóme.”

„Zamlčať? To azda nie!” vyprskla Crissie. „Ak si raz necháš niečo pre seba, hodí ma o zem od jedu, a viac ma ne-vzkriesia. Keby si ma nemala, keby som sa o teba nestarala, do týždňa by si skapala od hladu! No nie je isté, že by ťa medzičasom nezavreli do blázinca. Za všetky svoje úspechy vďačíš mne a iba mne, na to nezabúdaj!”

„Nezabúdam, Crissie,” šepla zúbožená Stella. „A prosím ťa pekne, už na mňa toľko nekrič.”

No Crissie nie a nie sa utíšiť. A keď ju napokon fyzické utrpenie zahnalo na ústup, ešte aj cestou do postele škrekľavým hlasom častovala sestru ostrými výčitkami.

Zhlboka si vzdychla a rozkošnícky zaborila líce do mäku-linkej podušky. Bolesti hlavy, našťastie, ustúpili. Chvíľami už mala pocit, že jej mozog roztrhne napoly. Zaujímalo ju, ako dlho spala, a poľahky to zistila. Nemusela ani pohnúť hlavou. Priamo dovidela na ručičky hodín, čo stáli na rímse kozuba.

Hodinová sa blížila k päťke. Spala teda takmer tri hodiny. Spánok ju osviežil, cítila sa dosť silná, aby Stelle dohovorila, aby jej pred večernou schôdzkou s radžom vliala trochu rozumu do hlavy. To dievča je zarážajúco tupé. Núkali sa jej tisíce, stačil úsmev a zopár milých slov, no ona nevedela zosmoliť rozumnú vetu! Vždy bola takáto, vôbec sa nezmenila, zlostila sa v duchu Crissie. Nikdy nevedela využiť, čím ju príroda obdarila, nevedela sa chytiť príležitostí, čo sa jej núkali vďaka nevšednému vzhľadu.

Veľmi dobre si pamätala rozruch okolo Stellinho prvého nápadníka — prvého chlapa, čo jej ponúkol svoju ochranu. Stella — tá bláznivá stvora — jej dala poriadne zabrať. Džentlmen bol už, pravda, postarší pán, a navyše rád hľadel na dno pohárika — no čo už na tom, keď mal peňazí ako pliev?

V Crissinej mysli ožili všetky hádky a výstupy, ktoré prehrmeli pod ich strechou, skôr než sa jej Stella podvolila.

V tom čase mala iba sedemnásť a vynikala sviežou krásou; bola ako ružový puk, čo sa potom veľmi rýchlo rozvil. Mala však plnú hlavu predstáv o romantickej láske a podobných nezmysloch. Crissie jej ju musela premyť, vtĺcť do nej aspoň štipku rozumu. Koľko sa s ňou len natrápila!

V ušiach jej i po rokoch znel Stellin plač:

„Nie, nechcem! Počuješ? Ani za svet! Je to otrasný starec!

„A čo to má s tým spoločné?” sršala hnevom Crissie.

Napokon vyhrala. Stella ustúpila. Bezmála rok si žili v pohodlí vilky v Regenťs Parku. Mali dokonca slúžku a po Stellu chodil koč, čo ju vozieval do divadla. No potom, rovnako ako všetci tí, čo prišli za ním, Stellin gavalier sa začal čoraz väčšmi nudiť.

„Prečo ho nevieš trochu pobaviť?” vyčítala jej Crissie. „Veď s ním trochu žartuj! Rozosmej ho!”

„Ešte mi povedz ako, keď nemáme jedinú spoločnú tému,” ťažkala si Stella. „Máme rozličný vkus a jeho reči mi pília uši. Len čo otvorí ústa, už zívam.”

Crissie si pamätala, že ju vtedy udrela. Nebolo to prvý ani posledný raz. No čo už z toho mala — Stella sa iba rozplakala a fňukala, že ju to mrzí. Slzy jej veru nepridali na

kráse, a preto sa Crissie mala na pozore, aby ich neronila pričasto. Bála sa, že sestra príde o prácu v divadle.

Celé je to na zaplakanie, zhrýzala sa Crissie. Prečo sa len jej nenúkajú Stelline príležitosti, prečo len nemá Stelllinu tvár a postavu? kládla si v duchu otázku a pri tom pomyslení zaborila tvár hlbšie do podušky, tenkými prstami sa za-drapila do hodvábnej prikrývky a nervózne ju húžvala.

Prečo je príroda taká vrtošivá? Prečo sú niektoré ženy krásavice a iné zasa škraty? V mysli sa jej vybavil rozhovor dvoch zboristiek počas skúšky, ktorý si tajne vypočula v tmavom kúte za oponou. Dievčatá čakali na svoj výstup a nevšimli si, že Crissie striehne nablízku.

„Mala by si to dať Stelle, je to dobrá kamoška,” ozvala sa prvá.

„Uhm, je celkom milá, no tá jej sestra, poviem ti, príšerná ženská, hotová bosorka,” šepla druhá.

„Páni, ani mi ju nespomínaj! Strašný zjav! Juj, ako sa mi protiví tá jej opičia tvár! Len čo ju zbadám, naskočia mi zimomriavky!”

Crissie si vtedy do krvi dohrýzla pery, aby tým dvom trasorítkam nevykričala, čo si o nich myslí. A zároveň ju, ostatne ako vždy keď si vypočula nelichotivé poznámky o svojom zjave, zalial zžieravý pocit nevôle, a ten ju ešte dlho pálil na duši. Nemohla predsa za svoj výzor! Nevymodelovala sa sama! Nenávidela tých, čo ju otvorene urážali svojím bezohľadným, krutým prístupom. Vtedy bola ešte pichľavejšia a nepríjemnejšia ku všetkým živým bábikám, s ktorými sa Stella delila o šatňu.

No osadenstvo šatne nebolo bezdôvodne zamerané proti Crissie. Keby bola Crissie aspoň trochu milšia a priateľskejšia, bez váhania by ju boli prijali medzi seba. No ona sa ich stranila, striehla na každé slovo a urážala sa dokonca skôr, ako ju niekto vyprovokoval. A bezstarostní divadelníci, jednoduchí ľudia, chlapi i ženy, vycítili jej nevraživosť a pudovo ju odmietali. Crissie bola ako zlý pes, čo ho naučili vrčať na každého — priateľa i nepriateľa.

Z času na čas, keď boli doma samy, Stella vyčítala Crissie:

„Prečo si ku každému taká protivná?”

„A prečo nie? Oni sú ku mne ešte protivnejší, striehnu len na vhodný okamih.”

„Odkiaľ to berieš?” namietla Stella. „Ty fakt každého odstrašíš svojou nešťastnou povahou, rýpeš do ľudí a potom sa čuduješ, že ti to oplácajú. Určite by k tebe boli milí, no ty im nedáš šancu.”

„Nepotrebujem ich milotu!” zarevala Crissie. „Nech mi všetci dajú svätý pokoj! Chcem byť sama!”

No nebola to pravda! Aj Crissie túžila po priateľstve. Chcela, aby ju mali radi, aby ju — ľúbili. Áno, ľúbili a oslavovali ako Stellu!

Chvíľami Stellu priam živočíšne nenávidela, pretože muži po nej túžili. Crissie pozorovala ich pohľady, čo sa pásli na Stelliných krivkách, na jej zvodnej postave. Videla tlejúcu vášeň, blčiaci plameň túžby a v tých chvíľach jej zovrelo vnútro.

Záletníci si zvyčajne všimli, že ich Crissie pozoruje, možno ich pohľady prilákala kvasom zadusaných citov. A Crissie vyčkávala, ako sa im zmení výraz tváre. Túžbu nahradil odpor a chlapi, otrávení a znechutení, odvracali pohľady. Iba podaktorí mali v očiach ľútosť; tú Crissie niesla azda najťažšie, s tou sa nevedela zmieriť.

Nečudo, že po takých zážitkoch bola chudera Stella vystavená sestriným podráždeným hrubým útokom. Nečudo, že po nociach si Crissie neraz želala umrieť, aby unikla všetkým pohľadom, aby jej telo spočinulo v hrobe a premenilo sa na prach v hĺbke čiernej zeme.

Pociťovala však trpké a zvrátené zadosťučinenie, že Stellina krása by bez jej umu nepriniesla nijaké ovocie. Zadosťučinenie, že ovláda sestru, že Stella tancuje, ako ona píska, že ňou posúva ako bábkou a neľútostne využíva jej vnady v honbe za peniazmi.

Peniaze! Crissie ešte kedysi dávno dospela k záveru, že peniaze zohrávajú v živote človeka najdôležitejšiu úlohu. Peniaze zabezpečia človeku komfort, luxus, istotu i závisť tých, ktorým sa ich nedostalo. Peniaze boli v jej chápaní oveľa cennejšie ako láska či priateľstvo. Peniaze boli balzamom, všemocným liekom ešte i na útrapy a trýzeň zakrpateného ženstva.

Každý groš, čo Stella priniesla, bol pre Crissie elixírom života. Zároveň bol i pomstou Stelle za to, že je pekná a chlapi ju chcú. Ak boli peniaze vykúpené Stelliným utrpením, o to lepšie. Prečo by jej všetko malo padnúť do lona len preto, že má peknú tváričku a krásne ženské telo?

Z pamäti sa jej náhle vynorila tvár chlapa. Crissie sa mlčky zaškľabila. Spomenula si na lorda Wrothama. Stelle sa strašne protivil. Bol síce rodený darebák, no inak bohatý a vplyvný chlap. Stella mu uhýbala z cesty, lebo v divadle mal hlavné slovo. Raz večer jej poslal kyticu orchideí s pozvánkou na večeru. Stellu až striaslo a zhnusene ju odstrčila.

„Ešte som neklesla tak hlboko, aby som bola odkázaná na jeho pozvanie. Nebudem s ním večerať,” vyhlásila. „Pošli mu odkaz, Crissie, že mám iné záväzky.”

Crissie iba mlčky hľadela na sestru; no na začiatku ďalšieho dejstva v Stellinom mene napísala lordovi Wrothamo-vi lístoček, v ktorom prijala jeho pozvanie.

Stella je skrátka beznádejný prípad, vzdychla si Crissie. Prieči sa zdravému rozumu. Potrebuje vo všetkom radu ako malá školáčka, správa sa ani veľké dieťa. Jej vzťah k radžovi slúži ako ukážkový príklad. Crissie cítila, že sa v nej búri žlč, keď si spomenula na tisícku, čo Stella pretafárila v kasíne. Tisíc frankov! V Anglicku by z toľkých peňazí vyžili mesiac, ba i dva!

Vtom začula, ako ktosi jemne skrútol kľučku, a zdvihla hlavu.

„Kto je?” spýtala sa.

Dvere sa pomaličky otvorili a vošla Stella.

„Už si hore, Crissie?” „Máš oči, nie?” oborila sa na ňu mrzuto Crissie. „Musím sa s tebou porozprávať. Nebude to trvať dlho.” „Vytiahni teda žalúzie!” rozkázala Crissie. „Tak či tak musím vstávať.”

Stella poslušne podišla k obloku, chvíľu sa nešikovne babrala so žalúziami, ale napokon nad nimi zvíťazila. Z Crissinej spálne v rohu vily bol výhľad do záhrady; hneď

pod oknom rástli svieže zelené palmy i olivovníky a v diaľke za nimi sa do neba strmeli ostré skaliská.

Stella chvíľu mlčky hľadela von, potom sa zvrtla. Mala na sebe šaty zo zeleného mušelínu, lemované zeleno-červe-ným škótskym vzorom farebne zladeným s pierkami na slamenom klobúčiku. Crissie si pomyslela, že ju ešte veru nevidela takú elegantnú a peknú. Tvár už nemala uplakanú, po slzách ani stopy, oči jej žiarili, pery sa usmievali. No len čo sa im pohľady stretli, Stella zvážnela a posmutnela.

„Ideš niekam?” spýtala sa Crissie.

„Áno,” šepla Stella. „Preto som za tebou prišla.”

„Chápem. Tak sa pousiluj a správaj sa trochu rozumnejšie ako včera,” radila jej Crissie. „Vyber sa s radžom na nákupy.”

„Nejdem s radžom,” šepla takmer nečujne Stella.

„Ak čakáš, že pôjdem s tebou, si na omyle,” vyhlásila Crissie. „Nadnes ťa mám dosť. Dám si šálku čaju. Zájdem do kuchyne a uvarím si ho sama, ak bude treba.”

„Neprišla som ťa poprosiť, aby si šla so mnou,” ozvala sa Stella. „Idem… idem s niekým iným.”

Stellin tón i jej správanie sa Crissie zdali akési podozrivé. Spozornela a posadila sa v posteli.

„Čo to má znamenať?” spýtala sa podozrievavo. „Čo mi to chceš povedať?”

Stella sa zhlboka nadýchla.

„Odchádzam, Crissie! Idem preč.”

„Preč?” spýtavo zatiahla Crissie, a vzápätí ako guľomet vychrlila na sestru: „Kam ideš? S kým? Čo to trepeš?”

Stella, bledá ako stena, oznámila pevným hlasom:

„Budem sa vydávať, Crissie. Mám naponáhlo, len čo sa vybavia formality. Veľmi ľutujem, no on nechce, aby si šla so mnou.”

„Vydávať? A kto je tvoj vyvolený?”

„Je to… Francois.”

„Francois!”

Crissie iba šepla jeho meno a onemela od úžasu. „Áno, Francois,” prikývla Stella a zrazu akoby ožila. „Ľúbi ma a ja ľúbim jeho. Je to nádherný pocit! Nič krajšie sa

mi nemohlo prihodiť. Predvčerom mi vyznal lásku a hneď ma aj popýtal o ruku. Vtedy som mu ešte nedala odpoveď. No dnes poobede, keď ma videl plakať, vynútil si sľub, že sa zaňho vydám. Hneď a zaraz! Ach, Crissie, ani nevieš, aká som šťastná! Strašne šťastná!”

„A to vravíš mne? Ako sa opovažuješ?”

Crissina tvár spopolavela od hnevu.

„Bála som sa, že ťa to nahnevá, Crissie; no skús mi odpustiť. Viem, je kruté, že ťa nemôžem pozvať na vlastnú svadbu ani do svojho nového domova, no Francois je proti. Už dlhší čas usilovne šetrí, aby si mohol otvoriť vlastnú reštauráciu. Má ju aj vyhliadnutú a dúfa, že o pár mesiacov sa tam usadíme. Vieš, Crissie, chce ma takú, aká som. Ťažko sa mi to hovorí, no musím s pravdou von — Francois vraví, že nemáš na mňa dobrý vplyv. Viem, je to nezmysel, aj som mu to povedala, no on si hudie svoje. Vraj si môžem vybrať — buď on, alebo ty. Viem, som hrozná, Crissie, no nevzdám sa ho. Tak veľmi ho ľúbim!”

„Ty si blázon!” vyhrkla pridusene Crissie, slová sa jej sťažka drali z bledých pier.

„Hovoríš mi to každý deň, a už som tomu aj začínala veriť; Francois však tvrdí, že nie som blázon. Nesedí mi vraj iba spôsob života, aký vediem. A má pravdu, Crissie, vždy som nenávidela to, čo robím… a ty to dobre vieš. Chcem vlastný domov — potom už nebudem lenivá. Budem sa starať o dom a pomáhať v reštaurácii. Pre svojho muža urobím všetko… všetko na svete.”

„Chápem, keď si taká trafená, že sa chceš vzdať radžu a jeho peňazí a vymeniť ho za pánovho sluhu — tuctového kuchára, o ktorom skoro nič nevieš.”

„Viem, že si ma Francois chce vziať za ženu,” vyhlásila nezvyčajne hrdo Stella. „Nesmieš o ňom škaredo hovoriť, Crissie. Chce pre teba urobiť všetko, čo bude v jeho silách. Viem, že sa napáliš, keď ťa tu nechám, no Francois sľúbil, že ti každý mesiac pošle nejakú sumu. Zabudla som, koľko presne, no vychádza to asi na dve libry týždenne v anglickej mene. Z toho vyjdeš, aj keď nebudeš mať vlastný príjem. Obe sme neraz vyžili z menej peňazí; a okrem toho chcem,

aby si si vzala všetky šperky, čo mi dal radža, aj všetky peniaze, čo si našetrila. Radža si bude myslieť, že som si šperky vzala so sebou. Určite ich nebude chcieť späť. Nechaj si všetko, Crissie; kúpiš si cestovný lístok, vrátiš sa do Londýna, a ak mi napíšeš svoju adresu, Francois ti každý mesiac pošle peniaze. Sľúbil mi to.”

„Máš to premyslené, však?” zavrčala Crissie. „Nie, moja milá, nikam nejdeš! Rozumieš? Vybi si to z hlavy!”

„Idem, Crissie, veru idem,” nástojila Stella.

Vzápätí položila na toaletný stolík akýsi papierik.

„Francoisova adresa. Býva v starej časti Monaka. Musím už ísť. Svadba bude asi zajtra zrána. Potom si ma odvedie niekam, kde budeme sami dvaja. Predstav si, Crissie, pôjdeme na svadobnú cestu, a keď sa vrátime, Francois sa poobzerá po dakom novom mieste.”

Oči sa jej opäť rozsvietili a pristúpila bližšie k posteli.

„Prosím ťa, Crissie, nebráň mi v šťastí, nerozíďme sa v hneve. Mám ti za čo ďakovať, viem… a som ti vďačná, naozaj, za všetko, čo si pre mňa urobila — no teraz už chcem žiť po svojom. Vždy som snívala, že raz stretnem svoju veľkú lásku, že ma bude milovať a ja jeho. A stretla som ho — prosím ťa, dožič mi to šťastie.”

„Vravím ti, nikam nejdeš,” zaťato opakovala Crissie.

„Musím! Francois ma čaká. Kufre sú už dolu. Zbalila som si všetky veci. Šperky zostali v zásuvke toaletného stolíka. Ahoj, Crissie.”

Slová na rozlúčku vyburcovali Crissie z nečinnosti. Ohúrená Stelliným úmyslom, chvíľu bola ako ochromená, no vzápätí sa spamätala. Vyskočila z postele, trielila k dverám a zastala sestre cestu. Riedke vlasy jej padali do vycivenej tváre skrivenej hrozivou grimasou, v ktorej čerila na Stellu škaredé žlté zuby. Zopár sekúnd si sestry hľadeli do očí, potom sa do ticha ozval Stellin hlas:

„Ak ma hneď nepustíš, Crissie, pošlem po radžu a oznámim mu, že odchádzam. Všetko som mu vysvetlila v liste, no ak budem nútená oznámiť mu to osobne, vrátim mu aj dary vrátane šperkov, ktoré nateraz nechávam tebe.”

Stella hovorila rozhodným hlasom a dívala sa sestre priamo do očí. Crissie ju takú nepoznala. Vyžarovalo z nej odhodlanie a nebývalá sila. Prvý raz v živote Stella bojovala za niečo, na čom jej skutočne záležalo.

Crissie sa zhlboka nadýchla. Prehrala boj, bola si už na-čistom. Namiesto odpovede odstúpila odo dvier a hodila sa na posteľ — zaborila tvár do vankúša a zaťala päste, až sa jej nechty bolestivo zaryli do dlaní. Hrb sa jej monštruózne vypínal nad znetvoreným telom.

Stella chvíľu váhala. Do očí sa jej tisli slzy ľútosti, vzápätí odvrátila tvár. Bola voľná, mohla za svojím milým, mohla začať žiť slušným životom. No jej šťastie si vyžiadalo daň — Crissino nešťastie, jej životnú prehru.

Trochu ju šokovalo, že sa jej podarilo umlčať hlas, čo ju sekíroval toľké roky. Stačilo pár okamihov, a vyzbrojená láskou roztrieštila silu, ktorou ju staršia sestra ovládala. Nechcela však Crissie zraniť, nechcela jej ublížiť. Chvíľu i premýšľala, či k nej nemá podísť, objať ju okolo pliec a povedať jej, že všetko berie späť, nech na to zabudne. Nejako sa už spolu pretlčú, znova ju poslúchne, urobí, čo bude chcieť, ako napokon vždy až doteraz. Veď sú rodné sestry. A to zaváži väčšmi ako všetko ostatné. Či azda nie?

Potom si spomenula na Francoisa. Bol k nej taký milý, tak veľmi ju chápal. Nebolo veci, s ktorou by sa mu nemohla zdôveriť, rozumel jej vo všetkom. Ľúbil ju čistou, úprimnou láskou. V živote stretla veľa chlapov a vedela, že tento je ten pravý. Francois ju miluje a ona miluje jeho. Srdce sa jej rozbúchalo pri tom pomyslení; a potom ešte raz pozrela na Crissie, na jej žalostne zdeformovaný chrbát, na predčasne zostarnutú zvráskavenú šiju, na krátke nohy a neprimerane dlhé ruky. Chuderka Crissie, ako ju len môže opustiť? Prečo len uverila Francoisovmu tvrdeniu, že Crissie má na ňu zlý vplyv? Mýli sa, nechápe, aká bola hlúpa a otravná, lenivá a neschopná. Nie, nemôže odísť. Nesmie to Crissie urobiť!

A Stelle zmietanej pochybnosťami sa zrazu z pamäti vynorila Mistralina tvár, priamy pohľad jej veľkých úprimných očí i jasný milý hlas, čo sa jej prihováral:

„Tým, že činíme dobro, napĺňame vôľu Božiu, a tá prevá-

ži všetko ostatné. Musíme nastúpiť správnu cestu za každú cenu, bez ohľadu na to, aké obete prinesieme, či tým uško-díme sebe, alebo ostatným.”

Vydať sa za Francoisa bolo správna cesta, Stella si tým bola istá — nikdy v živote si ešte ničím nebola taká istá. Pomaly vykročila k dverám. Crissie sa ani nepohla, nevydala zo seba hláska, no Stella vedela, že čaká, čaká, kedy ustúpi, kedy sa vzdá svojej vôle i novozískanej slobody.

„Prepáč mi, Crissie,” šepla nežne. „Zbohom!”

Crissie ležala mlčky, bez pohybu. Vedela, že práve prehrala rozhodujúci boj. Stella odišla a už sa nevráti. Ani nevedela, ako dlho pobudla na posteli, no ked naveľa zdvihla hlavu, zaraz pozrela na hodiny. Radža si už možno prečítal Stellin list. Ak áno, mohol sa každú chvíľu zjaviť vo vile; no skôr ako príde, treba jej ešte niečo urobiť.

Zhurta, akoby poháňaná strachom, zamierila do Stellinej izby. Stella si pobrala všetky veci, toaletný stolík zíval prázdnotou, dvere šatníka otvorené dokorán odkrývali nahotu políc i vešiakov. Izba pôsobila chladne a neosobne ako v deň ich príchodu; je to uvoľnená izba, napadlo Crissie, izba, čo už čaká na ďalšiu návštevníčku.

Trhaným pohybom otvorila zásuvku toaletného stolíka. Stella neklamala, klenoty tam čakali — diamantový náhrdelník v zamatovej kazete aj iné šperky, čo ju oslňovali svojím jasom, keď postupne otvárala škatuľky. Chvíľu iba civela na drahokamy, potom si ich náhlivo privinula na úzku hruď. Patria iba jej — môže ich predať a získať za ne slušnú kôpku peňazí. Peňazí, ktoré si uloží alebo ich utratí — ako sa jej práve zapáči. Spokojne sa zachichotala a jej pridusený hlas sa čudne ozýval v prázdnej izbe.

Ako Crissie správne predvídala, radža vo vile Šalimar práve čítal Stellin list. Vrátil sa neskoro, zdržal ho chlapík, čo mu chcel predať poníky na pólo. Napokon s ním uzavrel dobrý obchod, bola to výhodná kúpa, prešiel partnerovi cez rozum a bol so sebou nadmieru spokojný.

Cestou do vily, ešte v kočiari, si predstavoval scénu, keď sa pred Stellou vytiahne, aký bol prefíkaný. Radža sa veľmi rád vychvaľoval, rád sa nafukoval ako páv, a nestávalo sa veni často, že mohol vyrukovať s takým geniálnym obchod-nickým ťahom. Stella istotne ocení jeho inteligenciu; v tej chvíli si povedal, že jej poskytne ďalšiu príležitosť oceniť aj jeho šľachetnosť. Rozhodol sa, že jej daruje zafírový prsteň. Po skúsenostiach s mademoiselle Fantóme si uvedomil, že získať perly nebude až také jednoduché, hoci Stellu ubezpečil, že mu v tom nezabráni nič na svete. Prsteň medzi nich vnesie príjemnú pohodu, čas ho nebude súriť a zatiaľ ukuje nové plány.

Možno by bolo rozumnejšie zájsť za staršou dámou a rokovať s ňou. Azda bude prístupnejšia. Dievčina je však krásna, krásna ako obrázok. Plavovlásky tak či tak vždy obdivoval. No na rozdiel od Stelly majú jej vlasy nepochybne prirodzenú farbu. Tá malá stelesňovala tú najušľachtilejšiu krásu, kým Stella sa skvela svojou ohnivosťou. A ja si vyberám ohnivé ženy, vravel si vzdorovito. Ťažko sa možno pobaviť s neprístupným anjelom, čo má v očiach iba chlad a pohŕdanie. A práve tak naňho hľadela krásavica s perlami; vyžarovala zvláštnu silu, cítil sa pri nej ako trpaslík, ničotný a bezvýznamný.

Bolo to, pravda, smiešne, a najmä urážajúce. Nebol azda bohatý a mocný? Nebol azda zvrchovaným vládcom krajiny päťdesiattisíc ráz takej veľkej ako toto miniatúrne kniežatstvo? A predsa on, radža z Džihangaru, stroskotal na nečakanej prekážke — jeho útok odrazila dievčina, čo ho ponížila svojím pohľadom, čo svojou magickou mocou, ktorou ho nečakane zmiatla, zvíťazila nad jeho temnými silami.

Prečo na ňu musí stále myslieť, zlostil sa v duchu, prečo ju vôbec porovnáva so Stellou? Stella je bezpochyby krásna a jej krásu treba oceniť. Dostane prsteň. Dá jej ho ešte dnes, keď si vyjdú niekam na večeru. Ona uveličená vykríkne od radosti a on jej ho nastokne na prst. Vlastne jej ani zďaleka nedal toľko klenotov ako iným milenkám. Nebola chamtivá, nič od neho nedrankala, ako to bežne robievali iné ženy.

Lole, španielskej tanečnici, nakúpil iba kožuchy a šaty za pol milióna frankov, a ešte vždy ho škreli diamanty, čo jej daroval. Vtedy bol ešte veľmi mladý. S pribúdajúcimi rokmi

si už dával väčší pozor, bol rozhodne opatrnejší. Áno, Stel-la si zaslúži zafiŕový prsteň, aj ho dostane. Ak sa to tak vezme, zisk z obchodu s poníkmi sa bezmála vyrovná hodnote tohto modrého drahokamu.

Radža sa spokojne usmieval, keď vkročil do vily Šalimar. Sluhovia ho vítali vo zvyčajnom hlbokom predklone, no čosi vo výraze ich tvárí, v ich servilnej poslušnosti vzbudilo jeho podozrenie. Tušil, že sa niečo stalo. Svojím orientálnym inštinktom neomylne vopred zavetril problémy. Pichľavým pohľadom zaškúlil na svojho pobočníka, ktorý vystrelil zo salóna a hnal sa mu oproti, keď začul, že prichádza.

„Stalo sa niečo?” spýtal sa radža.

Pobočník sa tváril vyplašene. Bol nový, radžovi slúžil iba krátky čas a nezískal si ešte dôveru ostatných sluhov, ktorí svojho pána sprevádzali už dlhé roky.

„Nie, vaša výsosť. Prečo sa pýtate?”

Radža neodpovedal. Vzápätí k nemu pristúpil iný sluha s lístkom na striebornom podnose. Radža naň pozrel, no písmo mu nič nehovorilo.

„Od slečny Stylovej, vaša výsosť.”

Radža vzal lístok a netrpezlivo roztrhol obálku. Stellino veľké, školácky neúhľadné písmo pokrývalo dva hárky papiera. Radža sa doň začítal, miestami ho musel lúštiť, pretože v ňom bolo množstvo pravopisných chýb; potom bez slova zamieril do salóna s pobočníkom v pätách.

Len čo sa za ním zavreli dvere, sluhovia si vymenili pohľady. Boli si vedomí, že Stellin a Francoisov útek nepridá na pohode v dome. Zlostný radža vedel byť veľmi nepríjemný.

Radža podišiel k písaciemu stolu a položil naň Stellin list. Potom sa zvrtol k pobočníkovi. „Kedy odišla?” zasipel. „Kto, vaša výsosť?” „Slečna Stylová!”

„Odišla? Nevedel som, že odišla,” priznal sa rozpačito pobočník.

„Si obyčajný tĺk!” osopil sa naňho radža. „Ako vravíte, vaša výsosť.”

„Veru vravím, a si prepustený. Pobočník musí mať prehľad, čo sa robí v dome, musí zabrániť skutkom, ktoré neodobrím!”

„Ale, vaša výsosť…” habkal mladík.

„Choď, nepočul si? Už aj vypadni!” Ponížený a skľúčený, so slzami v tmavých očiach, pobočník sa pobral preč. Bol už pri dverách, keď radža zvolal: „Pošli mi Kušrua!”

Kušru predpokladal taký vývoj udalostí a čakal pripravený v hale. Bradatý sikh, chlap ako hora, sprevádzal radžu od narodenia ako osobný sluha. Za niekoľko minút radža získal všetky potrebné informácie. Kušru poznal radžove myšlienkové pochody lepšie ako ktokoľvek iný a vedel, že treba hľadať obetného baránka. Despotický vládca, a radžu za takého považovali, si nemohol dovoliť poníženie a „stratu tváre”.

Kušru počkal, kým sa radža vyzúri, kým vo svojej urazenej pýche prestane hromžiť na Stellu, kým nával zlosti pominie a nahradí ju protivná a nebezpečná sebaľútosť rozmaznaného tvora. Vtedy nastal vhodný okamih a Kušru zasiahol:

„Ak smiem vyjadriť svoj názor, vaša výsosť, nemyslím, že na vine je iba dáma,” nadštrkol jemne. „Francois je veľmi presvedčivý typ. Francúzi sú už raz takí — výreční, chrlia li-chôtky a vedú krásne reči, no Francois by nebol zožal úspech vo svojich zvodcovských úmysloch, keby bola dáma šťastná… “

„Čo tým chceš povedať?” zasyčal radža.

„Vaša výsosť veľmi dobre vie, že nemám na mysli chvíle, ktoré trávila vo vzácnej spoločnosti vašej výsosti. Vtedy sa nachádzala v raji rozkoše ako všetky ženy, ktoré majú to šťastie, že sa na ne vaša výsosť milostivo usmeje. No keď nebola v oslňujúcej spoločnosti vašej výsosti, veci sa mali celkom inak.”

„Vyjadruj sa jasnejšie,” vyzval ho radža.

„Jej sestra, tá škaredá mrzáčka, jej strpčovala život. Neraz som ju počul zlostne škriekať, denne adresovala dáme, ktorú vaša výsosť poctila svojou náklonnosťou, kruté a urážlivé

slová. Nesluší sa to, vravel som si; no kto som už ja — obyčajný pokorný sluha — aby som to rozchyroval?” „Mal si mi to povedal:,” usúdil radža.

„Áno, áno, vaša výsosť — som vinný, priznávam sa k nekonečnej hlúposti. Váš nešťastný sluha to už teraz vidí, no vtedy tomu nepripisoval taký význam. Dnes je už zrejmé, že dáma bola prinútená ujsť pred krutosťou hrbáčky, pred ktorou ju ani vaša výsosť nemohla ochrániť svojou šľachetnosťou a milotou.”

Sluhove slová boli balzamom na radžovu urazenú pýchu. Pohľad mu trochu zmäkol.

„Chápem, ako to myslíš, Kušru. Hrbáčka teda nešla s ňou?” ubezpečil sa.

„Nie, nie, vaša výsosť. Zostala sama vo vile Mimóze.”

„Vyhoď ju. Okamžite!” zrúkol radža. „Neželám si ju vidieť.”

„Ešte dnes večer, vaša výsosť?”

„Počul si, či nie? Povedal som okamžite! Vždy mi bola protivná! Priniesla do domu iba nešťastie.”

„Vaša výsosť je obdarená nesmiernou múdrosťou! Vaša výsosť má neomylný inštinkt!”

„Tak ju teda vyhoď.” „A čo ak zostala bez peňazí a nemá ani na cestovný lístok?” „Je to azda moja vec?” odvrkol radža. „Nech umrie od hladu! Čo ma po nej!”

„Ako rozkážete, vaša výsosť.”

Kušru v hlbokom úklone vycúval k dverám. Len čo opustil salón, vstúpil doň ďalší sluha. Na striebornej tácke niesol vizitku a podal ju radžovi. Radža spozornel.

„Monsieur Gutier, chef de la Sureté! Čo ten odo mňa chce?”

„Pozhovárať sa s vašou výsosťou. Monsieur veľmi ľutuje, ak prichádza nevhod, no prosí vašu výsosť, aby mu venovala päť minút svojho času.”

„V poriadku, uveď ho,” vyzval radža sluhu.

Čakal a mračil sa. Čo chce od neho polícia? Lovil v pamäti, no nespomínal si, že by sa bol prehrešil proti zákonom kniežatstva.

Dvere sa znova otvorili, do miestnosti vpochodoval monsieur Gutier. Nevysoký, no veľmi elegantný v efektnej mod-ro-bielej uniforme montecarloskej polície.

„Želáte si?” prihovoril sa mu radža.

„Prosím o prepáčenie, ak ruším vašu výsosť,” začal inšpektor, „no vyskytol sa menší problém a bol by som vám vďačný, keby ste nám ho pomohli vyriešiť.”

Siahol do náprsného vrecka a vytiahol kožené puzdro.

„Mám tu papiere nešťastníka, ktorého predminulú noc našli mŕtveho v záhradách Casina,” spustil dôležitým tónom.

„Vražda či samovražda?” uškrnul sa radža.

Dobre vedel, ako úrady Monte Carla zaťažuje, keď sa na území kniežatstva vyskytne jedno alebo druhé.

„Zdá sa, že samovražda,” odvetil monsieur Gutier.

„Predpokladám, ako to už, pravda, býva, že všetky svoje peniaze prehral v kasíne,” nadhodil radža.

„Nezdá sa mi, že by bol ten džentlmen pri peniazoch,” odvetil podráždene inšpektor, akoby vzdoroval radžovmu rýchlemu úsudku, že vinu nesie kasíno. „No možno sa od vašej výsosti dozvieme čosi viac o nebožtíkovi.”

„Odo mňa?” vyhŕkol radža. „A kto to je?”

„Volá sa Henry Dulton.”

„Meno mi nič nehovorí.” „Naozaj?” mierne zapochyboval monsieur Gutier. „Prečo si myslíte, že by som ho mal poznať?” spýtal sa ra-dža.

„Mal pri sebe list adresovaný vašej výsosti; možno by ste si ho radi prečítali.”

Podal radžovi hárok papiera.

Elegantný úhľadný rukopis sa čítal ľahšie ako Stellino kostrbaté písmo. Radža rýchlo prebehol riadky:

Pre Jeho výsosť, radžu Džihangaru

Vaša výsosť,

viem, že Vás zaujíma totožnosť mladej dámy, ktorá býva v Hóteli de Paris a je registrovaná ako mademoiselle Fantóme. Môžem Vám poskytnúť dôležité informácie. Ak by

ste mali záujem presvedčiť ma, aby som Vám ich prezradil, vyhľadám Vás vo Vami určenom čase.

S úctou pokorný služobník Vašej výsosti Henry Dulton

Radža vrátil list inšpektorovi.

„Nepoznám toho pána osobne, no tuším sa s ním skontaktoval jeden z mojich pobočníkov. Spomínal mi niekoho, kto vraj vie získať informácie o tej mladej dáme. Chcete sa s ním pozhovárať?”

„Budem rád, ak mi to vaša výsosť umožní.”

„Prikážem, aby vás k nemu zaviedli,” prikývol radža, a skôr než zazvonil na sluhu, dodal: „Aká škoda, že ten chlapík umrel a nestihol ma už informovať.”

„Veľká škoda, vaša výsosť. Mrzí ma, že vám v tomto nemôžeme pomôcť. Mademoiselle Fantóme ani dáma, ktorá ju sprevádza, madam Secret, nám nie sú známe. Mnoho ľudí sa už u nás taktne informovalo v tejto súvislosti — čo je celkom prirodzené, veď tie dámy obrátili Monte Carlo naruby.”

„Aká smola, že pán Dulton — či kto to už bol — umrel tak náhle,” prehodil radža. „Ste si istý, že to bola samovražda?”

„Celkom istý, vaša výsosť. Pištoľ, ktorou sa zastrelil, ležala vedľa neho a guľka v jeho hlave podľa všetkého pochádza z tej istej zbrane.”

„Presvedčivý dôkaz, v každom prípade,” pokrčil plecami radža. „A nemal už pri sebe nič zaujímavé?”

„Nezdá sa mi, vaša výsosť. Iba toto puzdro. Obávam sa, že nám veľmi nepomôže. Sú v ňom iba jeho menovky a zopár takých, čo propagujú parížske miesta zábavy.”

Monsieur Gutier otvoril kožené puzdro, vysypal z neho časť obsahu a rozložil ho na písací stôl.

„Usudzujeme, že pán Dulton sa zaoberal dohadzovaním zákazníkov,” vyhlásil sucho. „Sú tu napríklad ceduľky z 5 Rue de Roi. Vaša výsosť už o ňom zaručene počula; je to vychýrený podnik. Henry Dulton mal vraj poverenie uvádzať nových klientov. Overíme si to v Paríži, no neverím, že to nejako súvisí s jeho smrťou.”

Radža vzal do rúk jednu z ceduliek, na ktoré ukázal in-

špektor. Bola to jednoduchá vizitka s adresou 5 Rue de Roi uprostred, vľavo hore stálo La Maison plus chic de tout Paris a vpravo dolu drobnými písmenkami Madame Bleuet.

A radža nečakane vykríkol: „Madam Bleuetová! Madam Bleuetová!” opakoval vzrušene. „To je ono! Vedel som, že mám dobrú pamäť na tváre!”

Barbara Cartland KAPITOLA JEDENÁSTA

V Restaurant des Fleurs usporiadali slávnostný večer, ktorý prilákal významných návštevníkov Monte Carla do priestrannej jedálne s krásnym výhľadom na more. Miestnosť sa utápala v záplave kvetov, nádherné kytice krášlili stoly, kvetinové dekorácie zdobili steny a zo stropu sa nadol vinuli umelecky prepletené girlandy.

Každá dáma dostala hneď pri príchode pôvabnú kytičku voňavých kvietkov v ozdobnom bielom papieri a každý pán si odnášal kvet v gombíkovej dierke saka. Záľaha kvetov, pestrofarebné dámske róby a žiarivé klenoty, flitrami posiate vejáre i trblietajúce sa čelenky a diadémy vytvárali iskrivý efekt radosti a veselosti.

Bočný východ z reštaurácie ústil do záhrady, kde sa mohli hostia poprechádzať na čerstvom vzduchu a osviežiť po tanci. Aj záhrada sa premenila na čarovnú rozprávkovú krajinu. Zo stromov viseli pestrofarebné lampióny a blikajúce sviece v sklených lampášikoch vrúbili chodníky. Záhrada lákala svojou tajuplnou krásou a po melodickom valčíku sa nejeden pár vytratil z preplnenej jedálne do jej mäkkého prítmia.

Mistral sedela pri stole iba s tetou Emilie a v duchu si želala, aby si aj ona mohla s niekým zatancovať, aby mala spoločníka, čo by ju odviedol do záhrady, aby mohla zblízka vychutnať čarovnú svetlohru, a nie iba zdiaľky tušiť celú tú rozprávkovú atmosféru.

Na plese boli všetci, ktorých poznala z videnia, pravidelní návštevníci kasína i hoteloví hostia, nikto si nedal ujsť veľkolepé divadlo. Ešte i stará grófka Kiselevová, ktorú Mistral stretla hneď prvý večer v kasíne a pomohla jej do koča a ktorá ju vtedy bezdôvodne rozrušila svojimi slzami, sa zjavila v spoločnosti mladých ľudí.

Prišiel aj sir Robert, no sedel pri vzdialenom stole a Mistral ho iba sem-tam zahliadla z profilu. Spoločnosť mu, pravdaže, robila lady Violet, v nápadných šatách z krepu slezovej farby, prizdobených vetvičkami brečtanu. Princ Nikolaj zabával hlúčik svojich priateľov pri čestnom stole, neďaleko neho zaujal miesto radža z Džihangaru. Sprievod mu robili jeho dvaja pobočníci tmavej pleti. Mistral zarazilo, prečo si nepriviedol svoju peknú spoločníčku, s ktorou sa nedávno úchytkom pozhovárala v šatni Casina.

Tešila sa na stretnutie so Stellou a zároveň ju sužovali obavy, ako sa asi zatvári teta Emilie, ked sa s ňou priateľsky pozdraví. Už vopred sa rozhodla, že to urobí. Chcela sa stoj čo stoj priznať k novej známej, s ktorou sa stretla za nevšedných okolností, a ovládol ju čudný pocit — najskôr sklamanie, že sa jej k tomu nenaskytla príležitosť.

Slávnostný večer sa niesol v duchu dobrej nálady, stolov-níci sa dobre zabávali. Mistral pozorovala ich usmiate tváre a túžobne si vzdychla. Ako dobre by bolo tráviť čas vo veselej spoločnosti rovesníkov. No len čo sa jej tá myšlienka zrodila v hlave, už si ju aj vyčítala. Aká je len nevďačná! Veď má to šťastie, že je v Monte Carle; a za to, i za množstvo krásnych šiat vďačí tete Emilie — síce pichľavej a nevyspytateľnej, ale ona ju priviedla do raja zábavy a umožnila jej vhupnúť medzi spoločenskú smotánku Európy.

Mimovoľne sa zvrtla k tete.

„Tuším som vám ani poriadne nepoďakovala za všetko, čo ste pre mňa urobili, tete Emilie,” prihovorila sa jej vrúcne. „Nebyť vás, ležím teraz potme v kláštornej posteli, lebo po deviatej sa svetlo zhášalo a nesmelo sa ani čítať. No som tu, počúvam nádhernú hudbu a navôkol sedia samí zaujímaví ľudia! Som vám vďačná, veľmi vďačná. Zo srdca vám ďakujem.”

Emilie prižmúrila oči a premerala si neter hĺbavým pohľadom.

„Nanešťasie je tvoja vďačnosť v rozpore s mojimi pokynmi,” vyhlásila kyslo.

Mistral na ňu vydesene pozrela.

„Akými pokynmi, teta Emilie? Veď sa usilujem plniť vaše želania. Azda som na niečo zabudla?”

„Nie, na nič si nezabudla,” pokračovala Emilie. „Si iba nešikovná — či skôr hlúpa, to je asi najvýstižnejšie slovo — a nesprávne pristupuješ k mojim rozkazom.”

Vo vete zaznel pohrdlivý tón a Mistral cítila, že sa jej krv nahrnula do líc.

„Veľmi ľutujem, teta Emilie, ak som sklamala vaše očakávanie. Nemohli by ste mi bližšie vysvetliť, o čo ide?”

„Nemusím ti nič vysvetľovať, sama poznáš odpoveď!” odsekla Emilie. „Máš oči a nie si, dúfam, slepá. Isto vidíš princa. Práve zabáva spoločnosť priateľov. Sú medzi nimi aj mladé dámy, no si tam ty? Nie, nie si! Prečo ťa asi nepozval?”

Nasledovala dlhá odmlka, Emilie vyčkávala na odpoveď, pery zaťaté, v očiach hnev.

„Lebo… lebo ma tam asi… nechcel,” naveľa zo seba dostala Mistral.

„A prečo?” výsmešne dobiedzala Emilie. „Dnes poobede počas jachtárskych pretekov som ťa s ním nechala osamote. Myslela som si, že mu učaríš, že ťa zaručene niekam pozve, že ti ponúkne svoju spoločnosť, či už na dnes, alebo na zajtra večer. O čom ste sa vôbec zhovárali?”

Mistral klopila zrak a nervózne mrvila smidku chleba medzi prstami. Spomenula si, do akého pomykova ju priviedol tetin do očí bijúci manéver, ktorým sa rozhodla prilákať princovu pozornosť.

Preteky si prišlo pozrieť mnoho divákov, súťažila aj prin-cova jachta, a sám bol priveľmi zaujatý dianím na vode, aby venoval čo i len pohľad elegantne vyobliekaným dámam, ktoré sa zhromaždili na terase. Väčšina chlapov sa však správala celkom inak. Neveľmi sa venovali pretekom, odvracali sa od mora a svoju pozornosť zameriavali na ženy. Dokonca zachádzali až tak ďaleko, že divadelnými ďalekohľadmi skúmali tu peknú tváričku, tam zas štíhlu nôžku či iné ženské pôvaby, čo sa im dostali do zorného uhla.

Princ však sústredene sledoval preteky a Mistral si vravela, že iba teta Emilie môže byť taká odvážna — či skôr bezočivá? — aby sa mu nasilu natískala do pozornosti. Pustila sa dolu terasou, predierajúc sa medzi davom, až napokon zastala pri princovi. A kým on uprene hľadel cez svoj ďalekohľad a svet navôkol, s výnimkou bielych bodov, čo brázdili belasú hladinu mora, preňho prestal existovať, teta Emilie sa mu prihovorila vtieravo sladkastým tónom:

„Dobrý deň, vaša jasnosť. Boli by ste taký láskavý a vysvetlili nám zložité pravidlá tejto súťaže? Moju neter nadovšetko zaujímajú jachty.”

Princ nemal na výber; zložil ďalekohľad, pobozkal ruku tete Emilie a usmial sa na Mistral.

„Naozaj vás to tak veľmi zaujíma?” spýtal sa a oči sa mu smiali.

Mistral cítila, že sa pýri, a kým klamala zo strachu pred tetou Emilie, vravela si, že je zbabelá, a hlboko sebou pohŕdala. „Áno… veľmi… veľmi ma to zaujíma,” vyjachtala.

Vedela, že jej neverí, a predsa láskavo a nežne, no celkom inak, ako keď sa spoznali, jej naznačil, aby si stala vedľa neho.

„Najprv vám teda vysvetlím, čo sa práve deje.”

Emilie sa okamžite vytratila a nechala ich vo dvojici; a hoci Mistral tušila, že taký nezvyčajný krok vyvolá zbytočné reči medzi divákmi vyobliekanými podľa poslednej módy, ktorým nič neušlo, v hĺbke duše bola vďačná, že sa jej teta vzdialila, a chytro šepla princovi:

„Prosím vás, vaša jasnosť, pre mňa sa netrápte. Akoby som tu nebola. Viem, že chcete nerušene sledovať preteky.”

Princ sa na ňu chápavo usmial.

„Neverím, že dračica rozozná jachtu od člna, takže vás nebude môcť preskúšať, či vás poučili z danej témy.”

Mistral sa zasmiala. Možno to bolo nelojálne voči tete, no nemohla si pomôcť — princ tak zábavne formuloval vety a bola si istá, že sa nemýli, že správne odhadol tetu Emilie. Rozpaky sa rozplynuli, opäť bola vo svojej koži a z princovho vykladu začala dokonca chápať, čo sa odohráva na mori.

Princova jachta zvíťazila a on výskal od radosti a mával čiapkou nad hlavou ako rozjarené chlapčisko. A mnohí iní jasali spolu s ním, pretože bol mladý a obľúbený, pretože si ich získal svojím úprimným nadšením. No len čo jasot utíchol, princ sa naklonil k Mistral.

„Musím dolu do prístavu odmeniť svoju posádku. Nateraz sa s vami lúčim. Dávajte na seba pozor a nedovoľte, aby vás dračica zhltla. Bolo by mi za vami smutno.”

Mistral sa naňho potmehúdsky usmiala, na lícach sa jej zjavili jamky.

„Strašne sa teším, že vyhrala vaša jachta!” vyhŕkla.

„Aj ja!” zvolal princ. „A je to úžasný úspech, veď posádku tvoria iba miestni rybári.”

Ponáhľal sa preč a Mistral vedela, že mu hneď vyfučala z hlavy. S malou dušičkou sa vrátila k tete Emilie, tá však vtedy nedala najavo, čo očakávala od stretnutia; zato teraz, pri pohľade na princovu spoločnosť, vôbec netajila svoje sklamanie.

Mistral si vzdychla. Ťažko je ulahodiť tete Emilie! „Princ nevravel, že sa sem dnes večer chystá,” utrúsila po chvíli.

„A predpokladám, že ty si nemala toľko rozumu, aby si sa ho na to spýtala,” zasipela Emilie. „Musíme napraviť, čo si zbabrala. Požiadaš ho, aby sem prišiel, a keď tu už bude, pousiluješ sa, aby ťa pozval do tanca.”

„Prepánajána, tete Emilie, to nemyslíte vážne!” zhrozila sa Mistral.

„Urobíš, čo ti kážem,” odsekla Emilie. „Dúfala som, že ho zvábiš svojou nevinnosťou, no asi je sám primladý, aby ho lákala neskúsená školáčka. Musíš skúsiť iné metódy, milá moja, čím skôr, tým lepšie.”

„Prosím vás, teta Emilie, načo to všetko? Prečo je také dôležité, aby som zvábila princa?” vybuchla Mistral.

„Neraz som ti vravela, že sa nemáš čo vypytovať, tvojou úlohou je poslúchať!” okríkla ju Emilie. „A rozkaz znie — očariť princa. Prečo — to nie je podstatné. Dôležité je splniť úlohu.”

Emilie sa náhle odmlčala a podozrievavo prižmúrila oči.

„Spočiatku si ho priťahovala, to mi nevyhovoríš. Videla som mu to na očiach, vybadala som to z tónu jeho hlasu. No potom už nepokračoval vo svojich úmysloch. Prečo asi? Niečo sa muselo stať. Povedala si mu niečo?”

„Nie, nič… vôbec nič,” poponáhľala sa Mistral s odpove-

ďou. „Princ je vždy veľmi galantný a milý… neviem, aký by mal ešte byť… čo viac by ste od neho chceli.”

„Chcem, aby sa do teba zaľúbil,” zasyčala Emilie. „Je to dosť jasné? Teraz už chápeš?”

„… Nemyslím si, že ku mne… prechováva… také city!” za-drhávala sa Mistral.

„Tak ho povzbuď!” osopila sa na ňu Emilie.

Privolala čašníka a požiadala ho o ceruzku a kúsok papiera. Ponúkol jej malý zápisník, do ktorého si značil objednávky. Emilie ho spolu s ceruzkou posunula k Mistral.

„Napíš mu!” zrúkla.

„Nie, nemôžem!” zvolala pridusené Mistral. „Prosím, prosím pekne, ušetrite ma od toho, teta Emilie. Je to strašne ponižujúce.”

„Netrep nezmysly,” odsekla Emilie. „Chlapom vždy li-chotí, keď za nimi behá pekná žena.”

„No ja netúžim behať za princom,” bránila sa Mistral v žalostnom úsilí postaviť sa na odpor. „Pochopte, teta Emilie, že sa cítim veľmi trápne, keď nás tak nápadne dávate dokopy. Ľudia majú kopu rečí, veď vedia, že sa smiem zhovárať iba s ním. Isto sa mi všetci smejú.”

„Chcem, aby mali kopu rečí,” nedala sa Emilie. „Nech sa len smejú, čo ma po tom. A teraz už nechcem počuť nijaké hlúpe výhovorky. Urobíš, čo ti vravím, Mistral. Napíšeš mu.”

Mistral pochopila, že sa už nijako nevykrúti, zbytočne sa usiluje, tetu vôbec neobmäkčí. Zbledla, z líc sa jej vytratila farba.

„Čo mu mám napísať?” šepla.

„Ešte aj to sa ma pýtaš? Nemáš vlastný rozum?” oborila sa na ňu Emilie. „No dobre, diktujem. Píš:

Vaša jasnosť, musím Vám oznámiť čosi veľmi dôležité. Boli by ste taký láskavý a zastavili sa na chvíľočku pri našom stole?

Mistral.”

Mistral dopísala a pozrela na tetu Emilie. „No ja mu nemám čo povedať.”

„Potom je najvyšší čas, aby si si niečo vymyslela,” zlovestne šepla Emilie.

„Ale čo? Čo preboha?” zvolala vydesene Mistral, keď videla, že Emilie skladá lístoček a podáva ho čašníkovi, aby ho doručil princovi.

„Mala by si sa rozhodnúť, a rýchlo,” odsekla bezcitne Emilie.

Som ako v pasci, z ktorej niet úniku, pomyslela si Mistral a hanbila sa za svoju slabosť a ústupčivosť. Áno, bála sa vzpriečiť, no nič nemôže byť horšie ako vedomie, že konala v rozpore so svojím morálnym presvedčením, že napísala princovi, použila donucovacie prostriedky, aby ho k sebe prilákala, ľstivo sa dovolávajúc jeho galantnosti.

A hoci bola neskúsená, s istotou vedela, že dámy nerobia také veci. Nenadbiehajú chlapom, nevnucujú sa im do pozornosti, a už vôbec nie, ak ide o spoločensky významnú osobnosť, ako je princ Nikolaj.

Mistral sa ani v zlom sne prizerala, ako čašník berie lístok a mieri s ním k stolu na opačnom konci miestnosti. Videla, ako zastal pri princovi a podal mu lístok na podnose. Potom to už nevydržala, sklonila hlavu, roztrasené prsty zopla v lone a horúčkovito premýšľala, čo mu povie. Určite príde k stolu, o tom nebolo pochýb; mal slušné spôsoby, a navyše jej svojho času ponúkol pomocnú ruku, keď povedal, nech sa naňho pokojne obráti, ak sa ocitne v núdzi. No keď teraz zistí, že jej prosba bola iba obyčajná lesť a pretvárka, vyslúži si jeho pohŕdanie. A v tom strachu a zmätku sa jej do uší predral Emilin spokojný hlas:

„Už ide!”

Z celého srdca si želala, aby sa prepadla pod zem, a s hrôzou vyčkávala. Princ sa blížil svižným krokom, sem—tam sa pristavil a prihovoril známym, čo ho zdravili od stolov či tľapkali po pleci, keď prechádzal okolo tanečného parketu. A Mistral zaryto civela do zeme ešte i vo chvíli, keď začula tetin sladkastý hlas:

„Dobrý večer, vaša jasnosť, srdečne vás zdravíme v tento prekrásny večer plný radosti a zábavy.”

„Bez vás by však nemal lesk,” utrúsil s prepiatou zdvorilosťou princ. „Dobrý večer, mademoiselle,” uklonil sa Mistral a prinútil ju zdvihnúť zrak. Pohľady sa im stretli, z očí jej vyčítal prosbu a upokojil ju úsmevom. Vzápätí sa znova uklonil Emilie. „Dovolíte, madam, aby som si s mademoiselle zatancoval valčík?”

„Istotne, vaša jasnosť.”

Emilie privolila náležite blahosklonným tónom, no Mistral sa aj tak cítila ponížená a pokorená. A len čo vkročila pred princom na parket, zacítila na sebe pichľavý pohľad čiernych očí, čo sledovali každý jej pohyb, a bleskovo si uvedomila, že jej česť je zachránená.

Vedela už, čo povie princovi! Príhodu, ktorá by ju možno väčšmi ťažila, nebyť tety Emilie a jej nevyspytateľných nálad; no takto sa jej skoro vytratila z pamäti. Porozpráva mu o radžovi, o tom, ako sa pokúšal získať jej perly, aj ako ju chcel zhypnotizovat’. Nebolo treba ani zveličovať, prežila nefalšovanú hrôzu.

A z čírej radosti, že sa pred princom nemusí zhodiť priznaním, prečo mu poslala lístok, do líc sa jej vrátila farba a oči jej znova zaiskrili. Stála na parkete ako porcelánová bábika, kým ju princ nepojal do tanca; skvela sa v honosnom zajatí široko naberanej sukne z tylu a priliehavého ži-vôtika, čo odhľadoval belostnú šiju i plecia. Svetlo z lustrov sa jej odrážalo vo vlasoch, zlatisté kučery vrúbili jemné črty tváre a ostro kontrastovali so záhadne tmavými dúhovkami.

Princ si s úsmevom premeral svoju tanečnicu, a keď hudobníci spustili Na krásnom modrom Dunaji, zľahka ju oblapil okolo drieku a v dokonalej zhode pohybov sa v rytme valčíka začali zvŕtať na parkete.

„Je ako krásny kvietok,” poznamenala lady Violet a sir Robert sa ani nepýtal, koho má na mysli.

Pozoroval Mistral, len čo vstala od stola, a teraz, keď ju videl vznášať sa v tanci s mierne zaklonenou hlavou a zhovárať sa s princom, napadlo mu, že jej ladné pohyby znesú prirovnanie iba s bielymi labuťami, čo ladne plachtia po striebornej hladine jazera v Cheverone.

„Máš pravdu, je ako krásny kvietok,” priznal tónom, čo vychádzal z čudných hĺbok.

„A očividne si to nemyslíme iba my dvaja,” dodala lady Violet. „Všimni si radžu.”

Sir Robert spozornel a pozrel tým smerom. Radža sedel v hlbokom predklone, lakťami sa opieral o stôl a oboma rukami si podopieral hlavu. Aj on pozoroval Mistral, no inak. Výraz na jeho tvári natoľko pobúril sira Roberta, až zbledol od zlosti, a to sa mu veru nestávalo.

Chrapúň jeden! Ako sa opovažuje takto si ju premeriavať! Zrazu ho posadla divá túžba vstať od stola a zasiahnuť — prerušiť tanec, vytrhnúť Mistral z princovho náručia, odviesť ju z večierka i z Monte Carla, a vôbec zovšadiaľ, kde by ju mohli poškvrniť chlapi ako radža. Je priveľmi nežná, priveľmi jemná, nehodí sa do pazúrov nemravníkov, dumal sir Robert a v duchu si kládol otázku, čo by sa stalo, keby teraz podišiel k radžovi a vyťal mu zaucho.

Vtom si uvedomil, že lady Violet naňho vypliešťa oči.

„Čo je s tebou, Robert?”

Pomaly uvoľnil zaťaté päste.

„So mnou? Nič, vôbec nič!”

Opäť sa vyzbrojil spoločenskou maskou, no zostal mu

hlúpy pocit, akoby bol naozaj vyvolal škandál.

„Videl si sa mi poriadne napálený,” utrúsila lady Violet.

„Akoby ťa niečo strašne pobúrilo. Alebo mám bujnú fantáziu?”

„Som unavený, to je všetko,” vysvetlil krátko sir Robert. „Nemohli by sme už ísť?”

„Tak zavčasu? To nemyslíš vážne?” zaprotestovala lady Violet. „Navyše sa výborne zabávam.”

Mistral s princom prestali tancovať, no nevrátili sa k stolu, kde osamelo vysedávala Emilie. Namiesto toho si vyšli otvorenými dverami do záhrady. Sir Robert ich nespúšťal z očí.

Tá malá sa kvôli princovi dostane do rečí, vravel si v duchu. Akoby nestačilo, že sa okolo nej už i tak šíria kadejaké fámy. Princ Nikolaj bol celkom sympatický mládenec, mal dobrú povesť, no život zatiaľ nebral vážne, chcel si užívať. Akiste si začne s Mistral a priradí ju k svojim milenkám. No ona nedozrela, je ešte dieťa.

Sir Robert cítil, že sa mu krv znova búri v žilách. Až doteraz si neuvedomoval, ako veľmi sa mu protiví väčšina návštevníkov Monte Carla vrátane princa. Myslel na Mistral, ako sa s ním prechádza v záhrade. Vonku sa už zotmelo a ochladilo. No princ zaisto i v prítmí vychutná krásu jej nežnej tváre, zamatovú pleť, pôvabne krojené pery. Možno stratí hlavu a neovládne sa v dakom tmavom kúte. Možno sa pokúsi o nežné dotyky, zovrie ju v náručí a vynúti si bozky. A ju to iba šokuje a vydesí. Nikto ju tam vonku neochráni, nedovolá sa pomoci.

Sir Robert sa iba s nadľudským úsilím ovládol, aby nevy-skočil zo stoličky.

„Radža odchádza,” upozornila ho lady Violet.

Sir Robert videl, ako radža vstáva od stola. Vzápätí čosi šepol svojmu pobočníkovi a nepríjemne sa zaceril; dva rady bielych zubov sa mu zlovestne zaleskli.

„Rád by som vedel, prečo je so sebou taký spokojný,” hĺbal sir Robert, no v myšlienkach sa hneď vrátil k princovi. Premýšľal, či je pre všetky ženy taký príťažlivý.

Vonku v záhrade zatiaľ Mistral rozprávala princovi o ra-džovi.

„Povedal, že sa rozhodol získať moje perly, vraj urobím rozumnejšie, ak sa ich vzdám dobrovoľne. Nie, nebojím sa ho, má však v sebe tajuplnú silu a je veľmi nepríjemný.”

„Povedali ste to tete?” spýtal sa princ.

Mistral pokrútila hlavou.

„Iba by sa na mňa nahnevala, že som sa s ním vôbec dala do reči,” odvetila. „No nedalo mi odmietnuť ho, veď sprvu nebol dotieravý.”

„Netrápte sa, pusťte ho z hlavy,” radil jej princ. „Monsieur Gutier, chef de la Sureté, je môj dobrý priateľ. Pozhováram sa s ním. V kniežatstve netrpia také spôsoby. Ak sa radža opováži obťažovať vás, prinútia ho opustiť krajinu a nikdy sa sem nebude smieť vrátiť. Monsieur Gutier ho predbežne taktne upozorní. Tunajšie úrady si už vedia poradiť s ľuďmi radžovho typu. Vďaka tomu je škandál v kniežatstve ojedinelý zjav.”

„Ďakujem vám,” usmiala sa Mistral. „Vaša jasnosť je veľmi láskavá, že si kvôli mne robí starosti.”

„Nie sú to nijaké starosti, naopak, som rád, že ste sa mi zdôverili,” odvetil princ. „A už sa preto nesmiete trápiť. Sľubujete?”

„Sľubujem.”

Usmiali sa na seba a princ pokračoval: „Kedy odtiaľto odchádzate? A kam máte namierené, ak sa smiem spýtať?” Mistral sa zamyslela.

„Neodpoviem vám ani na jednu otázku. Nie však preto, že by som nechcela; naozaj len preto, že na ne sama nepoznám odpoveď.”

Princ zvážnel a hĺbavo pozrel na Mistral.

„Mrzí ma, že vám nemôžem pomôcť, rád by som, naozaj, no mnohému nerozumiem…” Vtom sa zarazil. „Teraz však o tom nebudeme hovoriť. Nie je na to vhodný čas, musím sa vrátiť, čakajú ma pri stole, no zajtra sa stretneme. Ak vás dračica pustí, pôjdeme sa previezť na koči a pozhovárame sa.”

„Už sa teším,” šepla Mistral.

„Zastavím sa po vás o tretej,” navrhol princ. „A príďte sama. Všetci si budú šuškať, no nech, aj tak nemajú čo robiť!”

Ponúkol Mistral rameno a viedol ju naspäť po kľukatých záhradných chodníčkoch. Mistral mlčala. Nechcelo sa jej preč. Túžila zostať pod hviezdnatou oblohou v čarovnej záhrade osvetlenej lampiónmi. Nič ju nelákalo do preplnenej sály, kde na ňu striehnu zvedavé pohľady a pri stole ako hladný pavúk kvočí teta Emilie a spriada zradné siete, do ktorých zamotáva ju i princa. No nemohla sa vzpriečiť, a tak sa poslušne podvolila tlaku princovej ruky. O chvíľu už stáli pri stole, princ sa uklonil a vrátil k svojim hosťom.

„Nuž ako?” nadhodila zvedavo Emilie.

„Jeho jasnosť navrhla, aby sme sa zajtra poobede previezli na koči,” oznámila Mistral.

„Výborne!” nadšene zvolala Emilie a vzala kytičku, čo dostala do daru pri príchode.

„Vrátime sa do hotela!” zavelila.

Tetino rozhodnutie prijala neter s úľavou. Dušu mala roz-jatrenú citmi a nebola vo svojej koži. Nebol to práve najšťastnejší večer. Emilie už zaplatila, a keď hudba prestala hrať a tanečníci sa vrátili k stolom, vykročila k dverám.

Ich odchod bol vypočítaný na efekt a nechýbal mu dramatický náboj. Mistral dôstojným krokom napredovala po naleštenom tanečnom parkete a usilovala sa ako vždy nemyslieť na seba ani na svoje okolie. Ignorovala početných majiteľov zvedavých pohľadov, nemohla si však odpustiť letmý pohľad na stôl sira Roberta. On na ňu nehľadel. Svoju pozornosť upriamil na čašníka, ktorý mu práve predložil účet. Lady Violet sa netvárila práve nadšene; prstami bubnovala po stole a bola očividne podráždená. Mistral rýchlo odvrátila zrak. Nešlo jej do hlavy, ako môže byť mrzutá, keď má to šťastie, že je v jeho spoločnosti.

Emilie a Mistral sa napokon ocitli vo vstupnej hale, kde im šatniarky chytro vyhľadali plášte a livrejovaný zriadenec dostal pokyn, aby privolal kočiar.

Po chvíľke im prišli povedať, že koč už čaká vonku. Emi-lie rázne zamierila na vstupné schodisko. Kone sa pomaličky blížili k vchodu a zriadenec sa ponáhľal otvoriť dvierka koča. Z haly sa zrazu vyhrnul hlúčik hostí. Mistral si medzi nimi všimla počerného radžovho pobočníka, čo večeral so svojím pánom. Pohľady sa im stretli, no ona bleskovo odvrátila oči. Mal čudný pohľad i výraz tváre. Vyvolával v nej nepríjemné pocity.

Emilie chcela už-už nastúpiť do koča, keď sa radžov pobočník predral poza Mistral a chytil Emilie za rameno. Se-pol jej čosi do ucha, Mistral nič nezačula. Videla iba, že teta sa mykla, a vzápätí začula chlapov zlovestný tón:

„Musíte si ma vypočuť, madam.”

Emilie sa zvrtla a všimla si, že Mistral napína sluch.

„Nastúp do koča,” rozkázala neteri.

Mistral poslúchla, hoci ju prekvapil tetin povel, a uvažovala, čo má asi radžov pobočník na srdci.

V koči vládlo prítmie. Mistral sa pomkla na vzdialený koniec lavice, miesto pri dverách čakalo na Emilie. Zrazu sa však dvere zatvorili a kone bez meškania vyrazili, sprvu iba klusom, pozvoľna však prešli do cvalu.

„Stojte! Zastavte!” skríkla Mistral. „Nechali sme tam dámu!

No uvedomovala si, že ju aj tak nikto nezačuje. Koč bol

zvnútra čalúnený, obidva obloky zatvorené. Rozrušená vyskočila, že ich otvorí — skúsila najprv jedno, potom druhé, no márne, kľučky boli ako zaseknuté, nepovolili.

Sadla si celá zadychčaná a utešovala sa, že sa vlastne nič strašné nestalo. Hôtel de Paris nie je ďaleko, teta Emilie sa bez problémov privezie iným kočom. Bola to síce nepríjemná situácia i výdavky navyše, no čo už.

Mistral sa usadila a znova jej začalo vŕtať v hlave, čo mal asi radžov pobočník za lubom. Všimla si, že teta Emilie sa zľakla, keď k nej pristúpil a šepkal jej do ucha. Ach jaj, svet je plný záhad! vzdychla si Mistral. Keby tak ľudia boli k sebe úprimní, najmä teta Emilie. Neľahko sa žije v sieti intríg, keď človeku ani nevysvetlia, v čom je zamotaný.

Vyzrela z oblôčika. Už by mali byť pri hoteli. A vtedy si uvedomila, že kone sa ženú do kopca, ťahajú kočiar hore širokou cestou, čo sa vzďaľovala od Casina a viedla cez novú časť mesta k Anjelskému vrchu. Zrejme prišlo k hlúpemu nedorozumeniu, pomyslela si.

Kone prešli do pomalého klusu, kočiar pokojne napredoval, lepšie sa jej mocovalo s kľučkami, nuž sa znova pokúsila otvoriť jedno i druhé okno. No ani tentoraz sa jej to nepodarilo. Zostávali už iba dvere, ale na svoj úžas zistila, že zvnútra chýba kľučka.

Sprvu sa jej to nechcelo veriť, horúčkovito hmatkala na jednej i druhej strane a vravela si, že sa istotne mýli. Naveľa sa však presvedčila, že kľučky naozaj chýbajú a dvere, takisto ako okná, nepovolia.

„Stojte! Otvorte mi!” skríkla vyľakane.

Nič. Koč sa ďalej drgáňal hore kopcom a ticho pretínal iba cinkot konských postrojov a hrkot kolies na skalistej zemi.

Čo sa to len stalo? Vari omylom nasadla do súkromného koča? Vezú ju azda k prepychovým vilám, čo sa vypínajú nad mestom? Asi. Inak si to nevedela vysvetliť.

Teta Emilie sa určite napáli, keď zistí, že nie je v hoteli. Nie je to však jej chyba. V tomto jej ťažko môže pripísať nejakú vinu.

Kone neúnavne napredovali hore kopcom a Mistral,

žmúriac do tmy, konečne zazrela svetlá. Blížili sa k honosnej vile, obrovskej bielej budove so záhradou. K tepanej bráne viedli široké mramorové schody. Taký dom si môžu dovoliť iba významní ľudia, vravela si. Určite ich pobúri, že ich omylom nechali pred reštauráciou, kým ona sa odviezla v ich koči. Rozochvene si pripravovala slová na vysvetlenie.

Koč zastavil, sluha v červenom saku, širokánskych orientálnych nohaviciach z bieleho batistu a v turbane z rovnakej látky náhlivo otvoril dvierka. Niekoľko iných sluhov v rovnakom oblečení rezko schádzalo dolu schodmi. Mistral vyr-stúpila.

„Prišlo k omylu,” spustila. „Koč pristavil pred Restaurant des Fleurs, nastúpila som, no namiesto do hotela ma priviezol sem. Bola by som veľmi rada, keby ma zaviezol späť. Bývam v Hôteli de Paris.”

Iný sluha, postarší, s hriadkou a zrejme vyššie postavený, vystúpil z hlúčika. Hlboko sa uklonil Mistral, zamrmlal čosi v jazyku, ktorému nerozumela, a ukázal na otvorené dvere

vily.

„Hovorí niekto z vás po francúzsky alebo po anglicky?” spýtala sa Mistral.

Sluha pokrútil hlavou, znova čosi zopakoval v rodnom jazyku a ukazoval na dvere.

Azda sa v dome nájde niekto, kto mi pomôže, povedala si Mistral.

A s pocitom, že je to jediné východisko zo zamotanej situácie, vykročila hore schodmi a masívnymi krídlovými dverami vstúpila do vily. Ocitla sa v priestrannej hale so stĺpmi z čierno-bieleho mramoru. Sluhovia kráčali za ňou. Ten starší s hriadkou ju viedol hore schodiskom pokrytým hrubým huňatým kobercom, nohy sa mu doň zabárali a nečuj-ne našľapoval. V celom dome vládlo čudné ticho.

Zrazu ju posadol strach. Kam ju to vedú? Čo to má znamenať? Musí naspäť do hotela, aj keby mala ísť peši. Po chvíľke prišli na široké odpočívadlo a Mistral podnikla posledný zúfalý pokus.

„Želám si hovoriť s paňou domu,” dožadovala sa. „Božemôj, s nikým sa tu nedorozumiem? Francúzštinou, angličtinou ani nemčinou?”

Chlap iba čosi zamrmlal a otvoril jej dvere. Mistral sa naskytol pohľad do velikánskej izby slabo osvetlenej mihotavým svetlom zlatistých lámp. Do nosa jej udrela exotická vôňa santalového dreva, očiam sa núkal lesk zlatom zdobených závesov, pozláteného nábytku i nízkych stolíkov z tepanej medi obťažkaných zlatými ornamentmi. Mistral sa zmätene rozhliadala. Po chvíli z kúta na druhom konci miestnosti vystúpila postava a blížila sa k nej pomalým krokom. V prítmí sa zaleskol biely rad zubov v ostrom kontraste s tmavou pokožkou, na svetlom turbane sa zablysli drahokamy a Mistral v neznámom spoznala radžu.

Zhrozene zhíkla a vzápätí sa jej dvere za chrbtom tlmene zabuchli.

„Mademoiselle Fantóme! Dostalo sa mi nečakaného potešenia uvítať vás vo svojom dome,” oslovil ju radža milým hlasom.

„Priviezli ma sem omylom,” zopakovala chvatne Mistral. „Teta objednala koč, čo nás mal odviezť do hotela. Nastúpila som prvá, no kočiš nepočkal na tetu ani na správne inštrukcie a pohnal kone. Bola by som vďačná vašej výsosti, keby zariadila, aby ma okamžite odviezli do Hôtela de Pa-ris.”

„Naozaj si myslíte, že ste sa sem dostali omylom?” spýtal sa radža.

„Nebol to teda omyl?” zháčila sa Mistral.

„Zriedkakedy sa dopúšťam omylov,” zaznelo do ticha.

„To je čosi neslýchané! Vaša výsosť mi láskavo objedná koč, a ak nie, pôjdem peši.”

Mistral sa mimovoľne zvrtla k dverám. Radža sa ani nepohol, a tak chytro skrútla kľučku, no dvere sa neotvorili. Boli zamknuté. Radža sa zasmial. Vydal zlovestný posmešný zvuk. Mistral strpla od hrôzy. V živote sa tak nevydesila.

Biela ako stena pozrela na radžu, hlava hrdo vztýčená.

„Čo to má znamenať? Ako sa opovažujete držať ma tu proti mojej vôli?”

„A prečo nie, keď tak túžim po vašej spoločnosti?”

„Azda si nemyslíte, že nikomu nebudem chýbať?” zvolala s pohŕdaním. „Myslíte si, že teta si o mňa nebude robiť starosti? Určite to už oznámila polícii.”

„Mýlite sa, moja milá! Vaša teta sa neobráti na políciu.”

„A obráti, som si tým istá!” odsekla Mistral. „Dôrazne vás žiadam, vaša výsosť, okamžite mi dovoľte odísť. Tento netaktný krok vás príde draho, nič ním nezískate.”

Radža sa znova zasmial.

„Veľmi vám pristane, keď sa jedujete. Pekné ženy ma vždy priťahovali svojím vzdorom. No pozrime sa pravde do očí. Už ma neoklamete svojimi rečičkami — hra sa skončila. Bola síce rafinovaná, klobúk dolu, no vaša teta je koniec koncov bystrá žena. Veru tak, hra sa skončila a ja som víťaz.”

„Nemám potuchy, o čom hovoríte,” povedala Mistral. „Viem len, že ste ma sem nasilu privliekli, a tak vás rázne žiadam, nechajte ma odísť. Odomknite, prosím!”

„Krásny prejav,” poznamenal radža. „Ste vynikajúca herečka. Vaša teta, ako jej vravíte, si vskutku dala záležať na výučbe, ste dokonalá. No teraz už prestaňme s nezmyslami a pristúpme k príjemnejšej stránke veci. Čo keby sme sa trochu zblížili?”

Pristúpil k Mistral a vystrel k nej ruku. Slabučko vykríkla a cúvla.

„Neopovažte sa ma dotknúť!”

„Nemám sa opovážit’? Vidím, že je to vaše obľúbené slovo,” usmial sa radža. „No ja sa dopustím ešte mnohých opovážlivostí, skôr než svitne nový deň, milá mademoiselle Fantóme. Najprv mi však prezraďte svoje pravé meno. Sme tu sami. Odpusťme si hlúpe formality. Môžem vám ponúknuť šampanské?”

Prešiel krížom cez izbu k stolíku pri obloku. Bolo tam množstvo fliaš i pohárov rôznych veľkostí i tvarov. Radža sa spokojne zubil, vyžarovala z neho istota, a tá naháňala Mistral ešte väčší strach než všetky jeho ostatné kroky. Siahla si na hrdlo a dotkla sa perál. Prsty mala ľadové, ruky sa jej triasli…

„Ak chcete moje perly,” vyhrkla, „dám vám ich… no musíte ma ihneď… pustiť.”

Radža sa zvrtol s pohárom šampanského v ruke, v úlisných očiach úsmev.

„Už ma nezaujímajú vaše perly. Nechajte si ich, ešte vám aj niečo darujem. Vy ste teraz predmetom môjho záujmu.”

Mistral cítila, že sa jej podlamujú kolená. V panickom strachu sa rozbehla k dverám a znova zalomcovala kľučkou. Radža ju pokojne pozoroval.

„Je zamknuté,” oznámil jej nevzrušene. „Jediná cesta z tejto izby vedie cez môj apartmán. Môžete ísť aj ta, ak si to želáte, no tu je to podľa mňa oveľa pohodlnejšie.”

A hneď pohľadom naznačil smer. Mistraline oči zablúdili do vzdialeného kúta. A tam, mimo dosahu zlatistého svetla lámp, zazrela kontúry veľkej okrúhlej pohovky s množstvom hodvábnych podušiek a závesom z priesvitnej sieťoviny.

Chvíľu tam stála ako priklincovaná. Potom ju premkol mrazivý strach, čo ju priam ochromil. Chcelo sa jej kričať, no vedela, že je to zbytočné. Aj tak jej nikto nepríde na pomoc. Služobníctvo v dome istotne dostalo svoje pokyny.

Zúfalo sa usilovala o hrdý postoj, vedela, že nesmie stratiť hlavu, že je to jediná cesta, ako udržať na uzde radžove surové chúťky. Radža pozoroval výraz jej tváre a sťaby jej čítal myšlienky, uvedomoval si, ako veľmi sa premáha, aby ne-vykríkla.

„Vedel som, že si priznáte porážku a prídete k rozumu,” usúdil po chvíli. „A viem aj, že vaša vybitá a prefíkaná teta vás istotne poučila, veď ste mali za úlohu uloviť si princa Nikolaja. Obe si zaslúžite pochvalu, bol to výborný tip, no ja som radža z Džihangaru a oveľa bohatší než princ. Prišli ste síce o jednu rybu, no chytili ste si ďalšiu.”

Kým hovoril, nezadržateľne sa k nej blížil. Len čo vyriekol posledné slová, Mistral si uvedomila, že je na dosah ruky. Pozrela naňho, zrenice rozšírené od hrôzy.

„Nedotýkajte sa ma, lebo vás zabijem. Prisahám.”

Radža vzdorovito pohodil hlavou a nezdržal sa smiechu.

„Ste neuveriteľne zábavná. Vidím, že si s vami užijem. Dávam vám desať minút na prípravu. Pri pohovke nájdete priesvitné kusy odevu, aké nosia naše tanečnice. Vzrušujú

ma biele ženy v orientálnych hávoch. Oblečte si ich. Nech vás netrápi, že odhalia viac ako vaše zložité odevy, ktorými maskujete svoje pôvaby.”

Odmlčal sa a premeral si Mistral chlipným pohľadom. „Rýchlo sa prezlečte, a ako vravievame u nás doma, pripravte sa pre svojho vládcu a pána.”

Nečujne podišiel k vysúvaciemu panelu v stene, cez ktorý sa prechádzalo do jeho komnát. A skôr než ho za sebou zasunul, ešte raz hodil okom na Mistral.

„Máte desať minút, aby ste sa pripravili, prekrásna mademoiselle Fantóme,” vyhlásil. „Ak to nezvládnete sama, vykľuje sa zo mňa mimoriadne skúsená komorná.”

KAPITOLA DVANÁSTA

Mistral si dlaňami zakryla oči. Chvíľu mala pocit, že upadne do mdlôb, no zúfalo si uvedomovala, že to by bol jej koniec; nie, to sa nesmie stať. Desať minút, vravel radža, a dozaista už uplynula minúta.

Znova prepadala panike; chcelo sa jej kričať, trieskať päsťami do dverí, no zdravý rozum jej kázal, aby to nerobila, že je to celkom zbytočné. V ušiach jej tlmene dunelo, a vtom pochopila, že to jej srdce bije na poplach, akoby sa chcelo predrať von z jej útleho tela.

Musí konať, hneď a zaraz. Skúsi obloky! Rozbehla sa k najbližšiemu, odhrnula ťažké vyšívané závesy. Otvorila ho, vyzrela von a pochopila, prečo sa radža neobáva, že by mohla tadiaľ ubziknúť.

Väčšina izieb na juhu Francúzska mala balkón, no táto nie. Pod oblokmi bola iba úzka rímsa, pod ňou už len zradná hĺbka. Mistral cez záhradu dovidela na cestu. Prebleslo jej hlavou, že zakričí — čo ak ju začuje náhodný chodec? No vzápätí zavrhla tú myšlienku.

Všade vládlo mŕtve ticho, nikde ani nohy. No keby sa aj vonku čírou náhodou zjavili dajakí ľudia, radža by prvý spozornel na jej krik, odtiahol by ju od obloka a pre zvedavcov vonku by mal bezpochyby naporúdzi hodnovernú výhovorku.

Bola zajatkyňa vydaná napospas všemocnému zlu, čo hubí dušu. Srdce jej bilo na poplach, s nadľudským úsilím sa však prinútila nemyslieť na to, čo ju čaká, a hľadať spôsob, ako uniknúť z pasce. Má azda vyskočiť z obloka? Riskovala by zlomeniny nôh, ak nič horšie. A kým sa jej hlavou preháňali chmúrne predstavy, očami blúdila po vonkajšom múre vily. Izba, v ktorej ju väznili, mala tri obloky, posledný takmer na rohu domu.

Mistral zbystrila zrak, a vtom zbadala čosi, čo v nej vzbudilo nádej. V súboji s časom sa rozbehla k obloku na druhom konci izby, neďaleko okrúhlej pohovky. Rýchlo ho otvorila a vyzrela von. Áno, od rohu domu delilo oblok čosi vyše metra a úzka rímsa z bieleho kameňa sa tam končila. Celú severnú stenu domu s výhľadom na vrch pokrýval záhradný špalier zo zelenej mriežky, po ktorom sa ťahali šípové ruže a iné popínavé rastliny.

V tme sa dali ťažko rozoznať detaily drevenej konštrukcie, maľované lišty sa však jasne odrážali od bieleho múra; mali hrúbku necelých troch centimetrov.

Nebola to nijaká pevná opora, no Mistral si navrávala, že ju udrží, veď je ľahká ako pierko. A ak nie, má smolu, riskuje pád i ťažký úraz. Ťažšie však bude dostať sa na roh domu a nesklznuť z úzkej rímsy. Mistral pozrela nahor a s úľavou zistila, že kamenné kvádre, z ktorých postavili dom, vyzdobili bohatou rytinou. Nerovný povrch poskytne vítanú oporu jej prstom.

Majestátna stavba nešetrila priestorom a za stenou pokrytou špalierom sa tiahlo ďalšie krídlo, čo cikcakovito vybiehalo podľa grandiózneho plánu architekta, ktorý kládol dôraz na veľkoleposť svojho umeleckého diela. V rohu bolo sústredených veľa okien, z ktorých by ju náhodní pozorovatelia mali ako na dlani, no nedalo sa nič robiť, nejaké riziko musí podstúpiť. Nebolo inej cesty. Buď zvolí útek, alebo počká v zlatej klietke na radžu — a to radšej umrie, i smrť sa jej videla menej hrozivá.

Nočný vzduch jej ovanul tvár a zopár sekúnd stála pri otvorenom okne ako socha a tíško odriekala modlitbu. Vzápätí vyliezla na podobločnicu a odtiaľ na vonkajšiu rímsu. Prvé kroky zvládla ľahko, držala sa rámu otvoreného okna a posúvala po centimetroch tvárou k stene a chrbtom k zradnej hĺbke.

No nastal okamih, keď sa musela pustiť rámu a chytiť ornamentu vytesaného do kameňa. Podarilo sa. Zaryla nechty do chladného kameňa a pomaly, krôčik za krôčikom, prilepená hrudou k múru smerovala k cieľu, až naveľa vystrela ľavú ruku a chytila sa špaliera.

Odľahlo jej, keď zistila, že prilieha k múru a je napevno osadený v zemi. Nijako ju to neprekvapilo, veď vilu, tak ako

väčšinu budov v Monte Carle, postavili iba nedávno. Drevená mriežka nemala ešte kedy prehniť, ani klinec nemali čas zhrdzavieť a povoliť. Nanajvýš obozretne sa prehupla z rímsy na drevenú priečku špaliera. Široká naberaná sukňa jej bránila v pohybe, no preklenula i túto prekážku.

Horšie bolo, že tenučká drevená mriežka poskytla miesto iba končekom jej prstov, a tak balansovala nohami i rukami pri každom kroku a usilovala sa udržať rovnováhu, aby sa nezrútila do hĺbky.

Prvé kroky nadol neboli až také náročné, no potom sa dostala k ružiam i ostatným rastlinám, a tie jej poriadne sťažili postup. Akoby jej vypovedali vojnu, vzdorovali, nie a nie nájsť medzi nimi oporu pre špičku nohy. Zachytávali sa jej do jemnej látky šiat, driapali ju a trhali, škriabali jej obnaženú šiju i ramená. Navyše sa sem-tam šmykla na listnatom výhonku, a už sa videla kdesi v hĺbke.

Nezadržateľne sa blížila k zemi, keď vtom zhora začula zvuky. Bol to hlas — sprvu prekvapený, potom zlostný — hlas, čo silnel každým okamihom a pripomínal jej vrčanie rozbesnenej divej zveri, ktorú pripravili o korisť. Vedela, že to vrieska radža a zvoláva svoje služobníctvo, aby sa vydalo za ňou. Zhrozená predstavou, že ju dolapia, že ešte nevyhrala, Mistral sa odhodlala na skok.

Nebolo to hlboko, no tvrdo dopadla na zem, volán z tylu sa jej zachytil o tŕne a nečujne sa trhal, akoby kvílil od bolesti. Myknutím sa vyslobodila z tŕňov, skočila na rovné nohy a pustila sa do behu. Utekala k múriku, čo obkolesoval vilu, črievičky sa jej sprvu zabárali do kyprej pôdy kvetinových záhonov, vzápätí tvrdo narážali o dláždený chodník.

Vtom za sebou začula vravu a radžove povely. Bola už pri múre, keď sa hore kopcom prihnal koč, kone cválali, neodradilo ich ani strmé stúpanie. Koč prihrkotal k bráne, kone ešte ani nezastali, dvierka sa otvorili a vyskočil z nich mládenec. Mistral nelenila, vydriapala sa na múrik a uvidela princa. Nadýchla sa a z posledných síl naňho zavolala:

„Pomoc, vaša jasnosť! Pomoc!”

Princ ju začul a zvrtol sa k nej vo chvíli, keď sa pokúšal vniknúť dnu cez železnú bránku.

„Mistral!” zvolal prekvapene, rozbehol sa k nej a ona k nemu. Hodila sa mu do náručia biela ako smrť, kŕčovito mu zovrela chlopne kabátca a uprela naňho oči plné hrôzy.

„Berte ma preč! Preč odtiaľto! Rýchlo, rýchlo! Prosím!”

Princ na ňu letmo pozrel, zdvihol ju, zaniesol do koča, uložil na sedadlo a vydal príkaz kočišovi. Vzápätí k nej naskočil i on a pribuchol dvierka. Kone vyrazili a Mistral si ešte stihla všimnúť, že dvere vily sú dokorán a tmu pretína svetlo. Sluhovia vybiehali do záhrady, trúsili sa na všetky strany, snorili v labyrinte chodníčkov, nazerali do krovia i kvitnúcich kríkov. No márne! Už ju nechytia! Unikla zo zajatia!

Vzdychla si, krajne vyčerpaná, a chcela si ukryť tvár do dlaní, keď zbadala, že prst ľavej ruky jej silne krváca. Asi si ho poranila o nejaký klinec.

Aj v slabo osvetlenom koči si princ všimol, že sa jej krv ri-nie po dlani a kvapká na roztrhané šaty.

„Ruka vám krváca,” zvolal a bleskovo vytiahol vreckovku.

„To… nič, to nič,” zalapala po dychu a čudne jej stiahlo hrdlo.

„Zachránili ste ma… uniesli… Inak by ma… boli… chytili.”

„Mal som si to rozdať s tým sviniarom,” rozčúlil sa princ.

„Nie! Nie!” vydesene skríkla Mistral, aby si to náhodou nerozmyslel. „Poďme… preč. Na ničom inom nezáleží… Nebyť vás… “

No nedokončila vetu. Jasne si uvedomovala, čo by sa bolo stalo, keby sa princ nebol zjavil v pravej chvíli.

Obviazal jej ruku vreckovkou, no biela látka v mihu presiakla krvou.

„Obávam sa, že ste sa vážne poranili,” šepol. „Musíme zastaviť krvácanie. Bývam neďaleko. Navrhujem, aby sme sa u mňa zastavili, ranu poriadne ošetrili a previazali.”

Hlas sa mu chvel od napätia. Mistral bola bledá ako stena a veľmi oslabená; zjavne prežila neľahké chvíle, nesmela stratiť veľa krvi.

„To bude asi najlepšie… ak vás to… nezaťaží,” prikývla, trochu vyplašená z purpurového fľaku na bielom batiste, čo sa zväčšoval každým okamihom.

Princ vstal, otvoril oblôčik pod strechou koča a vydal povel. Veta odznela v ruštine a kočiš v nej i odpovedal.

„O chvíľku sme tam,” upokojoval ju princ a znova si k nej prisadol. „Potom vás zaveziem rovno do hotela. Čo sa vlastne stalo?”

„V hre bol… radža,” šepla malátne Mistral.

„Tušil som to,” vzdychol si princ. „Práve som vychádzal z reštaurácie s dámou z mojej spoločnosti, čo chcela odísť skôr. Mal som pre ňu objednaný koč, aby ju zaviezol domov. Už vo dverách som začul, ako sa vaša teta rozčuľuje: ,Myslíte si, že dovolím, aby mi uniesol neter?’ A vtom som zbadal koč, čo uháňal preč, a človeka, ktorý stál vedľa vašej tety — jedného z radžových pobočníkov. Viac mi nebolo treba. Zbehol som dolu schodmi a naskočil do koča, čo práve pristavoval pre moju známu. Ani som jej nevysvetlil,

o čo ide, a bez ospravedlnenia som vyrazil za vami. Mohol som byť pri vile aj skôr, no môj truľo kočiš nevedel, kde ra-dža býva. Trochu sme blúdili, potom nám ukázali cestu. Chvalabohu, dorazil som včas.”

„Veru, chvalabohu!” prikývla horlivo Mistral.

Vtom kone zastali.

„Sme na mieste,” povedal princ. „Opatrne s tou rukou, veľmi ňou nehýbte.”

„Zvláštne, no vôbec ma nebolí,” ozvala sa Mistral. „Tak či tak ju musíme ošetriť,” nástojil princ.

Ohľaduplne jej pomohol vystúpiť a viedol ju cez peknú záhradku k purpurovočerveným dverám, čo farebne ladili s okenicami.

Princova vila sa nápadne líšila od radžovho obydlia — v neveľkej hale ani stopy po pompéznej výzdobe. Vkusne zariadená miestnosť ústila do veľkej obývačky. Tam trónili pohodlné kreslá i pohovky čalúnené hnedým zamatom a vzácne kusy nábytku, čo nezapreli, že patria do pánskej izby. Steny krášlili plagáty so športovými motívmi, stolíky i rímsu kozuba strieborné trofeje, ktoré princ získal v rôznych športových disciplínách, či tie, čo preňho získali jeho pretekárske kone a jachty.

Mistral si však v danej chvíli nevšímala detaily. Cítila iba,

že je v prostredí, kde sa nemá čoho báť a môže oddychovať v kresle, do ktorého ju usadil princ. Vzápätí prikázal sluhovi, aby rozdúchal oheň v kozube.

„Bude vám chladno,” prihováral sa jej. „Keď človek stratí krv, vždy ho trasie od zimy. Ranu treba rýchlo vyčistiť. Ak sa do nej dostane špina, začne hnisať.”

Hlas mal nezvyčajne vážny a Mistral sa pokúsila o úsmev.

„Odkiaľ to všetko viete?” spýtala sa.

„Z vlastnej skúsenosti. Zranenia sa mi nevyhýbali. Na ly-žiach som padal ako hruška a z poľovačky som si zakaždým odniesol aspoň škrabanec. No teraz by vám dobre urobil pohár vína. Môžem vás ponúknuť?”

Mistral pokrútila hlavou.

„Ďakujem, radšej nie. Nepijem víno, a teraz mi aj zviera hrdlo — asi by ma začalo dusiť.”

„Ako myslíte, no neradím vám zle.”

„Ste milý, no nič nechcem,” hlesla Mistral. „Želám si iba, aby mi už radža nikdy v živote neskrížil cestu.”

„Toho sa nemusíte obávať. Zajtra porozprávam otcovi, čo sa stalo, a oznámi to polícii. Otec má v kniežatstve značný vplyv, žije tu odnepamäti. Ubezpečujem vás, že úrady nebudú radžovo správanie tolerovať.”

„Správal sa veľmi čudne,” uvažovala nahlas Mistral. „Žije v predstavách, že… že ho zavádzame… ja i moja teta. Tuším sa zbláznil. Vtedy v Casine, keď sa mi prihovoril, bol dotieravý… no dnes večer to bolo oveľa… oveľa horšie. Celkom sa zmenil, nechápem prečo, vôbec si to neviem vysvetliť… “

„Už naňho nemyslite,” povedal princ. „Potok nám nesie teplú vodu, vatu i obväzy.”

Ruský sluha s nevšednou tvárou, podľa princa jeho dozorca, priniesol v striebornej mise teplú vodu, čo voňala čerstvými citrónmi. A kým Potok držal misu, princ si vzal na starosť Mistralinu ruku a jemne rozviazal vreckovku presiaknutú krvou. Vtedy obaja prvý raz videli ranu prst ve svetle a svorne si vydýchli.

Škaredá rana zanesená hlinou z kvetinových záhonov, do ktorých Mistral padla, síce hojne krvácala, no nebola hlboká ani nebezpečná. Šlo o povrchové zranenie, čo sa zaobiš-

lo i bez šitia. Mistral sa mykla, keď jej princ vložil ruku do misky s vodou, no po chvíli pocítila jej blahodarné účinky. Z rany sa vyplavila špina a prestala krvácať. Princ si dal záležať, aby bol zranený prst celkom čistý, a nakoniec ho odborne obviazal sterilným ľanovým rúškom.

„Zvládli ste to na výbornú, vaša jasnosť,” vydýchla si vďačná pacientka. „Vidím, že už ani nemusím k lekárovi.”

„Dnes nie, no zajtra by ste rozhodne mali,” namietol princ. „Riziko sa nevypláca. V každom príprade by ste sa mali ukázať lekárovi. Teraz vás možno nič nebolí, no nie je vylúčené, že ste si pri páde ublížili.”

Prebehol pohľadom po škrabancoch na jej ramenách, a kým jej dával dobré rady, Mistral si prvý raz od úteku z ra-džovej vily uvedomila, ako vlastne vyzerá. Až do tej chvíle sa v duchu iba radovala, že unikla z istého pekla, a ochromená šokom z toho, čo prežila, a napokon i pádom, nemyslela na nič iné. No pri pohľade na svoje roztrhané šaty sa žalostne zasmiala.

„Tým už nepomôže ani doktor, sú na franforce,” vzdychla si. „No inak mi naozaj nič nie je.”

Vlasy jej presvetľovala žiara z kozuba a Mistral, nesvoja v roztrhaných šatách, nemala ani potuchy, ako jej to svedčí. Večerný účes nevydržal lozenie po múroch, kadere sa jej uvoľnili a v bohatých prstencoch zaplavili snehobiele plecia. Jej pôvabná tvárička sa priam strácala v ich zlatistom zajatí a zároveň ju opúšťal i detský výraz. Lebo Mistral klopila oči a pery sa jej zľahka chveli ako ukrivdenému dieťaťu, no každý muž pri pohľade na ňu v nej nemohol nevidieť i ženu. Do líc sa jej vrátila farba a priam sa skvela v tmavom zamate kresla, nevýslovne zvodná a príťažlivá.

Potok sa vytratil z izby, zostali sami. Princa zrazu posadol nepokoj a začal sa prechádzať po miestnosti.

„Rád by som vám položil jednu otázku… ” začal tichým hlasom, akoby sa práve rozhodol podrobiť ju výsluchu.

No ďalej sa nedostal. Dvere sa nečakane rozleteli dokorán. Obaja ta pozreli a vzápätí Mistral prekvapene vykríkla. Vo dverách stál sir Robert, hrozivo sa vypínal, akoby kul pomstu, a oči mu horeli hnevom.

DUCH MONTE CARLA „Sem vás to teda privliekli!” zvolal.

Zatresol za sebou dvere a ráznym krokom vpochodoval do izby. Mistral sa zdvihla z kresla. Blysol po nej pohľadom, všimol si jej roztrhané šaty a uvoľnené kučery. Zlovestne zaťal pery a bez otáľania zamieril k princovi. Vzápätí sa zahnal rukavicami a z celej sily ho nimi šľahol po tvári.

„Naničhodník!” precedil cez zuby. Mistral nečujne vykríkla.

„Ale, sir Robert, nie, prosím… “

„Počkajte, ešte som neskončil,” prerušil ju sir Robert. „Dlhujem tomuto takzvanému džentlmenovi zopár slov.”

„Azda si nemyslíte, že si ich vypočujem!” zvolal rozzúrený princ. „Rozdáme si to — hneď a zaraz, vážený pane. Nestrpím, aby ma beztrestne urážali.”

„A ja zasa nestrpím, aby hanili anglickú dámu, moju krajanku!” vysypal zo seba sir Robert. „Zvoľte zbraň!”

Ak sirom Róbertom lomcoval hnev, princ priam soptil. Ovládal sa iba s vypätím síl, biely od zlosti, s červenou šmu-hou na líci. Bleskovo sa rozhliadol okolo seba. Nad kozubom viseli dva meče vhodné na súboj; épées de combat sa u Francúzov tešili veľkej obľube. V mihu sa ocitli v princových rukách, jeden podal svojmu protivníkovi.

„Zabijem vás a je mi jedno čím,” precedil cez zuby.

„Naopak, mládenče. Príučku dostanete vy — a veru zaslúženú.”

Mistral kĺzala zrakom z jedného na druhého, v hlave nekonečný zmätok. Nechápala, prečo to všetko. Z poznámky sira Roberta o krajanke však vytušila, že v hre je ona — ale prečo?

„Vaša jasnosť, sir Robert!” zvolala. „Prosím… “

No jeden ani druhý jej nevenoval pozornosť. Princ odstrčil z cesty kreslo, odkopol podnožku. V strede izby vznikol voľný priestor a protivníci zaujali bojový postoj. Meče sa stretli, kov cinkol o kov a rozpútal sa neúprosný boj, v ktorom nepadlo ani slovo, protivníci na seba iba zlovestne gá-nili, čo bolo oveľa hrozivejšie, ako keby na seba pokrikovali.

Mistral tam stála ani socha a bezmocne sa prizerala neľútostnému súboju, čo sa jej odohrával pred očami — tu pred—

stieraný útok, tam odrazená zbraň, vzápätí protiúder — už—už sa zdalo, že sir Robert pokorí princa, no princ zaraz unikol z ohrozenia a ukážkovým šermom zahnal súpera do defenzívy. Boj sa rozpútal, bolo neskoro. Mistral nič nezmohla, darmo si vrúcne želala, aby sa skončil. A tak len ohúrené civela, ledva sa držiac na nohách, v očiach úžas i údes.

Šermiarsky odborník by bol dozaista usúdil, že protivníci tvoria ideálnu dvojicu. Sir Robert bol o čosi skúsenejší, no menej pohyblivý; princ zasa svižnejší i rýchlejší, čím sa nielen zachránil, keď bol v úzkych, ale i nebezpečne útočil.

Úporný boj už po niekoľkých minútach poznačil účastníkov. Obaja dychčali, lež z tempa neubrali, na tvárach sa im zrkadlilo napätie, zatínali zuby a vrhali na seba ostražité pohľady. Boj pokračoval. Chvíľu sa zdalo, že víťazom bude princ. Zahnal sira Roberta ku knižnici, čepeľ meča sa zablysla a sťa smrtonosný hadí jazyk sa priblížila k protivníkovmu hrdlu.

V tej chvíli Mistral pochopila, komu želá víťazstvo. Po-chytila ju hrôza pri predstave, že by sir Robert zahynul v boji. Hrôzostrašná myšlienka jej spôsobila priam fyzickú bolesť. Chcela sa rozbehnúť k sirovi Robertovi a ochrániť ho vlastným telom. Radšej nech sama vypustí dušu, než by mali zraniť jeho. No nevládala sa pohnúť, nohy jej oťaželi, akoby vrástli do zeme. Darmo sa pokúšala vykríknuť, nevydala zo seba ani hláska.

Sir Robert sa prehýbal dozadu, sinavý v tvári. To je koniec, prebleslo jej hlavou, zabijú jej ho pred očami! V tej chvíli cítila, že keď on umrie, chce umrieť spolu s ním.

Ľúbi ho! Ľúbi ho od chvíle, keď sa stretli na úsvite. Ľúbi ho zdrvujúcim citom, čo jej prýštil zo srdca a celú ju opantal, no až teraz pochopila, že je to láska. Nevedela si predstaviť život bez neho, on bol jej šťastie. Milovala ho, a predsa preňho nemohla nič urobiť. Iba tam stála v šoku, napätá do krajnosti, neschopná pohybu.

A keď sa jej už zdalo, že mozog nevydrží toľký nápor a hlava jej praskne, sir Robert sa vyslobodil z osudnej pozície, náhlym výpadom prekvapil princa a zabodol mu meč do ramena. Princ slabo vykríkol, vypustil zbraň z ruky

a druhou rukou sa chytil za ranu. Meč s cvengotom dopadol na podlahu a v tom okamihu sa Mistral zviezla na zem. Svet sa s ňou zakrútil, zatmelo sa jej pred očami a padala do ríše milosrdného zabudnutia; v tej chvíli sa jej zdalo, že navždy, že z nej už niet návratu…

Keď potom otvorila oči, mala pocit, že čas sa posunul o pár storočí. Chvíľu si na nič nespomínala, vedela iba, že bola kdesi ďaleko, na dlhej ceste, ktorá sa ešte neskončila. Potom si uvedomila, že kdesi dolu hrkocú kolesá a pod lícom má čudnú opierku. Pohla sa a hneď pochopila, že ju pevne ovíja čiasi ruka a hlava jej spočíva na mocnom ramene. Vzápätí jej svitlo, komu patrí, kto si ju k sebe privinul. A bol to čarovný pocit, myseľ jej zaliala vlna radosti.

„Už je vám lepšie?”

Sir Robert sa jej prihováral tlmeným hlasom a nežne sa k nej nakláňal. Vo svetle lampáša jasne rozoznávala črty jeho tváre. Viezli sa spolu v koči a ona nemohla myslieť na nič iné, iba sa oddávať slastnému pocitu, že je s ňou a drží ju v náručí. Vzápätí sa čosi pohlo, pochopila, že je to jej ruka, uvidela obväz a pamäť jej v mihu ožila.

„Princ? Čo je s ním?” vyhrkla. „Žiaľ, nie je mŕtvy, hoci by som ho bol najradšej zabil,” precedil neúprosne sir Robert. Mistral potlačila vzlyk.

„Ale prečo… čím sa previnil? Veď ma zachránil pred… ra-džom! To radža… on… ma… uniesol.”

„Radža?!” zvolal sir Robert s neskrývaným úžasom.

„Áno, princ ma… zachránil,” zopakovala Mistral. „Chcela som vám to… povedať… no nedalo sa… nepustili ste ma… k slovu.”

Sir Robert na ňu hľadel, akoby pátral po pravde, akoby ju chcel vyčítať z jej očí i pier, čo boli tak vábivo blízko.

„Povedzte mi, čo sa vlastne stalo,” ozval sa napokon.

„Odchádzala som z reštaurácie spolu s tetou,” začala Mistral slabým hláskom, čo silnel s rozvíjajúcim sa dejom. „Práve sme chceli nastúpiť do koča, keď sa vtom zjavil jeden z radžových chlapov a prihovoril sa tete. Povedala mi, aby som si nastúpila; no len čo som si sadla, dvere sa za

mnou zabuchli a koč sa dal do pohybu — a pritom nikto nedal znamenie kočišovi. Sprvu som si myslela, že je to hlúpy omyl, že sedím v cudzom koči, že si ma asi s niekým splietli. No keď som skúšala otvoriť obloky i dvere, a tie nepovolili, dostala som strach. Koč ma napokon doviezol k neznámej vile. Pokúšala som sa vysvetliť, že prišlo k nemilému omylu a želám si, aby ma odviezli do hotela.

Služobníctvo však hovorilo iba rodným jazykom, a tak som vošla do vily, že sa tam azda s niekým dohovorím. Tuším som mala byť od začiatku v strehu, lebo medzi sluhami nebol ani jeden beloch, no nijako zvlášť ma to neprekvapilo; v mnohých domoch tu majú sluhov tmavej pleti. Až keď som uvidela radžu, začala som tušiť, že mi nastražili pascu.

Priznal sa, že ma dal uniesť. A potom povravel kopu čudných vecí a správal sa, akoby nebol celkom pri zmysloch. Nemôžem vám citovať jeho výroky… k tomu ma nikto nedonúti. Našťastie ma naostatok nechal na desať minút osamote… “

Mistral sa zhlboka nadýchla, akoby ju spomienka na prežitú hrôzu ubíjala. Napokon však statočne pokračovala:

„Ušla som cez oblok a potom som zliezala nadol po špalieri pre popínavé rastliny, čo priklincovali na bočnú stenu domu. Ešte som nebola na zemi, keď radža zistil, že som ušla, a začal vrieskať na sluhov, aby ma chytili. No sotva začali po mne pátrať, dorazil k vile princov koč. Mala som šťastie. Princ začul moju tetu vykrikovať, že ma uniesli, a hneď sa ma vydal hľadať. Vzal ma do svojho koča a uháňali sme preč. No prst mi silno krvácal, a tak sme sa zastavili v jeho vile, že ho ošetríme. Princ mi ho práve obviazal, keď ste sa zjavili… vy… “

Mistral dohovorila, jej rozvážny hlas zmĺkol. Sir Robert si ju pevnejšie privinul a priložil si jej zranenú ruku k perám.

„S radžom sa porátam neskôr,” zaznelo do ticha. „A princovi sa budem musieť hlboko ospravedlniť.”

„Mysleli ste si, že ma uniesol on?” nadhodila Mistral.

Sir Robert prikývol.

„Možno sa môj omyl dá pochopiť. Odchádzali sme z reštaurácie tesne za vami. Vyšiel som von prvý a videl som,

ako vaša teta upadá do mdlôb a radžov pomocník sa jej usiluje pomôcť. Držal ju jednou rukou a kričal na čašníka, aby mu priniesol pohár vína. Na schodoch stála ešte jedna dáma. Tuším som ju videl v princovej spoločnosti. Spýtal som sa jej, čo sa stalo. Odvetila mi, že tá staršia dáma, čo omdlela, vykrikovala, že jej uniesli neter. Aj jej spoločník vraj ub-zikol, nuž nevie, čo si má o tom všetkom myslieť. V hlase mala pohŕdanie a v diaľke sa ešte mihol princov koč. Spoznal som ho podľa parádnej uniformy jeho sluhu. Hnal kone do kopca ako divý. A tak som dospel k záveru, že vás uniesol on. Priznám sa, ani by ma to neprekvapilo. Videl som vás spolu tancovať, všimol som si jeho pohľady i vlastnícky prístup, a veľmi ma to pobúrilo. Nikoho som sa na nič nepýtal, konal som impulzívne, naskočil som do najbližšieho koča a rozkázal, aby sledovali princa. No koč bol pomalý, kone sa ledva vliekli. Trvalo celú večnosť, kým sme sa vyterigali na kopec. Princovi tátoši nám ušli.”

„A… a lady Violet?” šepla Mistral.

Sir Robert sa zarazil.

„Je to síce strašné, no musím sa priznať,” ozval sa po krátkej odmlke, „že som na ňu celkom zabudol. Asi ostala na schodoch.”

..Pomyslí si, že ste bezohľadný,” hlesla Mistral.

„A čo už?” namietol. „Hlavne, že vám sa nič nestalo. Na ničom inom nezáleží.”

Hlas mu vibroval v hlbokých tónoch, hľadel jej do očí a Mistral sa začala chvieť. Bolo to čudné, veď o strachu nemohlo byť ani reči. Naopak, zmocňoval sa jej najúžasnejší pocit na svete, rozhorel sa v nej jasným plameňom, zrýchlil jej dych. Nevydržala už jeho pohľad, sklopila oči, zamaskovala ich závojom tmavých mihalníc.

„Ste krásna, prekrásna!” šepol.

Cítila, že sa neovládne, že ju premôžu city. Vzápätí iba čosi zamrmlala, odvrátila tvár a hľadala útočisko na jeho hrudi. Tuhšie si ju k sebe privinul, počula, ako mu búši srdce, bilo ani zvon. V tej chvíli si bola istá, že ju postretlo šťastie, o akom sa jej ani nesnívalo, že ju miluje, že jej lásku opätuje. Obaja zotrvali v mĺkvom objatí, nebolo treba slov. Na-

šli sa, zomkol ich nádherný cit, čo ich opájal ako hudba; v žilách im vrela sila života.

Kone zastali, kolesá koča sa prestali krútiť. Mistral zdvihla hlavu. Nemusela ani vyzrieť z obloka, vedela, že sú na mieste. Chcelo sa jej kričať, že tá chvíľa sa nesmie skončiť, že z koča nevystúpi, že neopustí svoju lásku; no z hotela pribehol nočný vrátnik a sir Robert sa s ňou náhlivo lúčil:

„Zajtra sa uvidíme. Mám toho veľa na srdci, moja drahá, no teraz to, žiaľ, nemôžem vysloviť. Dajte mi ešte zopár hodín.”

Nevedela, čo povedať. Nenachádzala slová. Iba mu mlčky hľadela do očí a tajila dych. Čas sa zastavil. Cítila, že navždy patria k sebe. Zázračná sila príťažlivosti, ktorá ich spojila vtedy na pláži, sa znova prihlásila. Zdalo sa jej, že Ro-bert ju celú pohlcuje, že mu nemôže odolať. Podriaďovala sa jeho vôli, vedela, že je jej dobyvateľ a ona prešťastná v jeho područí.

Dvere koča boli dokorán. Mistral mala pocit, že ju násilím vlečú z raja na zem. Opäť placho sklopila oči. Sir Ro-bert vystúpil a pomohol jej z koča. Stúpali hore schodmi k vchodu do hotela, no ona naňho ani nepozrela; potom na svojich prstoch pocítila jeho pery, zasypal ich horúcimi bozkami.

„Dovidenia, láska moja,” šepol nežne a stratil sa v tme.

KAPI TOLA TRINÁSTA

Sir Robert pozoroval, ako prvé záblesky úsvitu prerastajú do zlatistej žiary, čo silnela každým okamihom, až celá panoráma mora, oblohy a zeme zahorela nádhernými farbami. A pri pohľade na ranné zore mu znova, ako už neraz predtým, zišlo na um, že má v sebe čosi neskutočné. Že je ako krásny sen, čo sa pominie.

I na Monte Carlo treba hľadieť z rovnakého uhla, prebleslo mu hlavou. Bol to svet snov, do ktorého človek na chvíľu vstúpi a prijme ho rovnako prirodzene a bezstarostne ako sny, čo ho navštívia v noci. Bolo to miesto stvorené pre zábavu, vzrušenie, ba i šťastie, no nie pre všedné dni; nemohlo slúžiť ako základ pre skutočný život.

Úsvit bol čarokrásny, ťažko ho opísať slovami, vravel si v duchu, keď hľadel na more, kde dominovala azúrová farba so smaragdovými pásmi, čo v diaľke bledli do ametysto-vej s nádychom striebra. Vedel oceniť krásy Monte Carla, lež tiahlo ho inam. Azúrové pobrežie bola rozprávka na zemi, no jeho srdce patrilo Cheveronu.

Ponad biele strechy domov vzlietol kŕdeľ holubov a živo mu pripomenul vtáky, ktoré rok čo rok hniezdili v hájoch okolo Cheveronu. Stromy tam už isto pučia, snežienky i krókusy vystrkujú hlávky, zem vonia a ožíva zázrakom, ktorý každoročne ohlasuje príchod jari. Čoskoro rozkvitne orgován, zaskvie sa v bielom i fialovom rúchu, jablone roztrúsia svoje snehobiele i ružovkasté lupienky a na pokojnej hladine jazera sa zalesknú zlatisté lekná.

Milovaný Cheveron ho lákal a Robert sa podvedome mykol, akoby už nemohol vyčkať ani minútu, akoby musel stoj čo stoj domov. No musel sa krotiť, nestrácať trpezlivosť, veď domov sa už nechcel vrátiť sám.

Celú noc prebdel, dlho sa prechádzal pri mori, blúdil po piesočnatom brehu. Napokon sa vrátil do svojej izby, vyšiel

na balkón a hľadel do tmy, až kým ho nepozdravil úsvit. Myslel na Mistral, ako sa spolu viezli v koči, ako mu hlávkou spočinula na pleci. Jej krása žiarila i v sliepňavom svetle lampáša. Musel sa veľmi premáhať, aby ju nepobozkal, no ovládol sa! Jej pery mal tak blízko, ona sa celá chvela a pohľadom mu našepkala, že by ho neodmietla.

Zadržal ho však zmysel pre česť; ten mal hlboko zakorenený. Prinútil sa vyčkať — najprv zatvoriť dvere za minulosťou, až potom pootvoriť tie, čo viedli do budúcnosti. Áno, bol to správny postup, ale celú noc sa trápil túžbou, myslel na svoju krásku, na jej blízkosť, ktorú nevyužil.

Len čo ju odprevadil do hotela, dal sa zaviezť do Ružovej vily. Mistral mu nevinnou otázkou pripomenula Violet a on si uvedomil, ako bezohľadne sa k nej zachoval, keď ju bez slova nechal stáť na schodoch po odchode z plesu. No pri predstave, že princ uniesol Mistral, milenka sa mu načisto vyparila z hlavy. Myseľ mu opantala jediná myšlienka — chcel zachrániť Mistral — a v slepej zlosti zabudol na okolitý svet.

Musí sa ospravedlniť Violet; a čo horšie, musí jej povedať pravdu. Nebude ľahké vysvetliť jej, že ľúbi inú, a ešte ťažšie vyrukovať s rozhodnutím, že hneď ráno popýta Mistral o ruku. Teraz už vedel, že ešte nikdy nemiloval, netušil, ako láska všetko zmení, nikdy nesondoval hĺbku svojho citu.

Violet ho zvábila svojím čarom, to nepopieral. Túžil po nej takmer od prvej chvíle; no práve ona nasmerovala ich vzťah do intímnych hĺbok; ona ho krok za krokom vťahovala do labyrintu jeho vlastných citov a vášní, až sa v nich napokon bezmála stratil a unikol len v poslednej chvíli.

Nie, takto si to nepredstavoval. Nemal veru vážne úmysly v ten prvý večer na devonshirskom bále, keď stretol Vio-let, bez rozmyslu sa na každý tanec zapísal do jej programu a potom s ňou rafinovane flirtoval ako skúsený sveták. Iba neskôr, oveľa neskôr začal tušiť, že jej nie je ľahostajný, že ju k nemu púta hlboký cit. A až keď ho matka začala rozčuľovať dobrými radami a výčitkami, z čírej tvrdohlavosti a vzdoru pomýšľal požiadať Violet o ruku.

V tom čase ho už trochu nakazila ľahostajnosťou voči

spoločenským normám. Skôr ako spoznal Violet, nemal problémy správať sa tak, ako to od neho očakávalo jeho okolie; do bodky dodržiaval etiketu a konal s rozvahou vlastnou uvážlivým starcom. No po niekoľkých týždňoch strávených v jej spoločnosti sa v ňom ozval rebel. Začal sa búriť proti klebetným jazykom známych, ktorí si ich vzťah vzali na pretras a predpovedali mu zlý koniec. Ak to tak veľmi chcú, vravel si zanovito, dodá im obsažnú tému.

No v hĺbke srdca Robert cítil, že Violet sa nemálo líši od ideálu ženy, ktorú si vysníval za manželku. Jeho vyvolená by mala milovať Cheveron, nájsť tam šťastie, a Cheveron by ju mal prijať s láskou. A hoci sa Robert vzpieral matke i všetkým klebetníkom, vedel, že majú pravdu. Nemohol si ta priviesť rozvedenú ženu, nemohol ju vyzdvihnúť na piedestál ako príklad tým, čo ho rešpektovali, čo mu dôverovali.

A predsa si zahrával s ohňom a chcel jedno i druhé — Cheveron i Violet, a pritom si pre pokoj duše nahováral, že Violet nie je vážna známosť, jej láska je ako motýľ — prelietavá a nestála, práve tak ako jeho city. No keď sa rozlúčil s Mistral a koč sa nezadržateľne blížil k Ružovej vile, zmocnili sa ho obavy.

Otvoril si vlastným kľúčom a s úľavou zistil, že Violet si ešte nešla ľahnúť, že sa svieti v salóne. Keď vošiel do izby, sedela pri stolíku a čosi písala. Všimol si, že sa už prezliekla. Večerné šaty zamenila za negližé z ľahučkej splývavej látky. Na prsiach ho zdobili umelé ružičky.

„Tušila som, že prídeš,” povedala ticho a vstala od stolíka, trochu poblednutá.

„Ako inak! Musím sa ti predsa ospravedlniť,” odvetil vážnym hlasom, pozrel na ňu a vzápätí odvrátil pohľad.

V očiach mal čosi zvláštne. Takého ho nepoznala. Vyrazilo jej dych. Úzkosť a obavy, čo sa v nej nahromadili za posledné hodiny, sa sformovali do obludnej zbrane, ktorá ju zasiahla priamo do srdca.

Poznala pravdu, poznala ju i bez slov, nebolo treba nič vysvetľovať. A z hĺbky duše si želala, aby umrela skôr, ako jej ju vyjaví on.

No v žilách jej prúdila modrá krv, a tak mu pokojne, bez záchvevu hlasu položila otázku:

„Nie si smädný, Robert? Tuším si po svojom bleskovom odchode prežil neľahké chvíle.”

„Ďakujem, dám si whisky so sódou,” prehodil vďačne a zamieril k barovému stolíku. Bol jej vďačný i za krátky odklad, vďačný za to, že zachovala pokoj, že nerobí scény.

Netušil, že pri pohľade na jeho široké plecia, hrdo vztýčenú hlavu a príťažlivé črty tváre Violet by bola zo seba najradšej vykričala svoju lásku a hodila sa mu do náručia. Akýsi primitívny pud jej našepkával, aby to urobila, aby sa k nemu tuho privinula, aby mu dala jasne najavo, ako veľmi ho ľúbi, aby v ňom vzbudila vášeň. Raz sa jej to už podarilo. Zatúžil po nej. Zožala úspech. Prečo to nezopakovať?

Vzápätí znechutene zavrhla tú myšlienku. Potom sa jej však ako v diabolskom pokušení do mysle votrelo iné riešenie. Vedela už, ako si udržať Roberta — stačilo apelovať na jeho česť. Stačilo povedať z mosta do prosta, že ju kompromitoval, a jediná cesta, ako pred očami sveta zjednať nápravu, je sobáš. Robert je džentlmen, nesklamal by ju.

A ona je dáma, uvedomila si skľúčene. Ak predpokladá, že Robert by sa zachoval slušne, sama sa tak musí zachovať. Ak má Robert zmysel pre česť, má ho aj ona.

Namiešal si nápoj a s pohárom v ruke podišiel ku kozubu, kde postávala. Vedela, že je nervózny. Sir Robert Stanford zo Cheveronu bol nervózny kvôli nej. Pripadalo jej to neskutočne patetické. Zažila ho v mnohých náladách, videla ho všelijako reagovať, no nikdy nebol nervózny, nezmietal sa v pomykove či obavách — až teraz. A naraz sa jej predstavil v nových podobách, ak v tom, pravda, nebolo i čosi viac.

Prvý raz od ich stretnutia Violet pocítila svoje roky. Ro-bert bol neuveriteľne mužný, nuž ho podvedome považovala za staršieho, zverila sa mu do rúk, rešpektovala jeho rozhodnutia. On velil, ona poslúchala. Vždy bol silnejší, fyzicky i duševne, no teraz, vo chvíli krízy, Violet pochopila, že o ženách ešte nemá reálne predstavy. Žiadna zatiaľ ne-otriasla jeho ideálmi. Žena bola preňho rozkošné stvorenie, pôvabné telom i duchom.

A zrazu Violet zahorela žiarlivosťou, zúrivou žiarlivosťou, čo jej jatrila vnútro; žiarlila na ženu, ktorú Robert obdarí svojou láskou a odvedie si pred oltár. Dá jej všetko, čo má, celý svoj svet jej zloží k nohám a ponúkne jej i svoje čisté srdce. Lebo Robert mal čisté srdce i citlivú dušu, a navyše fantáziu. Celý sa oddá svojej láske, oddá sa tak, ako sa ani jej neoddal.

Pálivý oheň žiarlivosti stravoval Violet. Ako však vzbĺkol, tak i pohasol; vyčerpal ju, na chvíľu obrnil proti citom. Ro-bert si neodpil z nápoja, položil pohár na stôl. Pery mal suché, no smäd ho zrejme netrápil. Zhlboka sa nadýchol.

„Musím ti niečo povedať,” začal.

A vtedy Violet prišla na spásonosnú myšlienku. Pochopila, že ak chce Roberta uchrániť pred pokorou a výčitkami svedomia, musí sa obetovať, obetovať i zvyšok svojej pýchy. Stratila ho, áno, stratila na celej čiare, o tom nebolo pochýb. Nedosiahla svoj cieľ, márny bol jej boj, plány stroskotali a ona s nimi. Ľúbila Roberta ako ešte nikdy nikoho. No práve preto, že ho milovala čistou a nesebeckou láskou, mohla preňho ešte niečo urobiť.

Vystrela k nemu ruku, no vzápätí jej ovisla. Nie, nesmie sa ho dotknúť… nesmie.

„Počkaj, Robert,” ozvala sa uvážlivo. „Skôr ako mi porozprávaš, čo sa odohralo dnes v noci, chcem ti niečo povedať. Navštívil ma Eric.”

„Eric?”

„Áno, Eric,” zopakovala Violet. „Pricestoval z Nice. Priniesol mi čerstvé správy z Anglicka. Umrel mu strýko, sir Harold Featherstone, a odkázal mu celý majetok.”

„Naozaj? No to je výborné, teda — pre Erica,” dodal Ro-bert.

Zjavne nepripisoval novinke veľký význam a iba zo zdvorilosti Violet neprerušil.

„Eric mi zároveň oznámil,” rýchlo dodala Violet, „že jeho brat Alwyn sa rozvádza. Žena mu ušla s iným a nechala mu na krku obe deti. Eric si ich viac-menej adoptuje. Presťahuje sa spolu s nimi do Medvvay Parku — sídla, čo mu strýko zanechal v Norfolku.”

Na chvíľku zmĺkla, potom pokračovala:

„A Eric mi povedal ešte čosi — v Medway Parku na mňa čaká voľná izba, keby som sa v nej rozhodla zabývať… Predstav si, Robert, Eric chce, aby som sa k nemu vrátila, hoci som ho opustila, nebral to vraj ako definitívny koniec, preňho som zostala jeho žena, aj keď len na papieri.”

Teraz už nemala síl pozrieť na Roberta. Vedela, že na tvári sa mu zračí úľava, a to by neuniesla. Ušetrila ho od poníženia, no nedozvie sa to. Nikdy.

„Nechcem, aby si sa na mňa hneval,” povedala. „Nechcem ti ani ublížiť, no pochop, že nemôžem nechať Erica samého s dvoma deťmi v obrovskom dome. Musím mu pomôcť vychovať ich, postarať sa o domácnosť. Chlap je bez ženy stratený. Práve mu píšem, že za ním prídem do Anglicka.”

„Kedy?” vykĺzlo Robertovi.

„Ešte presne neviem. Zajtra, možno pozajtra,” prehodila s úsmevom Violet. „Len čo zatvorím vilu a vyplatím služob-níctvo.”

Zdalo sa jej, že v hlase má veľavravný nádych, Robert si však očividne nič nevšimol. Podišiel k obloku a obrátil sa jej chrbtom.

„Urob, ako myslíš. Ty to vieš najlepšie posúdiť,” ozval sa po chvíli. „Ak ťa Eric naozaj chce… “

„Áno, chce,” skočila mu do reči. „Miluje ma, svojím spôsobom ma vždy miloval.”

„Takže… “

Robert sa zvrtol. Pozrela naňho, pohľadom sa mu vpila do tváre a mapovala každý jej detail, vštepovala si do pamäti jeho širokú čeľusť i zmyselné pery.

„Takže to vyzerá tak, že my dvaja…” začal a zarazil sa.

Violet náhle rozhodila ruky.

„Vieš čo, nehovorme o tom! Neznášam lúčenie! Nie je nič horšie ako trúchliť nad vzťahom, čo sa skončil, či debatovať o vyhasnutej vášni.”

„Myslíš to vážne?” spýtal sa.

„Pravdaže, ako inak.”

Violet siahla po porcelánovej figúrke, čo stála na kozube, a presúvala ju z miesta na miesto.

„Vieš, milý môj, všetko sa raz skončí, aj šťastie. Nelúčme sa podľa zabehaných zvykov, odpusťme si zbytočné reči i veľké slová vďaky. Uchovajme si náš vzťah v pamäti a zabudnime, že už nemá nijaké pokračovanie. Je to tak oveľa lepšie.”

„Ak si to naozaj želáš, nech je po tvojom,” usúdil Robert s úľavou v hlase, ktorá jej neušla.

Chvíľu sa jej zdalo, že už nevydrží hrať divadielko, že musí s pravdou von. No jej láska znova zvíťazila, prekonala chvíľkovú slabosť.

„Ach, Robert, prežili sme krásne chvíle,” vzdychla si. „Dobre sme sa zabavili! Tohto roku som sa tu na juhu cítila ako v siedmom nebi. V studenom Norfolku mi bude chýbať slnko. Vždy je tam pod mrakom. Veď mu aj vravím sivé grófstvo… “

A len čo to vyslovila, pichlo ju pri srdci. Sivá farba kohosi neodmysliteľne pripomínala. Teraz už vedela, že nevládze ďalej, musí spustiť oponu, skôr ako obecenstvo zistí, že je zlá herečka.

Rukou si zaclonila čelo.

„Choď už, Robert,” šepla. „Bolí ma hlava a som unavená. Nechám ti v hoteli odkaz, keby som ťa potrebovala. No ak sa neozvem, vedz, že mám veľa roboty. Teraz ešte musím dopísať list Ericovi a potom sa už načisto zrútim do postele. Nadnes toho bolo veľa — samé dôležité rozhodnutia, z tých som chorá.”

Medzi rečou zamierila k písaciemu stolíku, sadla si a vzala pero do ruky.

„Dobrú noc, Robert,” prehodila cez plece.

Zarážalo ho jej správanie, bol z nej zmätený, no ona vedela, že naletel, že presvedčivo zahrala svoju úlohu. Pomalým krokom sa uberal k dverám, na prahu ešte zastal a obzrel sa. Nedalo jej, opätovala jeho pohľad. Stál tam ako rytier, taktný a ohľaduplný.

„Si si celkom… istá?” spýtal sa.

„Či som si istá, že sa vrátim k Ericovi? Pravdaže som si istá. Vieš si ho predstaviť samého na dve deti? Ja nie. Musím vziať taktovku do ruky.”

Vzápätí sa zvrtla k svojmu listu. Dvere obývačky sa privreli. Halou sa niesla ozvena Robertových krokov, zabuchli sa aj vchodové dvere, začula ešte, ako pomaly schádza do záhrady. Sedela, ani sa nepohla, a ešte dlho načúvala, i keď už dávno všade vládlo ticho a do uší sa jej vkrádal iba monotónny tikot hodín. Napokon jej hlava pomaly, pomaličky klesla na skrížené ruky. Oči mala suché, slzy sa dlho nehlásili, no keď z nich naveľa vytryskli, sprevádzal ich záchvat plaču, zúfalého náreku, čo jej priam lomcoval telom. Taký žiaľ ešte nepoznala. A vedela, že žiali nielen za Róbertom, ale i za svojou mladosťou.

Robert vykročil do teplej noci s ódou vďaky v srdci. Až teraz, s pocitom úľavy, čo naňho doľahol po Violetinom rozhodnutí, si naplno uvedomil, ako veľmi sa jej obával oznámiť, že je medzi nimi koniec. A hoci si to nechcel ani pripustiť, v hĺbke duše cítil, že keby sa dovolávala jeho cti a svojho dobrého mena, bol by jej vyhovel a priniesol obetu.

Je však zachránený! Zachoval si slobodu a pokojne sa môže vrátiť do Cheveronu. Zdalo sa mu, akoby unikol z jamy levovej. Ani netušil, že balansoval nad priepasťou. Bol voľný a na ničom inom nezáležalo; voľný, aby požiadal Mistral o ruku, rozjímal v duchu a díval sa, ako kvety nastavujú nežné hlávky rannému slnku.

Sedel a v zasnení zabudol na čas. Až pohľad na hodinky ho vrátil do skutočnosti. Vyskočil na rovné nohy, bleskovo sa okúpal a prezliekol, aj tak však ku Kaplnke svätej Dévote dobehol až v poslednej chvíli. Bohoslužby sa práve končili. Pridlho sa kochal vo východe slnka. Chcel byť v kostolíku skôr, lebo vedel, že Mistral i napriek tomu, čo ju postihlo v noci, nevynechá rannú omšu.

Dvere kaplnky boli pokryté vlneným súknom. Vkĺzol dnu. Ovanulo ho chladné prítmie. Miestnosť osvetľovali iba sviece pri oltári. Veriacich nebolo veľa, väčšinou staršie ženy v čiernom. Mistral kľačala neďaleko oltára. Vlasy jej prikrýval iba ľahučký šálik zo sivej čipky, čo ladil so šatami.

Robert bol v strehu, nevedel, ako sa zachovať v cudzom kostole na neznámej bohoslužbe. Vtom zacinkal zvonec

a kňaz pri oltári zopäl ruky. Robert nechápal význam jeho gesta. Cítil len, že ho ťahá na kolená, že chce vzdať úctu Bohu. A zrazu kľačal v zadnej lavici, skláňal hlavu a spínal ruky. Nerozumel latinskej bohoslužbe, no na tom nezáležalo. V prítmí kaplnky cítil, že Boh je blízko, a náhle sám seba zazrel v jasnom svetle.

Videl, aké trpké sklamanie pripravil svojej matke, keď sa odchýlil od ideálov, čo mu vštepovala od detstva. Videl, ako sklamal Cheveron, ubral mu z lesku a poškvrnil jeho povesť, ku ktorej sa kedysi hrdo hlásil. Myslel na ľudí, ktorí tam pracovali, na ich úctu, oddanosť a dôveru, čo preňho znamenali tak strašne veľa. A odrazu bol z bohatého a významného sira Roberta Stanforda pokorný chlapec, čo sa kaja za svoje hriechy.

Oltárny zvonec znova zacinkal a Robertovi sa na pery tisli slová modlitby, ktorú si v detstve opakoval pred spaním, kľačiac pri maminých kolenách.

„Anjeličku, ochraňuj moju dušičku, otca i mamičku, poníka i psíkov. Nech je v Cheverone zdravia dosť, nech vyrastám našim pre radosť. Amen.”

A potom sa modlil, vrúcne a oddane ako nikdy predtým, lebo ani neveril, že sa tak možno modliť; slová, čo sa mu drali z úst, vyvierali z hĺbky duše. A keď zmĺkol, zdalo sa mu, že v tom ohlušujúcom tichu čaká na rozsudok. Vzápätí na hlave pocítil dotyk čejsi ruky a vedel, že je zachránený. Boh vyslyšal kajúcnika a dal mu rozhrešenie, aby s čistým štítom vykročil do nových dní.

Zrazu mu bolo ľahko na duši, otvoril oči. Bolo po omši, a on to ani nepostrehol. Kaplnka osirela, oltárne sviece pohasli. Kňaz sa vzdialil. Vtom Robert zbadal Mistral. Vstala a blížila sa k nemu cestičkou medzi lavicami. Na tvári sa jej zračilo šťastie, v očiach mala tajuplný výraz, akoby sa zhovárala s anjelmi a v duchu bola ešte s nimi.

Zbadala ho až v poslednej chvíli. Kľačal a uprene na ňu hľadel. Oči sa im stretli. Zháčila sa a ľavú ruku si pôvabne pritisla na prsia. On sa zdvihol, nedostal zo seba ani slovo, iba vzal jej pravú ruku do svojej a mlčky si ju priložil k perám.

„Vedela som, že prídete,” priznala úprimne a on jej zovrel prsty vo svojich.

Hľadeli na seba so zatajeným dychom, on žasol nad jej božskou krásou.

„Chcem sa s vami pozhovárať,” dostal zo seba priškrteným hlasom.

„Som tu sama,” odvetila Mistral. „Jeanne sa dnes necítila dobre.”

„Potom mi už nič nebráni povedať vám, čo mám na srdci,” šepol Robert a pritiahol si ju bližšie.

Mistral si sadla, akoby poslúchla nevyslovený rozkaz. Ro-bert si k nej prisadol. Slnečné lúče sa predierali cez farebné sklíčka obloka nad západným vchodom a jeden jej zablúdil do zlatistých vlasov.

„Môžem tu hovoriť?” vyriekol hlbokým hlasom.

„Pravdaže, prečo nie?” usmiala sa. „Zverujeme sa Bohu so svojím žiaľom, prečo by sme sa mu nemali zveriť aj so svojím šťastím?”

„Ste teda šťastná?”

Prikývla, akoby jej srdce prekypovalo radosťou, no pritom sa celá chvela. Stisol jej roztrasené prsty.

„Už asi tušíte, čo vám chcem povedať,” začal. „Chcem vás požiadať o ruku. Staňte sa mojou ženou. Ľúbim vás, ľúbim vás vrúcne a úprimne. Chcem vás zahrnúť svojou láskou. Chcem vás chrániť a starať sa o vás. Dôverujte mi a spojte svoj život s mojím.”

Ešte mlčala, no odpoveď jej vyčítal z očí. Sálala z nich radosť, žiarili šťastím. Hľadela naňho oslnivým pohľadom a on čakal. Čakal, až začul jej nežný šepot:

„Aj ja vás ľúbim!”

Objal ju a tuhšie si ju privinul. Cítil, ako sa celá trasie — a pery sa im stretli. Splynuli spolu a prežívali zázrak, dlho sa od seba nevedeli odtrhnúť, až si napokon Mistral, celá omámená, ukryla tvár na jeho hrudi.

„Ľúbim ťa,” opakoval Robert. „Ty môj anjelik, moje šťastie.”

Zdvihla tvár, no nepozrela naňho, ale na oltár. „Vedela som,” šepla nenáhlivo, „že láska je takáto.”

„Aká?”

„Svätá,” hlesla. „Posvätná, že je spätá s láskou k Bohu.”

Jej čistý hlások, čo neskrýval úžas, bezmála dojal Roberta k slzám. Zasypal jej prsty bozkami a vrúcne si želal, aby ju nikdy nesklamal.

Mistral sa zhlboka nadýchla.

„Musíme už ísť,” šepla.

Ruka v ruke vyšli z kaplnky. Bol krásny deň, slnko ich oslepilo svojím jasom. Chvíľu postáli na schodoch.

„Máme tu koč, alebo pôjdeme peši?” spýtala sa.

„Priviezol som sa, mal som veľmi naponáhlo,” priznal Robert. „Povedal som však kočišovi, že ho budem ešte potrebovať. Asi čaká za rohom. Skočím poň, ty ma tu počkaj, láska moja.”

„Neboj sa, nikam neutečiem,” začul Mistralin zvonivý smiech.

Robert zbehol dolu schodmi. Nemýlil sa. Kočiš sa utiahol do tieňa olivovníka poniže cesty a podriemkaval. Len čo ho pozdravil, strhol sa zo spánku. Vzal do rúk opraty a natiahol sa za bičom.

Robert vykročil späť ku kaplnke, keď zrazu zbadal, že sa k nemu blíži jazdec na koni. Hneď ho spoznal. Rýchlo vybehol k Mistral a vzal ju za ruku.

„Práve som videl radžu,” oznámil jej. „Vravím ti to preto, aby si sa nevyľakala. Som tu s tebou a nič sa ti nestane. No prisahám, že sa s ním neskôr porátam.”

Mistral zbledla, vrhla naňho vyplašený pohľad, viac už nepadlo ani slovo. Radža sa priblížil, prepichol ich očami a neušlo mu, že sa držia za ruky. Robert čakal, že sa preženie okolo bez pozdravu, že ich bude úmyselne ignorovať, na jeho veľké prekvapenie však radža spomalil a zastavil koňa.

„Sir Robert!” zvolal.

Robert naňho pozrel z výšky schodov s neskrývaným pohŕdaním a nenamáhal sa mu odpovedať.

„Mám pre vás dôležitú novinu,” nedal sa odbiť radža. „Zídete dolu, alebo mám prísť za vami?”

Robert videl, že Mistral striaslo od hrôzy, a tak radšej zišiel dolu.

„Čo chcete?” spýtal sa zostra. „Dnes sa za vami aj tak chystám, ale to, čo vám poviem, neznesie prítomnosť dámy.

Radža sa nepríjemne zachechtal.

„Milý sir Robert, to, čo vám ja chcem povedať, súvisí s istou dámou. Berte to, prosím, ako prejav mojej dobrej vôle.”

„Tak hovorte, a potom sa mi radšej straťte z očí,” zrúkol Robert.

Radža sa ironicky zaceril.

„O, statočný rytier, čo ochraňuje česť krásnej panny!” zvolal s diabolským úškrnom. „Môj milý sir Robert, nedajte sa oklamať! Sám som skoro naletel, priznávam. Treba však vedieť, že mladé slečinky si dlho neuchovajú nevinnosť, keď sú v spoločnosti vychýrenej madam Bleuetovej.”

„Čo to trepete?” rozčúlil sa Robert.

„Nič, milý priateľu, spomenul som iba madam Bleuetovú, alebo ak chcete, madam Secret,” pokračoval radža. „Istotne ste o nej už počuli. Jej podnik na Rue de Roi je naj-noblesnejší nevestinec v celom Francúzsku. Nehovorte mi, že ste sa ta nikdy nezatúlali. No ak ste si nie celkom istý a potrebujete si občerstviť pamäť, kedykoľvek vám poskytnem dôkazy. Neváhajte a príďte za mnou, som vám k službám.”

Radža sa uklonil, popchol koňa a odcválal dolu kopcom. Robert zostal stáť ako prikovaný. Novina ho ohúrila. Nechcelo sa mu veriť vlastným ušiam. Potom sa mu z pamäti začala pomaly a záludné vynárať tvár, tvár ženy s nápadne vymaľovanými perami a ohnivočervenými vlasmi. Zaliečavo sa naňho usmievala. Vtedy jej nevenoval veľkú pozornosť, no bola to nevšedná tvár, čo človeku utkvie v pamäti. Madam Secret bola staršia, vlasy mala šedivé, neodfarbené, a predsa… predsa…

Nie. To je vylúčené! Buď sa mu rozum múti, alebo má vidiny! 5 Rue de Roi navštívil iba raz, po večierku pre pánov, čo sa konal v Cestovateľskom klube. Vydal sa spolu s priateľmi za zábavou po Paríži a napokon zakotvili na Rue de Roi. Nezdržal sa tam však dlho; bol priveľmi náročný, aby

hľadal potešenie v zariadeniach tohto typu. A jednako sa mu tvár tej ženy vryla do pamäti.

Robert pomaly stúpal hore schodmi k Mistral. Čipkový šálik jej skĺzol z hlavy a slnko jej z vlasov vyčarilo svätožiaru.

Kdeže! Vylúčené! Bohapustá lož, čo si radža vymyslel z čírej pomsty!

„Čo chcel?” vyzvedala sa Mistral. „Buď opatrný, nezapleť sa s ním, je to diabol.”

„Vyrýva, pokúša sa škodiť,” povedal Robert. „Som si však istý, že tára nezmysly. Spomenul madam Bleuetovú a… “

Zháčil sa. Všimol si, že Mistral naňho prekvapene pozrela, v očiach sa jej mihol záblesk poznania.

„Počula si o nej?” zvolal neveriacky.

„Ja… ja… som… ” začala Mistral, no nedokončila vetu. Robert jej bolestivo zovrel zápästie.

„Dobre ma počúvaj,” zasipel hrozivo, „teraz si tu kľakneš a odprisaháš na všetko, čo ti je sväté, že žena, ktorej vravíš teta, nie je madam Bleuetová. Prisahaj!”

„Ale… ona asi…” Mistral sa zadrhával hlas v hrdle.

„Takže je!”

Robert s odporom vychrlil tie slová a výraz na jeho tvári vyrazil Mistral dych.

„Takže je,” zopakoval ako v omámení. „Radža mal teda pravdu! Aj mňa si skoro dostala! Bože, a ako som ti veril! Mal som ťa za anjela! Ani vo sne by mi nenapadlo, že na mňa hráš divadlo. Nebesá, dokonca som ťa chcel za ženu! No musím ťa sklamať, nechytila si si ma! Našťastie som nepadol do klepca. Bol to výborný trik, musím uznať, no nevyšiel. Záchrana prišla včas, a to od človeka, v ktorom som videl svojho nepriateľa! Vráť sa len pekne k svojej takzvanej tete a oznám jej, že hra sa skončila, že som ťa odhalil, ty liš-tička prefíkaná. Pohŕdam tebou a tebe podobnými! Hnusí-te sa mi! Dúfam, že sa mi už nikdy nepripletieš do cesty!”

A odišiel, viac na ňu ani nepozrel.

Stála tam, akoby skamenela, z líc sa jej vytrácala farba, až bola biela ako smrť, oči zakalené žiaľom.

Koč prihrkotal ku schodom, Robert naskočil, skríkol na pohoniča a kone vyrazili. Nie, neobzrel sa. Nevidel, že Mistral za ním vystiera roztrasenú ruku, akoby prosíkala, aby sa jej vrátil.

Hrdlo jej zovrelo, nevydala zo seba ani hláska, iba nešťastne hľadela za kočom, čo sa vzďaľoval každým okamihom, až ho napokon pohltila diaľka.

KAPI I OLA ŠTRNÁS I A

Mistral ešte dlho nehybne postávala na schodoch pred kaplnkou, až sa napokon chytila za líce, akoby utŕžila šľah bičom. Mozog pod nánosom chaotických otázok odmietal poslušnosť, nevedela zastaviť ich príval, tápala v neznáme.

Oči mala suché, bola v šoku, omráčená ako po silnom otrase či nešťastnom páde a v duchu omieľala otázku, prečo sa Robert zmenil z minúty na minútu, čo uňho spôsobilo taký závratný obrat. Čo mu radža povedal? Čo mu nahovoril, že sa jeho láska zmenila na nenávisť? Pripadala si ako v zlom sne. Je vôbec možné, aby človek, ktorý na ňu hľadel s obdivom a úctou, k nej zrazu cítil hlboký odpor a nevraživosť?

Naveľa si uvedomila, že sa jej podlamujú kolená, že nohy ju už dlho neunesú. Nenáhlivo odvrátila pohľad od cesty, z ktorej sa už dávno stratil koč a s ním i Robert.

Vrátila sa do kaplnky, inštinktívne zamierila do poslednej lavice a sadla si na miesto, kde ju Robert vzal do náručia, kde sa im pery prvý raz stretli a splynuli v bozku, čo bol pre ňu akýmsi slávnostným sľubom. Tam, na tom mieste spoznala šťastie, skutočné šťastie, čo trvalo iba niekoľko minút a stratilo sa, skôr ako sa s ním stihla zžiť.

Čo sa stalo? Prečo ňou pohŕda? Čo mu to radža pohovoril? Otázky bubnovali na poplach, no ona na ne nenachádzala odpovede.

Pomaličky sa spamätávala z ochromenia, a vtom sa prihlásila mučivá bolesť, čo ňou zalomcovala ako náraz vetra. Stratila ho, stratila svoju veľkú lásku, stratila to, v čom objavila zmysel života. A zrazu sa jej odkryla pozlátka Monte Carla a uvidela ho v pravých farbách.

Mnohé, z toho, čo obdivovala, čo ju priťahovalo v tom nablýskanom svete, sa jej ukázalo v pravom svetle — vo svojej úbohosti, nemravnosti a obscénnosti. Z radžovej tmavej

tváre sa na ňu cerili biele zuby, obrovská pohovka striehla v kúte omamne navoňanej izby a Mistral striaslo od hnusu. Videla Stelline oči, zmätené a vyplašené, čo sa priam bili s jej nápadne vymaľovanými lícami i prezdobenými šatami. Videla chamtivosť a nenásytnosť v tvárach chlapov i žien, ktorí sa oddali hazardným hrám, videla ich prsty, čo ako pazúry dravého vtáka chňapli po ukoristenej výhre; videla Jeanne celú roztrasenú, ako odrieka slová kajúcnej modlitby; a napokon triumfujúcu Emilie so vzdorom v očiach, čo z pohľadu späť priam bujnel vo svojej zhubnosti.

Ano, teta Emilie! Ona bola kľúčom k rozlúšteniu záhady, ona poznala odpovede na všetky otázky; jedine ona jej mohla vysvetliť, čo sa stalo v uplynulých hodinách, prečo ju dal radža uniesť, prečo na ňu Robert gánil s pohŕdaním a s odporom sa od nej odvrátil. Ano, teta Emilie poznala odpovede, no čo z toho?

Keď sa v noci vrátila do hotela a šaty mala roztrhané, vlasy strapaté a ruky doškriabané, no oči jej žiarili od šťastia, v salóne našla sedieť tetu Emilie. Ozvena Róbertovho hlasu jej ešte znela v ušiach a v rozrušení sa vôbec nepozastavila nad tým, prečo sa teta nespojila s políciou, prečo ju nedala hľadať, prečo ju vôbec neznepokojovalo, že jej uniesli neter.

Emilie sedela v kresle malátna, ani bez duše. Keď Mistral vošla do izby, pozrela na ňu ako z iného sveta, sťaby neverila vlastným očiam. Potom sa trochu nadvihla v kresle a pomaly pomkla dopredu. Tvár mala bledú a strhanú, pod očami tmavé kruhy.

„Takže si sa vrátila!” ozvala sa ubitým hlasom.

„Áno, vrátila, teta Emilie,” odvetila Mistral.

„A čo radža?” pokračovala Emilie čudne apatickým tónom.

„Radža ma uniesol,” rozhovorila sa Mistral. „Koč ma odviezol do jeho vily. A tam… Nie, nemôžem zopakovať, čo sa tam odohralo, ani čo pohovoril, podarilo sa mi však ujsť. Vyliezla som von oblokom a potom som zliezla dolu múrom, a vo chvíli, keď už radža vyslal svojich sluhov, aby ma chytili, zjavil sa princ a zachránil ma.”

„Princ?”

Emilie vystrelila do sedu, hlas jej ožil.

„Áno, princ!” zopakovala Mistral. „Pochopil, že ma uniesli v radžovom koči, a prirútil sa k bráne vily v poslednej chvíli. Nebyť jeho… neviem, ako by sa to všetko bolo skončilo.”

Zachvela sa. Nočné udalosti, nevšedné a zložité, sa odohrali v rýchlom slede, nebolo kedy zamýšľať sa nad nimi, a až teraz si uvedomila, aký osud by ju bol stihol, nebyť jej záchrancu.

Emilie skočila na rovné nohy.

„Princ!” vykríkla od radosti. „Princ! No to je skvelé, úžasné! Nič lepšie sa ani nemohlo stať!”

Mistral chcela pokračovať vo svojom príbehu, rozpovedať tete, ako ju princ vzal do svojej vily, ako jej obviazal ruku, ako sa z ničoho nič zjavil sir Robert, nepochopil situáciu, v mylnom presvedčení urazil princa a potom sa s ním stretol v súboji, a keď omdlela od toľkej hrôzy, odniesol si ju v náručí.

Už-už chcela s pravdou von, no rozmyslela si to. Pochopila, že by si tým narobila iba kopu problémov. Musela by vysvetliť svoj priateľský vzťah k sirovi Robertovi, musela by priznať, že tetu neraz podviedla, keď jej zatajila, že sa s ním stretla, že sa spolu zhovárali. Nemohla by zatajiť, že sir Ro-bert zranil princa v boji, a ani to, že sir Robert jej už nie je iba priateľom, ale čímsi oveľa bližším a milším.

Bleskovo sa rozhodla, že zvyšok príbehu nechá nazajtra. Počká, kým ich navštívi sir Robert, lebo naisto vedela, že príde a s jeho pomocou potom podá svojej tete pravdivé vysvetlenie. Po jeho boku zaženie i strach, no teraz, po búrlivých nočných udalostiach, by už nenašla silu čeliť Emilin-mu hnevu. Mlčať nebol problém, veď teta ani netušila, že príbeh má i pokračovanie.

„Princ ťa teda zachránil!” opakovala si blažene. „V nič lepšie som ani nemohla dúfať! A povedal ti niečo pekné?”

„Bol veľmi milý a obviazal mi prst,” vysvetlila Mistral.

„Poranila si sa?” spýtala sa Emilie bez štipky súcitu.

„Asi som si ho zadrapla o klinec. Veľmi krvácal.”

„Zajtra sa ti naň pozrie lekár, keby sa rana nehojila,”

navrhla Emilie. „No teraz si už choď ľahnúť, nevyzeráš najlepšie.”

„Šaty mám zničené, mrzí ma to, viem, že boli jedny z najdrahších,” hlesla Mistral a prekvapila ju tetina reakcia.

„Na tom nezáleží,” prehodila nedbanlivo. „Máš kopu iných. Zajtra si obleč tie najkrajšie. Príde princ! Určite sa zastaví.

Mistral chcela namietnuť, že asi ťažko, lebo je zranený, no zahryzla si do pery. Vyčká dozajtra. Sir Robert všetko objasní.

„Dobrú noc, teta Emilie,” lúčila sa.

No Emilie ju už nepočula. Prechádzala sa po salóne, v očiach čudný svit, pery zovreté do mdlého úsmevu. Mistral dobre poznala tú podobu. Vedela, že teta kuje tajné plány, mozog jej horlivo pracuje a vlieva do žíl silu i nevyčerpateľnú energiu, čo boli často v rozpore s jej zovňajškom i vekom.

Mistral rezko zamierila do svojej izby, rada, že unikla teti-ným otázkam. No nešla si hneď ľahnúť. Hodnú chvíľu ešte hľadela do noci a šepkala si Robertovo meno. Milovala ho, milovala čistou láskou, srdce jej bilo iba preňho.

Vedela už, po čom túžila celý život, čo jej chýbalo v samote kláštora. Láska, áno láska! Chcela byť milovaná a lásku opätovať, chcela, aby ju jej vyvolený chránil pred zlom, aby jej poskytol pocit istoty a spolupatričnosti.

Zopla ruky a šepkala modlitbu vďaky. Ako len mohla zapochybovať, že svet riadi ruka Božia? V posledných týždňoch, keď sa zhrýzala pre tetino čudné správanie, neraz jej zišlo na um, že ju Boh opustil. Premýšľala, či neurobila chybu, keď odišla z kláštora. Teraz však cítila, že všetko sa uberalo k tomuto dňu, keď si získala lásku sira Róberta.

Usilovným štúdiom, rozvíjaním svojho talentu i množstvom prečítaných kníh z knižnice pátra Vincenta zbierala vedomosti a pripravovala sa pre život, aby doň ľahšie vykročila. Škola jej dala veľa, no cítila, že ju ešte čaká veľa neznámych, že sa musí mnohému priučiť. Preniklo ju vzrušenie pri pomyslení, že navštívi Anglicko, vlasť svojej matky, že sa tá krajina po výdaji stane i jej domovom.

Pri slovku vydaj sa jej rozhoreli líca, zapýrila sa. Nie, už nemala pochybnosti. Sir Robert ju síce ešte nepopýtal o ruku, no vedela naisto, že to urobí. Zajtra určite príde, dodrží sľub a jej život sa zmení, s ním sa už nebude ničoho báť.

Tej noci sa jej spánok vyhýbal. Ľahla si do postele, no bola priveľmi rozrušená, aby zaspala. Zdalo sa jej, že celá izba spolu s ňou dýcha šťastím. A keď sa napokon prvé lúče slnka začali predierať cez závesy, vstala, vyšla na balkón, pozorovala, ako svitá nový deň, a myslela na svoje prvé ráno v Monte Carle — to osudové ráno, keď stretla sira Roberta.

Dávno pred odchodom do kostola bola už Mistral vychystaná, no keď nazrela do Jeanninej izby, starú slúžku našla ešte v posteli. Modlila sa ruženec, vpadnuté líca popo lavé.

„Nejdete na rannú omšu?” spýtala sa Mistral.

„Ale áno, hneď vstanem,” odvetila Jeanne, no len čo sa pohla, tvár sa jej zvraštila od bolesti.

„Nie, nevstávajte!” zvolala Mistral. „Pokojne zostaňte ležať, ak vám nie je dobre. Vidím, že nie ste vo svojej koži.”

„Celú noc som mala bolesti,” šepla Jeanne. „No telesné trápenie nie je nič proti trápeniu duše.”

Na konci vety sa jej hlas trochu zachvel a do očí sa jej nahrnuli slzy.

„Čo je s vami, Jeanne?” prihovorila sa jej Mistral. „Viem, že vás niečo trápi. Nechcete sa mi zdôveriť? Možno vám pomôžem.”

Jeanne prudko potriasla hlavou.

„Nie, nie, mademoiselle, to sa vás netýka. Prosím, nevypytujte sa. A vlastne… všetko je v poriadku.”

Nebolo pochýb, že Jeanne klame. Mistral sa to dotklo.

„Škoda, že mi nedôverujete,” povedala ticho. Jeanne sa jej zahľadela do očí a vzala ju za ruku.

„Ste mladá a krásna, mademoiselle, a viem, že máte šľachetné srdce. Videla som vás modliť sa v kostole. Ste Božie dieťa. Sľúbte mi, že na seba dáte pozor. Svet je plný zloduchov, mademoiselle, tým sa treba vyhýbať, nepripúšťať si ich k telu. Iba tak naplníme vôľu Božiu a zachováme si čistú dušu.”

Zo Jeanniných oduševnených slov Mistral vycítila, že v hre je i ona, no netušila súvislosti. A tak sa iba milo usmiala na slúžku a z hĺbky duše jej želala, aby sa nejakým zázrakom zbavila trápenia, aby už nebola taká nešťastná.

„Pekne vás prosím, Jeanne, o mňa si nerobte starosti,” ozvala sa po chvíli. „Deje sa zázrak, čakajú ma krásne chvíle, vlastne sú už tu; no nechcem nič zakríknuť. Sľubujem vám však, že sa prvá dozviete tú novinu.”

Odmenou jej bol úsmev. Slúžke sa vyjasnila tvár. Mladé šťastie sa odrážalo v jej zvráskavených očiach, no vzápätí úsmev pohasol.

,Je to princ, ma chere?” spýtala sa s obavou v hlase.

„Nie, nie,” vyhŕkla Mistral. „Nie je to princ, len, prosím vás, nevravte nič tete Emilie.” Jeannina tvár sa znova vyjasnila.

„Vďakabohu, ak je to tak.”

„Áno, je,” prisvedčila Mistral. „No… máte niečo proti princovi?”

Trochu ju zaskočili slúžkine obavy.

„Nie, nič, mademoiselle. Ibaže sa k sebe nehodíte. Jeho jasnosť vám nie je súdená.”

„Viem, máte pravdu,” prikývla Mistral. „Preto bolo aj veľmi trápne, keď nás teta Emilie silou-mocou dávala dokopy.”

Mistral sa usmiala. Spomenula si, aké muky prežívala, keď ju teta Emilie nútila napísať princovi lístok, aby prišiel k ich stolu. A bol to šťastný ťah, ako sa ukázalo! Veď keby sa od nej princ v ten večer nedozvedel o radžovi, nebol by ho podozrieval z jej únosu. Nebol by jej prišiel na pomoc a jej osud by sa vyvíjal celkom inak.

Aké len mala obrovské šťastie! Anjel strážny ju neopustil, ochránil ju pred diablom!

Prehovorila Jeanne, aby zostala v posteli, a vydala sa cestičkou, čo sa hadila od hotela ku Kaplnke svätej Dévote. Bolo jej ľahko na duši, chcelo sa jej tancovať a spievať od radosti. Ešte pár minút, a uvidí sira Roberta. Koľko ráz naňho myslela, keď sa po tej cestičke uberala do kostola! No vtedy ešte nepoznala jeho objatie ani nežné tóny jeho hlasu, keď ju nazval svojou láskou.

A teraz, schúlenej v kostolnej lavici, celý svet potemnel. Ani nevedela, ako dlho tam kľačala; čas plynul, a ona sa už ani nemodlila, iba tíško trpela. Bolesť jej bezmála rozorvala dušu. Zmocňovala sa jej hrôza, že nechápala pravú príčinu tej strašnej premeny.

Tušila, že za všetkým je teta Emilie, no čo vykonala, čím vyvolala prevratnú zmenu v Róbertovom správaní?

Až naveľa, stŕpnutá a uzimená, Mistral vstala z kostolnej lavice. Musí sa vrátiť, ak proti sebe nechce popudiť tetu Emilie. Tá by sa v zlosti vyvŕšila i na nešťastnej Jeanne, že ju pustila samu do kostola. Skľúčená a celá ubolená, lebo i telo jej zrazu pocítilo následky včerajšieho pádu, Mistral vyšla z kaplnky a dala sa na dlhú cestu hore kopcom k hotelu.

Bol nádherný deň, slnko pohládzalo zem a v jeho hrejivých lúčoch sa zlatisto skveli kvety mimózy. Azúrové more brázdili vlny, hnali sa k brehu a obmývali ho v belostnej spŕške. Mistral však nevnímala okolitú krásu, videla iba Robertovu tvár, čo sa od nej zhnusené odvrátila, a v ušiach jej zneli jeho pohrdlivé slová. Nechce ju ani vidieť. Nie, neplakala, nemala viac slzy, už necítila vôbec nič, iba nekonečné zúfalstvo, čo ju ubíjalo a jatrilo jej dušu, čo hrôzou prevyšovalo i najstrašnejšie predstavy očistca.

Až keď prišla do hotela a hodiny odbili jedenásť, uvedomila si, že od chvíle, keď sa v kaplnke začala ranná omša, uplynuli tri hodiny. Tri hodiny, počas ktorých sa zmietala v duševných poryvoch, chvíľu pobudla v raji, a potom prežívala pekelné muky.

Tri hodiny! Teta Emilie bude zúriť! Mistral prebehla halou a náhlivo vykročila hore širokými schodmi. Na odpočívadle, neďaleko ich apartmánu, zastala celá zadychčaná. Vzápätí pozbierala odvahu i sily a vošla do izby. Aké bolo jej prekvapenie, keď pri obloku uvidela kontúry chlapskej postavy. Stál jej chrbtom a díval sa von. Len čo ju začul, zvrtol sa. Bol to princ. Zranenú ruku mal v páske a v tvári by sa mu krvi nedorezal. Mistral stuhla od úľaku.

„Vaša jasnosť!” zvolala s neskrývaným súcitom. „Už je vám lepšie? Veľmi som sa o vás strachovala! No vidím, že napriek všetkému ste tu.”

Uvedomovala si zmätený tok svojich myšlienok, no princ sa na ňu chápavo usmial. Oči mal však vážne, keď k nej podišiel.

„Áno, som tu, ako vidíte, ani lekár mi nezabránil v mojom úmysle. Musel som prísť, lebo isto chápete, že je to veľmi vážna situácia.”

„Naozaj? Musím sa priznať, že… celkom nechápem,” hlesla Mistral a oči sa jej rozšírili od údivu. „Poprosím vás o vysvetlenie. Najprv si však sadnite. Ešte som sa vám vlastne ani nepoďakovala za to, že ste ma… zachránili.”

„Naozaj niet za čo,” šepol princ.

„Čoby nie!” zaprotestovala Mistral. „Nechcem, aby ste si mysleli, že som odišla bez pozdravu a nechala vás tak… no stratila som vedomie.”

„Viem. Videl som, čo sa stalo,” prikývol princ. „A chápem aj pohnútky sira Roberta, za daných okolností sa jeho správanie dá ospravedlniť. Práve preto som tu.”

„Ach!”

Mistral mlčala, nenachádzala vhodné slová. Len čo začula Robertovo meno, pridlávila ju ťarcha vlastného trápenia.

„Celú noc som premýšľal,” pokračoval princ, „a teraz už viem, že som nezvolil práve najvhodnejší postup, keď som vám navrhol, aby sme sa zastavili v mojej vile. No prst vám silno krvácal, a ja som v tom zmätku nemyslel na nič iné. Nemyslel som na to, ako na vás bude hľadieť okolie, že ste sa bez sprievodu zdržali pod mojou strechou.”

„Nikto nás predsa nevidel,” namietla Mistral.

„A čo sir Robert?” nadhodil princ.

„Sir Robert by predsa… ” začala Mistral, no zarazila sa.

Chcela povedať, že sir Robert by s tým nešiel na bubon, no zrazu zneistela. Môže dať zaňho ruku do ohňa? Čo o ňom vlastne vie? Vybájila si ho v predstavách, myslela si, že ho pozná, a z ničoho nič bolo všetko inak. V tej chvíli bol pre ňu veľkou neznámou, netrúfala si odhadnúť jeho kroky.

„Sir Robert je džentlmen,” pokračoval princ, akoby nepohádal, že Mistral sa zasekla. „Ale je tu ešte služobníctvo, človek nemá istotu, že sa niekto nepreriekne. V Monte Carle nič nezostane utajené; novinky sa šíria i vzduchom, aj steny tu majú uši. Nie, mademoiselle, včera sme si nepočínali najrozumnejšie, a ja nedopustím, aby ste sa stali obeťou mojej hlúposti. Dovoľte mi teda, aby som vás požiadal o ruku. Staňte sa mojou ženou.”

Princové slová ju ohúrili a zastihli načisto nepripravenú. Neveriacky naňho civela a nezmohla sa na slovo. A kým princ čakal na odpoveď, nespúšťajúc z Mistral oči, dvere Emilinej spálne, dovtedy iba odchýlené, sa rozleteli a teta vstúpila do salóna. Spôsob, akým doň vošla i výraz na jej tvári utvrdili Mistral v presvedčení, že celý čas načúvala za dverami. Čakala tam a striehla na vhodný okamih.

Emilie teatrálne zastala uprostred miestnosti. Princ sa zdvihol, vstala i Mistral.

„Vaša jasnosť,” máličko sa uklonila Emilie princovi. „Prepáčte, že som vás nechala čakať, no tuším som vám tu ani nechýbala. Isto mi prepáčite, ak sa priznám, že som začula vašu poslednú vetu.”

Princ sa hĺbavo zahľadel na Emilie a Mistral pochopila, že jej vidí do karát. Nepochyboval, že špiclovala za dverami, napriek tomu jej zdvorilo odpovedal:

„V tom prípade sa nemusím opakovať, madam.”

„Nie, nie je to potrebné,” prikývla Emilie. „A hneď teraz sa všetci vyberieme do Chäteau d’Horizon.”

„Za mojím otcom?” prekvapil sa princ.

„Áno, za veľkovojvodom!” zvolala Emilie a Mistral neušlo, že sa jej do hlasu votrelo vzrušenie. Vzápätí sa vzchopila a urobila krok vpred.

„Počkajte, teta Emilie. Ešte som princovi dlžná odpoveď.”

Emilie na ňu vrhla zúrivý pohľad. Mistral až striaslo od hrôzy.

„Mlč, Mistral. Nikto sa ťa na nič nepýtal!” okríkla ju teta. „A teraz, tak ako som vravela, hneď a zaraz odchádzame za veľkovojvodom.”

„Prepáčte, madam, no nie je mi to celkom jasné,” zahabkal princ. „Ak ste sa rozhodli navštíviť môjho otca, nikto vám v tom nemôže zabrániť. Môj otec však nevie, že som

tu, nezdôveril som sa mu so svojimi úmyslami. Navyše by som mu rád sám oznámil tú novinu.”

„Oznámite mu ju teraz,” odsekla Emilie. „A zopakujete pred ním ponuku na sobáš, ktorú ste práve adresovali mojej neteri.”

Princ na ňu pozrel, akoby sa jej chcel postaviť na odpor; vzápätí veľavýznamne pokrčil plecami, gestom dal najavo svoj názor a ustúpil.

„Ak si to tak veľmi želáte, madam, nemám námietky.”

„Ale, teta Emilie… ” ozvala sa Mistral.

„Ticho, ani slovo!” vyštekla Emilie a Mistral videla, že si nepomôže, zbytočné bolo jej úsilie.

A pritom chcela iba povedať, že sa netúži vydať za princa. Priveľmi dobre chápala, že si ju chce vziať iba z čírej galantnosti. A aj keby ho ľúbila, nikdy by takú situáciu nezneužila vo svoj prospech. Ibaže ona ho neľúbila. Jej srdce patrilo inému. Aj keď ju Robert zatratil, ona si uchová lásku k nemu. Nadosmrti ho bude milovať, aj keby sa im už cesty nikdy neskrížili.

Bola o tom skalopevne presvedčená, akoby jasnozrivo videla do budúcnosti. Robert zostane jediným mužom v jej živote; nikoho by nevedela milovať tak hlboko a úprimne. Nebola paňou svojho srdca. Darovala ho Robertovi vo chvíli, keď sa im ústa spojili, pery splynuli v bozku a ona sa mu oddala v náručí. Ak ju aj nechce, navždy zostane jeho, nech si ľudia vravia, čo chcú, na tom sa nič nezmení. Proti tete Emilie však bola bezmocná. Nemohla sa jej priečiť.

Mistral sa cítila ako v zlom sne, keď sa zamlknutí v trojici uberali dolu schodmi. Pred hotelom čakal princov koč. Bez slova doň nastúpili. Emilie s Mistral si sadli vedľa seba, princ zaujal miesto oproti.

Nie, to nemôže byť pravda, uvažovala Mistral, keď kone vyrazili a koč sa dal do pohybu. Žiaľ, nebol to sen. Oproti nej sedel princ, bledý a vari ešte príťažlivejší, čelo zvraštené, útrpný výraz na tvári. A vedľa nej víťazoslávne trónila teta Emilie. Šiel z nej strach. Oči sa jej sklovito leskli, na tvári sa jej zračilo čudné odhodlanie.

Sem teda smerovalo jej úsilie, prebleslo Mistral hlavou.

Pre túto chvíľu kula plány i intrigy! No prečo to všetko? Načo idú za veľkovojvodom?

Kolesá koča hrkotali po ceste a všetci traja mlčali. Mistral sa neozvala z obavy, že Emilie ju zahriakne, len čo otvorí ústa. Princ civel von oblokom a ona ho tak veľmi chcela upokojiť. Chcela mu povedať, aby si nerobil starosti, nech teta Emilie robí, čo chce, neprinúti ju do výdaja proti vlastnej vôli. Môže ju trápiť i šikanovať, no manželstvo je sviatosť oltárna, a ak už v ničom inom, v tomto smere sa jej slobodná vôľa musí rešpektovať.

Nemalo však význam vravieť mu to v prítomnosti tety Emilie. Mistral iba mlčky trpela a podchvíľou sa jej zahmlievalo pred očami. Vedela, že je to od hladu i slabosti, veď bolo bezmála poludnie a ona v to ráno o hlade odišla na omšu. Naveľa sa však priblížili k cieľu cesty.

Chäteau d’Horizon, veľkovojvodovo honosné sídlo, sa vypínalo uprostred rozhľahlých záhrad. Keď sa previezli cez veľkú bránu z tepaného kovu, odkryl sa im výhľad na striekajúce fontánky a záplavu kvetenstva hýrivých farieb — od tmavočervenej po svetloružovú, od azúrovej po fialovú, od citrónovej po bronzovú. A kvitli i mandľovníky, celé háje sa skveli v panenskej kráse, ružovkasté koruny stromov žiarili na pozadí belasej oblohy.

Mistral od nich nemohla odtrhnúť oči. No krásu jari ka-lil Emilin zlovestný pohľad, keď v očividnom rozrušení vystúpila z koča a rázne vykročila hore mramorovými schodmi ku vchodu do vily.

„Kde je jeho výsosť?” spýtal sa princ, keď zastali pred sklenými dverami s pozlátenými rámami a ujal sa ich sivo-vlasý komorník, ktorý ich viedol cez priestranné komnaty s vysokými stropmi.

Palác svojou rozlohou a veľkoleposťou prevýšil Mistrali-no očakávanie. Žasla nad toľkou krásou. A hoci strápená a rozrušená, pohľadom sa kochala v nevšedných tapisériách, vzácnych kusoch nábytku i zbierke portrétov vystavených na stenách. Nejeden ju upútal nápadnou podobou s princom. A hneď si vyčítala, že jej myseľ zablúdila inam a na chvíľu sa mu vzdialila v myšlienkach.

Napokon sa ocitli v rozprávkovej komnate, čo krásou zatienila všetky ostatné. Tri veľké obloky ponúkali výhľad na more, prúdili cez ne slnečné lúče a napriek teplému jarnému dňu v kozube blčal oheň. Pri ňom, vo vysokom kresle, čo pripomínalo trón, sedel starší muž.

Len čo ich komorník ohlásil, zdvihol zrak a hneď vstal. Mistral učaril na prvý pohľad. Najprv jej prebleslo hlavou, že takého šarmantného muža ešte nevidela, a vzápätí, že mu môže bezhranične dôverovať. Bol vysoký a urastený, vlasy mal postriebrené šedinami a nebolo ťažké uhádnuť, po kom princ zdedil pekné črty. Otec však pretromfol syna vzhľadom. Mal klasické rysy a vynikal ušľachtilou krásou.

Nebolo pochýb, že je rodený aristokrat, chlap, ktorý hlboko načrel do studne života, veľa si užil i vytrpel. Príťažlivo sa usmial a pohľadom filozofa spočinul najprv na svojom synovi, potom na Emilie.

„Dobrý deň, Nikolaj,” pozdravil syna. „Prichádzaš nečakane.”

„Musím sa vám ospravedlniť, otec, že som sa vopred neohlásil,” povedal princ, „no ani sám som nevedel, že sa tu zastavím. Rozhodnutie padlo až v poslednej chvíli. Dovoľte, aby som vám predstavil madam Secret,” a kývol na Emilie, no tá sa neuklonila, „a jej neter mademoiselle Fantô-m e.

Mistral vystrúhala poklonu, pozrela na vojvodu a on ju vzal za ruku.

„Mademoiselle Fantôme?Tuším som už o vás počul.”

„Spomínal som vám ju, otec,” pripomenul mu princ.

„Teraz už azda môžete zopakovať návrh, čo ste pred chvíľou adresovali mojej neteri v Hôteli de Paris, “vyprskla Emi-lie a hlas jej preskakoval od vzrušenia.

Princ na ňu vrhol znechutený pohľad, no pokojne jej odpovedal: „Pravdaže, madam, práve som to chcel urobiť. Otec, chcem vám oznámiť, že som mademoiselle Fantóme požiadal o ruku.”

„Naozaj?” zvolal veľkovojvoda, ešte vždy držiac Mistral za ruku, vzápätí ju pustil a spýtal sa: „Prezradíte mi svoje meno, mademoiselle?”

„Volám sa Mistral, pane.”

„A vaše priezvisko?” nástojil vojvoda.

Mistral zaváhala a ticho preťal Emilin škrekľavý hlas: „No vrav, povedz mu celú pravdu, chcem, aby ju počul na vlastné uši.”

Z toho hlasu šla hrôza. Mistral sa zachvela, pozrela na vojvodu a strach zmizol ako zázrakom. Díval sa na ňu pokojným priateľským pohľadom, Emilie si vôbec nevšímal.

„Som Mistral Wythamová,” hlesla.

„A koľko máte rokov?” spýtal sa vojvoda.

„Osemnásť,” odvetila Mistral. „Povedz mu presný dátum narodenia,” zasyčala Emilie. Vojvoda vypol hruď a zabodol pohľad do Emilie. „Prečo mi to nikto nepovedal?” zvolal. Emilie sa zasmiala, z hrdla sa jej drali odporné škriekavé

tóny.

„Vhodná otázka. A tu je odpoveď. Pretože Alica nechcela, aby ste sa o tom dozvedeli! Lebo ma na svojej smrteľnej posteli zaprisahala, že vám to nesmiem prezradiť. A ja som vám to ani nepovedala, sami ste na to prišli! Zistili ste to vo chvíli, keď váš syn, váš jediný syn, za ktorého by ste dali život, požiadal o ruku dcéru ženy, ku ktorej ste sa správali tak hanebne, že od vás ušla a vrátila sa ku mne, pod moje krídla. Poriadne domotané, však? A teraz som len zvedavá, ako to vyriešite. Váš syn sa zaľúbil, a ktože je jeho vyvolená? Mistral, dcéra Alice Wythamovej, tej, ktorú ste si sem priviedli pred devätnástimi rokmi, aby vám poslúžila ako zdroj ohavnej rozkoše, aby ste ju poškvrnili a zradili.”

Emiline slová, presiaknuté trpkosťou a nevraživosťou, Mistral vydesili. Inštinktívne sa zvrtla k princovi, akoby uňho hľadala ochranu, a našla ho po svojom boku. Pevne jej stisol ruku. Primkla sa k nemu, vďačná za oporu. A spolu mlčky žasli nad novými skutočnosťami. Stáli tam a túlili sa k sebe ako dve vystrašené deti, zblúdené v zakliatom lese.

Iba veľkovojvoda si očividne zachoval pokoj a rozvahu. Uprene hľadel na Emilie, keď prehovoril vážnym hlasom:

„Informoval som sa o osude vašej sestry a dozvedel som sa, že umrela.”

„Veru umrela,” umocnila Emilie. „Vy ste ju priviedli do hrobu. Vravíte, že ste sa informovali? A vôbec vás netrápilo, že až po ôsmich mesiacoch? Toľko času veru ubehlo od chvíle, čo vás opustila! A vtedy som si už dala záležať na tom, aby ste sa nedozvedeli, že Alica zanechala dieťa. Pretože svoju dcéru zverila do mojej, nie do vašej opatery! Potomok by vás možno bol potešil, no bolo už neskoro ľutovať, že ste hanebne zradili nevinné dievča!”

„Podľa vás zradil. Tuším je to vaše obľúbené slovo,” usúdil vojvoda. „Vidí sa mi však, že prišlo k nedorozumeniu. Nezradil som vašu sestru. Vydala sa za mňa z vlastnej vôle.”

„Vydala sa za vás?” zhrozene vykríkla Emilie.

„Áno, vydala,” zopakoval veľkovojvoda. „Vy ste to nevedeli? Oddali nás tu v súkromnej kaplnke, kňaz z mojej i z Alicinej cirkvi. Svedčia o tom úradné listiny, keby ste mali záujem nazrieť do nich.”

„Alica vydatá! Nie, nevedela som! Netušila som to!”

Emilie sa z ničoho nič chytila za krk, akoby ju čosi škrtilo. Veľkovojvoda si ju premeriaval chladným pohľadom.

„Škoda, že ste lepšie nepoznali svoju sestru,” pokračoval. „Popravde ma to ani veľmi neprekvapuje, keď zvážim, čo som o vás už počul a čo som sa tu ešte dozvedel. Tuším ste upriamená iba na seba. To vy, Emilie Riguadová, máte na svedomí rozpad nášho vzťahu. Viem, že ma Alica ľúbila, aj ja som ju veľmi ľúbil, no strach z vás v nej potlačil lásku. Zastrašili ste ju a strach v nej zostal a bujnel, nedal sa vyhubiť. Bála sa vám napísať, že sme sa vzali, že som jej muž a ona moja žena. Darmo som jej dohováral. Bola hysterická a tvrdila, že by vás tým nahnevala, že sa o tom nikto nesmie dozvedieť, ani vaša rodina dolu v prístave. A tak sme všetko uchovali v tajnosti. No ukázalo sa, že jed, čo ste do nej zasiali, už otrávil telo i zmysly, a ani moja láska ju nevytrhla z ošiaľu strachu. Otrávili ste ju, keď ste jej vštepovali odpor a nenávisť k chlapom, lebo vy ste ich nenávideli, nenávideli ste všetkých, čo sa vám priplietli do cesty; a ona, chudera, vyrástla v presvedčení, že chlapi sú surovci a prefíkaní diabli, a napokon podľahla tomu, čo jej vtĺkali do hlavy.

Chcel som jej pomôcť, no márne som sa usiloval. Začala

sa mi vyhýbať. Jej láska ku mne sa zmenila na nenávisť — nenávisť, čo ste v nej pestovali od detstva. Preto ma opustila, preto sa odvrátila od šťastia a vrátila sa k vám. Vaša nenávisť zvíťazila. Bola silnejšia ako všetko, čím som ju ja mohol obdarovať. Vy ste rozbili naše manželstvo, Emilie Riguadová! Vy ste zabili svoju sestru, nie ja.” Emilie čudne vykríkla.

„To nie je pravda! Klamete! Vravíte to iba preto, aby ste zo seba zmyli vinu, aby ste unikli mojej pomste. Kula som ju po celé tie roky, a už som v cieli. Chcela som zničiť vás i vášho syna, a výsledok je tu! Nikdy na tú chvíľu nezabudnete, neujdete svojmu svedomiu. Zabili ste mi Alicu a jej dcéra — vaše spoločné dieťa — sa vzdelávalo z peňazí získaných z… “

„Mlčte už!”

Vojvodov zvučný hlas preťal to hriešne slovo. A vtom sa čosi stalo. Emilie zovrelo hrdlo, vykrivilo ústa, tvár znetvoril príšerný výraz. Vystrela ruky, sťaby sa chcela dačoho zachytiť, no skôr ako k nej stihli priskočiť, padla tvárou na dlážku.

KAPITOLA PÄTNÁSTA

Emilie žila ešte tri dni, no už sa neprebrala z bezvedomia. Jeanne ju obetavo opatrovala, Mistral sa takmer nehla od jej lôžka, no chorej už nebolo pomoci. Zostala ležať v Chäteau d’Horizon, veľkovojvoda poslal po svojho lekára, no ten iba pokrútil hlavou nad nešťastnicou a nedával jej žiadnu nádej.

„Stav pacientky je veľmi vážny. Ranila ju mŕtvica. Žiaľ, umiera. No ak by aj zázrakom prežila, zostane čiastočne ochrnutá.”

Pri pohľade, ako z Emilie uniká život, Mistral si vravela, že napriek všetkej hrôze osud k nej je milosrdný. Tvár mala znetvorenú, po pekných črtách ani stopy, ležala bez pohybu, živá mŕtvola, zmenená na nepoznanie.

A dlhé hodiny, ktoré Mistral strávila pri lôžku chorej, žila s pocitom, že i jej mozog drieme, že nič necíti. Akoby sa čas zastavil a ona sa ocitla na mŕtvom bode medzi minulosťou a budúcnosťou, akoby malátna a zmätená tápala v akomsi vzduchoprázdne.

Nechápala, že trpí na následky šoku, že jej organizmus vystavený neprimeranému tlaku sa v pude sebazáchovy obr-ní proti vonkajšiemu svetu, nervy znecitliveli, aby nimi už nič neotriaslo.

A potom, na tretí deň, Emilie umrela. Mistral opustila prítmie spálne a pobrala sa do salóna nevyspatá, pod očami čierne kruhy. Poslal po ňu pán domu, že sa s ňou chce pozhovárať. Komnata sa jagala v slnečnom svite, no Mistral všetko navôkol vnímala cez sivý opar. Veľkovojvoda stál pri kozube. Podišla k nemu, pohľady sa im stretli, a vtom sa dvere rozleteli a zjavila sa v nich Jeanne.

Plakala, slzy jej v potôčikoch stekali po zvädnutých lícach.

„Už je na pravde Božej!” zvolala. „Madam zomrela!”

Slúžka bola očividne na pokraji síl a Mistral k nej priskočila, aby ju podoprela. No starena sa odtiahla a vystrela ruky vo varovnom geste.

„Nie, nedotykajte sa ma, mademoiselle!” skríkla. „Niečo mi ťaží dušu, musí to von!”

Pozrela na veľkovojvodu a ten sa jej prihovoril: „Len si pokojne sadnite. Prežili ste ťažké chvíle!”

Jeanne však potriasla hlavou.

„Nie, budem stáť, vaša výsosť,” zaťala sa.

A potom začala rozprávať, všetko, čo v nej bolo roky pridusené, dralo sa von prúdom slov so šokujúcim obsahom, čo vzbudzovali hrôzu, odpor i hlboký súcit.

Mistral i veľkovojvoda načúvali so zatajeným dychom. Jeanne sa im zverila, že u Emilie slúžila devätnásť rokov, no ako spolužiačky sa poznali od detstva. Spomenula jej čudnú povahu, nenávisť k otcovi i vrúcnu lásku k nevlastnej sestre Alici, ku ktorej si časom vytvorila priam vlastnícky vzťah. Priblížila chvíle, keď prišla na svet Mistral a zrodil sa plán pomsty, pomsty, ktorú v sebe Emílie živila a pestovala, až ju celú pohltila a stala sa jediným cieľom jej života. Rozprávala, ako sa Emilie vybrala za prácou do Paríža, aby Mistral mohla chodiť do školy, ako sa vydala za monsieur Bleueta a poslala po Jeanne do Bretónska, aby jej pomohla v domácnosti.

A kým Jeanne plačlivým hlasom odvíjala príbeh rokov, Mistral pochopila, že Emilina túžba po pomste postupne udusila všetko, čo v nej bolo dobré. Dušu jej posadol diabol a otrávil ju smrteľným jedom. Nevzdala sa podniku, ktorý zdedila po mužovi, naopak, zveľadila ho, aby prinášal zisk, a tak aj peniaze potrebné na odplatu. Pracovala do úmoru, nedožičila si oddych ani zábavu — žila v odriekaní, úporne šetrila a chystala sa na deň zúčtovania s vojvodom, svojím úhlavným nepriateľom.

Jeanne sa napokon dostala až ku dňu, keď Emiline plány ohrozil Henry Dulton, a radšej ako by sa bola dala vydierať, siahla po zbrani a zabila vydierača. Až vtedy Mistral začala chápať obludnosť Emilinho údelu a kŕč jej bolestivo zovrel srdce. Prvý raz od chvíle, keď jej osud pred kaplnkou vyrval

šťastie a uvrhol ju do beznádeje, z očí jej vytryskli slzy bolesti a v pramienkoch jej stekali po tvári.

A kým Jeanne rozprávala, na Mistral doľahla celá ťarcha Emilinho života. Konečne pochopila, prečo ju radža urážal, prečo sa Robertova láska zmenila na nenávisť a pohŕdanie. Konečne videla veci v pravom svetle, videla priepasť, do ktorej sa mohla zrútiť, no vyhla sa jej bez ujmy na tele i -duši.

Spätný pohľad však odkryl celú nefalšovanú hrôzu a Mistral nariekala ako vystrašené dieťa, čo vzlyká, hoci je v bezpečí a už mu nič nehrozí.

Hlavu mala plnú zmätených myšlienok. No nežialila iba nad sebou, ale i nad Róbertom, Jeanne a Emilie. Áno, aj nad Emilie, lebo tú postihlo najväčšie nešťastie, keď sa dobrovoľne zriekla Boha.

Schvátená prudkým žiaľom a zaslepená slzami, Mistral sa len-len že nezviezla na dlážku, zachytili ju však mocné chlapské ruky a odniesli do postele. Tam sa jej ktosi prihováral, šeptal chlácholivé slová, no plač ňou ďalej lomcoval a utíšiť sa bolo nad jej sily. Poslali po lekára a Mistral zvádzala vnútorný boj, aby dala na jeho rady, no márne sa usilovala, už sa nedokázala podriadiť. Pamätala si ešte, že čosi vypila a horkastá tekutina jej skĺzla dolu hrdlom.

Potom sa konečne upokojila. Spala, prebúdzala sa iba na jedlo, potom sa znova pohrúžila do driemot. Nemala potuchy, ako plynie čas. Vedela iba jedno — už sa nebála a vždy, keď precitla, bola pri nej Jeanne. Strašne sa jej chcelo spať, túžba po spánku bola azda jej jediná ucelená myšlienka. Prahla po návrate do ríše bezodného zabudnutia, kde myseľ netrápia nijaké myšlienky.

A keď sa Mistral naveľa prebrala, precitala s pocitom šťastia, znova sa v nej prebudila chuť do života. Závesy už boli odtiahnuté a izba sa kúpala v slnečnom jase. Cez otvorené obloky ju zdravilo kusisko modrej oblohy a na jej pozadí krásne haluze rozkvitnutej mimózy, čo žiarili ako samo slnko.

Mistral na ne zamyslene hľadela a minulosť jej pomaly presakovala do pamäti. Napokon sa nadvihla a zrazu ju za-

čal trápiť hlad. Uvažovala, či zazvoniť, keď sa vtom dvere zľahka odchýlili a do izby vošla slúžka. Mladá, pekná a -usmievavá, zdravo opálená, na čiernych vlasoch mala biely čepček. Podišla k posteli a milo sa uklonila.

„Želá si vaša jasnosť raňajky?” spýtala sa.

Mistral zarazil titul, hneď sa však spamätala.

„Kto si?”

„Yvette, vaša jasnosť, a s vaším dovolením sa o vás budem starať.”

Mistral sa usmiala.

„To znie lákavo! Raňajky by ma veru potešili.”

„Už som ich objednala,” hlásila Yvette. „Doktor povedal, že vaša jasnosť sa dnes ráno prebudí zdravá a v dobrej nálade. A keď je človeku dobre, chutí mu aj jesť.”

Dievčenský hlas bol plný radosti a Mistral cítila, ako po-okrieva. Sadla si v posteli a Yvette jej chytro nakládla za chrbát podušky a okolo pliec obkrútila vlnený šál. Klop, klop, ozvalo sa odo dvier. Priniesli raňajky. Yvette skočila po podnos a predložila ho Mistral.

Čerstvé rohlíky, žltkasté maslo a voňavá káva dráždili chuťové kalíšky a Mistral sa pustila pomaly do jedla. Yvette sa vytratila z izby, no len čo Mistral dojedla, bleskovo sa vrátila po podnos.

„Ako dlho som v posteli?” spýtala sa Mistral, trochu prekvapená vlastnou otázkou, veď mala pocit, že Emilie umrela iba deň predtým.

A nemálo žasla, keď Yvette odvetila:

„Šesť dní, vaša jasnosť.”

„Šesť dní?”

Mistral udivene civela na slúžku, nechcela veriť vlastným ušiam.

„Veru toľko,” prikývla Yvette. „Doktor nás však ubezpečil, že si nemáme robiť starosti. Vravel, že spánok potrebujete a že vylieči vaše trápenie i neduhy. Sľúbil, že vaša jasnosť vstane svieža ako rybička, a tuším sa nemýlil.”

„Nie, nemýlil,” usmiala sa Mistral a odhodila nabok prikrývky.

„Pozriem si záhradu.” Vstala z postele a zamierila k obloku. Yvette jej náhlivo prehodila okolo pliec nádherné negližé z bieleho zamatu lemované hermelínom. Mistral naň prekvapene pozrela.

„Kde sa to tu vzalo? To nie je moje.”

„Čoby nie, vaša jasnosť, všetko je vaše. Pozrite!”

Yvette sa rozbehla k obrovskému šatníku, otvorila dvere a rozrušené ukázala na jeho obsah. Mistral zalapala po dychu.

V živote nevidela toľko krásnych šiat v jednom šíku. Vynikali strihmi i paletou farieb, každá mala svoje zastúpenie, akoby súperili s kvetmi v záhrade. Boli tam šaty belasé, ružové, červené, biele, žlté i zelené. Mistral iba neveriacky vyvaľovala oči.

„To je moje?” vyhŕkla.

„Pravdaže, vaša jasnosť,” prikývla Yvette. ,Jeho výsosť ich objednala z Nice. A ďalšie privezú z Paríža. Tieto prišli včera večer. Vkradla som sa sem s nimi, kým ste spali. Chcela som vás prekvapiť.”

„To sa ti podarilo,” usmiala sa Mistral.

V dievčenskej duši sa ozvala zrelá žena, vzrušená a natešená z toľkej parády. Hneď si všimla, že ani jedny šaty nie sú sivé, a sivé neboli ani jedny topánky. I to už patrilo dávnej minulosti; a predsa zostalo mnoho vecí, na ktoré Mistral nemohla zabudnúť a vedela, že sa jej navždy vryli do pamäti.

No nebol vhodný čas na pochmúrne myšlienky a z obavy pred nimi sa Mistral chytro spýtala: „Kde je Jeanne?”

„Balí si veci, vaša jasnosť. Odchádza.”

„Odchádza? Ale kam a prečo? Odkáž jej, že s ňou chcem hovoriť. Hneď teraz.”

Slúžka vybehla z izby a Mistral sa zrazu začali podlamovať kolená. Sadla si do kresla pri obloku a uprela pohľad na rozkvitnutú mimózu a mandľovník i záhony pestrofarebných poslov jari. Z obloka dovidela aj na fontánu. Krištáľová voda vystrekovala k oblohe, kvapky sa trieštili vo vzduchu a slnko z nich vyčarilo dúhu. Jej žiarivé farby pôsobivo kontrastovali so sivým kameňom fontány.

Rozprávkový pohľad vzbudil v Mistral túžbu podeliť sa s niekým o toľkú krásu. S niekým, koho ľúbi. No len čo jej tá myšlienka skrsla v hlave, hneď ju aj zaháňala. Vedela, že nesmie myslieť na Roberta. Nie, nesmie si ho oživovať v pamäti.

Jeanne prišla ako na zavolanie; celá v čiernom, vychystaná na cestu, no pokojná a vyrovnaná. Mistral vyskočila na rovné nohy a rozbehla sa k nej ako dieťa k obľúbenej pestúnke.

„Jeanne, počula som, že odchádzate!” „Áno, mademoiselle, odchádzam.” „Ale prečo? Nemôžete ma tu len tak nechať!” Jeanne sa usmiala.

„Nenechávam vás tu samu, ma cher. Teraz ste už medzi svojimi. Vaši príbuzní sú radi, že vás majú, budú vás rozmaznávať a zahrnú vás láskou. Ste tu doma. Aj ja idem domov. Vraciam sa do Bretónska.”

„Tešíte sa?” hlesla Mistral.

„Veru teším,” prikývla Jeanne. ,Jeho výsosť sa ku mne zachovala nesmierne veľkoryso. Z peňazí, čo som dostala do daru, si kúpim domček a zo zvyšku pekne vyžijem až do smrti. Budem môcť hostiť svojich prasynovcov a pranetere vo vlastnom dome. A keď sa pominiem, všetko zostane im. Veru som rada, že sa vraciam, mademoiselle. Neverila som, že ma v živote ešte postretne také šťastie.”

„Potom sa teším spolu s vami!” zvolala Mistral. „Ach, Jeanne, boli ste ku mne taká dobrá!”

Slúžkine oči sa zaliali slzami, no boli to slzy radosti, nie slzy žiaľu, čo jej stekali po tvári, keď sa videli naposledy.

„Budete mi chýbať, mademoiselle,” šepla, „nikdy na vás nezabudnem. Musím však odísť. Tak to bude lepšie. Jeho výsosť si želá, aby ste zabudli na minulosť. A má pravdu! Ste mladá a krásna. Máte pred sebou celý život. Nemyslite na to, čo sa stalo; zažijete ešte veľa pekného i dobrého.”

„Pokúsim sa zabudnúť,” sľúbila Mistral a vedela, že Jeanne má na mysli Emilie.

„Viem, niekedy je to veľmi ťažké,” začala rozvážne Jeanne, „ale človek ľahšie zabúda, keď odpustí svojmu vinníkovi, tak ako nám, hriešnikom, odpúšťa dobrotivý pánboh.”

Mistral chvíľu uvažovala, potom úprimne vyriekla: „Odpustila som tete Emilie.”

A cítila, že vraví pravdu, hoci tete musela odpustiť aj to, že od nej nepriamo odohnala Roberta, že jeho láska k nej sa zmenila na odpor. Robert ju bolestivo zranil, rana bola ešte čerstvá, ťažko sa hojila; Mistral však cítila, že by nebolo správne viniť Emilie za niečo, čo sa odohralo bez jej vedomia a aktívnej účasti.

Aj keď ju obrala o lásku a bez Roberta pre ňu nebolo šťastia na zemi, Mistral chápala, že Emilie je mŕtva, že umrela v hriechu a nevraživosť tu nie je namieste. Jeanne sa usmiala a Mistral vedela, že inštinktívne vycítila jej zápas s protichodnými pocitmi. Slúžkine slová ju iba utvrdili v jej presvedčení.

„Musíme sa modliť za madam,” šepla.

„Boli ste jej na pohrebe?” spýtala sa Mistral. Jeanne prikývla.

„Pochovali ju v tichosti hneď na úsvite. Bol tam iba kňaz a hrobári. Jeho výsosť si neželala, aby sa šírili zbytočné reči.”

„Rozumiem,” šepla Mistral. „Vždy sa za ňu pomodlím.”

„A ja zasa za vás, mademoiselle,” odvetila Jeanne. „A vy si možno nájdete chvíľočku času a napíšete mi, ako sa vám darí, či ste šťastná… “

„Pravdaže napíšem,” sľúbila Mistral a impulzívne pobozkala starú slúžku na líce. „Zbohom, Jeanne, a ešte raz za všetko ďakujem. Nikdy na vás nezabudnem.”

Jeanne sa uklonila, pobozkala jej ruku a so slzami v očiach vyšla z izby.

Mistral sa zhlboka nadýchla, i jej vlhli oči. V Jeanne strácala priateľsky naklonenú dušu. S jej odchodom sa spretŕ-halo ďalšie spojivo s minulosťou.

Yvette sa náhlivo vrátila do izby. Pripravila pre svoju pa-niu kúpeľ a potom si spolu prezreli Mistralin nový šatník. Aj sa pritom nachichotali, veď boli rovesníčky. Napokon vybrali šaty zo svetlozeleného mušelínu prizdobeného ružovými stužkami. A keď sa na seba Mistral zahľadela do zrkadla, sama sa nespoznávala. Nechcelo sa jej veriť, že to oslnivé stvorenie v pastelových odtieňoch, čo na ňu hľadí zo zrkadla, je naozaj ona; natoľko si už zvykla na sivú farbu šiat od tety Emilie, v ktorých si pripadala ako prízrak.

Pomaly, pomaličky, plachá a nesmelá, vykradla sa zo spálne za novonájdenými členmi svojej rodiny. Váhala, ktorým smerom ísť. Široká klenutá chodba ju však zaviedla do veľkej komnaty s výhľadom do záhrady, kde prvý raz stretla veľkovojvodu.

Tentoraz v nej nebolo nikoho, vysoké kreslo so zamatovým čalúnením postrádalo svojho majiteľa. Mistral sa zvedavo zobzerala a pohľadom blúdila po tapisériách, po hrubých perzských kobercoch, čo vystielali dlážku, po vzácnych kusoch vykladaného nábytku z rúk francúzskych majstrov i po drahocenných porcelánových soškách a nevídaných starožitnostiach.

Práve zamierila ku gréckej váze, že sa v nej pokochá, keď vtom za sebou začula hlas, vzápätí ju ktosi pevne schytil za plecia a obrátil k sebe.

„Páni moji, akú mám ja švárnu sestru!”

Mistral sa zapýrila, princ sa k nej sklonil a vtisol jej bozk na čelo.

„Takže si konečne hore!” doberal si ju. „Už som si myslel, že si Šípová Ruženka a prebudíš sa až o sto rokov!”

„Začínam mať výčitky svedomia. Asi by som sa mala ospravedlniť,” nadštrkla Mistral.

„To naozaj nemusíš,” ubezpečil ju s úsmevom princ. „Kráske ako ty by som aj tak všetko odpustil. Nože sa ukáž! Si ako vymenená!”

Urobil krok vzad, premeral si ju a zvolal:

„Už to mám! Viem, čo ma zarazilo. Už nie si nijaký prízrak!”

„Všetky moje sivé šaty zmizli,” šepla Mistral. „Niet za čím smútiť,” usúdil princ. „Jasná vec. To je otcova robota.”

„Namiesto nich mi kúpil tieto a ešte kopu iných. Všetky sú ako z rozprávky,” tešila sa Mistral.

„Tušil som, že má čosi také za lubom,” usmial sa princ.

„Mimochodom, priznávam, že na teba trochu žiarlim. Odkedy si tu, otec priam žiari šťastím. Takého som ho ešte nezažil.”

„To som rada. Bála som sa, že ma nebudete chcieť.”

,Ja som si to ešte celkom nerozmyslel,” ozval sa vážnym tónom princ, no oči sa mu smiali. „Čo ak si sestra-veliteľ-ka? Nemám istotu, že sa do mňa nebudeš miešať a vo všetkom mi rozkazovať.”

„Vidím, že ma dobre poznáš,” rozhorčila sa naoko Mistral, potom sa im oči stretli a pustila sa do smiechu.

Zrazu jej pripadalo komické, že ten príťažlivý mladý muž je jej brat. Neuveriteľné, že má súrodenca! Konečne našla bytosť, ku ktorej patrí.

„Môžem sa aj ja zasmiať?” ozvalo sa.

Obaja sa obzreli. V krídlových dverách do záhrady stál veľkovojvoda.

Mistral k nemu pricupkala ako vtáčik a zahľadela sa mu do tváre.

„Ďakujem vám! Zo srdca ďakujem!” šepla. „A za čo?” spýtal sa veľkovojvoda.

„Za všetky krásne šaty… za to, že ste ma prijali,” zahabkala Mistral.

Veľkovojvoda vystrel ruku a ona mu vložila svoju do dlane.

„My dvaja si máme ešte veľa čo povedať,” usúdil veľmi rozvážne.

„Áno, vaša výsosť.” Pevne jej zovrel prsty.

„Musí to byť také formálne?” spýtal sa. „Ani nevieš, ako veľmi túžim počuť z tvojich úst iné oslovenie. Uhádneš, čo mám na mysli?”

„Áno… otec,” zaváhala dcéra.

S úsmevom sa k nej sklonil a pobozkal ju na líce — ona neváhala a objala ho okolo krku. Otcovi zmäkol pohľad a hlas sa mu trochu zachvel, keď povedal:

„Ďakujem, dcéra moja.”

Vyšli na balkón a sadli si do kresiel pod baldachýn, čo ich chránil pred slnkom. Záhrada pred nimi sa skvela v plnej

kráse, vtáky poletovali v korunách stromov, ich spev k nim doliehal v melodických tónoch. Princ sa vytratil, pochopil, že otec chce byť s dcérou osamote.

Pán domu sa pohodlne usadil, potom začal rozprávať.

„Tentoraz sa ešte vrátim k Emilie Riguadovej — po dnešku ju už viac nespomeniem. Je mŕtva a zostáva nám iba dúfať, že jej strápená duša nájde pokoj na onom svete, keď ho nenašla na tomto. Jej už niet pomoci, my sa však musíme usilovať vymazať z pamäti všetko zlo a súženie, čo spôsobila iným, a žiaľ, aj sebe. Hôtel de Paris odo mňa dostal pokyny ignorovať otázky súvisiace s dvoma dámami, ktoré tam boli vedené pod menami madam Secret a mademoiselle Fantô-me. Zvedavci sa dozvedia iba to, že obe dámy už odcestovali nevedno kam.

O pár týždňov oficiálne oznámim, že moja dcéra pricestovala do Monte Carla a usadí sa tu. Predstavím ťa svojim priateľom, navštívíš kniežací palác. Nevidím, dôvod, prečo by ťa ľudia mali spájať s dievčaťom s nejasným pôvodom, ktoré chvíľu pobudlo v Hôteli de Paris. Zimná sezóna sa už pomaly končí a väčšina návštevníkov Monte Carla odcestuje do svojich domovov. Ak sa sem na budúci rok aj vrátia — a mimochodom, radža z Džihangaru už nebude medzi nimi — nemyslím si, že ťa spoznajú, že by ťa spájali s povestnou mademoiselle Fantóme. Isto so mnou budeš súhlasiť, že je to najlepší spôsob, ako urovnať celú záležitosť.”

„Áno… istotne, otec,” hlesla Mistral, no neznelo to presvedčivo a veľkovojvoda pokračoval:

„V živote ešte vedno všeličo prediskutujeme, verím, že nás čaká veľa spoločných tém, sú však aj veci minulé, ktoré si vyžadujú náležité vysvetlenie. K tým sa teraz musím vrátiť. Jedna z nich sa dotýka tvojej matky. Nechcem, aby si žila v predstave, že som ju neľúbil, že som ju nechal odísť, lebo mi nezáležalo na jej osude. Miloval som ju vášnivou láskou, tak ako okrem nej iba jedinú ženu, Nikolajovu matku, svoju prvú manželku. Asi som bol priveľmi nedočkavý, asi som po nej príliš túžil a nechtiac som si nahovoril, že jej láska už dozrela pre náš vzťah. Keď sme sa vzali, netušil som, že s ňou v detstve zle zaobchádzali, že jej povaha a názory sú

poznačené strachom — strachom z ľudí, a predovšetkým z chlapov. Nevlastná sestra Emilie ju vychovala v presvedčení, že všetci chlapi sú podlí násilníci. Hneď na začiatku nášho spoločného života sa ukázalo, že jej vzťah ku mne nie je taký silný, aby vyvážil hrôzu, ktorú v nej vzbudzovala moja vášeň a prirodzená túžba.

Keď ma po búrlivej scéne, v ktorej mi otvorene dala najavo svoju nenávisť a vykričala, že so mnou nemôže žiť, napokon opustila, myslel som si, že je rozumné nechať ju ísť cestou. Vedel som, že má panický strach pred nevlastnou sestrou, a vedel som aj to, že jej biedna farma v Bretónsku ne-prirástla k srdcu. A vo svojej márnivosti som si nahováral, že sama všetko pochopí a onedlho sa ku mne vráti z vlastnej vôle.

Mýlil som sa však, ako vieš; a keď som už nemohol vydržať naše odlúčenie, keď mi už nezáležalo ani na hrdosti a chcel som si vyžobrať jej lásku, nech sa mi len vráti, že ju budem vo všetkom rešpektovať, bolo už neskoro. Dozvedel som sa, že umrela. A vôbec som netušil, že mi povila dieťa.”

Vojvodovi stiahlo hrdlo od bolesti. Mistral sa mu chlácholivo dotkla ramena.

„Nehovorte, ak tým trpíte,” šepla.

„Chcem, aby si to vedela,” zdôraznil. „A je tu ešte niečo, čo ti musím povedať. Vzal som ti perly, čo patrili tvojej matke. Dúfal som, že Alica ich predala a za utrženu sumu si dožičila trochu pohodlia a luxusu. Nemal som, pravda, potuchy, že ich Emilie Riguadová zneužije na pomstu, že sa stanú hlavnou zbraňou v jej diabolskom pláne. Vo svojej prefíkanosti pochopila, že je to vzácny kus, a predpokladala, že keď sa s nimi ukážeš v Monte Carle, určite sa o nich dozviem a budem sa informovať, ako si sa k nim dostala.

A Nikolaj ich aj veru spomenul, keď sa zmienil o nevšednej dvojici žien, čo sa ubytovali v Hôteli de Paris. Vravel aj, že staršia z nich tvrdí, že je moja známa. Táto časť plánu však Emilie nevyšla. Perly mademoiselle Fantôme som totiž nespájal s tými, čo boli súčasťou legendárnej zbierky môjho praotca — cára. Nepripisoval som Nikolajovým slovám veľký význam a v rozpore s Emilinou predstavou som nezačal

pátrať po pôvode perál, nevydal som sa cestou, čo by bola urýchlila hodinu jej triumfu.”

„Zvolila si čudnú pomstu,” vzdychla si Mistral.

„Zato veľmi dômyselnú,” poznamenal veľkovojvoda. „Veľmi dobre vedela, že zbožňujem svojho jediného syna. Musela sa dozvedieť, že Nikolaj je veselý mládenec, že si rád začína s peknými slečnami. Vravela si, že ak sa chytí do pasce, čo mu nastavila, a zaľúbi sa do teba, podarí sa jej, ako vravia, zabiť jedným úderom dve muchy. V tom prípade by som sa musel informovať, kto je jeho vyvolená, a Nikola-jovi by zlomilo srdce, že ľúbil vlastnú sestru. Chytrý scenár, no našťastie neslávil úspech. Tuším sa nemýlim, ak si myslím, že do seba nie ste zaľúbení.”

„Nie, nie je do mňa zaľúbený, ani ja doňho,” zopakovala Mistral.

Chvíľu váhala, či otcovi povedať o sirovi Robertovi. Potom však usúdila, že sa nikomu nemôže zdôveriť so svojím utrpením, s horkosťou poníženia, že zapochyboval o jej nevine a stratila jeho dôveru. A tak sa iba rýchlo ospravedlnila, vstala a zišla po schodíkoch do záhrady.

Nechal ju ísť a sprevádzal ju chápavým pohľadom. Vedel, že je ešte priskoro vynucovať si jej dôveru.

Mistral v ten deň zažila ešte pekné chvíle. Prezrela si záhradu a veľkovojvoda jej ukázal svoje chýrne skleníky, kde kvitli najkrajšie orchidey v celom Francúzsku. Neskôr ju previedol po svojom sídle a poukazoval jej niektoré cennosti, čo si priviezol z Ruska.

Mistral pocítila bázeň, keď sa dozvedela, že nejeden jej príbuzný vyniká významným postavením v spoločenskom rebríčku.

Zvláštne pomyslieť, že iba prednedávnom bola bezvýznamná školáčka, čo nemala ani právo používať otcovo meno, a z čistá jasna je z nej princezná, priamy potomok ruského cára, spríbuznená s panovníkmi mnohých európskych krajín.

A zrazu sa jej zmocnili obavy, že si nikdy nezvykne na svoj titul, no keď sa so svojimi obavami obrátila na otca, ten sa iba smial.

„Neboj sa, prejde pár dní, a už sa nad tým ani nepozastavíš,” upokojoval ju. „Uvidíš, ako hladko sa zžiješ so svojím okolím, pretože si rýdza aristokratka, dcéra moja. V žilách ti koluje vzácna krv anglických šľachticov. Raz sa spolu vyberieme do Anglicka a navštívime tam tvojich príbuzných. Mimochodom, tvoj bratanec z druhého kolena sa nedávno stal ministrom zahraničných vecí.”

„Vždy som bola sama ako prst, a zrazu mám toľko príbuzných. Aj ma to trochu desí,” priznala.

„V živote to už tak chodí,” vzdychol si veľkovojvoda. „Buď má človek všetko, alebo nič. Často sa iná možnosť ne-núka.”

A predsa, premýšľala Mistral, keď sa vracala do svojej izby prezliecť sa na večeru, uprostred hojnosti a blahobytu bola ako smädný pútnik na púšti, čo dychtí po pohári vody. To, po čom najväčšmi túžila, čomu vo svojom živote pripisovala najväčší význam, nemohla dostať. V samote štyroch stien, ponechaná napospas vlastným úvahám, nemohla zabrániť, aby myšlienky na Roberta neprekryli všetko ostatné a nespôsobovali jej tupú bolesť. A šípila, že bolesť neutích-ne, kým sa s ním znova nestretne.

A to bolo vo hviezdach. Bezpochyby už odcestoval z Monte Carla a dávno ju pustil z hlavy. A aj keby ju bol chcel vyhľadať, nemal ako. Mistral si zaborila tvár do dlaní. Zúfalo ho chcela, nebolo nad lásku k nemu, prahla po ňom každým pórom.

Horúce city ju celú rozochveli. Vtom ktosi zaklopal na dvere. Prešlo zopár sekúnd, kým sa spamätala. „Vstúpte!” zvolala. Dvere sa otvorili.

„Prepáčte, že ruším, vaša jasnosť,” ospravedlňovala sa Yvette, „dolu však čaká nejaká žena a tvrdí, že s vami musí hovoriť.”

„So mnou?” prekvapila sa Mistral. „A kto je to?”

„Madam Boulangerová,” oznámila slúžka. „Vravela, že jej meno vám nič nepovie, no svojho času vraj mala na sebe šaty s motýlikmi a teraz má pre vás dôležitú novinu.”

Mistral sa z pamäti vynorila Stellina pekná tvárička.

„Už viem, kto to je! Priveď ju, Yvette.” „Hneď to bude, vaša jasnosť.”

Mistral zamierila k písaciemu stolu a zdvihla papier, čo prievan odfúkol na dlážku. Až vtedy si všimla, že Yvette jej už pripravila šaty na večer. Boli z bielej čipky, prizdobené venčekmi z ružičiek. Veľmi sa líšili od šiat, čo mala na sebe v ten večer, keď ju radža prvý raz ohrozoval a pri úteku sa zrazila so Stellou v šatni Casina.

Prečo ju však vyhľadala? V duchu oľutovala, že konala impulzívne. Mala sa najprv poradiť s pánom domu, až potom po ňu poslať. No bolo neskoro cúvnuť. Ozvalo sa klopanie, za dverami už čakala madam Boulangerová. Yvette ju ohlásila a Stella vošla do spálne. Mistral ju takmer nespoznala v jednoduchom odeve s vlneným šálom prehodeným cez plecia, čo zrejme slúžil ako pokrývka hlavy. S nenalíčenou tvárou sa zdala oveľa mladšia a pôvabnejšia, ako keď v drahej večernej róbe, vymaľovaná a ovešaná šperkami, sprevádzala radžu v Casine.

Chvíľu na seba mlčky hľadeli, potom sa Stella zdvorilo uklonila.

„Ďakujem, že ma vaša jasnosť prijala.”

„Odkiaľ viete, že som tu?” vyzvedala sa Mistral. „Má sa to uchovať v tajnosti.”

„Áno, viem,” prikývla Stella. „Bratanec môjho muža je však komorník jeho výsosti. A on sa zmienil o veľmi krásnej mladej dáme, ktorá pricestovala do Chäteau. Opísal vás a nebolo vôbec ťažké uhádnuť, že ste to vy, keď sme sa predtým dozvedeli, že mademoiselle Fantôme nečakane odcestovala.”

„A nikomu to nepoviete?” nadhodila Mistral.

„Ale kdeže!” zvolala Stella. „Ani len mužovmu bratancovi som neprezradila, kto ste. Verte, že vám nechcem škodiť, mademoiselle, prišla som vám iba povedať niečo, čo vás tuším bude zaujímať.”

„Tak vravte.” „Ide o sira Roberta Stanforda,” začala Stella. Mistral sa strhla, potom sa dychtivo, neskrývajúc city, spýtala:

„A čo je s ním? Ešte je v Monte Carle? Stalo sa mu niečo?”

„Áno, mademoiselle, stalo,” prikývla Stella.

„Ach!”

To slovko akoby jej vyvrelo z hĺbky srdca, potom pohotovo dodala: „A čo? Povedzte mi to, prosím!”

„Ublížili mu. Zranili ho!” oznámila Stella, no keď videla, že Mistral zbledla, rýchlo dodala: „Len pokojne! Nijaké strachy. Má sa oveľa lepšie! Zajtra už tuším aj odchádza do Anglicka.”

„A kto mu ublížil?” vyhŕkla Mistral.

Stella sa obzrela, aby sa ubezpečila, či sú dvere privreté.

„A necháte si to pre seba, mademoiselle? Nechcem, aby sa to rozšírilo. Boli ste ku mne veľmi milá, rada by som sa vám odplatila.”

„Sľubujem vám, že to nikomu nepoviem,” šepla Mistral.

„Bol to Potok,” prezradila Stella.

„Princov sluha?”

„Áno, ten,” prikývla Stella. „Prepadol sira Roberta v záhradách Casina a bodol ho dýkou do chrbta.”

„Dýkou?!” zhíkla Mistral. „Ale prečo? Prečo to urobil?”

No len čo vyriekla tú otázku, už na ňu poznala aj odpoveď. Pomstil sa za to, že Robert zranil princa. Pomstil svojho milovaného pána. Nedovolil, aby mu beztrestne ubližovali. Poponáhľal sa s tajnou odplatou. Mistral zopla ruky v úsilí ovládnuť sa.

„Ale už nebojuje o život?”

„Nie, už nie!” upokojovala ju Stella. „Našťastie ho našli krátko potom, čo sa to stalo, a poskytli mu pomoc. Odviezli ho späť do hotela Hermitage, lekár zastavil krvácanie a ranu zašil. A zajtra už vraj sir Robert odchádza do Anglicka.”

„A čo teraz?” šepla Mistral a dlaňami si prikryla oči.

„Prišla som za vami s tou novinou, mademoiselle, lebo ste sa ku mne pekne zachovali,” pokračovala Stella. „Pomohli ste mi pri veľmi dôležitom rozhodnutí; vďaka vám sa mi zmenil život a našla som svoje šťastie. Chcem vám len povedať, že sir Robert vás miluje. Viem to naisto, pretože môj muž robí šéfkuchára v hoteli Hermitage, a ako to už

býva, sluhovia radi rozprávajú, najmä tí francúzski. Prvú noc, keď zranený blúznil, jednostaj opakoval vaše meno. Možno budete považovať za trúfalosť, že som si sem preto dovolila prísť, no raz som vás spolu videla pri mori. Vy ste si nevšimli koč, v ktorom som prechádzala okolo, mali ste oči iba pre seba. Vtedy mi napadlo, že ľúbite sira Roberta; a keď vás potom celú noc vyvolával, pochopila som, že aj on vás ľúbi. Ak som však prišla nevhod, je mi veľmi ľúto. Dúfam, že mi odpustíte.”

Stella tú vetu vyslovila s hlbokou pokorou a Mistral sa jej súcitne dotkla ramena.

„Nie, neprišli ste nevhod, naopak. Ani netušíte, aká som vám vďačná. Jeho láska pre mňa znamená strašne veľa. Nemýlili ste sa, aj ja ho ľúbim.”

Stella sa šťastne usmiala.

„Ďakujem vám! Teraz už mám dušu na pokoji a môžem sa vrátiť domov k svojmu mužovi.”

„Vydávali ste sa iba nedávno, však?” spýtala sa Mistral.

„Áno, a iba vďaka vám, mademoiselle, to vám nikdy nezabudnem.”

Podali si ruky a srdečne sa rozlúčili. Mistral osamela.

Teraz už vedela, čo robiť, vedela, že treba konať rýchlo a rozhodne. Zazvonila na slúžku a prezliekla sa do šiat z bielej čipky. Potom sa rozbehla dolu chodbou do salónu za veľkovojvodom.

Len čo vošla, pozrel na ňu, videl, že je rozrušená, a hneď vstal.

„Otec, mám pre vás novinu! Prosím, vypočujte ma! Musím vám niečo dôležité povedať!” vysypala zo seba celá zadychčaná.

Otec sa jej zahľadel do očí a pochopil, že ho dcéra zasvä-tí do svojich tajností, že medzi nimi zavládla dôvera.

O dve hodiny neskôr sir Robert v hotelovej izbe, usadený pri obloku, začul, že niekto klope na dvere. Okná boli pootvárané a on zadumane hľadel do noci. Na oblohe sa jedna za druhou zjavovali hviezdy, mesiac bol v splne, jeho striebristý kotúč sa odrážal na morskej hladine. Sir Robert sedel meravo, ani len nepozrel na dvere v presvedčení, že

prichádza sluha, aby mu nalial z fľaše vína alebo priložil do kozuba.

Vytrvalo hľadel do tmy. Počul, že ktosi vstúpil do izby a dvere sa za ním privreli. Potom zavládlo ticho. Ešte vždy sedel ako socha, až mu napokon dajaký šiesty zmysel našepkal, že naňho niekto hľadí, že ho pozorujú čiesi oči. Prudko obrátil hlavu, a keď uvidel Mistral, hlas mu zamrel v hrdle.

Najprv si myslel, že sa mu marí, že Mistral je iba čírym výplodom jeho fantázie. Stála pod lustrom a jasné svetlo sviec dalo naplno vyniknúť jej anjelskej kráse. Nikdy ho natoľko neočarila svojím zjavom. V bielych šatách sa mu videla ešte príťažlivejšia, no možno to mal na svedomí hlboký pohľad jej čiernych očí, čo ostro kontrastovali so zlatistou pokrývkou jej hlavy.

A kým na ňu vyjavené hľadel, neschopný slova, Mistral k nemu svižne prikročila, zviezla sa na kolená, zopätými rukami spočinula na operadle kresla.

„Prišla som vám niečo povedať,” zatiahla sladkým hláskom.

„Vyzvali ste ma, aby som na kolenách, pri všetkom, čo mi je sväté, odprisahala, že madam Bleuetová nie je moja teta, ale… ja som až do jej smrti netušila, kto vlastne je… aký chýr sa spája s jej menom. Nevedela som nič o jej živote ani o nemravnom podniku, ktorým sa preslávila. Prisahám pred Bohom i všetkými svätými, že je to pravda.”

Keď jej hlas zamĺkol v tichu, Robert, ani čo by sa prebral z hlbokého sna, sa k nej sklonil a vzal ju do náručia.

„Mistral! Láska moja! Ako veľmi som po tebe túžil! Vzýval som ťa, volal, no márne! Zľahla sa po tebe zem. Verím ti, pravdaže ti verím! Viem, že si nevinná! Neviem si vysvetliť, čo sa to so mnou porobilo, asi som stratil rozum, inak by som o tebe nezapochyboval. Si zbožná a čistá ako ľalia — najdokonalejšie stvorenie na svete! Odpusť mi, prosím ťa, odpusť, ak môžeš, a povedz, že ma ešte ľúbiš.”

Z úst sa mu drala riava slov, pevne ju držal v náručí a čoraz tuhšie si ju túlil k sebe, pery sa im takmer dotýkali, už cítil jej dych. Mistral si mu schovala tvár na hrudi.

„Odpusť mi,” počula šepkať Roberta, a až vtedy zo seba dostala tie tri slovka. „Ja… ja… ťa ľúbim!”

Začul, že sa jej hlas zlomil, a prisal sa jej na pery. Svet sa s ňou zakrútil, znova prežívala zázrak lásky, zázrak, čo ich spojil vtedy v kaplnke, keď si sľúbili, že budú svoji; no tentoraz cítila, že sú obrnení voči zlu, že ich už nič nerozdvojí. Boli muž a žena, raz a navždy spätí pred zrakom Božím.

„Ach, ty môj holúbok, ty môj poklad.”

Robert jej šepkal do ucha nežnôstky, a keď naňho pozrela, v očiach sa mu zaligotali slzy. Zhlboka sa nadýchla a máličko sa zahniezdila v jeho tuhom objatí, on však hneď namietol:

„Nie, nie, už ťa nepustím. Si moja. Bojím sa, aby si sa mi nestratila, chcem ťa, Mistral. Bez teba moja duša nemala pokoja. Rozhodol som sa, že ťa nájdem, ibaže som nevedel, kde začať. No ty si sa mi vrátila, láska, a teraz už budeš navždy moja.”

Vzápätí znova našiel jej pery a zasypal ich bozkami, žiadostivými a horúcimi, čo i v nej prebudili vášeň. Nazreli spolu do raja, zabudli na svet, čas sa pre nich zastavil.

Napokon ju Robert uvoľnil zo sladkého zajatia a hltal ju pohľadom.

„Si krásna, nádherná,” šepkal vzrušeným hlasom. „Zajtra sa vraciam do Anglicka a ty prídeš so mnou. Odvediem si ťa domov na Cheveron. Tam sa vezmeme, no ak chceš, vezmem si ťa hneď, ešte pred odchodom.”

„Obávam sa, že v tejto otázke budete musieť požiadať o môj súhlas,” ozvalo sa odo dverí.

Robert pozrel ponad plece, a keď sa mu zapýrená Mistral vyslobodila z náručia, pomaly sa zdvihol z kresla.

„Vaša výsosť!” zvolal ohromene.

Veľkovojvoda vošiel do izby.

„Mrzí ma, že vás ruším,” ospravedlnil sa, „no skôr ako sa pustíte do veľkých plánov, musím vás poprosiť, aby sme dodržali zvyky, aby si si odo mňa vypýtal ruku mojej dcéry.”

„Vašej dcéry?”

Robert neskrýval úžas. Mistral zasa svoje šťastie.

„Áno, tak je to,” zasmiala sa. „Veľkovojvoda je môj otec. Konečne patrím do rodiny a je to úžasný pocit!”

„No ak ma zrak neklame a dobre som počul,” ozval sa veľkovojvoda, „chystáš sa ma opustiť a priam dychtíš vyletieť z rodinného hniezda.”

Mistral vyplašene pozrela na otca.

„Prosím vás, otec, pochopte!” modlikala.

Veľkovojvoda sa na ňu zhovievavo usmial.

„Myslím, že chápem,” pokračoval. „Tvoj otec, Robert, bol mojím dobrým priateľom. My dvaja sme sa už neraz stretli. Moja dcéra sa mi zdôverila, že sa do teba zaľúbila a ty si jej vyznal lásku. Tuším medzi vami prišlo k nedorozumeniu, no vidí sa mi, že ste si už všetko vyjasnili.”

„Áno, pane,” prisvedčil Robert.

„To ma veľmi teší,” odvetil veľkovojvoda. „Sú veci, na ktoré treba radšej zabudnúť, obrátiť za nimi list a nadobro ich prenechať minulosti.”

„Rád by som sa oženil s vašou dcérou, pane. Vyhoviete teda mojej prosbe?”

„Áno,” prikývol veľkovojvoda, „no pod jednou podmienkou. Pod jednou podmienkou,” zopakoval, keď videl, že Mistral s Róbertom naňho vyplašene pozreli.

„A tá znie?” ozval sa Robert.

„Že dcéru otcovi neodvedieš prirýchlo,” vysvetlil veľkovojvoda. „A netvárte sa tak sklamane, chcem vám obom iba dobre. Pochopte, rozmýšľam za vás. Máte pred sebou celý život, a ak Boh dá, prežijete ho spolu v zdraví a šťastí. Želám si však, aby sa vaša spoločná cesta začínala hladko, bez zbytočných škandálov a tieňov minulosti. Nemusím ti vravieť, Robert, že ťa sem priviedli celkom iné úmysly. Tie sa už síce pominuli, no ľudia majú dobrú pamäť a ostré jazyky. Chcem, aby si sa zajtra vrátil do Anglicka, žil svojím životom a pokračoval tam, kde si prestal. Na Cheverone ťa nepochybne čaká veľa povinností; a musíš si udobriť aj matku. O tri mesiace pricestujem s Mistral do Anglicka.”

„O tri mesiace?”

V dievčenskom hlase zaznel úľak.

„Veru, moja drahá,” rázne prikývol veľkovojvoda. „O tri

mesiace. Teraz ti pripadajú ako celá večnosť, no nezabúdaj, že máš pred sebou aspoň päťdesiat rokov spoločného života s Róbertom. Tri mesiace mi hádam môžeš venovať! A v júni býva v Anglicku krásne. Rád by som ťa predstavil svojim priateľom v Londýne; a keď sa pokloníš kráľovnej vo Windsore, možno zavítame aj na Cheveron, kde pobudneme v spoločnosti syna môjho starého priateľa — sira Roberta Stanforda.”

„Ach, otec!”

Mistral zopla ruky, v očiach ohníčky.

„Ak sa zasnúbite po stretnutí v Róbertovom rodisku,” pokračoval veľkovojvoda, „bude to celkom prirodzené a milé. Chápeš, o čo mi ide?”

Spýtavo pozrel na Roberta.

„Chápem, pane,” prikývol Robert, „vidím, že ma prevyšujete rozumom.”

„Nemyslím,” namietol veľkovojvoda, „možno mám iba viac skúseností a viem už, ako to na svete chodí. Dovidenia, chlapče,” podal mu ruku. „Stretneme sa v júni na Cheverone.

Obaja muži si potriasli pravicami a vzápätí veľkovojvoda vytiahol z vrecka hodinky.

„Počkám ťa dolu, Mistral,” pozrel na dcéru. „Po piatich minútach už kone nepokojne prešľapujú.”

„Ďakujem, otec,” prikývla poslušne.

Veľkovojvoda vyšiel z izby, dvere sa za ním zatvorili.

Obaja chviľu stáli ako prikovaní, potom k nej Robert vystrel ruky, ona zaštebotala ako šťastný vtáčik a vletela mu do náručia.

„Tvoj otec má pravdu, láska moja,” šepol. „Čakanie nás neminie. No ty na mňa nezabudneš, však? Sľúb, že na mňa budeš myslieť vo dne v noci, až do chvíle, keď sa znova stretneme!”

„Sľubujem,” zašepkala Mistral.

„Musím sa vrátiť domov a pripraviť sa na tvoj príchod. Budem si ťa tam predstavovať, budem o tebe snívať svoj vy-bájený sen o spojení dvoch najdokonalejších súčastí môjho života — teba a Cheveronu.”

Pritúlil si ju tuhšie, perami sa jej dotýkal vlasov. Cítil, že po tej chvíli túžil cely život, že jeho túžba sa napĺňa, že sa blíži k cieľu. Vedel však, že čas je neúprosný, a dychtivo vyhľadal jej ústa.

„Ľúbim ťa,” zašepkal a cítil jej horúci dych. Nebolo treba slov. Pery im splynuli a ona sa oddala jeho náruživému bozku.

Barbara Cartlandová

